
Becketto pjesės yra patys tikriausi simboliai. Apgaulingi simboliai būna 
beformiai ir migloti, o tikras simbolis visada aiškus ir tikslus. [...] Du vyrai, 
kažko laukiantys prie sunykusio medžio; senis, klausantis savo paties balso 
iš magnetofono juostos; du vyrai, uždaryti bokšte; moteris, iki juosmens 
užkasta smėlyje; tėvai šiukšlių dėžėse; trys galvos urnose — tai vis origi- 
nalūs, ryškūs ir gaivūs vaizdai, — jie stovi scenoje tartum nepriklausomi 
objektai. Tai teatro mašinos. Į juos žiūrėdami, žmonės šypsosi, tačiau tie 
objektai nepajudinami, atsparūs kritikai. Mes aiškiai jaučiame, kad su 
kiekvienu jų mus sieja kažkoks ryšys, tačiau niekad nieko nesuprasime, 
jeigu lauksime, kad kas nors išaiškintų jų prasmę. 


Peter Brook 


Štai menininkas, kurio prigimtis neatsiejama nuo kūrybos. Jo pjesių dvasia 
tokia pat nerimastinga, nepagaunama ir sutrikusi, kaip ir patsai rašytojas. 
lonesco ramiai apmąsto sielvartą ir paskui jį tik imituoja. Savo įnagiais 
jis naudojasi su didesniu įgudimu nei Beckettas, tačiau Beckettas - dides- 
nis menininkas, pranašesnis patirties intensyvumu ir gelme, ir tai lemia 
medžiagos savitumą. Ionesco dėlioja medines trinkeles, Beckettas kerta iš 
marmuro. 


Charles Marowirz 


Kaip rašytojas, Beckettas visą gyvenimą siekė nepaprasto taupumo ir tan- 
kio. Draminės vaizdavimo formos ekonomiškesnės, nei būdinga paprastam 
pasakojimui, nes vaizdiniai, kurie įprastame proziniame tekste aprašomi, 
scenoje gali tapti konkretesni ir beregint leidžiasi suvokiami. Becketto 
rašoma drama - tai konkrečių, trimačių scenos vaizdinių poezija, ir jos dau- 
cialypės metaforos žiūrovą veikia intuityviu emocingu tvykstelėjimu. 


Martin Esslin 


Tankus Becketto pasaulis yra kontroliuojamas. Pavaldus disciplinai. Net 
realizmui. Maksimalus apibendrinimas, absoliutus žmogaus situacijos 
visuotinumas Beckettui visada yra reali, konkreti, individuali situacija. 
Ją visada galima suvaidinti. 


Jan Kott 


Beckettas nėra malonus rašytojas, nes nėra malonu gyventi be iliuzijų. 
Dažnai atrodo griaunantis rašytojas, nes, sugriovęs iliuzijas, neduoda 
atsakymo — Beckettas neleidžia mums identifikuoti kito priešo, kaip tik 
mūsų prigimtį. Beckettas neveda ir nemoko. 


Ilona Gražytė-Maziliauskienė 


Kitiems teatriškumas yra sudėtinga veikalo sandara, nuolatinė žiūros taškų 
kaita ir įspūdingas sceninis dramos vyksmas, o Beckettui pakanka paprasto 
scenos rėmų dirbtinumo. Šitai jis maksimaliai išnaudoja. Jam nereikia 
apsimesti, kaip tai daroma realistiniame teatre, kad šitoks dirbtinumas 
pamirštas: jo sąlygiškumas ne tik akivaizdus, bet ir įsakmus. Į jo pjesių 
veikėjus nuolat įsmeigta akis - žiūrovo akis. 


Jacgues Guicharnaud 


Visa Becketto kūryba — tai agonija, ilga aimana, žmogaus bejėgiškumo 
paveikslas, mūsų nenoras prisiimti Sukūrimo naštos ir mūsų būsena. 
Becketto kūrybai, matyt, nepakanka ironijos, nes kitaip ji įgytų dar daugiau 
metafizinio sarkazmo. 


Eugene lonesco 


BELAUKIANT GODO 


Dviejų veiksmų tragikomedija 


Vertė Antanas Gudelis 


Veikėjai: 


ESTRAGONAS 
VLADIMIRAS 
LAKIS 

POCO 
BERNIUKAS 


Pirmas veiksmas 


Kaimo kelias, šalia medis. Vakaras. 

Estragonas Sėdi ant žemės ir stengiasi nusiauti. Galuojasi traukdamas 
batą abiem rankom. Netekęs jėgų, nuleidžia rankas, uždusęs ilsisi, vėl 
imasi bato. 

Įeina Vladimiras 


ESTRAGONAS (vėl nuleidžia rankas). Nieko nepadarysi. 

VLADIMIRAS (artėja smulkiu žingsneliu, prasižergęs, nelinkstančiomis 
kojomis). Ir aš pradedu taip manyti. Ilgai vijau šalin tą mintį, 
sakiau, būk protingas, Vladimirai, juk dar ne viską išbandei. Ir 
vėl imdavausi žygių. (Mąsto apie savo žygius. Estragonui) Taigi 
tu vėl čia. 

ESTRAGONAS. Tikrai? 

VLADIMIRAS. Džiaugiuosi vėl tave matydamas. Maniau, kad visai 
išėjai. 

ESTRAGONAS. Ir aš. 

VLADIMIRAS. Reikėtų atšvęsti susitikimą. (Galvoja) Stokis, apka- 
binsiu tave. (Duoda Estragonui ranką) 

ESTRAGONAS (susierzinęs). Pala, pala. 

Pauzė 

VLADIMIRAS (įsižeidęs, šaltai). Ar galiu sužinoti, kur ponas praleido 
naktį? 

ESTRAGONAS. Griovyje. 

VLADIMIRAS (nustebęs). Griovyje? Kurgi? 

ESTRAGONAS (be jokio gesto). Tenai. 

VLADIMIRAS. Ir tavęs nemušė? 

ESTRAGONAS. Mušė... Kur nemuš. 

VLADIMIRAS. Vis tie patys? 

ESTRAGONAS. Tie patys? Ką aš Žinau. 

Pauzė 

VLADIMIRAS. Kai apie tai pagalvoju... jau kuris laikas... savęs klau- 
siu... kuo būtum virtęs... be manęs... (Tvirtai) Kaulų krūvelė iš 
tavęs dabar būtų likusi, nieko daugiau. 

ESTRAGONAS (užgautas). Na ir kas? 

VLADIMIRAS (prislėgtas). Vienas to neištvertum. (Po kiek laiko, gyvai) 
Bet kurių galų dabar nusiminti? Reikėjo apie tai galvoti prieš 
amžinybę, kokiais tūkstantis devynišimtaisiais. 

ESTRAGONAS. Gana. Padėk man nusitraukti tą šlamštą. 

VLADIMIRAS. Susikibę už rankų, būtume vieni pirmųjų nušokę 
nuo Eifelio bokšto. Tada viskas buvo kitaip. Dabar jau per vėlu. 
Mums netgi nebeleistų užkopt į viršų. (Estragonas galynėjasi su 
batu) Ką tu čia darai? 

ESTRAGONAS. Nusiauti noriu - argi tau niekad nėra taip buvę? 

VLADIMIRAS. Ne kartą tau sakiau, kad nusiauti reikia kasdien. 
Turėtum atidžiau manęs klausytis. 

ESTRAGONAS (bejėgiškai). Padėk! 

VLADIMIRAS. Skauda? 

ESTRAGONAS. Skauda?! Jis dar klausia! 

VLADIMIRAS (įkarščio pagautas). Tarsi tu vienas kankiniesi! Aš tau 
tuščia vieta. Norėčiau tave pamatyti mano kailyje. Štai tada 
žinotum. | 

ESTRAGONAS. Tau skaudėjo? 

VLADIMIRAS. Skaudėjo?! Jis dar klausia! 

ESTRAGONAS (parodo pirštu). Dėl to neturėtum būti atsisagstęs. 

VLADIMIRAS (pasilenkia). Tavo tiesa. (Užsisega) Reikia paisyt ir 
smulkmenų. 

ESTRAGONAS. Ką aš galiu tau pasakyti — visada atidedi paskuti- 
niam akimirksniui. 

VLADIMIRAS (svajingai). Paskutiniam akimirksniui... (Susimąsto) 
Nors trunka ilgai, bet bus gerai. Kas taip sakė? 

ESTRAGONAS. Tai nenori man padėt? 

VLADIMIRAS. Kartais man atrodo, kad štai jau ateina. Tada jaučiuo- 
si klaikiai. (Nusiima skrybėlę, žiūri vidun, pabrauko ranka, nupurto, 
užsideda) Na, kaip tau pasakyti? Ramu ir drauge... (ieško žodžio) 

siaubinga. (Su patosu) Siaubinga. (Vėl nusiima skrybėlę, žiūri vi- 
dun) Taigi! (Stuksena per skrybėlę, lyg norėdamas kažką iškratyti, 
vėl žiūri vidun, užsideda) Vienu žodžiu... 

Estragonas, sukaupęs visas jėgas, nusitraukia batą. Žiūri vidun, krapšto 

ranka, apverčia, krato, ieško ant žemės, ar kas nenukrito, nieko nesuranda, 

vėl kiša ranką į batą, akys be išraiškos. 

ESTRAGONAS. Nieko. 

VLADIMIRAS. Parodyk. 

ESTRAGONAS. Nėra ko rodyt. 

VLADIMIRAS. Bandyk vėl apsiauti. 

VLADIMIRAS. Štai koks tas žmogus: koneveikia batus, o kalta jo 
paties koja. (Dar kartą nusiima skrybėlę, žiūri vidun, braukia ranka, 
krato, stuksena per viršų, pučia į vidų, užsideda) Man jau neramu 
daros. (Pauzė. Estragonas sūpuoja koją, judindamas kojos pirštus, 
kad jie geriau atsigautų ore) Vieną plėšiką išgelbėjo. (Po pauzės) 
Tai padorus procentas. (Po pauzės) Godo... 

ESTRAGONAS. Ką? 

VLADIMIRAS. O jeigu imtume atgailauti? 

ESTRAGONAS. Dėl ko? 

VLADIMIRAS. Tiek to... (Mąsto) Nereikia per daug gilintis. 

ESTRAGONAS. Dėl to, kad esame gimę? 

Vladimiras ima kvatoti, tačiau jo veidas staiga persikreipia, ir jis nustoja 

juoktis, susiėmęs už pilvo apačios 

VLADIMIRAS. Nedrįstu net juoktis. 

ESTRAGONAS. Kokia baisi negalia. 

VLADIMIRAS. Tiktai šypsotis. (Išsišiepia iki ausų, šypsena kurį laiką 
sustingsta, paskui staiga dingsta nuo veido) Tai ne tas pats. Žo- 
džiu... (Po pauzės) Gogo... 

ESTRAGONAS (suirzęs). Ko dar? 

VLADIMIRAS. Ar esi skaitęs Bibliją? 

ESTRAGONAS. Bibliją... (Svarsto) Gal ir buvau užmetęs akį. 

VLADIMIRAS (nustebęs). Toje mokykloje, kur nebuvo Dievo? 

ESTRAGONAS. Jau nebežinau, ar jis ten buvo, ar ne. 

VLADIMIRAS. Tu tikriausiai painioji mokyklą su kalėjimu. 

ESTRAGONAS. Galbūt. Prisimenu Šventąją Žemę. Iš spalvotų že- 
mėlapių. Labai gražių. Negyvoji jūra blyškiai mėlyna. Vien į 

ją žiūrint, džiūdavo gerklė. Štai kur, sakiau, praleisim medaus 
mėnesį. Plaukiosim. Būsim laimingi. 

VLADIMIRAS. Tau reikėjo būti poetu. 

ESTRAGONAS. Aš ir buvau. (Rodo į savo skarmalus) Argi nematyti? 

Pauzė 

VLADIMIRAS. Apie ką aš kalbėjau... Kaip tavo koja? 

ESTRAGONAS. Tinsta. 

VLADIMIRAS. Ak taip, apie plėšikus. Prisimeni? 

ESTRAGONAS. Ne. 

VLADIMIRAS. Nori, kad papasakočiau? 

ESTRAGONAS. Ne. 

VLADIMIRAS. Greičiau bėga laikas. (Pauzė) Tie du plėšikai buvo 
nukryžiuoti kartu su Išganytoju. 

ESTRAGONAS. Su kuo? 

VLADIMIRAS. Su Išganytoju. Du plėšikai. Sako, vienas buvo išgany- 
tas, o antras... (Ieško antonimo žodžiui „išganytas“) pasmerktas. 

ESTRAGONAS. Išganytas? 

VLADIMIRAS. Išgelbėtas nuo pragaro. 

ESTRAGONAS. Einu. (Nejuda) 

VLADIMIRAS. Ir vis dėlto... (Po pauzės) Kaip čia yra, kad... Tikiuosi, 
tau neįkyriu. 

ESTRAGONAS. Aš nesiklausau. 

VLADIMIRAS. Kaip čia yra, kad apie tą atsitikimą pasakoja tik 
vienas iš keturių evangelistų? Juk visi keturi buvo tenai, bent 
jau netoliese. Ir tik vienas kalba apie išgelbėtą piktadarį. (Po 
pauzės) Klausyk, Gogo, retkarčiais galėtum atsiliepti. 

ESTRAGONAS. Aš klausau. 

VLADIMIRAS. Vienas iš keturių. Iš kitų trijų du visai apie tai neuž- 
simena, 0 trečiasis sako, kad juodu abu prieš jį burnojo. 

ESTRAGONAS. Prieš ką? 

VLADIMIRAS. Ką? 

ESTRAGONAS. Nieko nesuprantu... (Po pauzės) Prieš ką burnojo? 

VLADIMIRAS. Prieš Išganytoją. 

ESTRAGONAS. Kodėl? 

VLADIMIRAS. Todėl, kad jis nenorėjo jų išgelbėti. 

ESTRAGONAS. Nuo pragaro? 

VLADIMIRAS. Na ne! Nuo mirties. 

ESTRAGONAS. Ir tada? 

VLADIMIRAS. Tada reikėjo pasmerkti juos abu. 

ESTRAGONAS. O paskui? 

VLADIMIRAS. Bet vienas iš evangelistų sako, kad vienas plėšikas 
buvo išganytas. 

ESTRAGONAS. Na tai kas? Jų nuomonės skiriasi, štai ir viskas. 

VLADIMIRAS. Jie visi keturi buvo tenai. Bet štai tik vienas sako, 
kad plėšikas buvo išganytas. Kodėl juo reikia tikėti labiau negu 
kitais? 

ESTRAGONAS. Kas juo tiki? 

VLADIMIRAS. Ogi visi. Tik ši versija ir težinoma. 

ESTRAGONAS. Žmonės yra kretinai. 

Jis sunkiai pakyla, šlubuoja kairiųjų kulisų link, sustoja, žiūri tolyn 

prisidengęs ranka akis, grįžta, eina dešiniųjų kulisų link, žiūri į tolį. 

Vladimiras jį lydi žvilgsniu, paskui lenkiasi pakelt batų, žiūri vidun, 

staiga numeta 

VLADIMIRAS. Tpfu! (Spjauna ant žemės) 

Estragonas sugrįžta į scenos vidurį, žiūri scenos gilumon 

ESTRAGONAS. Nuostabi vietelė. (Atsigręžia, eina prie rampos, žvelgia 
į publiką) Gražu pažiūrėti. (Atsisuka į Vladimirą) Eime. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Laukiam Godo. 

ESTRAGONAS. Tiesa. (Po pauzės) O tu tikrai Žinai, kad čia? 

VLADIMIRAS. Kas? 

ESTRAGONAS. Kad reikia laukti čia? 

VLADIMIRAS. Sakė, kad prie medžio. (Jie žiūri į medį) Ar matai dar 
kokį medį? 

ESTRAGONAS. O kas tai per medis? 

VLADIMIRAS. Tarytum gluosnis. 

ESTRAGONAS. O kurgi lapai? 

VLADIMIRAS. Turbūt nudžiūvęs. 

ESTRAGONAS. Jau liovėsi verkęs. 

VLADIMIRAS. Ko gero, metas nebe tas. 

ESTRAGONAS. O gal čia tik krūmokšnis? 

VLADIMIRAS. Krūmas. 

ESTRAGONAS. Krūmokšnis. 

VLADIMIRAS (vėl nori prieštarauti, bet susilaiko). Ką turi galvoje? 
Kad sumaišėm vietą? 

ESTRAGONAS. Jis jau turėtų čia būti. 

VLADIMIRAS. Jis tvirtai nesakė, kad ateis. 

ESTRAGONAS. O jeigu neateis? 

VLADIMIRAS. Ateisime rytoj. 

ESTRAGONAS. O paskui poryt. 

VLADIMIRAS. Galbūt. 

ESTRAGONAS. Ir paskui visą laiką. 

VLADIMIRAS. Kitaip sakant... 

ESTRAGONAS. Kol jis ateis. 

VLADIMIRAS. Tu negailestingas. 

ESTRAGONAS. Mes jau vakar buvom atėję. 

VLADIMIRAS. Na ne, klysti. 

ESTRAGONAS. O ką mudu veikėme vakar? 

VLADIMIRAS. Ką veikėme vakar? 

ESTRAGONAS. Taip. 

VLADIMIRAS. Dievaži... (Įpykęs) Skleisti abejones — čia jau tavo 
privalumas! 

ESTRAGONAS. Man atrodo, kad mes jau esame čia buvę. 

VLADIMIRAS (dairosi aplinkui). Vietovė tau pažįstama? 

ESTRAGONAS. Aš to nesakau. 

VLADIMIRAS. Ir ką gi? 

ESTRAGONAS. Tai nieko nereiškia. 

VLADIMIRAS. Vis tiek... šitas medis. (Atsisuka į publiką)... šitas pur- 
vynas. 

ESTRAGONAS. Tu įsitikinęs, kad šiandien vakare? 

VLADIMIRAS. Kas šiandien? 

ESTRAGONAS. Kad reikėtų laukti? 

VLADIMIRAS. Sakė, kad šeštadienį. (Po pauzės) Man rodos. 

ESTRAGONAS. Po darbo. 

VLADIMIRAS. Regis, buvau užsirašęs. (Rausiasi po kišenes, prigrūstas 
visokio šlamšto) 

ESTRAGONAS. O kurį šeštadienį? Ir ar šiandien šeštadienis? O gal 
sekmadienis? Arba pirmadienis? Arba penktadienis? 

VLADIMIRAS (paklaikęs dairosi aplinkui, tarsi diena būtų užrašyta kur 
nors horizonte). Negali būti. 

ESTRAGONAS. Arba ketvirtadienis. 

VLADIMIRAS. Ką daryt? 

ESTRAGONAS. Jeigu jis buvo atėjęs vakar ir mūsų nerado, šiandien 
tikrai nebeateis. 

VLADIMIRAS. Bet tu sakei, kad mes buvom čia atėję vakar vakare. 

ESTRAGONAS. Galėjau. (Po pauzės) Patylėkim truputį, gerai? 

VLADIMIRAS (bejėgiškai). Gerai. 

Estragonas vėl sėdasi ant žemės. Vladimiras neramiai žingsniuoja po 

sceną, retkarčiais sustoja ir žvalgosi į horizontą. Estragonas užmiega. 

VLADIMIRAS (sustojęs priešais Estragoną). Gogo... (Pauzė) Gogo... 
(Pauzė) Gogo! 

Estragonas pašoka iš miegų 

ESTRAGONAS (su siaubu suvokęs savo situaciją). Miegojau. (Priekaiš- 
tingai) Kodėl tu man niekada neleidi pamiegoti? 

VLADIMIRAS. Pasijutau vienišas. 

ESTRAGONAS. Aš sapnavau. 

VLADIMIRAS. Tik nepasakok! 

ESTRAGONAS. Aš sapnavau, kad... 

VLADIMIRAS. Nepasakok! 

ESTRAGONAS (rodo į pasaulį). Tau šito pakanka? (Pauzė) Negražu, 
Didi. Kam gi daugiau papasakosiu savo vidinius košmarus? 

VLADIMIRAS. Tegu jie ir lieka viduje. Gerai žinai, kad aš to nepa- 
kenčiu. 

ESTRAGONAS (šaltai). Būna akimirkų, kai savęs klausiu, ar ne ge- 
riau mMudviem būtų išsiskirti. 

VLADIMIRAS. Toli nenueitum. 

ESTRAGONAS. Tai iš tikrųjų būtų didelis nepatogumas. (Po pauzės) 
Ar ne tiesa, Didi, kad būtų didelis nepatogumas? (Po pauzės) 
Kai kelias toks gražus. (Po pauzės) O bendrakeleiviai geručiai. 
(Po pauzės, švelniai) Ar ne, Didi? 

VLADIMIRAS. Ramybės. 

ESTRAGONAS (aistringai). Ramybė... ramybė... (Svajingai) Anglai 
sako „raaamybė“. Tai raaamūs žmonės. (Po pauzės) Esi girdėjęs 
anekdotą apie anglą bordelyje? 


18 


VLADIMIRAS Taip. 

ESTRAGONAS. Papasakok. 

VLADIMIRAS. Atstok. 

ESTRAGONAS. Vienas anglas įkaušo ir nuėjo į bordelį. Šeiminin- 
kė jo klausia, kokios jis norėtų: blondinės, brunetės ar rudės. 
Pasakok toliau. 

VLADIMIRAS. Atstok! (Išeina) 

Estragonas pakyla ir seka iš paskos iki scenos krašto. Estragono mimi- 

ka panaši į žiūrovo, stebinčio boksininkų kovą. Vladimiras sugrįžta, 

praeina pro Estragoną, slenka per sceną nuleidęs akis. Estragonas žengia 
jo link, sustoja 

ESTRAGONAS (švelniai). Tu norėjai man ką nors pasakyti? (Vladimi- 
ras neatsiliepia. Estragonas prieina dar arčiau) Tu ketini man kažką 
pasakyti? (Pauzė. Dar žingsnis į priekį) Sakyk, Didi... 

VLADIMIRAS (neatsigreždamas). Neturiu ko tau pasakyti. 

ESTRAGONAS (žengia žingsnį į priekį). Pyksti? (Pauzė. Žingsnis į prie- 
kį) Atleisk! (Pauzė. Žingsnis į priekį. Paliečia petį) Liaukis, Didi. 
(Pauzė) Duokš ranką! (Vladimiras atsigręžia) Apkabink mane! 
Apkabink! (Vladimiras atlyžta. Jie apsikabina. Estragonas atšoka) 
Tu dvoki česnakais! 

VLADIMIRAS. Sveika inkstams. (Pauzė. Estragonas įdėmiai žiūri į 
medį) Ką gi dabar darysim? 

ESTRAGONAS. Lauksim. 

VLADIMIRAS. Taip, o belaukdami? 

ESTRAGONAS. O jeigu pasikartume? 

VLADIMIRAS. Hmm. Tada mus abu ištiktų erekcija. 

ESTRAGONAS (susijaudinęs). Tikrai? 

VLADIMIRAS. Na ir su viskuo, kas būna paskui. O ten, kur nulaša, 
dygsta mandragoros. Užtat jos ir klykia raunamos. Negi tu 
nežinojai? 

ESTRAGONAS. Pasikarkim tuojau pat. 

VLADIMIRAS. Ant šakos? (Juodu prisiartina prie medžio ir žiūri) Var- 
gu ar išlaikys. 

ESTRAGONAS. Gal pabandom? 

VLADIMIRAS. Bandyk. 

ESTRAGONAS. Įkandin tavęs. 

VLADIMIRAS. Ne, tu pirmas. 

ESTRAGONAS. Kodėl? 

VLADIMIRAS. Tu lengvesnis už mane. 

ESTRAGONAS. Taigi. 

VLADIMIRAS. Nesuprantu. 

ESTRAGONAS. Na, imk ir pagalvok. 

Vladimiras galvoja 

VLADIMIRAS (galų gale). Nesuprantu. 

ESTRAGONAS. Aš tau paaiškinsiu. (Galvoja) Šaka... Šaka... (Supykęs) 
Na, pamankštink smegenis! 

VLADIMIRAS. Aš pasikliauju tavimi. 

ESTRAGONAS (prisiversdamas). Gogo lengvas - šaka nelūžta - Gogo 
negyvas. Didi sunkus - šaka lūžta - Didi vienišas. (Po pauzės) 
O... (Ieško tinkamų žodžių) 

VLADIMIRAS. Apie tai nepagalvojau. 

ESTRAGONAS (suranda). Kas gali daugiau, tas ir mažiau gali. 

VLADIMIRAS. Bet argi aš sunkesnis už tave? 

ESTRAGONAS. Tu pats taip sakei. Aš nieko nežinau. Abiejų šansai 
vienodi. Ar beveik. 

VLADIMIRAS. Tai ką daryti? 

ESTRAGONAS. Nedaryk nieko. Taip saugiausia. 

VLADIMIRAS. Pažiūrėsim, ką jis mums pasakys. 

ESTRAGONAS. Kas? 

VLADIMIRAS. Godo. 

ESTRAGONAS. Taigi. 

VLADIMIRAS. Palauksim, kol viskas paaiškės. 

ESTRAGONAS. Kita vertus, gal būtų geriau kalti geležį, kol ji karšta. 

VLADIMIRAS. Įdomu, ką jis pasakys. Tai mūsų visai neįpareigoja. 

ESTRAGONAS. O ko mes iš tiesų jį prašėm? 

VLADIMIRAS. Argi tu tenai nebuvai? 

ESTRAGONAS. Neatkreipiau dėmesio. 

VLADIMIRAS. Na, nieko aiškaus. 

ESTRAGONAS. Lyg ir maldavimas. 

VLADIMIRAS. Taip. 

ESTRAGONAS. Miglotas pageidavimas. 

VLADIMIRAS. Ko gero. 

ESTRAGONAS. Ir ką jis atsakė? 

VLADIMIRAS. Kad pažiūrės. 

ESTRAGONAS. Kad jis negali nieko žadėti. 

VLADIMIRAS. Kad jam reikia pagalvoti. 

ESTRAGONAS. Blaivia galva. 

VLADIMIRAS. Pasitarti su šeima. 

ESTRAGONAS. Su draugais. 

VLADIMIRAS. Su įgaliotiniais. 

ESTRAGONAS. Su savo korespondentais. 

VLADIMIRAS. Sąskaitų knygom. 

ESTRAGONAS. Banko sąskaitom. 

VLADIMIRAS. Kol ką nors nutars. 

ESTRAGONAS. Suprantama. 

VLADIMIRAS. Argi ne? 

ESTRAGONAS. Man rodos. 

VLADIMIRAS. Ir man. 

Pauzė 

ESTRAGONAS (susirūpinęs). O mes? 

VLADIMIRAS. Prašau? 

ESTRAGONAS. Aš sakau: o mes? 

VLADIMIRAS. Nesuprantu. 

ESTRAGONAS. Koks čia mūsų vaidmuo? 

VLADIMIRAS. Mūsų vaidmuo? 

ESTRAGONAS. Neskubėk. 

VLADIMIRAS. Mūsų vaidmuo? Mes - prašytojai. 

ESTRAGONAS. Kuo mes virtom? 

VLADIMIRAS. Ponas mano, kad turėtume reikalauti savo teisių? 

ESTRAGONAS. Mes nebeturime teisių? 

Vladimiras juokiasi, paskui staiga nustoja kaip ir anksčiau. Tik šypsosi 

VLADIMIRAS. Juokčiausi, jei tik galėčiau. 

ESTRAGONAS. Mes jas praradom? 

VLADIMIRAS (pabrėžtinai). Mes jas iššvaistėm. 

Pauzė. Stovi nejudėdami, tabaluojančiomis rankomis, nusvirusiomis 
galvomis, sulinkusiais keliais 

ESTRAGONAS (bejėgiškai). Ar mes nesurišti? (Po pauzės) A? 

VLADIMIRAS (pakelia ranką). Klausyk! 

Jie klausosi labai įsitempę 

ESTRAGONAS. Aš nieko negirdžiu. 

VLADIMIRAS. Tsss! (Jie klausosi. Praradęs pusiausvyrą, Estragonas vos 
nepargriūva. Nusitveria Vladimirui už rankos, tas susvirduliuoja. Jie 
klausosi pasvirę, įsistebeiliję vienas į kitą) Aš taip pat nebe. (Palen- 
gvėjimo atodūsis. Atsipalaidavę atsitraukia vienas nuo kito) 

ESTRAGONAS. Tu mane išgąsdinai. 

VLADIMIRAS. Maniau, kad tai jis. 

ESTRAGONAS. Kas? 

VLADIMIRAS. Godo. 

ESTRAGONAS. Che! Vėjas nendrėse. 

VLADIMIRAS. Aiškiai girdėjau šūksnius. 

ESTRAGONAS. Ir ko jam šūkauti? 

VLADIMIRAS. Ant savo arklio. 

Pauzė 

ESTRAGONAS. Eime iš čia. 

VLADIMIRAS. Kur? (Po pauzės) Šią naktį gal pergulėsim pas jį, šilu- 
moj, sausai, pilnu pilvu, ant šiaudų. Apsimoka laukti, ar ne? 

ESTRAGONAS. Bet ne kiaurą naktį. 

VLADIMIRAS. Dar ne naktis. 

Pauzė 

ESTRAGONAS. Aš noriu valgyti. 

VLADIMIRAS. Nori morkos? 

ESTRAGONAS. Daugiau nieko neturi? 

VLADIMIRAS. Turėtų būti keletas ropių. 

ESTRAGONAS. Duok morką. (Vladimiras rausiasi kišenėse, ištraukia 
ropę ir paduoda Estragonui) Dėkui. (Atsikanda. Verksmingai) Čiagi 
ropė! 

VLADIMIRAS. Ak, atleisk! Tikrai maniau, kad morka. (Vėl ima raus- 
tis po kišenes, tačiau teranda vien ropes) Tiktai ropės. Turbūt suval- 
gei paskutinę. (Ieško) Pala, suradau. (Pagaliau ištraukia morką ir 
paduoda Estragonui) Štai, mielasis. (Estragonas nusivalo į rankovę 
ir ima valgyti) Atiduok ropę. (Estragonas grąžina ropę) Nevalgyk 
visos iš karto, daugiau neturiu. 

ESTRAGONAS (kramto pilna burna). Aš tavęs kažko klausiau. 

VLADIMIRAS. A! 

ESTRAGONAS. Tu man atsakei? 

VLADIMIRAS. Ar gera morka? 

ESTRAGONAS. Saldi. 

VLADIMIRAS. Juo geriau, juo geriau. (Po pauzės) Tai ką tu norėjai 
sužinoti? 

ESTRAGONAS. Nebeatsimenu. (Kramto) Tai bjauriausia. (Sukalioja 
morką pirštų galais, apžiūrinėja) Gardi tavo morka. (Mąsliai čiulpia 
morkos galą) Palauk, prisiminiau. (Atsikanda kąsnį) 

VLADIMIRAS. Na? 

ESTRAGONAS (pilna burna, išsiblaškęs). Ar mes nesurišti? 

VLADIMIRAS. Nieko negirdžiu. 

ESTRAGONAS (kramto, ryja). Aš klausiu, ar mes surišti? 

VLADIMIRAS. Surišti? 

ESTRAGONAS. Surišti. 

VLADIMIRAS. Kaip surišti? 

ESTRAGONAS. Rankos ir kojos. 

VLADIMIRAS. Bet su kuo? Ir kieno? 

ESTRAGONAS. Su tavo žmogum. 

VLADIMIRAS. Su Godo? Surišti su Godo? Kas tau šovė į galvą? 
Jokiu būdu! (Po pauzės) Kol kas ne. (Jis nesusieja paskutinių sa- 
kinių) 

ESTRAGONAS. Jo vardas Godo? 

VLADIMIRAS. Atrodo. 

ESTRAGONAS. Tu tik pažiūrėk! (Sukalioja prieš akis nuograužą, laiky- 
damas už koto) Tai bent, kuo toliau valgai, tuo ji mažiau gardi. 

VLADIMIRAS. O man priešingai. 

ESTRAGONAS. Nesuprantu. 

VLADIMIRAS. Na, kuo toliau, tuo gardžiau. 

ESTRAGONAS (ilgai mąstęs). Tai, vadinasi, priešingai. 

VLADIMIRAS. Nelygu temperamentas. 

ESTRAGONAS. Nelygu charakteris. 

VLADIMIRAS. Čia jau nieko nepadarysi. 

ESTRAGONAS. Kad ir kiek nertumeis iš kailio. 

VLADIMIRAS. Būsi, koks buvęs. 

ESTRAGONAS. Kad ir kiek gudrautum. 

VLADIMIRAS. Esmė nesikeičia. 

ESTRAGONAS. Nieko nepadarysi. (Atkiša morkos likučius Vladimirui) 
Gal nori užbaigt? 

Visai netoliese pasigirsta kraupus šūksnis. Estragonui iškrinta morka. 

Abu sustingsta, paskui puola kulisų link. Estragonas pusiaukelėj su- 

stoja, sugrįžta, griebia morką, įsibruka į kišenę; puola prie Vladimiro, 

kuris jo laukia, vėl sustoja, grįžta atgal, pasiima nuo žemės batus, vejasi 

Vladimirą. Jie laukia prisiglaudę vienas prie kito, įtraukę galvą į pečius, 

slėpdamiesi nuo grėsmės 

Įeina Poco ir Lakis. Poco vedasi Lakį už virvės, kuri užnerta jam ant 

kaklo. Iš pradžių matyti tik Lakis, tempiamas už virvės, ir tik kai jis 

pasiekia scenos vidurį, iš užkulisio pasirodo Poco. Lakis neša sunkų 

lagaminą, sulankstomą kėdę, pintinę su maistu ir paltą (ant rankos). 

Poco rankoje rimbas 

POCO (užkulisyje). Greičiau! (Pliaukšteli rimbas. Pasirodo Poco. Per- 
eina sceną. Lakis eina pro Vladimirą ir Estragoną, dingsta užkuli- 
syje. Poco sustoja prie Vladimiro ir Estragono. Virvė įsitempia. Poco 
staigiai ją trūkteli) Atgal! 

Trenksmas. Tai pargriūva Lakis su visu nešuliu. Vladimiras ir Estragonas 

žiūri į jį, draskomi noro jam pagelbėti ir baimės įsipainioti į svetimus 

reikalus. Vladimiras žengia prie Lakio, Estragonas trūkteli jį atgal už 

rankovės 

VLADIMIRAS. Paleisk! 

ESTRAGONAS. Nusiramink. 

POCO. Saugokitės! Jis piktas. (Estragonas ir Vladimiras žiūri jį) Sve- 
timiems. 

ESTRAGONAS (tyliai). Jis? 

VLADIMIRAS. Kas? 

ESTRAGONAS. Nagi... 

VLADIMIRAS. Godo? 

ESTRAGONAS. Taip. 

POCO. Leiskite prisistatyti: Poco. 

VLADIMIRAS. Ne. 

ESTRAGONAS. Jis pasakė: Godo. 

VLADIMIRAS. Ne. 

ESTRAGONAS (Poco). Ar jūs ne ponas Godo, pone? 

POCO (griausmingai). Aš Poco! (Pauzė) Poco! Šis vardas jums nieko 
nesako? (Pauzė) Aš klausiu, ar šis vardas jums nieko nesako. 

Vladimiras ir Estragonas klausiamai susižvelgia 

ESTRAGONAS (dedasi norįs prisiminti). Boco... Boco... 

VLADIMIRAS (daro tą patį). Poco... 

POCO. Pppoco! 

ESTRAGONAS. A! Poco... taip... Poco... 

VLADIMIRAS. Poco ar Boco? 

ESTRAGONAS. Poco... Ne, neprisimenu. 

VLADIMIRAS (taikiai). Aš pažinojau Goco šeimą. Motina buvo siu- 
vinėtoja. 

Poco grėsmingai artinasi 

ESRAGONAS (paskubom). Mes ne vietiniai, pone. 

POCO (sustoja). Vis tiek jūs žmonės. (Užsideda akinius) Kiek aš galiu 
įžiūrėti. (Nusiima akinius) Tos pačios giminės kaip ir aš. (Šiurpiai 
nusijuokia) Tos pačios giminės kaip ir Poco! Dievo sutverti! 

VLADIMIRAS. Kaip tai suprasti? 

POCO (griežtai). Kas yra Godo? 

ESTRAGONAS. Godo? 

POCO. Jūs mane palaikėt Godo. 

VLADIMIRAS. O ne, anaiptol, pone. 

POCO. Tai kas jis? 

VLADIMIRAS. Na, tai vienas... vienas toks pažįstamas. 

ESTRAGONAS. Visai ne! Mes jo beveik nepažįstam. 

VLADIMIRAS. Aišku... nepažįstam jo labai gerai... bet vis tiek... 

ESTRAGONAS. Aš jo netgi nepažinčiau. 

POCO. Jūs mane juo palaikėt. 

ESTRAGONAS. Kaip čia pasakius... tamsu... mes nuvargę... nusil- 
pę... laukiam... prisipažįstu... pasirodė... akimirką. 

VLADIMIRAS. Neklausykit jo, pone, neklausykite! 

POCO. Laukiat? Jūs jo laukiate? 

VLADIMIRAS. Kaip čia pasakius... 

POCO. Čia? Mano žemėje? 

VLADIMIRAS. Mes nieko blogo negalvojom. 

ESTRAGONAS. Mes tik pilni gerų ketinimų. 

POCO. Kelias atviras visiems. 

VLADIMIRAS. Štai ir mes taip sakom. 

POCO. Gėda, ir tiek. 

ESTRAGONAS. Nieko čia nepadarysi. 

POCO (kilniaširdiškai numoja). Tiek jau to! (Trūkteli virvę) Stot! (Po 
pauzės) Nugriuvęs jis visada užmiega. (Traukia už virvės) Kelkis, 
stipena! (Girdėti, kaip Lakis keliasi ir renka daiktus. Poco traukia 
už virvės) Atgal! (Atbulas įeina Lakis) Sustok! (Lakis sustoja) 
Apsigręžk! (Lakis atsisuka. Vladimirui ir Estragonui, draugiškai) 
Bičiuliai, esu laimingas sutikęs jus. (Mato nepatiklumą jųdviejų 
veiduose) Taip, taip, iš visos širdies laimingas. (Traukia virvę) 
Arčiau! (Lakis prisiartina) Stot! (Lakis sustoja. Vladimirui ir Es- 
tragonui) Žinot, kelias gerokai prailgsta, kai velkiesi ištisas... 
(žiūri į savo laikrodį)... ištisas... (skaičiuoja)... šešias valandas, taip, 
taip, šešias valandas be perstojo ir nesutinki nė gyvos dvasios. 
(Lakiui) Paltą! (Lakis padeda nešulius ant žemės, paduoda paltą, trau- 
kiasi atbulas, pasiima nešulius) Palaikyk! (Poco jam atkiša rimbą, 
Lakis prieina ir, neturėdamas laisvos rankos, pasilenkia ir įsikanda 
rimbą dantimis, paskui traukiasi atbulas. Poco velkasi paltu, sustoja) 
Paltą! (Lakis padeda daiktus, prieina prie Poco, padeda apsirengti 
paltą, traukiasi atbulas, vėl viską pasiima) Jau atvėso. (Jis užsisagsto 
paltą, apsižiūri, atsitiesia) Rimbą! (Lakis prieina, pasilenkia, Poco 
ištraukia jam iš dantų rimbą. Lakis atsitraukia atbulas) Matote, 
mano bičiuliai, aš negaliu ilgai apsieiti be panašių į save drau- 
gijos (apžiūri tuodu į save panašius), tegu tas panašumas ir nėra 
tobulas. (Lakiui) Kėdę! (Lakis padeda ant žemės lagaminą ir pintinę, 
prieina, išlanksto ir pastato kėdę, atsitraukia, vėl pasiima lagaminą ir 
pintinę. Poco žiūri į kėdę) Arčiau! (Lakis padeda lagaminą ir pintinę, 
prieina, patraukia kėdę, atsitraukia, vėl pasiima lagaminą ir pintinę. 
Poco atsisėda, įremia rimbo galą Lakiui į krūtinę ir pastumia jį) Atgal! 
(Lakis traukiasi atapustas) Dar. (Lakis dar atsitraukia) Stot! (Lakis 
sustoja. Vladimirui ir Estragonui) Štai todėl, jums leidus, aš trupu- 
tį pabūsiu šalia jūsų prieš keliaudamas toliau. (Lakiu:) Pintinę! 
(Lakis prieina, paduoda pintinę, atsitraukia) Grynas oras sužadina 
apetitą. (Atsidaro pintinę, išsiima viščiuko, duonos ir butelį vyno. 
Lakiui) Pintinę! (Lakis prieina, paima pintinę, atsitraukia, sustingsta 
nejudėdamas) Toliau! (Lakis atsitraukia) Čia! (Lakis sustoja) Nuojo 
dvokia! (Nugeria gerą gurkšnį tiesiai iš butelio) Į mūsų sveikatą! 
(Padeda butelį ir ima valgyti) 

Pauzė. Estragonas ir Vladimiras, pamažu įsidrąsinę, eina aplink Lakį, 
apžiūrinėja iš visų pusių. Poco godžiai ryja viščiuką, apčiulpęs mėto 
kaulus. Lakis pamažu linksta, bet, lagaminui palietus žemę, vėl staiga 
atsitiesia, paskui vėl pradeda linkti. Judesiai kaip miegančio stačiomis 
ESTRAGONAS. Kas jam yra? 

VLADIMIRAS. Jis atrodo pavargęs. 

ESTRAGONAS. Kodėl jis nepadeda savo nešulių? 

VLADIMIRAS. Ką aš žinau? (Jie prieina prie jo visai arti) Atsargiai! 
ESTRAGONAS. Pakalbint jį? 

VLADIMIRAS. Pažiūrėk! 

ESTRAGONAS. Ką? 

VLADIMIRAS (rodydamas). Kaklą. 

ESTRAGONAS (žiūri į kaklą). Aš nieko nematau. 

VLADIMIRAS. Stok čia. 

Estragonas stoja į Vladimiro vietą 

ESTRAGONAS. Iš tiesų. 

VLADIMIRAS. Ligi kraujo. 

ESTRAGONAS. Tai virvė. 

VLADIMIRAS. Nutrynė. 

ESTRAGONAS. Ko norėt. 

VLADIMIRAS. Ten mazgas. 

ESTRAGONAS. Baisu. 

Jie vėl pradeda jį apžiūrinėti, sustoja ties veidu 

VLADIMIRAS. O jis nebjaurus. 

ESTRAGONAS (gūžteli pečiais, padaro grimasą). Tu manai? 
VLADIMIRAS. Kiek per gležnas. 

ESTRAGONAS. Jam teka seilės. 

VLADIMIRAS. Kur netekės. 

ESTRAGONAS. Ir putos drimba. 

VLADIMIRAS. Gal idiotas. 

ESTRAGONAS. Kretinas. 

VLADIMIRAS (pasilenkia arčiau). Atrodo, serga gūžiu. 
ESTRAGONAS (taip pat apžiūrėjęs). Sunku pasakyt. 
VLADIMIRAS. Jis dūsta. 

ESTRAGONAS. Suprantama. 


VLADIMIRAS. O kokios akys! 

ESTRAGONAS. Kas joms yra? 

VLADIMIRAS. Išsprogusios. 

ESTRAGONAS. Man rodos, jis kaipmat nudvės. 

VLADIMIRAS. Sunku pasakyt. (Po pauzės) Paklausk jį ko. 

ESTRAGONAS. Manai? 

VLADIMIRAS. Nedidelė rizika. 

ESTRAGONAS (nedrąsiai). Pone... 

VLADIMIRAS. Garsiau. 

ESTRAGONAS (garsiai). Pone... 

POCO. Duokit jam ramybę! (Jie atsigręžia į Poco, kuris pavalgė ir va- 
losi burną atgalia ranka) Argi jūs nematot, kad jis nori pailsėti? 
(Išsitraukia pypkę ir ima ją kimštis. Estragonas pamato ant žemės 
višHienos kauliukus ir godžiai į juos žiūri. Poco brūkšteli degtuką ir 
degasi pypkę) Pintinę! (Lakis nė nekrusteli. Poco nervingai meta 
degtuką ir timpteli virvę) Pintinę! (Lakis paliauja griuvinėjęs, at- 
sipeikėja, prieina, įdeda butelį į pintinę, grįžta į savo vietą, sustoja 
pirmykšte poza. Estragonas žiūri į kaulus, Poco žiebia antrą degtuką 
ir degasi pypkę) Ko norėt, tai ne jo darbas. (Užsitraukia dūmą, 
ištiesia kojas) O, dabar kur kas geriau. 

ESTRAGONAS (droviai). Pone... 

POCO. Kas yra, mielasis? 

ESTRAGONAS. E... jūs nebevalgot... e... jums nebereikia... kaulų... 
pone? 

VLADIMIRAS (pasipiktinęs). Negalėjai palaukti! 

POCO. Nieko, nieko, suprantama. Ar man nebereikia kaudų? (Pavarto 
juos rimbo galu) Ne, man pačiamjų nebereikia. (Estragonas žengia 
prie kaulų) Bet... (Estragonas sustoja)... bet iš principo kaulai pri- 
klauso nešėjui. Tai jo ir reikėtų atsiklausti. (Estragonas atsigręžia į 
Lakį, neryžtingai delsia) Klauskit, klauskit, nebijokit, jis atsakys. 

Estragonas žengia Lakio link, sustoja priešais jį 

ESTRAGONAS. Pone... atsiprašau, pone... 

Lakis nereaguoja. Poco supliauškina rimbu. Lakis pakelia galvą 

POCO. Į tave kreipiasi, kiaule. Atsakyk. (Estragonui) Klauskit, 
klauskit. 

ESTRAGONAS. Atleiskit, pone, ar jums reikia tų kaulų? 

Lakis ilgai žiūri į Estragoną 

POCO (nesitverdamas džiaugsmu). Pone! (Lakis nuleidžia galvą) Atsa- 
kyk! Ar taujų reikia, ar ne? (Lakis tyli. Estragonui) Pasiimkit. (Es- 
tragonas puola prie kaulų, griebia juos ir ima graužti) Na ir keista. 
Pirmą kartą jis atsisako kaulų. (Sunerimęs žiūri į Lakį) Tikiuosi, 
tu neiškrėsi man šunybės ir neapsirgsi? (Traukia pypkę) 

VLADIMIRAS (pratrūksta). Gėda! 

Pauzė. Estragonas apstulbsta ir nustoja graužęs, žiūri tai į Vladimirą, 
tai į Poco. Šis visai ramus. Vladimiras dar labiau sutrinka 

POCO (Vladimirui). Jūs turit omeny ką nors konkretaus? 

VLADIMIRAS (ryžtingai ir nerišliai). Taip elgtis su žmogumi (parodo 
į Lakį)... aš manau, kad tai... žmogui... ne... gėda! 

ESTRAGONAS (nenorėdamas atsilikti). Skandalinga! (Vėl ima graužti) 

POCO. Jūs labai griežti. (Vladimirui) Kiek jums metų, atleiskit už 
nekuklumą? (Pauzė) Šešiasdešimt?.. Septyniasdešimt?.. (Estra- 
gonui) Kiek jam metų? 

ESTRAGONAS. Klauskit jo. 

POCO. Aš nekuklus. (Iškrato pypkę, stuksendamas į rimbą) Turiu jus 
palikti. Dėkui už kompaniją. (Svarsto) O gal man surūkyti dar 
vieną pypkę su jumis? Ką jūs į tai pasakysit? (Jie neatsako) O! 
Menkas iš manęs rūkalius, visai menkas rūkalius, aš nepratęs 
rūkyti dviejų pypkių iš eilės. (Prisideda ranką prie širdies) Nuo 
to man ima mušti širdis. (Po pauzės) To nikotino prisitrauki, 
kad ir kaip saugotumeis. (Atsidūsta) Ko norėt. (Pauzė) O jūs 
turbūt nerūkote? Taip? Ne? Et, niekniekis. (Pauzė) Kaipgi čia 
man dabar lyg niekur nieko atsisėsti, kai jau atsistojau? Kad 
nepasirodyčiau, kaip čia pasakius, visai nusilpęs? (Vladimirui) 
Jūs ką nors sakėt? (Pauzė) Ar nieko nesakėt? (Pauzė) Nesvarbu. 
Pamatysim... (Susimąsto) 

ESTRAGONAS. Ak! Dabar jau geriau. (Numeta kaulus) 

VLADIMIRAS. Eime. 

ESTRAGONAS. Jau? 

POCO. Luktelėkit! (Trūkteli virvę) Kėdę!.. (Parodo rimbu. Lakis stato 
kėdę kitur) Dar! Čia! (Sėdasi. Lakis atsitraukia, pasiima lagaminą ir 
pintinę) Štai vėl sėdžiu! (Ima kimšti pypkę) 


29 


VLADIMIRAS. Eime. 

POCO. Tikiuosi, kad ne aš jus veju. Pabūkit dar truputį, nesigai- 
lėsite. 

ESTRAGONAS (užuodęs išmaldą). Laiko mes turim į valias. 

POCO (užsidegęs pypkę). Antroji visados prastesnė (išsiima pypkę iš 
burnos, apžiūri) už pirmąją, noriu pasakyt. (Vėl įsikanda pypkę) 
Bet vis dėlto gera. 

VLADIMIRAS. Aš einu. 

POCO. Jis nebegali manęs pakęsti. Aš, be abejo, ne toks jau ge- 
ras, bet ar dėl to verta? (Vladimirui) Pagalvokit prieš žengdami 
neatsargų žingsnį. Sakykim, jūs nueisit dabar, kol dar šviesu, 
nes, šiaip ar taip, dar šviesu. (Visi trys žiūri į dangų) Gerai. Kas 
gi bus tada? (Išsiima pypkę iš burnos, apžiūri) Užgeso... Tada... 
tada... kaipgi tada įvyks jūsų pasimatymas su tuo... Godė... 
Godo... Godenu... (Pauzė) Na, jūs suprantate, ką turiu galvoje, 
su tuo, nuo kurio priklauso jūsų ateitis... (Pauzė) Galų gale jūsų 
netolima ateitis. 

ESTRAGONAS. Jo teisybė. 

VLADIMIRAS. Iš kur jūs žinot? 

POCO. Štai jis ir vėl prašneko su manim! Žiūrėk, mes greit susi- 
draugausim. 

ESTRAGONAS. Kodėl jis nepadeda nešulių? 

POCO. Man taip pat būtų malonu susipažinti su juo. Kuo daugiau 
susitinku Žmonių, tuo esu laimingesnis. Net su menkiausiu 
padaru susidūręs ką nors sužinai, kuo nors praturtėji, stipriau 
pajunti savo laimę. Ir jūs... (Įdėmiai žiūri į vieną ir į kitą, duodamas 
suprasti, kad taikoma jiems abiems) Kas žino, gal ir jūs ką man 
davėt. 

ESTRAGONAS. Kodėl jis nepadeda nešulių? 

POCO. Mane tai nustebintų. 

VLADIMIRAS. Jis jūsų klausia. 

POCO (sužavėtas). Klausia? Kas? Ko? (Pauzė) Ką tiktai drebėdamas 
kreipėsi į mane „pone“, o dabar jau ima klausinėti. Tai blogai 
baigsis. 

VLADIMIRAS (Estragonui). Manau, kad jis tavęs klausosi. 

ESTRAGONAS (vėl vaikštinėja aplink Lakį). Kas? 

VLADIMIRAS. Dabar gali jį paklausti. Jis sukluso. 

ESTRAGONAS. Ko jį paklausti? 

VLADIMIRAS. Kodėl jis nepasideda nešulių. 

ESTRAGONAS. Toks klausimas man ant liežuvio. 

VLADIMIRAS. Tai ir klausk. 

POCO (neramiai klausosi jų pokalbio, bijodamas, kad jie neužmirštų to 
klausimo, kuriuo kreipėsi į ji). Norite manęs paklausti, kodėl jis 
nepadeda savo nešulių, kaip suprantu? 

VLADIMIRAS. Na taip. 

POCO (Estragonui). Ir jūs taip manot? 

ESTRAGONAS (tebevaikščioja aplink Lakį). Jis pūkščia kaip ruonis. 

POCO. Aš jums tuojau atsakysiu. (Estragonui) Bet dėl Dievo nusto- 
kit vaikščiojęs, jūs mane erzinat. 

VLADIMIRAS. Eik šen. 

ESTRAGONAS. Kas yra? 

VLADIMIRAS. Jis dabar kalbės. 

Jie laukia nejudėdami, sustoję vienas prieš kitą 

POCO. Nuostabu. Visi čia? Visi į mane žiūri? (Pažiūri į Lakį, timpteli 
virvę. Lakis pakelia galvą) Žiūrėk į mane, kiaule! (Lakis žiūri į jį) 
Nuostabu. (Įsideda pypkę kišenėn, išsiima mažytį pulverizatorių, 
purkščiasi į burną, įsideda jį atgal, atsikrenkščia, nusispjauna, vėl 
išsiima pulverizatorių, purkščiasi į burną, vėl dedasi jį į kišenę) Aš 
pasiruošęs. Visi manęs klauso? (Žiūri į Lakį, trūkteli virvę) Ar- 
čiau! (Lakis prisiartina) Visi pasirengę? (Apžiūri visus tris, Lakį 
paskutinį, timpteli virvę) Na? (Lakis pakelia galvą) Nemėgstu kal- 
bėt į tuštumą. Gerai. Pažiūrėsim. (Susimąsto) 

ESTRAGONAS. Aš einu. 

POCO. Tai ko, tiesą sakant, jūs manęs klausėte? 

VLADIMIRAS. Kodėl jis... 

POCO (piktai). Nepertraukite manęs! (Po pauzės, ramiau) Jeigu mes 
kalbėsime visi kartu, nieko gero neišeis. (Pauzė) Ką aš čia sa- 
kiau? (Po pauzės, garsiau) Ką aš čia sakiau? 

Vladimiras vaizduoja žmogų, tempiantį sunkią naštą. Poco žiūri nesu- 

prasdamas 

ESTRAGONAS (garsiai). Apie nešulius! (Rodo pirštu į Lakį) Kodėl? Lai- 
kyti be atvangos. (Vaizduoja sulinkusį, dūstantį žmogų) Niekados 

nepadėti ant žemės. (Išskečia rankas, su palengvėjimu atsitiesia) 
Kodėl? 

POCO. Dabar aišku. Reikėjo man pasakyti anksčiau. Kodėl jis jau- 
čiasi nelaisvas? Mėginsiu paaiškinti. Ar jis tam turi teisę? Taip. 
Vadinasi, nenori? Štai ir visas atsakymas. O kodėl jis nenori? 
(Po pauzės) Ponai, aš jums tuojau atsakysiu. 

VLADIMIRAS. Dėmesio! 

POCO. Todėl, kad padarytų man įspūdį, kad aš jo nepalikčiau. 

ESTRAGONAS. Kaip? 

POCO. Gal aš neaiškiai pasakiau. Jisai stengiasi mane sugraudinti, 
kad aš atsisakyčiau minties išsiskirti su juo. Ne, ne visai taip. 

VLADIMIRAS. Jūs norite jo atsikratyti? 

POCO. Jis nori mane pergudrauti, bet jam nepavyks. 

VLADIMIRAS. Jūs norite jo atsikratyti? 

POCO. Įsivaizduoja, kad, matydamas, koks jis geras nešikas, neat- 
sispirsiu pagundai ir vėliau panaudoti jo gebėjimus. 

ESTRAGONAS. Jums daugiau jo nereikia? 

POCO. O iš tikrųjų jis nešioja kiauliškai. Tai ne jo darbas. 

VLADIMIRAS. Jūs norite jo atsikratyti? 

POCO. Jis mano, kad, matydamas jo ištvermę, aš atsižadėsiu savo 
sprendimo. Štai koks niekingas jo išskaičiavimas. Tarsi man 
trūktų juodadarbių! (Visi trys žiūri į Lakį) Atsirado Atlantas, 
Jupiterio sūnus! (Pauzė) Na štai. Manau atsakęs į jūsų klausimą. 
Norite dar ko paklausti? (Vėl purkščiasi pulverizatoriumi) 

VLADIMIRAS. Jūs norite jo atsikratyti? 

POCO. Nepamirškite, kad mudu galėjom susikeisti vietomis. Jei 
būtų kitaip susiklostę. Kiekvienam savo. 

VLADIMIRAS. Jūs norite jo atsikratyti? 

POCO. Ką pasakėte? 

VLADIMIRAS. Jūs norite jo atsikratyti? 

POCO. Tikra teisybė. Bet užuot išvaręs, o tai galėčiau padaryti, 
kitaip sakant, užuot jį išspyręs pro duris, esu toks geras ir ve- 
duosi Kristaus Išganytojo mugėn, kur tikiuosi turėti iš jo šiokios 
tokios naudos. Tiesą sakant, tokių padarų išvyti neįmanoma. 
Geriausia būtų juos užmušti. 

Lakis verkia 

ESTRAGONAS. Jis verkia. 

POCO. Nukaršę šunys, ir tie oresni. (Atkiša Estragonui nosinę) Nu- 
raminkit jį, jeigu jums gaila jo. (Estragonas nesiryžta) Imkite. 
(Estragonas ima nosinę) Nušluostykit jam ašaras. Tada nebesijaus 
toks apleistas. 

Estragonas vis dar nesiryžta 

VLADIMIRAS. Duokš, aš jam nušluostysiu. 

Estragonas nenori atiduoti nosinės. Elgiasi kaip vaikas 

POCO. Paskubėkit. Tuojau jis nustos verkęs. 

Estragonas prieina prie Lakio ir taikosi nušluostyti jam akis. Lakis iš visų 

jėgų spiria jam į blauzdą. Estragonas išmeta nosinę, atšoka nuo Lakio, 

ima suktis po sceną šlubuodamas ir kaukdamas iš skausmo 

POCO. Nosinę. 

Lakis pastato lagaminą ir pintinę, pakelia nosinę, prieina, paduoda ją 

Poco, atsitraukia atbulas, pasiima lagaminą ir pintinę 

ESTRAGONAS. Niekšas! Galvijas! (Pasikelia kelnių klešnę) Jis mane 
sužalojo! 

POCO. Aš jums sakiau, kad jis nemėgsta svetimų. 

VLADIMIRAS (Estragonui). Parodyk. (Estragonas rodo jam savo koją. 
Poco, piktai) Kraujas bėga. 

POCO. Tai geras ženklas. 

ESTRAGONAS (judindamas sužeistą koją). Aš nebegalėsiu vaikš- 
čioti. 

VLADIMIRAS (švelniai). Aš tave panešiu. (Po pauzės) Jeigu reikės. 

POCO. Jis nebeverkia. (Estragonui) Jūs jį savaip pakeitėt. (Mąsliai) 
Žmonių ašaros - nekintamas dydis. Kai vienas ima verkti, kitas 
paliauja. Kaip ir juokas. (Juokiasi) Taigi nekalbėkim blogai apie 
mūsų amžių, jis nėmaž ne blogesnis už buvusius. (Pauzė) Ne- 
kalbėkim apie jį gerai. (Pauzė) Visai apie jį nekalbėkim. (Pauzė) 
Gyventojų padaugėjo, tai neabejotina. 

VLADIMIRAS. Pabandyk vaikščioti. 

Estragonas žengia šlubuodamas, sustoja priešais Lakį ir spjauna į jį, 

paskui sėdasi į tą vietą, kur sėdėjo pakylant uždangai 

POCO. O žinote, kas mane išmokė tų visų puikių dalykų? (Po pau- 
zės. Beda pirštu Lakio pusėn) Jis! 

VLADIMIRAS (žiūrėdamas į dangų). Kada gi pagaliau ateis naktis? 

POCO. Jeigu ne jis, mano jausmai ir mintys suktųsi vien apie žemus 
dalykus, apie mano amatą - nesvarbu kokį. Grožis, grakštumas, 
tikroji tiesa man buvo nepažįstami. Ir štai tada aš pasiėmiau 
darbinį pajacą. 

VLADIMIRAS (stengdamasis atplėšti žvilgsnį nuo dangaus). Darbinį 
pajacą? 

POCO. Tai buvo kone prieš šešiasdešimt metų... (Mintyse skaičiuoja) 
Taip, beveik prieš šešiasdešimt. (Išdidžia poza) Tiek man neduo- 
tumėt, ar ne? (Vladimiras žiūri į Lakį) Šalia jo atrodau kaip jau- 
nuolis, taip? (Po pauzės, Lakiui) Skrybėlę! (Lakis padeda pintinę, 
nusiima skrybėlę. Kuplūs žili plaukai pasklinda jam abipus veido. 
Jis pasikiša skrybėlę po pažastimi ir vėl pakelia pintinę) O dabar 
pažiūrėkit. (Poco nusivožia skrybėlę“. Jis visai plikas. Vėl užsideda 
skrybėlę) Matėte? 

VLADIMIRAS. O kas yra darbinis pajacas? 

POCO. Jūs kaip iš kito pasaulio. Kuriame amžiuje gyvenat? Kadaise 
žmonės laikydavo juokdarius, o dabar laiko darbinį pajacą. Tie, 
kurie gali sau leisti tokią prabangą. 

VLADIMIRAS. Ir dabar jūs jį išvejate? Tokį seną ir tokį ištikimą 
tarną? 

ESTRAGONAS. Mėšlas? 

Poco vis labiau jaudinasi 

VLADIMIRAS. Iščiulpėte iš jo tai, kas geriausia, ir išmetate... (ieško 
žodžio)... kaip banano lupeną. Prisipažinkite, kad... 

POCO (dejuodamas griebiasi rankomis už galvos). Aš nebegaliu... ne- 
begaliu tverti... ką jis daro... kad žinotumėt... tai siaubinga... 
tegu nešdinasi sau... (mojuoja rankomis) ... aš einu iš proto... (Jis 
susmunka rankomis susiėmęs galvą) Aš nebegaliu... nebegaliu... 

Pauzė. Visi žiūri į Poco. Lakis dreba 

VLADIMIRAS. Jis nebegali. 

ESTRAGONAS. Siaubinga. 

VLADIMIRAS. Eina iš proto. 

ESTRAGONAS. Bjauru. 

VLADIMIRAS (Lakiui). Kaip jūs drįstat? Gėda! Toks geras šeiminin- 
kas! Ir taip jį kankini! Po šitiek metų! Iš tikrųjų! 


* Visi personažai dėvi kietas skrybėles - katiliukus. 

POCO (kūkčiodamas). Kadaise... jis buvo malonus... man padėdavo... 
linksmindavo... taurindavo mane... dabar... jis mane žudo... 

ESTRAGONAS (Vladimirui). Jis nori jį pakeisti kuo kitu? 

VLADIMIRAS. Kas? 

ESTRAGONAS. Aš nesuprantu, ar nori jį pakeisti kuo kitu, ar visai 
nieko nebenori? 

VLADIMIRAS. Nemanau. 

ESTRAGONAS. Ko? 

VLADIMIRAS. Nežinau. 

ESTRAGONAS. Reikia jį paklausti. 

POCO (nusiminęs). Ponai, nežinau, kas man pasidarė. Atleiskit. 
Pamirškite viską. (Vis labiau tvardosi) Gerai nebeatmenu, ką 
jums pasakiau, bet galite būt tikri, kad nepasakiau nė žodžio 
tiesos. (Atsitiesia, mušasi į krūtinę) Argi aš panašus į žmogų, 
kuris leisis kankinamas? Iš tikrųjų! (Rausiasi kišenėse) Kur pa- 
sidėjau pypkę? 

VLADIMIRAS. Žavingas vakaras. 

ESTRAGONAS. Nepamirštamas. 

VLADIMIRAS. Ir dar nesibaigė. 

ESTRAGONAS. Tarytum ne. 

VLADIMIRAS. Ką tik prasidėjo. 

ESTRAGONAS. Baisu. 

VLADIMIRAS. Kaip kokiam spektaklyje. 

ESTRAGONAS. Cirke. 

VLADIMIRAS. Miuzikhole. 

ESTRAGONAS. Cirke. 

POCO. Bet kurgi aš dėjau savo viržinę? 

ESTRAGONAS. Na ir juokdarys! Pametė savo čiulptuką! (Garsiai 
juokiasi) 

VLADIMIRAS. Tuojau sugrįšiu. (Eina į užkulisį) 

ESTRAGONAS. Gale koridoriaus į kairę. 

VLADIMIRAS. Saugok mano vietą. (Išeina) 

POCO. Pamečiau savo Abdulą! 

ESTRAGONAS (kvatojasi). Gali sprogt iš juoko! 

POCO (pakelia galvą). Ar niekur nematėt... (Pastebi, kad nebėra Vla- 
dimiro. Apmaudžiai) O, jis išėjo?.. Neatsisveikinęs su manimi! 
Negražu! Reikėjo neleisti! 

ESTRAGONAS. Jam reikėjo šį tą nuleisti. 

POCO. Ak štai! (Po pauzės) Padėk Dieve. 

ESTRAGONAS. Eikšekit. 

POCO. Ko reikia? 

ESTRAGONAS. Pamatysit. 

POCO. Norite, kad aš atsistočiau? 

ESTRAGONAS. Eikit... eikit... greičiau. 

Poco pakyla ir eina prie Estragono 

ESTRAGONAS. Žiūrėkit! 

POCO. Olialia! 

ESTRAGONAS. Viskas baigta. 

Sugrįžta Vladimiras, rūškanas, pastumia Lakį, spiria ir apverčia pin- 

tinę, vaikščioja susijaudinęs 

POCO. Jis nepatenkintas? 

ESTRAGONAS (Vladimirui). Tu praleidai nepaprastus dalykus. 
Gaila. 

Vladimiras sustoja, padeda pintinę, vėl ima vaikščioti šen ir ten, bet 

ramiau 

POCO. Jis rimsta. (Dairosi aplinkui) Jaučiu, kaip ir viskas rimsta. 
Užplūsta begalinė ramybė. Klausykit! (Pakelia ranką) Ponas 
miega. 

VLADIMIRAS (sustodamas). Kada gi pagaliau ateis naktis? 

Visi trys žiūri į dangų 

POCO. Jūs neketinat eiti prieš temstant? 

ESTRAGONAS. Kaip čia pasakius... Suprantat... 

POCO. Savaime aišku, savaime aišku. Jumis dėtas, ir aš, jeigu turė- 
čiau pasimatyti su Godenu... Godė... Godo... na, jūs suprantat, 
ką turiu galvoje, laukčiau iki juodžiausios nakties. (Žiūri į kėdę) 
Aš labai norėčiau vėl atsisėsti, tik nežinau, kaip tai daroma. 

ESTRAGONAS. Gal galėčiau jums padėti? 

POCO. Galbūt, jeigu manęs paprašytumėt. 

ESTRAGONAS. Ko? 

POCO. Jeigu manęs paprašytumėt sėstis. 

ESTRAGONAS. Tai jums padėtų? 

POCO. Man rodos. 

ESTRAGONAS. Tai gerai. Sėskitės, pone, labai prašau sėstis. 

POCO. Ne, ne, nesirūpinkit. (Po pauzės. Tyliai) Paprašykite dar. 
ESTRAGONAS. Na ką jūs, kam gi stovėti, taip ir peršalt galite. 
POCO. Jūs manot? 

ESTRAGONAS. Tai absoliučiai aišku. 

POCO. Be abejo, jūsų teisybė. (Jis atsisėda) Dėkui, mielasis. Štai ir 
vėl sėdžiu. (Žiūri į savo laikrodį) Bet man jau laikas jus palikti, 
kitaip aš pavėluosiu. 

VLADIMIRAS. Laikas sustojo. 

POCO (prisikiša laikrodį prie ausies). Netikėkite tuo. Netikėkite tuo, 
netikėkite, pone. (Įsideda laikrodį į kišenę) Viskuo, kuo tik norite, 
tik ne tuo. 

ESTRAGONAS (Poco). Šiandien jam viskas atrodo juoda. 

POCO. Išskyrus dangaus skliautą. (Juokiasi, patenkintas savo sąmoju) 
Kantrybės, viskam savo laikas. Bet aš suprantu, jūs nevietiniai, 
nežinote, kokios mūsiškės sutemos. Ar norite, kad pasakyčiau? 
(Pauzė. Estragonas įnikęs tyrinėja savo batus, o Vladimiras - skry- 
bėlę. Lakio skrybėlė nukritusi, bet jis to nepastebi) Aš noriu jums 
suteikti malonumą. (Vėl purkščiasi pulverizatoriumi) Šiek tiek 
dėmesio, meldžiu. (Estragonas ir Vladimiras toliau tebegudrauja, 
Lakis snūduriuoja. Poco supliauškina rimbu, bet garsas labai silpnas) 
Kas čia atsitiko tam rimbui? (Pakyla ir pliaukšteli stipriau, pagaliau 
jam pavyksta. Lakis krūpteli. Estragonui išsprūsta iš rankų batai, 
Vladimirui - skrybėlė. Poco numeta rimbą) Niekam nebetikęs tas 
rimbas. (Apžiūri savo auditoriją) Tai apie ką aš kalbėjau? 

VLADIMIRAS. Eime. 

ESTRAGONAS. Bet jūs nestovėkit šitaip, peršalsite. 

POCO. Teisybė. (Atsisėda. Estragonui) Kuo jūs vardu? 

ESTRAGONAS (automatiškai). Katulas. 

POCO (neišgirdęs). Ak taip, naktis. (Pakelia galvą) Bet būkime tru- 
putį dėmesingesni, kitaip mes dėl nieko nesutarsim. (Žiūri į 
dangų) Žiūrėkit. (Visi žiūri į dangų, išskyrus snaudžiantį Lakį. 
Tai pastebėjęs, Poco trūkteli virvę) Ar tu žiūrėsi į dangų, kiau- 
le! (Lakis pakelia galvą) Gerai, pakaks. (Jie abu nuleidžia galvą) 
Kuo jis ypatingas? Turiu omeny dangų. Jis blyškus ir šviesus, 
koks dangus dažniausiai ir būna tokiu paros metu. (Po pauzės) 
Šiose platumose. (Po pauzės) Kai būna giedra. (Jo balsas darosi 

dainingas) Prieš valandą (žiūri į savo laikrodį, tonas proziškas) 
apytikriai (tonas vėl lyriškas), tada, kai (dvejoja, tonas pažemėja), 
sakysim, dešimtą valandą ryto (tonas aukštėja), be atvangos lie- 
jantis raudonai ir baltai šviesai, jis ėmė prarasti savo spindesį, 
ėmė blykšti (pakelia ir pamažu nuleidžia abi rankas). Blykšti vis 
labiau ir labiau, kol viskas (dramatiška pauzė, plačiai išskečia abi 
rankas) fit, baigta, sustingsta! (Pauzė) Bet... (Perspėjamai pakelia 
ranką) Bet, dangstydamasi šia ramumo ir tylos skraiste (pakelia 
akis į dangų, kiti daro tą pat, išskyrus Lakį), atšuoliuoja naktis 
(balsas vis labiau virpa) ir tuojau užgrius ant mūsų. (Spragteli 
pirštais) Štai taip. (Įkvėpimas jį apleidžia) Tą akimirką, kai mes 
jos mažiausiai lauksim. (Pauzė. Niūriu balsu) Štai kaip viskas 
dedasi šitoj žemės šliundrynėj. 

Ilga pauzė 

ESTRAGONAS. Jeigu jau esi perspėtas. 

VLADIMIRAS. Galima pakentėti. 

ESTRAGONAS. Žinai, ko gali tikėtis. 

VLADIMIRAS. Nėra ko nekantrauti. 

ESTRAGONAS. Lieka tik laukti. 

VLADIMIRAS. Mes prie to pripratę. (Nusiima skrybėlę, žiūri į vidų, 
pakrato, užsideda) 

POCO. Ir kaip man pasisekė, jūsų nuomone? (Estragonas ir Vladi- 
miras žiūri į jį nesuprasdami) Gerai? Vidutiniškai? Pakenčiamai? 
Šiaip taip? Visai prastai? 

VLADIMIRAS (supranta pirmasis). O, labai gerai, visai gerai. 

POCO (Estragonui). O jums kaip atrodo, pone? 

ESTRAGONAS (su anglišku akcentu). O, labai gerai, labai labai labai 
gerai. 

POCO (pagautas polėkio). Dėkui, ponai. (Po pauzės) Man taip reikia 
padrąsinimo. (Susimąsto) Į pabaigą aš kiek neištempiau. Ar 
pastebėjote? 

VLADIMIRAS. Na, gal tik vos vos. 

ESTRAGONAS. Maniau, kad tai padarėte tyčia. 

POCO. Man atmintis susilpnėjusi. 

Pauzė 

ESTRAGONAS. Kol kas nieko nėra. 

POCO (nusiminęs). Jums nuobodu? 

ESTRAGONAS. Ganėtinai. 

POCO (Vladimirui). O jums, pone? 

VLADIMIRAS. Ne kažin kokia linksmybė. 

Pauzė. Poco išgyvena vidinę kovą 

POCO. Ponai, su manim jūs elgėtės... (ieško žodžio)... padoriai. 

ESTRAGONAS. Na ne! 

VLADIMIRAS. Ką jūs! 

POCO. Taip, taip, jūs buvote korektiški. Taigi aš klausiu... Ką aš 
galėčiau savo ruožtu padaryti šiems šauniems žmonėms, kurie 
taip nuobodžiauja? 

ESTRAGONAS. Netgi luidoras mums būtų visai ne pro šalį. 

VLADIMIRAS. Mes ne kokie elgetos. 

POCO. Ką galėčiau padaryti, sakau aš sau, kad laikas jiems ne- 
prailgtų? Aš jiems atidaviau kaulus, papasakojau apie šį bei 
tą, aiškinau jiems, kas yra sutemos, čia viskas taip... Ir apie 
tai gana. Bet ar to pakanka, štai kas mane kankina — ar to 
pakanka? 

ESTRAGONAS. Netgi šimtas sū. 

VLADIMIRAS. Patylėk! 

ESTRAGONAS. Aš iškeliauju. 

POCO. Ar to pakanka? Be abejonės. Bet aš dosnus. Toks mano 
būdas. Šiandien. Juo blogiau man. (Jis trūkteli virvę. Lakis žiūri 
į ji) Nes aš kankinsiuos, tai jau tikrai. (Neatsistodamas pasilenkia 
ir pasiima rimbą) Na, ko pageidautumėt? Kad jis pašoktų, pa- 
dainuotų, padeklamuotų, pagalvotų, kad... 

ESTRAGONAS. Kas? 

POCO. Kas? Judu tai mokate galvoti? 

VLADIMIRAS. Jis galvoja? 

POCO. Puikiausiai. Ir balsu. Kadaise jis galvodavo netgi labai gra- 
žiai, galėdavau ištisas valandas jo klausytis. Dabar... (Krūpteli) 
Galų gale juo blogiau. Taigi ar jūs norite, kad jis ką nors pa- 
galvotų? 

ESTRAGONAS. Man labiau patiktų, kad jis pašoktų, taip būtų links- 
miau. 

POCO. Nebūtinai. 

ESTRAGONAS. Juk tiesa, Didi? Taip būtų linksmiau? 

VLADIMIRAS. Man labiau patiktų jį išgirsti galvojant. 

ESTRAGONAS. Gal jis iš pradžių pašoktų, o paskui pagalvotų? Ar 
ne per daug jo norite prašyti? 

VLADIMIRAS (Poco). Tai įmanoma? 

POCO. Jokios abejonės, nėra nieko lengviau. Beje, tai įprasta tvarka. 
(Nusijuokia) 

VLADIMIRAS. Tai tegu jis pašoka. 

POCO (Lakiui). Girdi? 

ESTRAGONAS. Jis niekados neatsisako? 

POCO. Tai aš jums netrukus paaiškinsiu. (Lakiui) Šok, bjaurybe! 

Lakis padeda lagaminą ir pintinę, prieina artėliau prie rampos, atsisu- 

ka į Poco. Estragonas atsistoja, norėdamas geriau matyti. Lakis šoka. 

Sustoja 

ESTRAGONAS. Viskas? 

POCO. Dar! 

Lakis pakartoja tuos pačius judesius. Sustoja 

ESTRAGONAS. Na ir pašoko! (Mėgdžioja Lakio judesius) Ir aš taip 
galiu. (Mėgdžioja, vos nenugriūva) Reikėtų tik pasitreniruoti. 

VLADIMIRAS. Jis pavargęs. 

POCO. Kadaise jis šokdavo farandolą, almė, branlį, žigą, fandangą 
ir jūrininkų šokį. Jis netverdavo iš džiaugsmo. Dabar pajėgia 
tiek, kiek matėte. Ar Žinot, kaip jis šitai vadina? 

ESTRAGONAS. Dvesianti musė. 

VLADIMIRAS. Senatvės vėžys. 

POCO. Šokis tinkluose. Jam atrodo, kad jis įsipainiojęs į tinklą. 

VLADIMIRAS (gudraujančio esteto maniera). Kažkas tokio čia 
yra... 

Lakis ruošiasi grįžti prie savo nešulių 

POCO (kaip arkliui). Tpruuu! 

Lakis sustoja 

ESTRAGONAS. Jis niekados neatsisako. 

POCO. Aš netrukus jums paaiškinsiu. (Rausiasi kišenėse) Palaukit. 
(Rausiasi) Kurgi aš nudėjau savo kriaušę? (Rausiasi) Tai bent! 
(Apstulbęs pakelia galvą. Nusilpusiu balsu) Pamečiau savo pul- 
verizatorių! 

ESTRAGONAS (silpstančiu balsu). Mano kairysis plautis visai nusil- 
pęs. (Sukosčioja. Griausmingu balsu) Bet mano dešinysis plautis 
puikiausias! 

POCO (normaliu balsu). Ką padarysi, apsieisiu be jo. Apie ką aš 
kalbėjau? (Mąsto) Palaukit! (Mąsto) Tai bent! (Pakelia galvą) Pa- 
dėkite man! 

ESTRAGONAS. Aš stengiuosi. 

VLADIMIRAS. Ir aš. 

POCO. Palaukit! 

Visi trys tuo pačiu metu nusiima skrybėles, prisideda ranką prie kaktos, 

stengiasi susikaupti suraukę antakius. Ilga pauzė 

ESTRAGONAS (triumfuodamas). Štai! 

VLADIMIRAS. Prisiminė. 

POCO (nekantriai). Ką? 

ESTRAGONAS. Kodėl jis nepasideda nešulių? 

VLADIMIRAS. Na ne! 

POCO. Jūs tikras? 

VLADIMIRAS. Betgi jūs sakėt. 

POCO. Jau sakiau? 

ESTRAGONAS. Jau sakė? 

VLADIMIRAS. Be to, jis jau pasidėjo nešulius. 

ESTRAGONAS (žvilgteli į Lakį). Iš tiesų. Na ir kas? 

VLADIMIRAS. Kadangi jis jau pasidėjo nešulius, neįmanoma klaus- 
ti, kodėl jis jų nepasideda. 

POCO. Visai teisingai. 

ESTRAGONAS. Ir kodėl jis juos pasidėjo? 

POCO. Tai va. 

VLADIMIRAS. Kad pašoktų. 

ESTRAGONAS. Teisybė. 

POCO (pakelia ranką). Palaukit! (Pauzė) Nieko nekalbėkit! (Po pauzės) 
Štai kas. (Užsideda skrybėlę) Žinau. 

Estragonas ir Vladimiras taip pat užsideda skrybėlę 

VLADIMIRAS. Jis prisiminė. 

POCO. Šit kaip viskas dedasi. 

ESTRAGONAS. Apie ką jūs? 

POCO. Tuojau pamatysit. Tai labai sunku apsakyti. 

ESTRAGONAS. Nesakykit. 

POCO. O, nebijokit, paaiškinsiu. Bet aš noriu trumpai, nes jau vėlu. 
Tik kaip čia padaryti, kad būtų ir trumpa, ir aišku, štai kas. 
Leiskite man pagalvoti. 

ESTRAGONAS. Bus trumpiau, jei nesistengsite kalbėti trumpai. 

POCO (pagalvojęs). Tuojau. Išmėginsiu vieną iš dviejų dalykų. 

ESTRAGONAS. Tai kliedesys. 

POCO. Arba aš jį prašau ko nors - šokti, dainuoti, galvoti.. 

VLADIMIRAS. Gerai, gerai, mes supratom. 

POCO. Arba aš jo nieko neprašau. Gerai. Nepertraukit manęs. Sa- 
kykim, kad aš jį prašau, pavyzdžiui... pašokti. Ir kas paskui 
įvyksta? 

ESTRAGONAS. Jis pradeda švilpti. 

POCO (supykęs). Aš daugiau nekalbėsiu. 

VLADIMIRAS. Labai prašau kalbėti toliau. 

POCO. Paprašykite dar. 

ESTRAGONAS (sudėjęs rankas). Aš jus maldauju, pone, tęskite savo 
pasakojimą. 

POCO. Kur aš sustojau? 

VLADIMIRAS. Jūs prašėte jį pašokti. 

ESTRAGONAS. Padainuoti. 

POCO. Taigi aš jį prašiau dainuoti. Kas paskui? Arba jis ima dai- 
nuoti, kaip aš prašiau, arba, užuot dainavęs, kaip prašiau, jis 
ima, pavyzdžiui, šokti arba galvoti, arba... 

VLADIMIRAS. Aišku, aišku, toliau. 

ESTRAGONAS. Pakaks! 

VLADIMIRAS. Tačiau šį vakarą jis daro viską, ko jūs prašot. 

POCO. Nori mane sugraudinti, kad aš jo neišvyčiau. 

ESTRAGONAS. Tai jau girdėjom. 

VLADIMIRAS. Neaišku. 

ESTRAGONAS. Tuojau pat jisai pareikš, kad nesakė nė žodžio tei- 
sybės. 

VLADIMIRAS (Poco). Jūs neprotestuojate? 

POCO. Aš pavargau. 

Pauzė 

ESTRAGONAS. Nieko nevyksta, niekas neateina, niekas neišeina, 
baisu. 

VLADIMIRAS (Poco). Liepkite jam galvoti. 

POCO. Paduokite jam jo skrybėlę. 

VLADIMIRAS. Jo skrybėlę? 

POCO. Jis negali galvoti be skrybėlės. 

VLADIMIRAS (Estragonui). Paduok jam skrybėlę. 

ESTRAGONAS. Aš? Kai jis man įspyrė! Niekada! 

VLADIMIRAS. Tuojau aš paduosiu. (Nejuda iš vietos) 

ESTRAGONAS. Tegul eina ir pats pasiima. 

POCO. Geriau tegu kas kitas jam paduoda. 

VLADIMIRAS. Aš paduosiu. 

Jis pakelia skrybėlę ir iš tolo duoda ją Lakiui. Lakis nė nekrusteli 

POCO. Reikia uždėti. 

ESTRAGONAS (Poco). Liepkite, kad jis pasiimtų. 

POCO. Geriau būtų uždėti. 

VLADIMIRAS. Aš uždėsiu. 

Jis atsargiai apeina Lakį, tyliai prisiartina iš užpakalio, uždeda jam ant 

galvos skrybėlę ir skubiai atsitraukia. Lakis nejuda. Pauzė 

ESTRAGONAS. Ko gi jis laukia? 

POCO. Pasitraukite. (Estragonas ir Vladimiras pasitraukia nuo Lakio. 
Poco timpteli virvę. Lakis žiūri į jį) Galvok, kiaule! (Po pauzės. Lakis 
pradeda šokti) Sustok! (Lakis sustoja) Artyn! (Lakis eina Poco link) 
Čia! (Lakis sustoja) Galvok! 

Pauzė 

LAKIS. Kita vertus, dėl to... 

POCO. Sustok! (Lakis nutyla) Atgal! (Lakis atsitraukia) Čia! (Lakis 
atsistoja į vietą) Na! (Lakis atsisuka į publiką) Galvok. 

Estragonas ir Vladimiras visą laiką dėmesingi, Poco niūrus ir kupinas 

pasibjaurėjimo 

LAKIS (monotoniškai). Asmeninio dievo egzistenzija kuri atsisklei- 
džia paskutinėse Puansono ir Vatmano publikacijose Dievo 
kukukuris su žila barzda kukukuri anapus laiko erdvės kuris iš 
savo dieviškosios apatijos dieviškosios atambijos dieviškosios 
afazijos aukštumos myli mus išskyrus keletą neaišku kodėl 
bet to neišvengsi ir kankinasi kaip dieviškoji Miranda su tais 
kurie yra neaišku kodėl bet laikas kančiose ugnyse tos liepsnos 
jeigu tik dar tebėra šiek tiek ir kurie drįs suabejoti kiek užgesins 

ugnį užkels pragarą į padanges tokias mėlynas kartais ir po 
šiai dienai ir sklidinas ramybės tokios ramybės kuri nors ir 
neamžina vis dėlto tokia geidžiama bet neužbėkime už akių 
kita vertus dėl neužbaigtų tyrimų neužbėkime už akių tiems 
neužbaigtiems tyrimams kurie vis dėlto apdovanoti 

Pirmi Estragono ir Vladimiro murmėjimai. Poco kankinasi 
Antropopopopometrijos akakakademijos Berne prie Breso Tes- 
tu ir Konaro nustatyta turint galvoje galimas klaidas galimas 
žmonių apskaičiavimuose jog neužbaigtų tyrimų dėka Testu 
ir Konaro nustatyta statyta statyta jog remiantis remiantis re- 
miantis būtent neužbėkime už akių neaišku kodėl Puansono 
Ir Vatmano darbų dėka darosi aišku aišku kad turint galvoje 
Fartovo ir Belčerio neužbaigtus darbus neaišku kodėl Testu ir 
Konaro neužbaigtų iškyla aikštėn kad žmogus priešingai nei 
skelbia priešinga nuomonė kad žmogus Brese Testu ir Kona- 
ro kad žmogus pagaliau žodžiu kad žmogus trumpai sakant 
pagaliau nežiūrint mitybos ir atliekų šalinimo progreso visą 
laiką menksta ir drauge neaišku kodėl nors itin suklestėjo fizinė 
kultūra sportiniai užsiėmimai kaip kad antai tenisas futbolas 
bėgimas ėjimas dviračių sportas plaukimas jojimas sklandymas 
bandymas tenisas griuvimas čiuožimas ir ant ledo ir ant asfal- 
to tenisas sklandymas žiemos sportas vasaros rudens sportas 
tenisas ant vejos ant medžių ant plūktos žemės medžioklė su 
varovais sklandymas tenisas lauko jūros oro riedulys penicili- 
nas ir surogatas trumpai sakant aš vėl pradedu drauge kartoti 
neaišku kodėl nors tenisas aš vėl pradedu sklandymas golfas 
nuo devynių iki aštuoniolikos duobučių tenisas ant ledo žodžiu 
neaišku kodėl prie Senos Senos ir Uazos Senos ir Marnos Mar- 
nos ir Uazos būtent drauge neaišku kodėl menkti susitraukti 
vėl pradedu Uaza Marna žodžiu skaudi netektis pypkės galva 
po Voltero mirties 

Estragonas ir Vladimiras nurimsta, vėl ima klausytis. Poco vis labiau 

nerimsta, pasigirsta jo dejonės 

Estragonas ir Vladimiras ima šūkčioti. Poco staiga pašoka, trūkteli virvę. 

Visi surinka. Lakis griebiasi už virvės, svyruoja. Visi puola prie Lakio, 

kuris toliau šūkčioja savo tekstą 


paimti dviem pirštais šimtą gramų į kiekvieną pypkės galvą 
beveik apvaliais skaičiais gryno svorio Normandijoje neaiš- 
ku kodėl žodžiu pagaliau nesvarbu faktai akivaizdūs ir kita 
vertus turint galvoje svarbesnius dalykus ir iš to išvedamus 
svarbesnius dalykus itin svarbius pagal Steinvego ir Petermano 
atliekamus tyrimus daug svarbesnius Steinvego ir Petermano 
užmestus tyrimus kaime kalnuose pajūryje ir paupy ir prie 
vandens ir ugnies nekinta oras nei žemė būtent oras ir žemė 
per didelius šalčius oras ir žemė akmenėja per didelius šal- 
čius deja septintoje eroje eteris Žemė jūra akmenėja dideliame 
gylyje per didelius šalčius jūroje žemėje ir ore vargšelę aš vėl 
pradedu neaišku kodėl aš pradedu pagal žodžių pagaliau deja 
akmenėja kas gali tuo abejoti aš pradedu vėl bet neužbėkime už 
akių aš pradedu greičiai neaišku kodėl vis dėlto tenisas pagal 
barzdą liepsnos verksmai akmenys tokie žydri tokie ramūs 
deja galva galva galva Normandijoje vis dėlto tenisas tyrimai 
apleisti nebaigti kur kas svarbiau akmenys žodžiu aš pradedu 
vėl deja deja apleisti neužbaigti galva galva vis dėlto tenisas 
galva deja akmenys Konaras Konaras (Maišalynė. Lakis sušunka 
dar kelis kartus) Tenisas!.. Akmenys!.. Tokie ramūs!.. Konaras!.. 
Neužbaigti!.. 

POCO. Skrybėlę! 

Vladimiras nutraukia nuo Lakio skrybėlę. Lakis nutyla ir krinta ant 

žemės. Ilga pauzė. Nugalėtojai šniokštuoja 

ESTRAGONAS. Atsikeršijau. | 

Vladimiras apžiūrinėja Lakio skrybėlę, dirsteli į vidų 

POCO. Atiduokite man! (Išplėšia skrybėlę Vladimirui iš rankų, meta 
ant žemės, trypia ją) Be skrybėlės jis nesugebės galvoti! 

VLADIMIRAS. Bet ar jis įstengs orientuotis? 

POCO. Aš jį orientuosiu! (Spiria Lakiui) Stokis! Kiaule! 

ESTRAGONAS. Gal jis nebegyvas. 

VLADIMIRAS. Jūs jį užmušite. 

POCO. Stok! Stipena! (Traukia virvę. Lakis slysteli. Estragonui ir Vla- 
dimirui) Padėkite. 

VLADIMIRAS. Kaip? 

POCO. Pakelkite jį! 


45 


Estragonas ir Vladimiras stengiasi pastatyti Lakį ant kojų, akimirką 

prilaiko, paskui paleidžia. Jis vėl pargriūva 

ESTRAGONAS. Jis tyčia. 

POCO. Reikia jį prilaikyti. (Po pauzės) Na na, kelkite jį! 

ESTRAGONAS. Man nusibodo. 

VLADIMIRAS. Imkim, pabandykim dar kartą. 

ESTRAGONAS. Kuo jis mus laiko? 

VLADIMIRAS. Kelkim. 

Jie pastato Lakį ant kojų ir prilaiko 

POCO. Nepaleiskite jo. (Estragonas ir Vladimiras svirduliuoja) Neju- 
dėkit! (Poco ima lagaminą, pintinę ir neša juos prie Lakio) Tvirtai 
laikykite. (Duoda lagaminą Lakiui į rankas, bet šis tuojau pat vėl 
išmeta) Nepaleiskite jo! (Vėl paduoda lagaminą. Palietus lagami- 
ną, Lakio pojūčiai pamažu atgyja, ir pirštai apgniaužia jo rankeną) 
Laikykite! (Tas pat kartojasi ir palietus pintinę) Štai dabar galite 
jį paleisti. 

Estragonas ir Vladimiras pasitraukia nuo Lakio, kuris klumpa, svyruoja, 

linksta per kelius, bet lieka stovėti, laikydamas lagaminą ir pintinę. Poco 

atsitraukia, supliauškina rimbu 

Pirmyn! (Lakis eina) Atgal! (Lakis traukiasi) Na štai, jis gali vaikš- 
čioti. (Atsisuka į Estragoną ir Vladimirą) Dėkui, ponai, ir leiskite 
jums... (rausiasi savo kišenėse)... jums palinkėti... (Rausiasi)... 
jums palinkėti... (Rausiasi) Bet kurgi aš dėjau savo laikrodį? 
(Rausiasi) Čia dabar! (Sugniužęs pakelia galvą) Tikras svogūniu- 
kas su dangteliu, su sekundine rodykle, ponai. Senelis man jį 
dovanojo. (Rausiasi) Gal jis kur nukrito? (Ieško ant žemės kartu 
su Estragonu ir Vladimiru. Poco nuspiria Lakio skrybėlės likučius) 
Tai bent! 

VLADIMIRAS. Gal jis liemenės kišenėlėje? 

POCO. Palaukit. (Susilenkia dvilinkas, prideda ausį prie savo pilvo, 
klausosi) Nieko negirdžiu! (Moja, kad jie prieitų arčiau) Pažiūrė- 
kit. (Estragonas ir Vladimiras prieina, pasilenkia jam prie pat pilvo. 
Pauzė) Man rodos, turėtumėt girdėti, kaip jis tiksi. 

VLADIMIRAS. Tylos! 

Visi pasilenkę klausosi 

ESTRAGONAS. Kažką girdžiu. 

POCO. Kur? 

VLADIMIRAS. Tai širdis. 

POCO (nusivylęs). Šūdas! 

VLADIMIRAS. Tylos! 

Visi klausosi 

ESTRAGONAS. Gal sustojo. 

POCO. Katras judviejų taip dvokiat? 

ESTRAGONAS. Jam dvokia iš burnos, o man - kojos. 

POCO. Teks atsisveikinti. 

ESTRAGONAS. O laikrodis? 

POCO. Matyt, būsiu palikęs pilyje. 

ESTRAGONAS. Tai sudie. 

POCO. Sudie. 

VLADIMIRAS. Sudie. 

ESTRAGONAS. Sudie. 

Pauzė 

POCO. Ir dėkui. 

VLADIMIRAS. Dėkui jums. 

POCO. Nėr už ką. 

ESTRAGONAS. Kad yra. 

POCO. Kad nėra. 

VLADIMIRAS. Kad yra. 

ESTRAGONAS. Kad nėra. 

Pauzė 

POCO. Aš niekaip negaliu... (dvejoja) ... išeiti. 

ESTRAGONAS. Toks gyvenimas. 

Poco nusigręžia, eina nuo Lakio kulisų link, pamažu atleisdamas virvę 

VLADIMIRAS. Jūs einat ne į tą pusę. 

POCO. Man reikia įsibėgėti. (Nuėjęs iki virvės galo, tai yra į užkulis;, 
jis sustoja, atsigręžia, šaukia) Pasitraukit! (Estragonas ir Vladimi- 
ras pasitraukia į scenos gilumą, žiūri į Poco. Supliauška rimbas) 
Pirmyn! 

Lakis nejuda 

ESTRAGONAS. Pirmyn! 

VLADIMIRAS. Pirmyn! 

Supliauška rimbas, Lakis pajuda iš vietos 

POCO. Greičiau! (Išeina iš užkulisio, pereina sceną, žengdamas paskui 
Lakį. Estragonas ir Vladimiras nusiima skrybėles, mosuoja rankomis. 
Lakis išeina, Poco gendamas rimbu ir virve) Greičiau! Greičiau! 
(Prieš dingdamas, Poco sustoja, atsigręžia. Virvė įsitempia. Girdėti, 
kaip griūva Lakis) Kėdę! (Vladimiras suieško kėdę ir paduoda Poco, 
o tas meta ją Lakiui) Sudie! 

ESTRAGONAS, VLADIMIRAS (mosuodami rankomis). Sudie! Sudie! 

POCO. Stok! Kiaule! (Girdėti, kaip Lakis keliasi) Pirmyn! (Poco išeina. 
Pliauška rimbas) Pirmyn! Sudie! Greičiau! Kiaulė! No! Sudie! 
Pauzė 

VLADIMIRAS. Bent neprailgo laukti. 

ESTRAGONAS. Ir šiaip neprailgs. 

VLADIMIRAS. Kas be ko. Tik šitaip įdomiau. 

Pauzė 

ESTRAGONAS. Ką dabar darysim? 

VLADIMIRAS. Nežinau. 

ESTRAGONAS. Eikim iš čia. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Juk laukiame Godo. 

ESTRAGONAS. Iš tikrųjų. 

Pauzė 

VLADIMIRAS. Jie gerokai pasikeitė. 

ESTRAGONAS. Kas? 

VLADIMIRAS. Tiedu. 

ESTRAGONAS. Taigi pasikalbėkim truputį. 

VLADIMIRAS. Juk jie gerokai pasikeitė, ar ne? 

ESTRAGONAS. Galimas daiktas. Tiktai mudu niekad nepasikeisim. 

VLADIMIRAS. Galimas daiktas? Tikrų tikriausiai. Tu juos gerai 
matei? 

ESTRAGONAS. Ko gero. Bet aš jų nepažįstu. 

VLADIMIRAS. Na ne, pažįsti. 

ESTRAGONAS. Na ne, nepažįstu. 

VLADIMIRAS. Mes juos pažįstam, aš tau sakiau. Tu viską pamiršti. 
(Po pauzės) Nebent čia ne tie patys. 

ESTRAGONAS. Aišku, kad ne tie patys, juk jie mūsų nepažino. 


VLADIMIRAS. Tai ne įrodymas. Ir aš dėjausi, kad jų nepažįstu. Be 
to, mūsų niekas niekados nepažins. 

ESTRAGONAS. Gana! Jei mums ko reikia, tai... Ai! (Vladimiras ne- 
reaguoja) Ai! 

VLADIMIRAS. Nebent čia ne tie patys. 

ESTRAGONAS. Didi! Ir kitą koją! (Nušlubuoja į tą pusę, kur sėdėjo 
pakylant uždanga!) 

BALSAS IŠ UŽKULISIO. Pone! 

Estragonas sustoja. Abu žiūri balso pusėn 

ESTRAGONAS. Vėl prasideda. 

VLADIMIRAS. Eikš čionai, vaikeli. 

Baugščiai įeina berniukas. Sustoja 

BERNIUKAS. Ponas Alberas! 

VLADIMIRAS. Aš. 

ESTRAGONAS. Ko tau reikia? 

VLADIMIRAS. Prieik. 

Berniukas nė nekrusteli 

ESTRAGONAS (įsakmiai). Prieik, tau sakoma! 

Berniukas baugščiai prieina, sustoja 

VLADIMIRAS. Kas yra? 

BERNIUKAS. Ponas Godo... (Nutyla) 

VLADIMIRAS. Aišku. (Po pauzės) Prieik. 

Berniukas nekruta 

ESTRAGONAS (įsakmiai). Prieik, tau sakoma! (Berniukas baugščiai 
prisiartina, sustoja) Kodėl taip vėlai atėjai? 

VLADIMIRAS. Tave siuntė ponas Godo? 

BERNIUKAS. Taip, pone. 

VLADIMIRAS. Na gerai, sakyk. 

ESTRAGONAS. Kodėl taip vėlai atėjai? 

Berniukas žiūri tai į vieną, tai į kitą neapsispresdamas, katram atsakyti 

VLADIMIRAS (Estragonui). Duok jam ramybę. 

ESTRAGONAS (Vladimirui). Atsikabink. (Prieidamas, berniukui) Tu 
žinai, kelinta dabar valanda? 

BERNIUKAS (traukdamasis atatupstas). Aš nekaltas, pone. 

ESTRAGONAS. Tai gal aš kaltas? 

BERNIUKAS. Aš bijojau, pone. 

ESTRAGONAS. Ko bijojai? Mūsų? (Po pauzės) Atsakyk! 

VLADIMIRAS. Viskas aišku, jisai išsigando jų. 

ESTRAGONAS. Ar seniai tu jau čia? 

BERNIUKAS. Neseniai, pone. 

VLADIMIRAS. Tu išsigandai rimbo? 

BERNIUKAS. Taip, pone. 

VLADIMIRAS. Riksmų? 

BERNIUKAS. Taip, pone. 

VLADIMIRAS. Tų dviejų ponų? 

BERNIUKAS. Taip, pone. 

VLADIMIRAS. Tu juos pažįsti? 

BERNIUKAS. Ne, pone. 

VLADIMIRAS. Tu vietinis? 

BERNIUKAS. Taip, pone. 

ESTRAGONAS. Meluoji! (Ima berniuką už rankų, purto) Sakyk tiesą! 

BERNIUKAS (drebėdamas). Aš sakau tiesą, pone. 

VLADIMIRAS. Duok jam ramybę. Kas tau? (Estragonas paleidžia 
berniuką, atsitraukia, užsidengia veidą rankomis. Vladimiras ir ber- 
niukas žiūri į jį. Estragonas atitraukia rankas, jo veidas persikreipęs) 
Kas tau? 

ESTRAGONAS. Aš nelaimingas. 

VLADIMIRAS. Juokus į šalį! Ar seniai? 

ESTRAGONAS. Nebeprisimenu. 

VLADIMIRAS. Ta atmintis visko mums iškrečia! (Estragonas nori 
kalbėti, persigalvoja, nušlubuoja šalin, atsisėda ir ima autis batus. 
Berniukui) Tai ką? 

BERNIUKAS. Ponas Godo... 

VLADIMIRAS (nutraukdamas). Jau esu tave matęs, ar ne? 

BERNIUKAS. Nežinau, pone. 

VLADIMIRAS. Tu manęs nepažįsti? 

BERNIUKAS. Ne, pone. 

VLADIMIRAS. Vakar nebuvai čia atėjęs? 

BERNIUKAS. Ne, pone. 

VLADIMIRAS. Ateini čionai pirmą kartą? 

BERNIUKAS. Taip, pone. " 

Pauzė 

VLADIMIRAS. Gali sakyti ką nori. (Po pauzės) Na gerai, kalbėk. 

BERNIUKAS (be atokvėpio). Ponas Godo liepė jums pasakyti, kad 
rytoj tikrai ateis, o šį vakarą negali. 

VLADIMIRAS. Ir viskas? 

BERNIUKAS. Taip, pone. 

VLADIMIRAS. Tu dirbi pas poną Godo? 

BERNIUKAS. Taip, pone. 

VLADIMIRAS. O ką tu veiki? 

BERNIUKAS. Ganau ožkas, pone. 

VLADIMIRAS. Jis gerai elgiasi su tavimi? 

BERNIUKAS. Taip, pone. 

VLADIMIRAS. Nemuša? 

BERNIUKAS. Ne, pone, nemuša. 

VLADIMIRAS. O ką muša? 

BERNIUKAS. Mano brolį, pone. 

VLADIMIRAS. Ak, vadinasi, turi brolį? 

BERNIUKAS. Taip, pone. 

VLADIMIRAS. O ką jis veikia? 

BERNIUKAS. Jis gano avis, pone. 

VLADIMIRAS. O kodėl gi jis nemuša tavęs? 

BERNIUKAS. Nežinau, pone. 

VLADIMIRAS. Matyt, myli tave. 

BERNIUKAS. Nežinau, pone. 

VLADIMIRAS. Ar jis tave neblogai maitina? (Berniukas dvejoja) Ar 
jis tave gerai maitina? 

BERNIUKAS. Gana gerai, pone. 

VLADIMIRAS. Tu esi nelaimingas? (Berniukas dvejoja) Supranti, ką 
turiu galvoje? 

BERNIUKAS. Taip, pone. 

VLADIMIRAS. Ir ką gi? 

BERNIUKAS. Nežinau, pone. 

VLADIMIRAS. Kaip ir aš. (Po pauzės) O kur tu miegi? 

BERNIUKAS. Daržinėje, pone. 

VLADIMIRAS. Su savo broliu? 

BERNIUKAS. Taip, pone. 

VLADIMIRAS. Ant šieno? 

BERNIUKAS. Taip, pone. 

Pauzė 

VLADIMIRAS. Gerai, gali sau eiti. 

BERNIUKAS. Ką pasakyti ponui Godo, pone? 

VLADIMIRAS. Pasakyk jam... (Dvejoja) Pasakyk jam, kad mus matei. 
(Po pauzės) Juk iš tiesų matei mudu, ar ne? 

BERNIUKAS. Taip, pone. (Neryžtingai traukiasi, nusigręžia ir išbėga) 

Staiga ima temti, ateina naktis. Tolumoje pateka mėnulis, pakyla į dangų, 

užliedamas sceną sidabrine šviesa 

VLADIMIRAS. Pagaliau! (Estragonas atsistoja ir eina Vladimiro link, 
nešinas batais rankoje. Padeda juos prie rampos, atsitiesia ir žiūri į 
mėnulį) Ką darai? 

ESTRAGONAS. Ką ir tu: Žiūriu į tą perblyškėlį. 

VLADIMIRAS. Klausiu, ką darai su savo batais? 

ESTRAGONAS. Palieku juos čia. (Po pauzės) Ateis kas nors kitas, 
toksai... toksai... kaip aš, tik turintis mažesnes kojas, ir bus 
laimingas radęs batus. 

VLADIMIRAS. Nejau vaikščiosi basas? 

ESTRAGONAS. Jėzus vaikščiojo. 

VLADIMIRAS. Jėzus! Kuo jis čia dėtas? Kaip tu gali su juo lygintis! 

ESTRAGONAS. Visada stengiausi jam prilygti. 

VLADIMIRAS. O juk ten buvo šilta! Gera! 

ESTRAGONAS. Taip. Ir prie kryžiaus kaldavo greitai. 

Pauzė 

VLADIMIRAS. Čia mums nebėra ko veikti. 

ESTRAGONAS. Nei kur kitur. 

VLADIMIRAS. Klausyk, Gogo, nebūk surūgęs. Rytoj viskas bus 
kitaip. 

ESTRAGONAS. Kaip kitaip? 

VLADIMIRAS. Ar negirdėjai, ką sakė berniūkštis? 

ESTRAGONAS. Ne. 

VLADIMIRAS. Sakė, kad rytoj Godo tikrai ateis. (Po pauzės) Su- 
pranti? 

ESTRAGONAS. Vadinasi, kaip tik čia reikia jo laukti. 

VLADIMIRAS. Ar pakvaišai? Reikia kur nors prisiglausti. (Ima Es- 
tragoną už rankos) Eime. (Tempia jį) 

Estragonas iš pradžių pasiduoda, paskui ima spyriotis. Abu sustoja) 

ESTRAGONAS (žiūrėdamas į medį). Gaila, kad nėra virvagalio. 

VLADIMIRAS. Eime. Darosi vėsu. (Tempia jį. Kartojasi tas pat) 

ESTRAGONAS. Primink man, kad rytoj atsineščiau virvę. 

VLADIMIRAS. Gerai. Eime. (Tempia jį. Kartojasi tas pat) 

ESTRAGONAS. O kiek laiko mudu esame kartu? 

VLADIMIRAS. Nežinau. Ko gero, penkiasdešimt metų. 

ESTRAGONAS. Atsimeni tą dieną, kai puoliau į Diuransos upę? 

VLADIMIRAS. Tada skynėm vynuoges. 

ESTRAGONAS. Tu mane ištraukei. 

VLADIMIRAS. Viskas jau užmiršta ir palaidota. 

ESTRAGONAS. Mano drabužiai džiūvo saulėje. 

VLADIMIRAS. Išmesk iš galvos. Eime. 

Scena kartojasi 

ESTRAGONAS. Palauk. 

VLADIMIRAS. Man šalta. 

ESTRAGONAS. Svarstau, ar ne geriau mums būtų skyrium, kiekvie- 
nam sau. (Po pauzės) Mudu nesutverti eit tuo pačiu keliu. 

VLADIMIRAS (nepykdamas). Nežinia. 

ESTRAGONAS. Taigi viskas nežinia. 

VLADIMIRAS. Išsiskirt galime kada tik nori, jei manai, kad bus 
geriau. 

ESTRAGONAS. Dabar jau nebeverta. 

Pauzė 

VLADIMIRAS. Iš tikrųjų, dabar jau nebeverta. 

Pauzė 

ESTRAGONAS. Tad eime? 

VLADIMIRAS. Eime. 

Abu nejuda iš vietos 


Antras veiksmas 


Rytojaus diena. Ta pati valanda. Ta pati vieta. 

Estragono batai, suglausti užkulniais, nosimis į šalis, stovi prie rampos. 
Lakio skrybėlė tebėra kur buvusi. 

Medį dengia lapija. 

Greitai įeina Vladimiras. Sustoja ir ilgai žiūri į medį. Paskui staiga 
ima skubriai žingsniuoti po sceną tai į vieną, tai į kitą pusę. Vėl sustoja 
prie batų, lenkiasi, ima vieną, apžiūri, pauosto, rūpestingai stato atgal. 
Vėl pradeda blaškytis po sceną. Sustoja prie dešiniųjų kulisų, ilgai žiūri 
į tolį prisidėjęs ranką prie kaktos. 

Žingsniuoja pirmyn atgal. Sustoja prie kairiųjų kulisų, veiksmas kartoja- 
si. Žingsniuoja šen ir ten. Staiga sustoja, susineria rankas ant krūtinės, 
užverčia galvą ir ima visa gerkle dainuoti 


VLADIMIRAS. Išalko šuo labai... 

Kadangi pradėjo per žemai, liaujasi dainavęs, atsikosti ir pradeda aukš- 

tesniu tonu: 
Išalko šuo labai 
Ir prie dešros priėjo — 
Užtvojo negyvai 
Su samčiu jį virėjas. 
Ir šunį šunys, jo draugai, 
Palaidojo suėję... 

Sustoja, atgauna kvapą, pradeda vėl: 
Ir šunį šunys, jo draugai, 
Palaidojo suėję. 

Pastatė kryžių nedažytą 
Ir užrašą pridėjo: 

Išalko šuo labai 
Ir prie dešros priėjo — 
Užtvojo negyvai 
Su samčiu jį virėjas. 
Ir šunį šunys, jo draugai, 
Palaidojo suėję. 
Sustoja, atsikvepia, vėl pradeda: 
Ir šunį šunys, jo draugai, 
Palaidojo suėję... 
Nutyla, kurį laiką stovi nejudėdamas, paskui vėl ima karštligiškai žings- 
niuoti po sceną. Vėl sustoja priešais medį, vaikšto pirmyn atgal, sustoja 
priešais batus, vėl vaikštinėja, bėga prie kairiųjų kulisų, žiūri į tolį. Tuo 
metu iš už kairiųjų kulisų pasirodo Estragonas, basas, nuleista galva, 
jis lėtai eina per sceną. Vladimiras atsigręžia ir jį pamato 
VLADIMIRAS. Vėl tu! (Estragonas sustoja nepakeldamas galvos. Vladi- 
miras eina prie jo) Eikš, aš tave apkabinsiu! 
ESTRAGONAS. Neliesk manęs! 
Vladimiras įsižeidęs susilaiko. Pauzė 
VLADIMIRAS. Tu nori, kad eičiau šalin? (Po pauzės) Gogo! (Po pau- 
zės. Įdėmiai žiūri į jį) Tave mušė? (Po pauzės) Gogo! (Estragonas 
visą laiką tyli nuleidęs galvą) Kur tu praleidai naktį? 
Pauzė. Vladimiras prieina artyn 
ESTRAGONAS. Neliesk manęs! Nieko neklausk! Nieko nesakyk! 
Būk su manim! 
VLADIMIRAS. Ar aš esu kada nors tave palikęs? 
ESTRAGONAS. Tu leidai man išeiti. 
VLADIMIRAS. Pažiūrėk į mane. (Estragonas nesijudina. Garsiai) Pa- 
žiūrėk į mane, tau sakau! 
Estragonas pakelia galvą. Jie ilgai žiūri vienas į kitą tai atsitraukdami, 
tai priartėdami, pakreipę galvą į šoną, tarsi žiūrėtų į kokį meno kūrinį, 
virpėdami artėja vienas prie kito, paskui staiga apsikabina, ploja vienas 
kitam per nugarą. Paleidžia vienas kitą iš glėbio. Estragonas, praradęs 
atsparą, vos nenugriūva 
ESTRAGONAS. Kokia diena! 
VLADIMIRAS. Kas tave nuskriaudė? Papasakok. 
ESTRAGONAS. Štai dar viena dienelė nustumta. 

VLADIMIRAS. Dar ne. 

ESTRAGONAS. Kad ir kažin kas būtų, man ji jau pasibaigė. (Pauzė) 
Ką tik girdėjau tave dainuojant. 

VLADIMIRAS. Teisybė, prisimenu. 

ESTRAGONAS. Man pasidarė skaudu. Tariau sau: vienas, mano, 
kad suvisai išėjau, ir dainuoja lyg niekur nieko. 

VLADIMIRAS. Savo nuotaikai neįsakysi. Visą dieną jaučiausi pui- 
kiai. (Po pauzės) Visą naktį nė karto nesikėliau. 

ESTRAGONAS (liūdnai). Matai, kai manęs nebūna, tau net šlapintis 
geriau. 

VLADIMIRAS. Man tavęs stigo, ir kartu buvau patenkintas. Argi 
ne keista? 

ESTRAGONAS (pasipiktinęs). Buvai patenkintas? 

VLADIMIRAS (pagalvojęs). Gal čia ne tas žodis. 

ESTRAGONAS. O dabar? 

VLADIMIRAS (pasidairęs). Dabar... (linksmai) Štai tu ir vėl čia... (abe- 
jingai)... mes ir vėl čia... (liūdnai) ...aš ir vėl čia. 

ESTRAGONAS. Matai, tau blogiau, kai mudu kartu. Ir man geriau 
vienam. 

VLADIMIRAS (įsižeidęs). Tai kurių galų mudu susitinkam? 

ESTRAGONAS. Nežinau. 

VLADIMIRAS. O aš žinau. Todėl, kad tu neįstengi apsiginti. Aš 
būčiau neleidęs tavęs mušti. 

ESTRAGONAS. Tu nieko nebūtum galėjęs padaryti. 

VLADIMIRAS. Kodėl? 

ESTRAGONAS. Jų buvo dešimt. 

VLADIMIRAS. Norėjau pasakyti, kad būčiau neleidęs tau lįsti jiems 
į rankas. 

ESTRAGONAS. Aš nieko nedariau. 

VLADIMIRAS. Už ką gi jie tave mušė? 

ESTRAGONAS. Nežinau. 

VLADIMIRAS. Matai, Gogo, būna, kad negali susitvardyti, o aš 
galiu. Turėtum tai jausti. 

ESTRAGONAS. Sakau, aš nieko nedariau. 

VLADIMIRAS. Gal ir nieko. Bet svarbu laikysena, jei nori, kad kailis 
liktų sveikas. Tiek jau to. Štai tu sugrįžai, ir aš labai paten- 
kintas. 

ESTRAGONAS. Jų buvo dešimt. 

VLADIMIRAS. Širdies gilumoje juk ir tu patenkintas, na, prisi- 
pažink. 

ESTRAGONAS. Kuo patenkintas? 

VLADIMIRAS. Kad vėl esi su manim. 

ESTRAGONAS. Tu manai? 

VLADIMIRAS. Sakyk, nors tai būtų ir netiesa. 

ESTRAGONAS. Ką turėčiau sakyti? 

VLADIMIRAS. Sakyk: aš patenkintas. 

ESTRAGONAS. Aš patenkintas. 

VLADIMIRAS. Ir aš. 

ESTRAGONAS. Ir aš. 

VLADIMIRAS. Mudu abu patenkinti. 

ESTRAGONAS. Mudu abu patenkinti. (Pauzė) Ką gi mums dabar 
daryti, kai abu esam patenkinti? 

VLADIMIRAS. Laukti Godo. 

ESTRAGONAS. Teisybė. 

Pauzė 

VLADIMIRAS. Nuo vakarykštės dienos čia šis tas pasikeitė. 

ESTRAGONAS. O jeigu jis neateis? 

VLADIMIRAS (kurį laiką žiūri nesuprasdamas). Pamatysim. (Po pau- 
zės) Aš sakau, kad nuo vakar čia šis tas pasikeitė. 

ESTRAGONAS. Viskas žliaugia. 

VLADIMIRAS. Pažiūrėk į medį. 

ESTRAGONAS. Dukart į tuos pačius pūlius neįbrisi. 

VLADIMIRAS. Į medį pažiūrėk, sakau. 

Estragonas žiūri į medį 

ESTRAGONAS. Argi vakar jo čia nebuvo! 

VLADIMIRAS. Buvo. Negi neprisimeni? Per plauką ant jo nepasi- 
korėm. (Susimąsto) Taip, taip, (skiemenuodamas žodžius) vos-ant- 
jo-ne-pa-si-ko-rėm. Bet tu nenorėjai? Ar neprisimeni? 

ESTRAGONAS. Tu sapnavai. 

VLADIMIRAS. Negalimas dalykas, kad jau būtum pamiršęs. 

ESTRAGONAS. Toks jau esu. Arba pamirštu tuojau pat, arba ne- 
pamirštu niekados. 

VLADIMIRAS. O Poco ir Lakį - ir juos tu pamiršai? 

ESTRAGONAS. Poco ir Lakį? 

VLADIMIRAS. Pamiršo viską! 

ESTRAGONAS. Prisimenu tokį padūkėlį, kuris man įspyrė. Paskui 
jis darkėsi. 

VLADIMIRAS. Tai buvo Lakis. 

ESTRAGONAS. Tą prisimenu. O kada tai buvo? 

VLADIMIRAS. O tą kitą, kuris jį vedė, taip pat prisimeni? 

ESTRAGONAS. Jis man davė kaulų. 

VLADIMIRAS. Tai buvo Poco! 

ESTRAGONAS. Ir tu sakai, kad visa tai buvo vakar? 

VLADIMIRAS. Na taip, aišku. 

ESTRAGONAS. Štai šičia? 

VLADIMIRAS. Taip, taip, iš tikrųjų! Argi neatpažįsti? 

ESTRAGONAS (staiga įniršęs). Atpažįsti? Ką čia atpažinsi? Visą gy- 
venimą murdžiausi purve! Ir dar nori, kad įžiūrėčiau jame kokį 
gamtovaizdį! (Dairosi aplinkui) Pažiūrėk į tą šlykštynę! Kojos iš 
čia nebuvau iškėlęs! 

VLADIMIRAS. Raminkis, raminkis. 

ESTRAGONAS. Atstok tu nuo manęs su savo peizažais! Pasikalbė- 
kim apie žemiškus dalykus! 

VLADIMIRAS. Juk nesakysi man, kad čia (mosteli) panašu į Vokliu- 
zą. Vis dėlto didelis skirtumas. 

ESTRAGONAS. Vokliuzas! Kas čia tau kalba apie Vokliuzą! 

VLADIMIRAS. Juk esi buvęs Vokliuze? 

ESTRAGONAS. Tai jau ne, aš niekada nesu buvęs Vokliuze. Sakau, 
kad visą savo sumautą gyvenimą prasmirdau čia! Čia! Šūde- 
kliuze! 

VLADIMIRAS. O juk Vokliuze mudu buvome drauge, galvą dedu. 
Dirbome vynuogyne pas tą... pas Bonelį Rusijone. 

ESTRAGONAS (ramiau). Galimas daiktas. Neįsidėmėjau. 

VLADIMIRAS. Juk ten viskas raudona! 

ESTRAGONAS (ipykęs). Neįsidėmėjau, sakau tau! 

Pauzė. Vladimiras giliai atsidūsta 

VLADIMIRAS. Sunku man su tavim, Gogo. 

ESTRAGONAS. Geriau mums išsiskirti. 

VLADIMIRAS. Kasdien kalbi tą patį. Ir kas kartą vis grįžti atgal. 

Pauzė 

ESTRAGONAS. Būtų neblogai, jei mane užmuštų kaip aną, kitą. 

VLADIMIRAS. Kurį kitą? (Po pauzės) Kurį kitą? 

ESTRAGONAS. Kaip milijardus kitų. 

VLADIMIRAS (išmintingai). Kiekvienas turi savo kryželį. (Atsidūsta) 
Kol kas - kryželis, paskui - kryžius. 

ESTRAGONAS. Kalbėkimės nesikarščiuodami, jeigu jau tylėti ne- 
mokam. 

VLADIMIRAS. Teisybę sakai, mudu neišsenkami. 

ESTRAGONAS. Todėl, kad nenorime galvoti. 

VLADIMIRAS. Turime kuo pasiteisinti. 

ESTRAGONAS. Todėl, kad nenorime nieko girdėti. 

VLADIMIRAS. Turime kuo remtis. 

ESTRAGONAS. Visi balsai negyvi. 

VLADIMIRAS. Tarytum šnara sparnai. 

ESTRAGONAS. Lapai. 

VLADIMIRAS. Smėlis. 

ESTRAGONAS. Lapai. 

Pauzė 

VLADIMIRAS. Jie šneka visi kartu. 

ESTRAGONAS. Kiekvienas sau. 

Pauzė 

VLADIMIRAS. Greičiau jie šnabžda. 

ESTRAGONAS. Kuždasi. 

VLADIMIRAS. Šlama. 

ESTRAGONAS. Šnabžda. 

Pauzė 

VLADIMIRAS. Ką jie sako? 

ESTRAGONAS. Pasakoja savo gyvenimą. 

VLADIMIRAS. Jiems negana to, kad gyveno. 

ESTRAGONAS. Jiems reikia pasipasakoti. 

VLADIMIRAS. Jiems negana būti negyviems. 

ESTRAGONAS. Jiems to nepakanka. 

Pauzė 

VLADIMIRAS. Tarytum šnara plunksnos. 

ESTRAGONAS. Lapai. 


VLADIMIRAS. Pelenai. 

ESTRAGONAS. Lapai. 

Ilga pauzė 

VLADIMIRAS. Pasakyk ką nors! 

ESTRAGONAS. Galvoju, ką čia pasakyti. 

Ilga pauzė 

VLADIMIRAS (nerimastingai). Sakyk bet ką! 
ESTRAGONAS. Ką mes dabar darom? 
VLADIMIRAS. Laukiam Godo. 

ESTRAGONAS. Teisybė. 

Pauzė 

VLADIMIRAS. Kaip sunku! 

ESTRAGONAS. Gal padainuotum? 

VLADIMIRAS. Ne, ne. (Galvoja) Geriau viską pradėt iš pradžių. 
ESTRAGONAS. Man rodos, tai iš tiesų ne taip jau sunku. 
VLADIMIRAS. Kaip tik pradžia yra sunkiausia. 
ESTRAGONAS. Pradėti galima nuo ko tik nori. 
VLADIMIRAS. Taip, bet reikia apsispręsti. 
ESTRAGONAS. Teisybė. 

Pauzė 

VLADIMIRAS. Padėk man! 

ESTRAGONAS. Aš stengiuosi. 

Pauzė 

VLADIMIRAS. Kai stengiesi, tai girdi. 
ESTRAGONAS. Teisybė. 

VLADIMIRAS. O tai trukdo ieškoti. 
ESTRAGONAS. Teisybė. 

VLADIMIRAS. Tai trukdo galvoti. 

ESTRAGONAS. Vis tiek galvoji. 

VLADIMIRAS. Betgi tai neįmanoma. 
ESTRAGONAS. Va va, prieštaraukime vienas kitam. 
VLADIMIRAS. Neįmanoma. 

ESTRAGONAS. Tu manai? 

VLADIMIRAS. Mums nebegresia pavojus galvoti. 
ESTRAGONAS. Tada ko gi mums skųstis? 
VLADIMIRAS. Galvoti - dar ne bėda. 

ESTRAGONAS. Tikra teisybė, tikra teisybė, bet tas ir yra. 
VLADIMIRAS. Ką reiškia — tas ir yra? 

ESTRAGONAS. O štai kas - imkim ir klausinėkim vienas kitą. 
VLADIMIRAS. Ką tu nori tuo pasakyti - tas ir yra? 
ESTRAGONAS. Bent jau tas ir yra. 

VLADIMIRAS. Savaime aišku. 

ESTRAGONAS. Taigi? Jeigu manysime esą laimingi? 
VLADIMIRAS. Baisiausia yra galvoti. 

ESTRAGONAS. Bet argi mums kada nors grėsė toks dalykas? 
VLADIMIRAS. Iš kur visi šitie lavonai? 

ESTRAGONAS. Šitie kaulai? 

VLADIMIRAS. Taigi. 

ESTRAGONAS. Savaime aišku. 

VLADIMIRAS. Matyt, mes truputį galvojom. 
ESTRAGONAS. Iš pat pradžių. 

VLADIMIRAS. Lavonų lavonai. 

ESTRAGONAS. Reikia tik nežiūrėti. 

VLADIMIRAS. Akys pačios krypsta. 

ESTRAGONAS. Teisybė. 

VLADIMIRAS. Kad ir ką darytum. 

ESTRAGONAS. Ką? 

VLADIMIRAS. Kad ir ką darytum. 

ESTRAGONAS. Reikėtų ryžtingai atsigręžt į gamtą. 
VLADIMIRAS. Mes bandėme. 

ESTRAGONAS. Teisybė. 

VLADIMIRAS. O čia ne pati didžiausia bėda, iš tikrųjų. 
ESTRAGONAS. Kas? 

VLADIMIRAS. Kad mes galvojom. 

ESTRAGONAS. Savaime aišku. 

VLADIMIRAS. Būtume galėję apsieiti ir be to. 
ESTRAGONAS. Ką jau darysi. 

VLADIMIRAS. Žinau, žinau. 

Pauzė 

ESTRAGONAS. Neblogai pasivarėm, ristute. 
VLADIMIRAS. Taip, bet dabar reikėtų prasimanyti ką nors kita. 
ESTRAGONAS. Reikėtų. 


61 


VLADIMIRAS. Reikėtų. 

ESTRAGONAS. Reikėtų. 

Abu mąsto 

VLADIMIRAS. Ką aš čia kalbėjau? Nuo to galima ir pradėti. 

ESTRAGONAS. Kada? 

VLADIMIRAS. Iš pat pradžios. 

ESTRAGONAS. Kokios pradžios? 

VLADIMIRAS. Šio vakaro. Aš kalbėjau... aš kalbėjau... 

ESTRAGONAS. Dievaži, tu per daug iš manęs nori. 

VLADIMIRAS. Pala... mudu apsikabinom... buvom patenkinti... pa- 
tenkinti... ką mes dabar darom, būdami patenkinti... laukiam... 
pala... tuoj prisiminsiu... laukiame... dabar, būdami patenkinti... 
laukiame... tuoj prisiminsiu... ak! Medis! 

ESTRAGONAS. Medis? 

VLADIMIRAS. Neprisimeni? 

ESTRAGONAS. Aš pavargęs. 

VLADIMIRAS. Pasižiūrėk į jį. 

Estragonas žiūri į medį 

ESTRAGONAS. Nieko nematau. 

VLADIMIRAS. Betgi vakar vakare jis buvo pajuodavęs ir išdžiūvęs! 
O šiandien visas sulapojęs. 

ESTRAGONAS. Sulapojęs? 

VLADIMIRAS. Per vieną naktį! 

ESTRAGONAS. Matyt, pavasaris. 

VLADIMIRAS. Per vieną vienintelę naktį! 

ESTRAGONAS. Juk sakau, kad vakar vakare mūsų čia nebuvo. Tau 
vaidenosi. 

VLADIMIRAS. O kurgi, tavo manymu, buvom vakar vakare? 

ESTRAGONAS. Nežinau. Kažkur kitur. Kitame krašte. Dykros per 
akis. 

VLADIMIRAS (tikras savo teisumu). Bet vakar vakare mūsų čia ne- 
buvo. Ką gi mes veikėm vakar vakare? 

ESTRAGONAS. Ką mes veikėm? 

VLADIMIRAS. Pabandyk prisiminti. 

ESTRAGONAS. Na... mes tikriausiai plepėjome. 

VLADIMIRAS (tvardydamasis). Ir kažin apie ką? 

ESTRAGONAS. O... gal pilstėm iš tuščio į kiaurą, taigi iš tuščio į 
kiaurą. (Tvirtai) Tai va, prisiminiau, vakar vakare pilstėm iš 
tuščio į kiaurą. Jau pusė amžiaus, kai vėtom dykąją. 

VLADIMIRAS. Neprisimeni jokio įvykio, jokių aplinkybių? 

ESTRAGONAS (pavargusiu balsu). Nekankink manęs, Didi. 

VLADIMIRAS. Saulės? Mėnulio? Neprisimeni? 

ESTRAGONAS. Ko gero, jie buvo savo vietoj, kaip visada. 

VLADIMIRAS. Nepastebėjai nieko ypatingo? 

ESTRAGONAS. Deja. 

VLADIMIRAS. O Poco? O Lakis? 

ESTRAGONAS. Poco? 

VLADIMIRAS. Kaulai. 

ESTRAGONAS. Jie buvo kaip žuvies ašakos. 

VLADIMIRAS. Jų tau davė Poco. 

ESTRAGONAS. Nežinau. 

VLADIMIRAS. O kai tau įspyrė? 

ESTRAGONAS. Įspyrė? Iš tiesų, man įspyrė. 

VLADIMIRAS. Tau įspyrė Lakis. 

ESTRAGONAS. Ir viskas buvo vakar? 

VLADIMIRAS. Parodyk koją. 

ESTRAGONAS. Katrą? 

VLADIMIRAS. Abidvi. Pasiraitok kelnes. 

Estragonas, stovėdamas ant vienos kojos, tiesia kitą Vladimirui, vos 
nepargriūva. Vladimiras paima už kojos. Estragonas svyruoja. Pa- 
siraitok. 

ESTRAGONAS (svirduliuodamas). Negaliu. 

Vladimiras pakelia kelnių klešnę, apžiūri koją, paleidžia ją. Estragonas 

vėl vos nepargriūva 

VLADIMIRAS. Kitą. (Estragonas ištiesia tą pačią koją) Kitą, sakau! (Tas 
pat kartojasi su kita koja) Štai žaizda, jau užpūliavo. 

ESTRAGONAS. Ir ką? 

VLADIMIRAS. O kur tavo batai? 

ESTRAGONAS. Turbūt pamečiau. 

VLADIMIRAS. Kada? 

ESTRAGONAS. Nežinau. 

VLADIMIRAS. Kodėl? 

ESTRAGONAS. Neprisimenu. 

VLADIMIRAS. Aš klausiu, kodėl juos pametei? 

ESTRAGONAS. Jie man spaudė. 

VLADIMIRAS (rodo į batus). Štai kur jie. (Estragonas žiūri į batus) Ten 
pat, kur vakar vakare padėjai. 

Estragonas prieina prie batų, pasilenkia, apžiūri iš arti 

ESTRAGONAS. Ne mano. 

VLADIMIRAS. Ne tavo! 

ESTRAGONAS. Maniškiai buvo juodi. O šitie geltoni. 

VLADIMIRAS. Ar iš tikrųjų taviškiai buvo juodi? 

ESTRAGONAS. Iš tiesų jie buvo pilki. 

VLADIMIRAS. O šitie geltoni? Parodyk. 

ESTRAGONAS (paima vieną batą). Ko gero, žalsvi. 

VLADIMIRAS (prieina). Parodyk. (Estragonas jam paduoda batą, Vla- 
dimiras jį apžiūri, piktai numeta) Taigi! 

ESTRAGONAS. Matai, visi tie... 

VLADIMIRAS. Matau, kas yra. Taip, matau, kas čia atsitiko. 

ESTRAGONAS. Visi tie... 

VLADIMIRAS. Viskas aišku kaip dieną. Kažkoks tipas buvo atėjęs, 
pasiėmė tavo batus ir paliko savo. 

ESTRAGONAS. Kodėl? 

VLADIMIRAS. Savieji jam netiko. Tada jis pasiėmė taviškius. 

ESTRAGONAS. Bet manieji buvo per maži. 

VLADIMIRAS. Tau. Tik ne jam. 

ESTRAGONAS. Aš pavargau. (Po pauzės) Eime iš čia. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Laukiame Godo. 

ESTRAGONAS. Tiesa. (Po pauzės) Ką gi daryti? 

VLADIMIRAS. Nieko nepadarysi. 

ESTRAGONAS. Bet aš nebegaliu. 

VLADIMIRAS. Gal ridikėlio nori? 

ESTRAGONAS. Daugiau nieko neturi? 

VLADIMIRAS. Ridikėlių ir ropių. 

ESTRAGONAS. O morkų nebėra? 

VLADIMIRAS. Ne. Tau vis morkų ir morkų. 

ESTRAGONAS. Tada ridikėlį. (Vladimiras rausiasi kišenėse ir randa 
tik ropes, pagaliau suranda ridikėlį ir paduoda jį Estragonui. Tas jį 
apžiūri, apuosto) Jis juodas! 

VLADIMIRAS. Čia ridikėlis. 

ESTRAGONAS. Gerai Žinai, kad mėgstu tik raudonus! 

VLADIMIRAS. Vadinasi, nenori? 

ESTRAGONAS. Aš mėgstu tik raudonus! 

VLADIMIRAS. Tada atiduok. 

Estragonas grąžina 

ESTRAGONAS. Eisiu paieškoti morkos. (Nė nekrusteli) 

VLADIMIRAS. Dabar tai jau ne taip svarbu. 

ESTRAGONAS. Dar ne visai. 

Pauzė 

VLADIMIRAS. O jeigu imtum ir pamėgintum. 

ESTRAGONAS. Jau viską išbandžiau. 

VLADIMIRAS. Turiu omeny batus. 

ESTRAGONAS. Tu manai? 

VLADIMIRAS. Vis ne taip prailgs laukti. (Estragonas dvejoja) Patikėk, 
bus šiokia tokia pramoga. 

ESTRAGONAS. Nusiraminimas. 

VLADIMIRAS. Prasiblaškymas. 

ESTRAGONAS. Nusiraminimas. 

VLADIMIRAS. Imk ir pamėgink. 

ESTRAGONAS. Padėsi? 

VLADIMIRAS. Be abejo. 

ESTRAGONAS. O mes ne taip jau blogai išsisukam iš bėdos abu 
kartu, ar ne, Didi? 

VLADIMIRAS. Taip, taip. Na, bandykim iš pradžių kairiąją. 

ESTRAGONAS. Vis ką nors prasimanom, kad apdumtume akis ir 
įtikintume save, jog dar tebegyvenam, ar ne, Didi? 

VLADIMIRAS (nekantriai). Taip, taip, mudu burtininkai. Bet nenu- 
krypkim į šalį, nes pamiršim, ką ketiname daryti. (Ima batą) 
Na, duokš koją. (Estragonas prieina, pakelia koją) Ne tą, kiaule! 
(Estragonas pakelia kitą koją) Aukščiau! (Susikibę jie svirduliuoja po 
sceną. Vladimirui pagaliau pavyksta jį apauti) Bandyk pavaikščioti. 
(Estragonas vaikščioja) Ir kaip? 

ESTRAGONAS. Kaip tik. 

VLADIMIRAS (išsitraukia iš kišenės raištelį). Reikia suvarstyti. 

ESTRAGONAS (karštai). Ne, ne, jokių raištelių, jokių raištelių. 

VLADIMIRAS. Be reikalo. Bandykim antrą. (Apauna) Kaip? 

ESTRAGONAS. Taip pat geras. 

VLADIMIRAS. Nespaudžia? 

ESTRAGONAS (nevikriai žengia keletą žingsnių). Kol kas ne. 

VLADIMIRAS. Gali juos avėti. 

ESTRAGONAS. Jie man per dideli. 

VLADIMIRAS. Gal kada nors įsigysi kojines. 

ESTRAGONAS. Iš tiesų. 

VLADIMIRAS. Avėsi? 

ESTRAGONAS. Gana apie tuos batus. 

VLADIMIRAS. Taip, bet... 

ESTRAGONAS. Gana! (Pauzė) Aš vis dėlto atsisėsiu. (Žvilgsniu 1eŠ- 
ko, kur sėstis, paskui atsisėda į tą vietą, kur sėdėjo pirmo veiksmo 
pradžioje) 

VLADIMIRAS. Čia tu sėdėjai vakar vakare. 

Pauzė 

ESTRAGONAS. Kad galėčiau užmigti. 

VLADIMIRAS. Vakar vakare tu miegojai. 

ESTRAGONAS. Pabandysiu. (Įkiša galvą tarp kelių, atrodo kaip vaisius 
įsčiose) 

VLADIMIRAS. Palauk. (Prieina prie Estragono ir pradeda garsiai dai- 
nuoti) 

Liūli liūli liūli... 
ESTRAGONAS (pakelia galvą). Ne taip garsiai. 
VLADIMIRAS (tyliau). 

Liūli liūli liūli 

Liūli liūli liūli 

Liūli liūli liūli 

Liūli liūli... 

Estragonas užmiega. Vladimiras nusivelka švarką, apgaubia jam pečius, 

paskui ima vaikščioti pirmyn atgal, mosuodamas rankomis, kad sušiltų. 

Estragonas staiga nubunda, pašoka ir paklaikęs žengia keletą žingsnių. 

Vladimiras pripuola prie jo, apkabina 
Čia aš... čia aš... nebijok. 


66 


ESTRAGONAS. Ak! 

VLADIMIRAS. Gerai, viskas gerai. 

ESTRAGONAS. Aš kritau. 

VLADIMIRAS. Viskas gerai. Neimk į galvą. 

ESTRAGONAS. Aš buvau prie... 

VLADIMIRAS. Ne, ne, nieko nesakyk. Geriau truputį pavaikščio- 
kim. (Ima Estragoną už parankės ir vaikščioja pirmyn atgal, kol 
Estragonas atsisako vaikščioti) 

ESTRAGONAS. Gana! Aš pavargau. 

VLADIMIRAS. Tau labiau patinka tupėti lyg prikaltam, nieko ne- 
veikti. 

ESTRAGONAS. Taip. 

VLADIMIRAS. Kaip sau nori. (Paleidžia Estragoną, pasiima nuo žemės 
švarką ir apsivelka) 

ESTRAGONAS. Eime iš čia. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Laukiame Godo. 

ESTRAGONAS. Teisybė. (Vladimiras vėl ima vaikščioti pirmyn atgal) 
Ko nenustygsti vietoj? 

VLADIMIRAS. Man šalta. 

ESTRAGONAS. Mes per anksti atėjom. 

VLADIMIRAS. Kaip visada, prieš temstant. 

ESTRAGONAS. Betgi dar netemsta. 

VLADIMIRAS. Sutems staiga, kaip vakar. 

ESTRAGONAS. Tada bus naktis. 

VLADIMIRAS. Ir mes galėsim eiti sau. 

ESTRAGONAS. Paskui vėl bus diena. (Po pauzės) Ką daryti, ką da- 
ryti? 

VLADIMIRAS (nustoja vaikščioti, ryžtingai). Ar nesiliausi verkšlenęs? 
Tavo dejonės man jau lenda per pakaušį. 

ESTRAGONAS. Aš einu. 

VLADIMIRAS (pamato Lakio skrybėlę). Žiū! 

ESTRAGONAS. Sudie. 

VLADIMIRAS. Lakio skrybėlė! (Prieina artyn) Jau gera valanda, kai 
esu šičia ir jos nepastebėjau! (Labai patenkintas) Nuostabu! 

ESTRAGONAS. Tu manęs nebepamatysi. 

VLADIMIRAS. Vadinasi, aš neapsirikau, mudu niekur nenuklydom. 
Galime būti ramūs. (Pakelia Lakio skrybėlę, apžiūri ją, lygina) 
Matyt, graži buvo skrybėlė. (Užsideda, o savąją paduoda Estra- 
gonui) Še. 

ESTRAGONAS. Ko tau? 

VLADIMIRAS. Še, imk. 

Estragonas ima iš Vladimiro skrybėlę. Vladimiras abiem rankom taisosi 

ant galvos Lakio skrybėlę. Estragonas užsideda Vladimiro skrybėlę, o 

savąją duoda Vladimirui. Vladimiras ima Estragono skrybėlę. Estragonas 

abiem rankom taisosi Vladimiro skrybėlę. Vladimiras užsideda Estragono 
skrybėlę, o Lakio skrybėlę duoda Estragonui. Estragonas ima Lakio skry- 
bėlę. Vladimiras abiem rankom taisosi Estragono skrybėlę. Estragonas 
užsideda Lakio skrybėlę, o Vladimiro skrybėlę atiduoda. Vladimiras ima 
savo skrybėlę. Estragonas abiem rankom taisosi Lakio skrybėlę. Vladimi- 
ras užsideda savo skrybėlę, Estragono skrybėlę atiduoda. Estragonas ima 
savo skrybėlę. Vladimiras abiem rankom taisosi savo skrybėlę. Estragonas 
užsideda savo skrybėlę, o Lakio skrybėlę duoda Vladimirui. Vladimiras 
ima Lakio skrybėlę. Estragonas abiem rankom taisosi savo skrybėlę. Vla- 
dimiras užsideda Lakio skrybėlę, o savąją duoda Estragonui. Estragonas 
ima Vladimiro skrybėlę. Vladimiras abiem rankom taisosi Lakio skrybėlę. 

Estragonas duoda Vladimirui jo skrybėlę, tas ima ją ir grąžina Estrago- 

nui, Estragonas ima ją ir grąžina Vladimirui, tas ją paima ir numeta. 

Viskas daroma labai mikliai 
Tinka? 

ESTRAGONAS. Nežinau. 

VLADIMIRAS. Na, kaip su ja atrodau? (Koketiškai sukinėja galvą čia 
į kairę, čia į dešinę, pozuoja kaip manekenas) 

ESTRAGONAS. Pasibaisėtinai. 

VLADIMIRAS. Bet ne baisiau negu visada? 

ESTRAGONAS. Taip pat. 

VLADIMIRAS. Vadinas, galiu ją nešioti. Manoji spaudė. (Po pauzės) 
Kaip čia pasakius? (Po pauzės) Veržė. 

ESTRAGONAS. Aš einu. 

VLADIMIRAS. Nebenori Žaisti? 

ESTRAGONAS. Ką žaisti? 

VLADIMIRAS. Galėtume pažaisti Poco ir Lakį. 

ESTRAGONAS. Nepažįstu nei vieno, nei kito. 

VLADIMIRAS. Aš būsiu Lakis, tu būsi Poco. (Vaidina Lakį, sulinkusį 
po nešuliais. Estragonas žiūri į jį nustebęs) Pradėk. 

ESTRAGONAS. Ką daryti? 

VLADIMIRAS. Plūsk mane! 

ESTRAGONAS. Bjaurybė! 

VLADIMIRAS. Pikčiau! 

ESTRAGONAS. Mėšlas! Niekšas! 

Vladimiras eina į priekį, traukiasi atatupstas, susilenkęs 

VLADIMIRAS. Liepk man galvoti. 

ESTRAGONAS. Kaip? 

VLADIMIRAS. Sakyk: „Galvok, kiaule!“ 

ESTRAGONAS. Galvok, kiaule! 

Pauzė 

VLADIMIRAS. Negaliu! 

ESTRAGONAS. Gana! 

VLADIMIRAS. Liepk man šokti. 

ESTRAGONAS. Aš išeinu. 

VLADIMIRAS. Šok, kiaule! (Jis raitosi vietoje. Estragonas skubiai išeina) 
Negaliu! (Pakelia galvą, mato, kad Estragono nebėra, ir veriamai 
surinka) Godo! (Pauzė. Jis ima beveik tekinas blaškytis po sceną. 
Estragonas uždusęs skubiai grįžta į sceną. Jie sustoja per kelis 
žingsnius vienas nuo kito) Štai ir vėl tu Čia! 

ESTRAGONAS (uždusęs). Aš prakeiktas! 

VLADIMIRAS. Kur tu buvai? Maniau, kad suvisai išėjai. 

ESTRAGONAS. Buvau iki pakriaušės. Ateina. 

VLADIMIRAS. Kas? 

ESTRAGONAS. Nežinau. 

VLADIMIRAS. Keliese? 

ESTRAGONAS. Nežinau. 

VLADIMIRAS (triumfuodamas). Godo! Pagaliau! (Puola apkabinti Est- 
ragono) Gogo! Tai Godo! Mes išgelbėti! Eime jo pasitikti! Grei- 
čiau! (Tempia Estragoną kulisų link. Jis priešinasi, ištrūksta, lekia į 
užkulisį) Gogo! Sugrįžk! (Vladimiras bėga ton pusėn, iš kur anksčiau 
sugrįžo Estragonas, žiūri į tolį. Vėl pasirodo Estragonas, skuba prie 
Vladimiro, šis atsisuka) Tu vėl, vėl čia! 


ESTRAGONAS. Aš žuvęs! 

VLADIMIRAS. Kur tu buvai? 

ESTRAGONAS. Prie pakriaušės. 

VLADIMIRAS. Regis, įkliuvom. Be abejonės, įkliuvom kaip į maišą. 

ESTRAGONAS. Ir iš ten eina. 

VLADIMIRAS. Mes apsupti! (Estragonas paklaikęs bloškiasi į scenos 
gilumą, parvirsta) Kvaily! Pro čia neišeisi! (Stvėręs Estragoną už 
rankos, tempia prie rampos. Mosteli į publiką) Tenai nė gyvos dva- 
sios. Bėk ten. Greitai. (Stumia jį žemyn nuo scenos, Estragonas, 
apimtas siaubo, atšoka) Tu nenori? Dievaži, aš negaliu suprasti. 
Pagalvokim. (Svarsto) Vienintelė viltis - dingti. 

ESTRAGONAS. Kur? 

VLADIMIRAS. Už medžio. (Estragonas dvejoja) Greičiau! Už medžio! 
(Estragonas puola slėptis už medžio, bet visai pasislėpti nepavyksta) 
Nejudėk! (Estragonas išlenda iš už medžio) Šis medis mūsų neiš- 
gelbės. (Estragonui) Kuoktelėjai? 

ESTRAGONAS (ramiau). Aš susimėčiau. (Sutrikęs nuleidžia akis) At- 
leisk! (Vėl pakelia galvą) To nebus! Pamatysi. Sakyk, ką daryti. 

VLADIMIRAS. Nėra ką daryti. 

ESTRAGONAS. Eik ir stokis va ten. (Tempia Vladimirą kairiųjų kulisų 
link, stato jį vidury kelio nugara į sceną) Čia. Nejudėk ir žiūrėk 
išplėtęs akis. (Bėga prie kitų kulisų. Vladimiras žiūri į jį per petį. 
Estragonas sustoja, žiūri į tolį, atsigręžia. Abu žiūri vienas į kitą per 
petį) Petys į petį, kaip senais gerais laikais! (Kurį laiką žiūri vienas 
į kitą, paskui abu sužiūra į šalį. Ilga pauzė) Niekas neateina? 

VLADIMIRAS (atsigręžia). Kas toks? 

ESTRAGONAS (garsiau). Nematai, ar kas ateina? 

VLADIMIRAS. Ne. 

ESTRAGONAS. Ir aš nebematau. 

Jie vėl ima dairytis. Ilga pauzė 

VLADIMIRAS. Turbūt tau tik pasirodė. 

ESTRAGONAS (atsigręžia). Ką? 

VLADIMIRAS (garsiau). Turbūt tau tik pasirodė. 

ESTRAGONAS. Nešauk. 

Jie vėl ima dairytis. Ilga pauzė 

VLADIMIRAS, ESTRAGONAS (atsigręžia abu kartu). Argi... 

VLADIMIRAS. O, atsiprašau! 

ESTRAGONAS. Klausau. 

VLADIMIRAS. Ne, ne! 

ESTRAGONAS. Klausau! 

VLADIMIRAS. Aš tave nutraukiau. 

ESTRAGONAS. Priešingai. 

Įpykę žiūri vienas į kitą 

VLADIMIRAS. Na gerai, nesimaivykim. 

ESTRAGONAS. Na, baik ožiuotis. 

VLADIMIRAS (garsiai). Sakyk, ką pradėjai, girdi. 

ESTRAGONAS (taip pat garsiai). Tu sakyk. 

Pauzė. Eina vienas prie kito, sustoja 

VLADIMIRAS. Menkysta! 

ESTRAGONAS. Taip, taip, imkim ir išsiplūskim. (Vienas paskui kitą 
išsikeikia. Pauzė) O dabar susitaikykim. 

VLADIMIRAS. Gogo! 

ESTRAGONAS. Didi! 

VLADIMIRAS. Duokš ranką! 

ESTRAGONAS. Še! 

VLADIMIRAS. Pulk man į glėbį! 

ESTRAGONAS. Tau į glėbį? 

VLADIMIRAS (išskečia rankas). Čionai! 

ESTRAGONAS. Ką gi. 

Jie apsikabina. Pauzė 

VLADIMIRAS. Kaip greit bėga laikas, kai turi pramogų! 

Pauzė 

ESTRAGONAS. Ką gi dabar veiksim? 

VLADIMIRAS. Belaukdami. 

ESTRAGONAS. Belaukdami. 

Pauzė 

VLADIMIRAS. O ką, gal padarom keletą savo pratimų? 

ESTRAGONAS. Savo judesių. 

VLADIMIRAS. Pasilenkimų. 

ESTRAGONAS. Atsipalaidavimų. 

VLADIMIRAS. Sukinių. 

ESTRAGONAS. Atsipalaidavimų. 

VLADIMIRAS. Bent sušilsim. 

ESTRAGONAS. Bent atsipalaiduosim. 

VLADIMIRAS. Pradedam. 

Jis ima šokinėti, Estragonas mėgdžioja 

ESTRAGONAS (sustoja). Gana. Aš pavargau. 

VLADIMIRAS (sustoja). Mes nekokios formos. Bet keletą kartų 
įkvėpkime ir iškvėpkime. 

ESTRAGONAS. Nebenoriu kvėpuoti. 

VLADIMIRAS. Tavo teisybė. (Pauzė). Ne, vis dėlto dėl pusiausvyros 
padarykime medį. 

ESTRAGONAS. Medį? 

Vladimiras svirduliuodamas vaizduoja medį 

VLADIMIRAS (sustoja). Dabar tu. 

Estragonas svirduliuodamas vaizduoja medį 

ESTRAGONAS. Manai, Dievas mane regi? 

VLADIMIRAS. Reikia užsimerkti. 

Estragonas užsimerkia, ima svirduliuoti dar smarkiau 

ESTRAGONAS (sustoja, ima mosuoti kumščiais ir šaukti iš visos gerklės). 
Dieve, pasigailėk manęs! 

VLADIMIRAS (įskaudintas). O manęs? 

ESTRAGONAS (taip pat). Manęs! Manęs! Pasigailėk! Manęs! 

Įeina Poco ir Lakis. Poco apakęs. Lakis apkrautas kaip pirmame veiksme. 

Tiktai virvė gerokai trumpesnė, kad Poco būtų patogiau sekti iš paskos. 

Lakis su nauja skrybėle. Pamatęs Vladimirą ir Estragoną, jis sustoja. 

Poco, tebeeidamas toliau, užsiduria ant jo. Vladimiras ir Estragonas 

atsitraukia | 

POCO (griebiasi už Lakio, ir tas susvyruoja). Kas čia? Kas čia šaukė? 

Lakis nugriūva, paleisdamas iš rankų nešulius ir trūktelėdamas iš paskos 

Poco. Išsitiesęs guli ir nejuda tarp nešulių 

ESTRAGONAS. Godo? 

VLADIMIRAS. Pačiu laiku. (Kartu su Estragonu jis eina apvirtusiųjų 
link) Pagaliau pastiprinimas. 

POCO (silpnu balsu). Padėkit. 

ESTRAGONAS. Tai Godo? 

VLADIMIRAS. Jau mes vos nenuleidome rankų. O dabar ramiai 
sulauksim vakaro pabaigos. 


72 


POCO. Čionai! 

ESTRAGONAS. Jis šaukiasi pagalbos. 

VLADIMIRAS. Mes nebe vieni lauksime nakties, lauksime Godo, 
lauksim, lauksim. Visą vakarą patys vieni kovojame iš pasku- 
tiniųjų. Dabar viskas baigta. Jau beveik rytojus. 

ESTRAGONAS. Bet jie eina pro šalį. 

POCO. Čionai! 

VLADIMIRAS. Dabar laikas bėga visai kitaip. Nusileis saulė, pakils 
mėnuo, ir mes keliausime - iš čia. 

ESTRAGONAS. Bet jie tik eina pro šalį. 

VLADIMIRAS. Ir to pakanka. 

POCO. Pasigailėkit! 

VLADIMIRAS. Vargšas Poco! 

ESTRAGONAS. Aš žinojau, kad tai jis. 

VLADIMIRAS. Kas? 

ESTRAGONAS. Godo. 

VLADIMIRAS. Juk čia ne Godo. 

ESTRAGONAS. Čia ne Godo? 

VLADIMIRAS. Ne Godo. 

ESTRAGONAS. O kas čia tada? 

VLADIMIRAS. Poco. 

POCO. Tai aš! Aš! Pakelkite mane. 

VLADIMIRAS. Jis negali atsikelti. 

ESTRAGONAS. Eime iš čia. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Laukiame Godo. 

ESTRAGONAS. Teisybė. 

VLADIMIRAS. Gal jis dar turi tau kaulų? 

ESTRAGONAS. Kaulų? 

VLADIMIRAS. Viščiuko kaulų. Neprisimeni? 

ESTRAGONAS. Ar tai buvo jis? 

VLADIMIRAS. Taip. 

ESTRAGONAS. Paprašyk. 

VLADIMIRAS. Gal iš pradžių jam padėkim? 

ESTRAGONAS. Ką padėkim? 


VLADIMIRAS. Atsikelti. 

ESTRAGONAS. Jis negali atsikelti? 

VLADIMIRAS. Jis nori atsikelti. 

ESTRAGONAS. Tai ko nesikelia? 

VLADIMIRAS. Negali. 

ESTRAGONAS. O kas jam yra? 

VLADIMIRAS. Nežinau. 

Poco raičiojasi, vaitoja, daužo žemę kumščiais 

ESTRAGONAS. O gal iš pradžių paprašykim kaulų? Jei neduos, 
tegu sau lieka. 

VLADIMIRAS. Nori pasakyt, kad jis mūsų valioje? 

ESTRAGONAS. Taip. 

VLADIMIRAS. Ir kad paslaugas reikia siūlyti su sąlyga? 

ESTRAGONAS. Taip. 

VLADIMIRAS. Atrodo, protinga, iš tikrųjų. Bet aš bijau vieno da- 
lyko. 

ESTRAGONAS. Ko? 

VLADIMIRAS. Kad Lakis staiga nepradėtų siautėti. Tada mums 
kliūtų. 

ESTRAGONAS. Lakis? 

VLADIMIRAS. Juk vakar jis tave užpuolė. 

ESTRAGONAS. Sakau, kad jų buvo dešimt. 

VLADIMIRAS. Na ne, anksčiau, tas, kuris tau įspyrė. 

ESTRAGONAS. Jis čia? 

VLADIMIRAS. Pažiūrėk. Dabar jis nekruta. Bet po akimirkos gali 
įšėlti. 

ESTRAGONAS. O jeigu mudu abu jį gerokai apdorotume? 

VLADIMIRAS. Kitaip sakant, jeigu užpultume jį miegantį? 

ESTRAGONAS. Na taip. 

VLADIMIRAS. Gera mintis. Tik ar pajėgsime? Ar jis iš tiesų miega? 
(Po pauzės) Ne, geriau padėkim Poco, jeigu jis šaukiasi pagalbos. 
Yra vilties, kad atsidėkos. 

ESTRAGONAS. Jau nesišaukia. 

VLADIMIRAS. Prarado viltį. 

ESTRAGONAS. Galimas daiktas. Bet... 

VLADIMIRAS. Gana tuščių kalbų. (Po pauzės, karštai) Darykime ką 
nors, jei pasitaikė proga! Ne kas dieną mes reikalingi. Ir dar 
nežinia, ar būtent mes reikalingi. Kiti taip pat susidorotų, gal 
net geriau. Šauksmas, kurį išgirdome, greičiausiai nukreiptas 
į visą žmoniją. Bet šioje vietoje, šiuo metu Žmonija — tai mes, 
nesvarbu, ar mums tai patinka, ar ne. Tad pasinaudokime tuo, 
kol nevėlu. Bent kartą deramai atstovaukime niekingai pader- 
mei, su kuria mudu susiejo nelemtis. Ką tu į tai pasakysi? 

ESTRAGONAS. Aš nesiklausiau. 

VLADIMIRAS. Kas be ko, sudėję rankas svarstome visus už ir prieš, 
mes taip pat darome garbę savo giminei. Tigras puola gelbėti 
į save panašius visai nesvarstydamas. Arba lenda į tankmę. 
Bet svarbiausia ne tai. Ką mes čia darome - štai ko reikia savęs 
klausti. Ir mes turime galimybę tai sužinoti. Taip, šitoje be- 
galinėje painiavoje aiškus vienintelis dalykas: mes laukiame 
ateinant Godo. 

ESTRAGONAS. Teisybė. 

VLADIMIRAS. Arba ateinant nakties. (Po pauzės) Mes atėjome į 
pasimatymą, ir baigta. Mes ne šventieji, bet vis dėlto atėjom į 
sutartą pasimatymą. Ar daugelis galėtų tuo pasigirti? 

ESTRAGONAS. Begalė. 

VLADIMIRAS. Tu manai? 

ESTRAGONAS. Nežinau. 

VLADIMIRAS. Galimas daiktas. 

POCO. Gelbėkit! 

VLADIMIRAS. Tokiomis aplinkybėmis, suprantama, laukti prailgs- 
ta ir tenka užpildyti laiką kokiais nors veiksmais, kurie, taip 
sakant, iš pirmo žvilgsnio gal ir atrodo prasmingi, o iš tiesų 
tėra vien įpročio dalykas. Tu man sakysi, jog neriamės iš kai- 
lio stengdamiesi, kad neaptemtų mūsų protas. Savaime aišku. 
Bet argi jis jau seniai neklaidžioja amžinoje bedugnių gelmių 
naktyje, štai ko aš savęs klausiu. Tu seki mano mintį? 

ESTRAGONAS. Visi gimsta kvaili. Kai kurie tokie ir lieka. 

POCO. Gelbėkit, aš duosiu pinigų! 

ESTRAGONAS. Kiek? 

POCO. Šimtą frankų. 

ESTRAGONAS. Mažoka. 

VLADIMIRAS. Aš taip nesakyčiau. 

ESTRAGONAS. Tavo nuomone, šitiek pakanka? 

VLADIMIRAS. Ne, aš noriu pasakyti, jog neteigčiau, kad man buvo 
ne visi namie, kai atėjau į pasaulį. Bet ne tai svarbiausia. 

POCO. Du šimtus. 

VLADIMIRAS. Mes laukiame. Mes nuobodžiaujame... (Pakelia ranką) 
Ne, ne, neprieštarauk, mes baisiai nuobodžiaujame, to nenu- 
ginčysi. Tai va. Atsiranda proga išsiblaškyti, ir ką gi mes daro- 
me? Paleidžiame ją vėjais. Pirmyn, prie darbo. (Eina Poco link, 
sustoja) Akimirka, ir viskas išsisklaidys, mes vėl būsime vieni 
vienatvės gūdumoje. (Susimąsto) 

POCO. Du šimtus. 

VLADIMIRAS. Einam. (Bando pakelti Poco, nepavyksta, vėl stengiasi, 
suklumpa ant nešulių, griūva, bando atsikelti, nepavyksta) 

ESTRAGONAS. Kas čia atsitiko? 

VLADIMIRAS. Gelbėk! 

ESTRAGONAS. Aš einu. 

VLADIMIRAS. Nepalik manęs! Jis mane užmuš! 

POCO. Kur aš? 

VLADIMIRAS. Gogo! 

POCO. Čionai! 

VLADIMIRAS. Padėk man! 

ESTRAGONAS. Aš einu. 

VLADIMIRAS. Pirma padėk man. Paskui mudu eisime kartu. 

ESTRAGONAS. Duodi žodį? 

VLADIMIRAS. Prisiekiu. 

ESTRAGONAS. Ir niekada nebegrįšim. 

VLADIMIRAS. Niekada! 

ESTRAGONAS. Keliausim į Arježą. 

VLADIMIRAS. Kur tik panorėsi. 

POCO. Tris šimtus! Keturis šimtus! 

ESTRAGONAS. Visą laiką norėjau pasibastyti po Arježą. 

VLADIMIRAS. Prisibastysi. 

ESTRAGONAS. Kas ten pagadino orą? 

VLADIMIRAS. Poco. 

POCO. Aš! Pasigailėkite! 

ESTRAGONAS. Šlykštu! 

VLADIMIRAS. Greičiau! Greičiau! Duokš ranką! 

ESTRAGONAS. Aš einu. (Po pauzės, garsiau) Aš einu. 

VLADIMIRAS. Galų gale turėsiu atsikelti pats. (Bando atsikelti, vėl 
griūva) Anksčiau ar vėliau. 

ESTRAGONAS. Kas tau? 

VLADIMIRAS. Eik po velnių! 

ESTRAGONAS. Tu lieki čia? 

VLADIMIRAS. Kol kas. 

ESTRAGONAS. Na stokis, persišaldysi. 

VLADIMIRAS. Nesirūpink manim. 

ESTRAGONAS. Klausyk, Didi, nesiožiuok. (Ištiesia ranką Vladimirui, 
tas griebia už jos) Na, kelkis! 

VLADIMIRAS. Patrauk! 

Estragonas traukia, suklumpa, pargriūva. Ilga pauzė 

POCO. Gelbėkit! 

VLADIMIRAS. Mes čia. 

POCO. Kas jūs? 

VLADIMIRAS. Žmonės. 

Pauzė 

ESTRAGONAS. Visai gera ant Žemės! 

VLADIMIRAS. Ar gali atsikelti? 

ESTRAGONAS. Nežinau. 

VLADIMIRAS. Pabandyk. 

ESTRAGONAS. Tuojau pat, tuojau pat. 

Pauzė 

POCO. Kas atsitiko? 

VLADIMIRAS (garsiai). Nutilsi tu pagaliau ar ne? Tai cholera! Gal- 
voja tik apie save. 

ESTRAGONAS. O jei mėgintume užmigti? 

VLADIMIRAS. Tu tik paklausyk! Jis nori žinoti, kas atsitiko! 

ESTRAGONAS. Tiek to. Miegok. 

Pauzė 

POCO. Pasigailėkit! Pasigailėkit! 

ESTRAGONAS (krūpteli). Kas? Kas čia? 

VLADIMIRAS. Tu buvai užmigęs? 

ESTRAGONAS. Rodos. 

VLADIMIRAS. Tai vėl tas galvijas Poco pagadino orą! 

ESTRAGONAS. Liepk jam užsičiaupti! Drožk jam per snukį! 

VLADIMIRAS (mušdamas Poco). Ar nenustosi? Ar nenutilsi? Parazi- 
tas! (Poco ginasi, rėkdamas iš skausmo, nušliaužia tolyn. Kartkartė- 
mis sustoja, graibo orą aklojo judesiais, šaukdamas Lakį. Vladimiras, 
pasirėmęs ant alkūnės, seka jį žvilgsniu) Paspruko! (Poco krinta ant 
žemės. Pauzė) Pargriuvo! 

ESTRAGONAS. Tačiau buvo atsikėlęs? 

VLADIMIRAS. Ne. 

ESTRAGONAS. O juk sakei, kad pargriuvo. 

VLADIMIRAS. Jis buvo pasikėlęs ant kelių. (Pauzė) Mes gal šiek 
tiek persistengėm. 

ESTRAGONAS. Tai mums nedažnai atsitinka. 

VLADIMIRAS. Jis meldė mūsų pagalbos - mes buvome kurti. Jis 
prašė iš paskutiniųjų — mes jį mušėm. 

ESTRAGONAS. Teisybė. 

VLADIMIRAS. Jis nebejuda. Gal numirė. 

ESTRAGONAS. Norėjome jam pagelbėti, užtat ir patys įklimpome. 

VLADIMIRAS. Teisybė. 

ESTRAGONAS. Ar ne per smarkiai jam sudrožei? 

VLADIMIRAS. Trenkiau keletą kartų kaip pridera. 

ESTRAGONAS. Nevertėjo. 

VLADIMIRAS. Juk pats liepei. 

ESTRAGONAS. Tiesa. (Po pauzės) Ką dabar daryti? 

VLADIMIRAS. Gal aš kaip nors nušliaušiu iki jo. 

ESTRAGONAS. Nepalik manęs! 

VLADIMIRAS. O gal jį pašaukti vardu? 

ESTRAGONAS. Taip, taip, pašauk jį. 

VLADIMIRAS. Poco! (Po pauzės) Poco! (Po pauzės) Jis nebeatsi- 
liepia. 

ESTRAGONAS. Šaukim kartu. 

VLADIMIRAS, ESTRAGONAS. Poco! Poco! 

VLADIMIRAS. Sujudėjo. 

ESTRAGONAS. O tu tikrai Žinai, kad jo vardas Poco? 

VLADIMIRAS (sunerimęs). Pone Poco! Sugrįžkit! Mes jūsų nebe- 
mušim! 

Pauzė 

ESTRAGONAS. O gal bandykime jį šaukti kitokiais vardais? 

VLADIMIRAS. Aš bijau, kad jam rimtai stuktelėta. 

ESTRAGONAS. Būtų smagu. 

VLADIMIRAS. O koks jau čia smagumas? 

ESTRAGONAS. Na, mėginkime šaukti visokiais kitais vardais. Vis 
greičiau nustumsime laiką. Galop pataikytume. 

VLADIMIRAS. Sakau, jo vardas Poco. 

ESTRAGONAS. Tuoj pamatysim. (Galvoja) Abeli! Abeli! 

POCO. Čionai! 

ESTRAGONAS. Matai! 

VLADIMIRAS. Ta giesmė man jau lenda per pakaušį. 

ESTRAGONAS. O anas gal vardu Kainas. (Šaukia) Kainai! Kainai! 

POCO. Čionai! 

ESTRAGONAS. Čia visa žmonių giminė. (Pauzė) Pažiūrėk į tą de- 
besėlį. 

VLADIMIRAS (pakelia akis). Kur? 

ESTRAGONAS. Ten, zenite. 

VLADIMIRAS. Ir kas? (Pauzė) Ką ten matai nepaprasto? 

Pauzė 

ESTRAGONAS. Dabar pereikim prie ko nors kito, gerai? 

VLADIMIRAS. Ką tik ir norėjau tai pasiūlyti. 

ESTRAGONAS. O prie ko? 

VLADIMIRAS. Taigi! 

Pauzė 

ESTRAGONAS. O jeigu iš pradžių atsikeltume? 

VLADIMIRAS. Imkim ir bandykim. 

Jie keliasi 

ESTRAGONAS. Ne taip jau sunku. 

VLADIMIRAS. Svarbiausia panorėti. 

ESTRAGONAS. O dabar? 

POCO. Gelbėkit! 

ESTRAGONAS. Eime iš čia. 

VLADIMIRAS. Nevalia. 

ESTRAGONAS. Kodėl? 

VLADIMIRAS. Laukiame Godo. 

ESTRAGONAS. Teisybė. (Po pauzės) Ką daryti? 

POCO. Gelbėkit! 

VLADIMIRAS. Pagelbėkim, ar ką? 

ESTRAGONAS. O ko jam reikia? 

VLADIMIRAS. Jis nori atsikelti. 

ESTRAGONAS. Ir kas? 

VLADIMIRAS. Jis nori, kad padėtume atsikelti. 

ESTRAGONAS. Na gerai, padėkim. Nėra ko laukti! 

Jie padeda Poco atsikelti ir pasitraukia į šalį. Šis vėl nugriūva 

VLADIMIRAS. Reikia jį palaikyti. (Jie vėl pakelia Poco, ir tas lieka 
stovėti apsikabinęs jiems už kaklo) Tegu pripranta stovėti. (Poco) 
Dabar geriau? 

POCO. Kas jūs? 

VLADIMIRAS. Nepažįstate mūsų? 

POCO. Aš aklas. 

Pauzė 

ESTRAGONAS. Gal jis regi ateitį? 

VLADIMIRAS (Poco). Nuo kada? 

POCO. Mano regėjimas buvo puikus... O jūs draugai? 

ESTRAGONAS (kvatodamas). Jis klausia, ar mudu draugai! 

VLADIMIRAS. Ne, jis nori paklausti, ar mes jo draugai. 

ESTRAGONAS. Ir ką? 

VLADIMIRAS. Mes jam padėjome, vadinas, įrodėm, kas tokie esame. 

ESTRAGONAS. Na taip. Argi mes būtume jam pagelbėję, jei nebū- 
tume jo draugai? 

VLADIMIRAS. Galbūt. 

ESTRAGONAS. Savaime aišku. 

VLADIMIRAS. Ką gi, nesiginčysim. 

POCO. Ar jūs ne plėšikai? 

ESTRAGONAS. Plėšikai! Argi mes panašūs į plėšikus? 

VLADIMIRAS. Ką tu! Juk jis aklas. 

ESTRAGONAS. Velniai griebtų! Iš tiesų! (Po pauzės) Bent jis taip 
sako. 

POCO. Nepalikite manęs. 


VLADIMIRAS. Apie tai negali būti nė kalbos. 

ESTRAGONAS. Kol kas. 

POCO. Kelinta valanda? 

ESTRAGONAS (žiūrėdamas į dangų). Ko gero... 

VLADIMIRAS. Septinta?... Aštunta?.. 

ESTRAGONAS. Nelygu metų laikas. 

POCO. Dabar vakaras? 

Pauzė. Vladimiras ir Estragonas žiūri į saulėlydį 

ESTRAGONAS. Lyg ir teka. 

VLADIMIRAS. Negali būti. 

ESTRAGONAS. O jeigu aušta? 

VLADIMIRAS. Nepaistyk niekų. Juk anoj pusėj vakarai. 

ESTRAGONAS. Iš kur tu Žinai? 

POCO (nerimastingai). Jau vakaras? 

VLADIMIRAS. Ji nė nekrustelėjo iš vietos. 

ESTRAGONAS. Sakau, kad ji teka. 

POCO. Kodėl jūs neatsakote? 

ESTRAGONAS. Todėl, kad nenorime jums leptelėti nesąmonės. 

VLADIMIRAS (raminamai). Dabar vakaras, pone, jau atėjo vakaras. 
Mano draugas bando mane suklaidinti ir, prisipažįstu, akimirką 
buvau suabejojęs. Bet ne veltui pragyvenau šią ilgą dieną ir ga- 
liu jums tvirtai pasakyti, kad jos programa beveik pasibaigusi. 
(Po pauzės) O kaip jūs jaučiatės? 

ESTRAGONAS. Ar ilgai dar turėsime jį taip tąsyti? (Jie paleidžia jį 
ir vėl tuojau sulaiko matydami, kad jis nugrius) Juk mes ne karia- 
tidės. 

VLADIMIRAS. Jeigu aš teisingai supratau, jūs sakėte, jog kadaise 
jūsų regėjimas buvo geras. 

POCO. O, labai geras. 

Pauzė 

ESTRAGONAS (piktai). Judinkitės! Judinkitės! 

VLADIMIRAS. Atstok nuo jo. Argi nematai, kad jis pasinėrė į buvu- 
sios laimės prisiminimus? (Po pauzės) Memoria praeteritorum 
bonorum* - turėtų būti kankinantis dalykas. 


* Praėjusios laimės atminimas (/ot.). 

POCO. Taip, labai geras. 

VLADIMIRAS. Aš klausiu, ar tai nutiko jums staiga? 

POCO. Vieną gražią dieną pabudau aklas kaip likimas. (Po pauzės) 
Kartais savęs klausiu: o gal vis dar tebemiegu? 

VLADIMIRAS. Kada gi? 

POCO. Nežinau. 

VLADIMIRAS. O juk tik vakar... 

POCO. Nekamantinėkit. Aklieji nesuvokia laiko. (Po pauzės) Ir juo 
labiau neregi visko, kas susiję su laiku. 

VLADIMIRAS. Tai bent! Dievaži, maniau, kad priešingai. 

ESTRAGONAS. Aš einu. 

POCO. Kur mes? 

VLADIMIRAS. Nežinau. 

POCO. Ar mes kartais ne Laplanšėje? 

VLADIMIRAS. Nesu girdėjęs tokios vietovės. 

POCO. Kąji primena? 

VLADIMIRAS (dairosi aplink). Neįmanoma nusakyti. Nieko nepri- 
mena. Čia nieko nėra. Tiktai medis. 

POCO. Vadinas, čia ne Laplanšė. 

ESTRAGONAS (susilenkdamas). Tavo manymu, čia pramoga? 

POCO. Kur mano tarnas? 

VLADIMIRAS. Čia. 

POCO. Kodėl jis neatsiliepia šaukiamas? 

VLADIMIRAS. Nežinau. Lyg ir miega. Gal jis nebegyvas? 

POCO. O kas, tiesą pasakius, atsitiko? 

ESTRAGONAS. Tiesą pasakius! 

VLADIMIRAS. Jūs abu pargriuvot. 

POCO. Pažiūrėkit, ar jis nesusižeidęs. 

VLADIMIRAS. Bet mes negalime jūsų palikti. 

POCO. Nėra ko eiti abiem. 

VLADIMIRAS (Estragonui). Eik tu. 

POCO. Taip, taip, tegu eina jūsų draugas. Jis taip bjauriai dvokia. 

VLADIMIRAS. Pažadink jį. 

ESTRAGONAS. Kai jis man taip padarė! Kol gyvas neisiu. 

VLADIMIRAS. Ak, vadinas, pagaliau prisiminei, kad jis tau kažką 
padarė. 

ESTRAGONAS. Aš nieko neprisimenu. Tu man sakei. 

VLADIMIRAS. Tiesa. (Poco) Mano draugas bijo. 

POCO. Nėra ko bijoti. 

VLADIMIRAS (Estragonui). O kur nuėjo tie žmonės, kuriuos tu matei? 

ESTRAGONAS. Nežinau. 

VLADIMIRAS. Gal kur pasislėpė ir dabar tyko mūsų. 

ESTRAGONAS. Taigi. 

VLADIMIRAS. Gal kur apsistojo, ir tiek. 

ESTRAGONAS. Taigi. 

VLADIMIRAS. Pailsėti. 

ESTRAGONAS. Atsigauti. 

VLADIMIRAS. Gal pasuko atgal? 

ESTRAGONAS. Taigi. 

VLADIMIRAS. Gal tai buvo tik regėjimas. 

ESTRAGONAS. Iliuzija. 

VLADIMIRAS. Haliucinacija. 

ESTRAGONAS. Iliuzija. 

POCO. Ko jis laukia? 

VLADIMIRAS (Estragonui). Ko tu lauki? 

ESTRAGONAS. Laukiu Godo. 

VLADIMIRAS (Poco). Sakiau jums, kad mano draugas bijo. Vakar 
jūsų tarnas jį užpuolė, o juk jis tik norėjo anam nušluostyti 
ašaras. 

POCO. Ak, apie tokius Žmones neverta šokinėti. Jie to nepakenčia. 

VLADIMIRAS. O ką gi jam, tiesą sakant, daryti? 

POCO. Na, iš pradžių tegu trūkteli už virvės, žinoma, atsargiai, kad 
nepasmaugtų. Tada jis sureaguoja. Jeigu nepadės, tegu spiria 
atsivėdėjęs į papilvę arba į veidą. 

VLADIMIRAS (Estragonui). Matai, tau nėra ko bijoti. Turi progą 
atsikeršyti. 

ESTRAGONAS. O jeigu jis ginsis? 

POCO. Ne, ne, jis niekados nesigina. 

VLADIMIRAS. Aš lėksiu tau pagalbon. 

ESTRAGONAS. Nenuleisk nuo manęs akių! (Eina prie Lakio) 

VLADIMIRAS. Iš pradžių pažiūrėk, ar jis gyvas. Ko gi jį spardyti, 
jeigu miręs? 

ESTRAGONAS (pasilenkia prie Lakio). Jis kvėpuoja. 

VLADIMIRAS. Kirsk. 

Staiga, pagautas įsiūčio, Estragonas sustaugia ir spiria Lakiui, bet užsi- 

gauna koją ir dejuodamas nušlubuoja į šalį. Lakis atsipeikėja 

ESTRAGONAS (stovėdamas ant vienos kojos). Ak, bjaurybė! (Atsisėda, 
bando nusiauti. Bet netrukus persigalvoja ir atsisėda šautuvo gaiduko 
poza: galva tarp kelių, rankos apkabinusios galvą) 

POCO. Kas dar atsitiko? 

VLADIMIRAS. Mano draugas užsigavo. 

POCO. O Lakis? 

VLADIMIRAS. Čia iš tikrųjų jis? 

POCO. Kas toks? 

VLADIMIRAS. Čia iš tikrųjų Lakis? 

POCO. Nesuprantu. 

VLADIMIRAS. O jūs pats, jūs - Poco? 

POCO. Žinoma, aš Poco. 

VLADIMIRAS. Jūs tie patys, kur buvote vakar? 

POCO. Vakar? 

VLADIMIRAS. Juk vakar matėmės. (Pauzė) Ar neprisimenat? 

POCO. Neprisimenu, kad vakar būčiau ką sutikęs. O rytoj neprisi- 
minsiu, kad sutikau ką šiandien. Taigi nesitikėkit iš manęs ką 
nors sužinoti. Be to, gana tų kalbų. Stot! 

VLADIMIRAS. Jūs vedėte jį kaip atpirkimo ožį, parduot. Kalbėjotės 
su mumis. Jis šoko. Galvojo. Jūs viską matėt. 

POCO. Tebūnie taip, jeigu jums patinka. Prašau mane paleisti. 
(Vladimiras pasitraukia) Stot! 

VLADIMIRAS. Jis keliasi. 

Lakis atsistoja, ima nešulius 

POCO. Gerai daro. 

VLADIMIRAS. Kur dabar einate? 

POCO. Man visai nerūpi. 

VLADIMIRAS. Koks jūs pasikeitęs! 

Lakis su nešuliais sustoja priešais Poco 

POCO. Rimbą! (Lakis padeda nešulius, suranda rimbą, paduoda Poco, 
vėl paima nešulius) Virvę! (Lakis padeda nešulius, įduoda virvės galą 
Poco į rankas, vėl paima nešulius) 

VLADIMIRAS. O kas yra lagamine? 

POCO. Smėlis. (Patraukia virvę) Pirmyn! 

Lakis žengteli, Poco seka iš paskos 

VLADIMIRAS. Luktelėkit. 

Poco sustoja. Virvė įsitempia. Lakis griūva, paleisdamas viską iš rankų. 

Poco susvyruoja, bet laiku paleidžia virvę ir nepargriūva. Vladimiras jį 

prilaiko 

POCO. Kas čia darosi? 

VLADIMIRAS. Jis pargriuvo. 

POCO. Greičiau pakelkite jį, kol neužmigo. 

VLADIMIRAS. O jūs neparvirsite, jeigu jus paleisiu? 

POCO. Nemanau. 

Vladimiras spardo Lakį 

VLADIMIRAS. Stot! Kiaule! (Lakis atsistoja, ima nešulius) Jis atsistojo. 

POCO (tiesdamas ranką). Virvę! 

Lakis padeda nešulius, įduoda virvės galą į rankas Poco, vėl paima ne- 

šulius 

VLADIMIRAS. Dar neikite. 

POCO. Einu. 

VLADIMIRAS. Ką darote parvirtę, kai nėra kas padeda? 

POCO. Laukiame, kol galėsime pasikelti. Paskui einame toliau. 

VLADIMIRAS. Prieš eidami, liepkite jam padainuoti. 

POCO. Kam? 

VLADIMIRAS. Lakiui. 

POCO. Padainuoti? 

VLADIMIRAS. Taip. Arba padeklamuoti. 

POCO. Bet jis nebylys. 

VLADIMIRAS. Nebylys! 

POCO. Visiškas. Jis negali net dejuoti. 

VLADIMIRAS. Nebylys! Nuo kada? 

POCO (staiga įpykęs). Ar jūs nesiliausite kvaršinę man galvos su 
savo pasakom apie laiką! Kvaila, ir tiek! Kada? Kada? Vieną 
dieną — to jums negana? - vieną dieną, tokią pat kaip ir ki- 
tos, jis tapo nebyliu, vieną dieną aš apakau, vieną dieną mes 
apkursime, vieną dieną mes gimėme, vieną dieną mirsime, 
tą pačią dieną, tą pačią akimirką - to jums negana? (Ramiau) 

Jos pagimdo, apsižergusios kapą, akimirksnį nušvinta diena, 
paskui vėl naktis. (Patraukia virvę) Pirmyn! 

Jie išeina. Vladimiras seka iš paskos iki scenos krašto, paskui žvilgsniu 

lydi tolstančius. Pasigirsta griuvimo garsas, ir iš Vladimiro mimikos ga- 

lima spręsti, kad jie vėl parvirto. Pauzė. Vladimiras eina prie Estragono, 

kuris miega, stebi jį kurį laiką, paskui žadina 

ESTRAGONAS (iš pradžių jo judesiai nekoordinuoti, padrika kalba, pa- 
galiau). Kodėl tu niekad neleidi man pamiegoti? 

VLADIMIRAS. Pasijutau vienišas. 

ESTRAGONAS. Sapnavau, kad esu laimingas. 

VLADIMIRAS. Taip neprailgsta laikas. 

ESTRAGONAS. Sapnavau, kad... 

VLADIMIRAS. Tylėk! (Pauzė) Kažin, ar jis iš tikrųjų aklas? 

ESTRAGONAS. Kas? 

VLADIMIRAS. Argi tikras neregys sakytų, kad nesuvokia laiko? 

ESTRAGONAS. Kas? 

VLADIMIRAS. Poco. 

ESTRAGONAS. Jis aklas? 

VLADIMIRAS. Taip jisai sakė. 

ESTRAGONAS. Ir kas? 

VLADIMIRAS. Man rodėsi, kad jis mato mus. 

ESTRAGONAS. Tau pasivaideno. (Po pauzės) Eime iš čia. Teisybė. 
Nevalia. (Po pauzės) Tu tikras, jog, tai buvo ne jis? 

VLADIMIRAS. Kas? 

ESTRAGONAS. Ne Godo? 

VLADIMIRAS. O kas gi? 

ESTRAGONAS. Poco. 

VLADIMIRAS. Na ne, ne! (Po pauzės) Na ne. 

ESTRAGONAS. Vis dėlto aš atsikelsiu. (Sunkiai keliasi) Ai! 

VLADIMIRAS. Nežinau, ką ir galvoti. 

ESTRAGONAS. Kojos! (Atsisėda, bando nusiauti) Padėk! 

VLADIMIRAS. Ar aš miegojau, kai kiti kentėjo? Ar aš dabar mie- 
gu? Ką pasakysiu apie šią dieną rytoj, kai man atrodys, jog 
nebemiegu? Kad štai čia su savo draugu Estragonu iki sutemų 
laukiau Godo? Kad praėjo Poco su savo nešiku ir kad su mumis 

kalbėjosi? Taip, žinoma. Bet ar čia bus bent truputis tiesos? (Po 
tuščių bandymų nusiauti batus Estragonas vėl užmiega. Vladimiras 
žiūri į jį) Jis nieko nežinos. Pasakos, kad jį mušė, o aš jam duosiu 
morką. (Po pauzės) Gimdyti apsižergus kapą ir gimti kančiose. 
Duobėje svajingai tvarkosi įrankius duobkasys. Lieka laiko su- 
semti. Ore skamba mūsų riksmai. (Klausosi) Bet įprotis - didysis 
slopintojas. (Žiūri į Estragoną) Štai ir į mane kažkas žiūri ir sako 
sau: jis miega, jis nežino, kad miega. (Po pauzės) Daugiau nega- 
liu. (Po pauzės) Ką aš kalbėjau? (Ima neramiai vaikščioti, pagaliau 
sustoja priešais kairiuosius kulisus, žiūri į tolį) 

Iš dešinės įeina vakarykštis berniukas. Sustoja. Pauzė 

BERNIUKAS. Pone... (Vladimiras atsigręžia) Pone Alberai... 

VLADIMIRAS. Vėl iš pradžių. (Po pauzės, berniukui) Prisimeni 
mane? 

BERNIUKAS. Ne, pone. 

VLADIMIRAS. Vakar tu buvai atėjęs? 

BERNIUKAS. Ne, pone. 

VLADIMIRAS. Ateini pirmą kartą? 

BERNIUKAS. Taip, pone. 

Pauzė 

VLADIMIRAS. Tave siuntė ponas Godo? 

BERNIUKAS. Taip, pone. 

VLADIMIRAS. Jis neateis šį vakarą? 

BERNIUKAS. Ne, pone. 

VLADIMIRAS. Bet ateis rytoj? 

BERNIUKAS. Taip, pone. 

VLADIMIRAS. Tikrai? 

BERNIUKAS. Taip, pone. 

Pauzė 

VLADIMIRAS. Nieko nebuvai sutikęs? 

BERNIUKAS. Ne, pone. 

VLADIMIRAS. Dviejų kitų... (svarsto)... žmonių? 

BERNIUKAS. Nė gyvos dvasios, pone. 

Pauzė 

VLADIMIRAS. Ką daro ponas Godo? (Po pauzės) Girdi, ką sakau? 

BERNIUKAS. Taip, pone. 

VLADIMIRAS. Ir ką? 

BERNIUKAS. Nieko nedaro, pone. 

Pauzė 

VLADIMIRAS. Kaip laikosi tavo brolis? 

BERNIUKAS. Serga, pone. 

VLADIMIRAS. Gal vakar jis buvo atėjęs? 

BERNIUKAS. Nežinau, pone. 

Pauzė 

VLADIMIRAS. Ar ponas Godo su barzda? 

BERNIUKAS. Taip, pone. 

VLADIMIRAS. Su šviesia ar... (svarsto) ...su juoda? 

BERNIUKAS (dvejodamas). Man rodos, su žila, pone. 

Pauzė 

VLADIMIRAS. O Viešpatie. 

BERNIUKAS. Ką man pasakyti ponui Godo, pone? 

VLADIMIRAS. Pasakyk jam... (Nutyla vidury sakinio) Pasakyk jam, 
kad mane matei ir kad... (galvoja) kad mane matei. (Pauzė. Jis 
eina į priekį, berniukas traukiasi atbulas. Vladimiras sustoja, ir ber- 
niukas sustoja) Sakyk, ar tikrai mane matei? Ar nesakysi rytoj, 
kad niekad nesi manęs matęs? 

Pauzė. Vladimiras staiga puola prie berniuko. Berniukas akimoju 

dingsta. Pauzė. Nusileidžia saulė, pateka mėnuo. Vladimiras stovi ne- 

judėdamas. Atsibunda Estragonas, nusiauna batus, atsikelia nešinas 
batais, padeda juos priešais rampą, eina prie Vladimiro, žiūri į jį 

ESTRAGONAS. Kas tau? 

VLADIMIRAS. Nieko. 

ESTRAGONAS. Aš tai einu. 

VLADIMIRAS. Ir aš. 

Pauzė 

ESTRAGONAS. Ar ilgai miegojau? 

VLADIMIRAS. Nežinau. 

Pauzė 

ESTRAGONAS. Kur eisime? 

VLADIMIRAS. Netoli. 

ESTRAGONAS. Ne, ne, eikim kuo toliau iš čia! 

VLADIMIRAS. Nevalia. 

ESTRAGONAS. Kodėl? 

VLADIMIRAS. Rytoj reikės grįžti. 

ESTRAGONAS. Kuriam galui? 

VLADIMIRAS. Laukti Godo. 

ESTRAGONAS. Tiesa. (Po pauzės) Jis neatėjo? 

VLADIMIRAS. Ne. 

ESTRAGONAS. O dabar jau vėlu. 

VLADIMIRAS. Taip, jau naktis. 

ESTRAGONAS. O jeigu numotume į jį ranka? (Po pauzės) Jeigu nu- 
motume į jį ranka? 

VLADIMIRAS. Jis mus nubaustų. (Pauzė. Žiūri į medį) Tik medis 
vienintelis gyvas. 

ESTRAGONAS (žiūrėdamas į medį). O kas čia? 

VLADIMIRAS. Medis. 

ESTRAGONAS. Taip, bet koks? 

VLADIMIRAS. Nežinau. Gluosnis. 

ESTRAGONAS. Pažiūrėkim. (Tempia Vladimirą prie medžio. Abu su- 
stoja priešais. Pauzė) O jeigu pasikartume? 

VLADIMIRAS. Kaip? 

ESTRAGONAS. Neturi kokio virvagalio? 

VLADIMIRAS. Ne. 

ESTRAGONAS. Tada nieko nebus. 

VLADIMIRAS. Eime iš čia. 

ESTRAGONAS. Palauk, aš turiu diržą. 

VLADIMIRAS. Per trumpas. 

ESTRAGONAS. Patrauksi mane už kojų. 

VLADIMIRAS. O mane kas truktelės? 

ESTRAGONAS. Teisybė. 

VLADIMIRAS. Vis tiek parodyk. 

Estragonas atsiriša virvę, kuria suveržtos jo per plačios kelnės. Dabar 

kelnės nusmunka ant kulkšnių. Jie apžiūri virvę 

Iš bėdos praverstų. Tik ar ji tvirta? 

ESTRAGONAS. Pažiūrėsim. Še. 

Abu traukia paėmę už galų virvę. Virvė nutrūksta. Jie vos nepargriūva 

VLADIMIRAS. Niekam tikusi. 

Pauzė 


ESTRAGONAS. Sakai, rytoj reikės grįžti? 

VLADIMIRAS. Taip. 

ESTRAGONAS. Tada atsinešim gerą virvę. 

VLADIMIRAS. Iš tiesų. 

Pauzė 

ESTRAGONAS. Didi! 

VLADIMIRAS. Klausau. 

ESTRAGONAS. Aš daugiau negaliu. 

VLADIMIRAS. Taip tik sakai. 

ESTRAGONAS. O jeigu mes išsiskirtume? Gal būtų geriau. 

VLADIMIRAS. Rytoj pasikarsim. (Po pauzės) Jei neateis Godo. 

ESTRAGONAS. O jeigu ateis? 

VLADIMIRAS. Būsim išgelbėti. (Nusiima skrybėlę - tai Lakio skrybėlė, 
dirsteli į vidų, pabraukia ten ranka, pakrato, užsideda) 

ESTRAGONAS. Eime? 

VLADIMIRAS. Užsimauk kelnes. 

ESTRAGONAS. Ką? 

VLADIMIRAS. Užsimauk kelnes. 

ESTRAGONAS. Užsimauti kelnes? 

VLADIMIRAS. Užsimauk kelnes. 

ESTRAGONAS. Tiesa. (Užsimauna kelnes) 

Pauzė 

VLADIMIRAS. Eime? 

ESTRAGONAS. Eime. 

Abu nejuda iš vietos 


Uždanga 


BAIGMĖ 


Vieno veiksmo pjesė 


Vertė Raimonda Murmokaitė 


Skiriama Roger Blin 


Veikėjai: 


HAMAS 
KLOVAS 
NEGAS 
NELĖ 


Skurdus interjeras. 

Blausi šviesa. 

Aukštai scenos gilumoje, kairėje ir dešinėje, du maži langeliai užtrauk- 
tomis užuolaidomis. 

Priekyje, dešinėje, durys. Netoli durų kabo paveikslas, nusuktas į sieną. 
Priekyje, kairėje, susiliesdami, uždengti sena paklode, stovi du šiukšlių 
konteineriai. 

Centre, krėsle su ratukais, užklotas sena paklode, sėdi Hamas. 

Prie durų kaip įbestas, įsmeigęs akis į Hamą, stovi Klovas. Jo veidas 
raudonas. 

Niekas nekrusteli 


Klovas eina ir atsistoja po langu kairėje. Jo eisena sukaustyta, svyruojanti. 
Žiūri aukštyn į langą kairėje. Pasisuka ir žiūri į langą dešinėje. Nueina 
ir atsistoja po langu dešinėje. Žiūri aukštyn į dešinįjį langą. Pasisuka ir 
žiūri į langą kairėje. Išeina, tuoj pat grįžta nešinas kopėtėlėmis, pastato 
jas po langu kairėje, užlipa, atitraukia užuolaidą. Nulipa, paėjėja (tar- 
kim) šešetą žingsnių dešiniojo lango link, grįžta kopėčių, nuneša jas ir 
pastato po langu dešinėje, užlipa, atitraukia užuolaidą. Nulipa, paėjėja 
tris žingsnius lango kairėje link, grįžta kopėčių, nuneša ir pastato jas po 
langu kairėje, užlipa, žiūri pro langą. Nusijuokia. Nulipa, žengia žingsnį 
lango dešinėje link, grįžta kopėčių, paima jas ir nuneša po langu dešinėje, 
užlipa, žiūri pro langą. Nusijuokia. Nulipa, paima kopėčias ir eina prie 
konteinerių, sustoja, apsisuka, nuneša kopėčias atgal ir pastato po langu 
dešinėje, eina prie konteinerių, nutraukia nuo jų paklodę, sulanksto. Pa- 
kelia vieną dangtį, pasilenkęs žiūri vidun. Nusijuokia. Uždengia dangtį. 
Tą patį daro su kitu konteineriu. Eina prie Hamo, nukloja jį, sulanksto 
paklodę. Hamas vilki chalatą, ant galvos standi kepuraitė be atbrailų, 

veidą dengia didelė kraujuota nosinė, ant kaklo kabo švilpukas, ant kelių 

užklotas pledas, kojos apautos storomis kojinėmis. Jis atrodo bemiegąs. 

Klovas jį nužiūri. Nusijuokia. Eina prie durų, sustoja, pasisuka į salę 

KLOVAS (sustingusiu žvilgsniu, monotoniškai). Baigta, baigta, beveik 
baigta, turėtų būti prie pabaigos. (Pauzė) Grūdas prie grūdo, 
vienas po kito, ir staiga vieną dieną išauga krūva, krūvelė, 
neįmanoma krūva. (Pauzė) Manęs labiau nebenubausi. (Pauzė) 
Eisiu dabar į savo virtuvę, dešimt pėdų ilgio, dešimt pločio, 
dešimt aukščio, ir lauksiu, kol jis sušvilps. (Pauzė) Gražūs mat- 
menys, gražios proporcijos, užsigulsiu ant stalo, Žiūrėsiu į sieną 
ir lauksiu, kol jis man švilptels. 

Akimirką stovi nejudėdamas, išeina. Tuoj pat sugrįžta, eina prie lango 

dešinėje, paima kopėčias ir išneša. Pauzė. Hamas sujuda. Nusižiovauja 

po nosine. Nuima ją nuo veido. Veidas raudonas. Juodi akiniai 

HAMAS. Mano (žiovauja) ėjimas. (Išlanksto nosinę ir laiko priešais 
save) Kruvina senutė! (Nusiima akinius, valosi akis, veidą, akinius, 
užsideda juos, sulanksto nosinę ir tvarkingai įsideda į chalato kišenėlę. 
Atsikrenkščia, suremia pirštų galus) Ar gali būti nelaimė (žiovauja), 
didingesnė už manąją? Be abejo. Anksčiau. O dabar? (Pauzė) 
Mano tėvas? (Pauzė) Mano motina? (Pauzė) Mano... šuo? (Pauzė) 
O, esu linkęs tikėti, kad jie kenčia tiek, kiek tokie padarai gali 
kentėti. Bet ar tai reiškia, kad jų kančios prilygsta manosioms? 
Be abejo. (Pauzė) Ne, viskas yra a- (žiovauja) -bsoliutu, (išdidžiai) 
kuo žmogus didesnis, tuo jis pilnesnis. (Pauzė. Niūriai) Ir tuš- 
tesnis. (Uosto) Klovai? (Pauzė) Ne, vienas. (Pauzė) Kokie sapnai! 
Tie miškai! (Pauzė) Gana, tai turi baigtis, taip pat ir prieglaudoj. 
(Pauzė) Ir vis dėlto aš nesiryžtu, aš nesiryžtu... užbaigti. Taip, 
tikrai, laikas visa kam pasibaigti, ir vis dėlto aš nesiryžtu - (žio- 
vauja) baigti. (Žiovauja) Viešpatie, pavargau, verčiau eisiu gulti. 
(Švilpia. Tuoj pat įeina Klovas. Sustoja prie krėslo) Tu smardini 
orą! (Pauzė) Padėk man, einu gulti. 

KLOVAS. Aš ką tik tave pakėliau. 

HAMAS. Na, tai kas? 

KLOVAS. Negaliu tavęs kelti ir guldyti kas penkios minutės, turiu 
darbo. 

Pauzė 

HAMAS. Ar tu kada nors matei mano akis? 

KLOVAS. Ne. 

HAMAS. Ir tau nėra buvę smalsu, kai aš miegu, nuimti akinius ir 
pasižiūrėti į mano akis? 

KLOVAS. Atplėšti vokus? (Pauzė) Ne. 

HAMAS. Kada nors tau jas parodysiu. (Pauzė) Jos, ko gero, visai 
pabalo. (Pauzė) Kuri valanda? 

KLOVAS. Kaip visada. 

HAMAS (mosteli į langą dešinėje). Žiūrėjai? 

KLOVAS. Taip. 

HAMAS. Na? 

KLOVAS. Nulis. 

HAMAS. Reikia lietaus. 

KLOVAS. Nelis. 

Pauzė 

HAMAS. O šiaip kaip jauties? 

KLOVAS. Nesiskundžiu. 

HAMAS. Jautiesi normaliai? 

KLOVAS (suirzęs). Sakau tau, kad nesiskundžiu. 

HAMAS. Aš tai keistokai jaučiuos. (Pauzė) Klovai! 

KLOVAS. Taip. 

HAMAS. Ar tau dar negana? 

KLOVAS. Taip! (Pauzė) Ko? 

HAMAS. Šito... šito... dalyko. 

KLOVAS. Jau seniai. (Pauzė) Tau ne? 

HAMAS (niūriai). Tada nėra priežasties, kodėl tai turėtų keistis. 

KLOVAS. Tai gali baigtis. (Pauzė) Visą gyvenimą tie patys klausimai, 
tie patys atsakymai. 

HAMAS. Suruošk mane. (Klovas nejuda) Eik ir atnešk paklodę. (Klo- 
vas nejuda) Klovai! 

KLOVAS. Taip. 

HAMAS. Nebeduosiu tau valgyt. 

KLOVAS. Tada mes mirsim. 

HAMAS. Duosiu tik tiek, kad nemirtum. Tu visąlaik būsi alkanas. 

KLOVAS. Tada mes nemirsim. (Pauzė) Einu paimsiu paklodę. (Eina 
durų link) 

HAMAS. Ne! (Klovas sustoja) Duosiu tau kasdien po sausainį. (Pau- 
zė) Pusantro. (Pauzė) Kodėl tu su manim būni? 

KLOVAS. Kodėl tu mane laikai? 

HAMAS. Daugiau nieko nėra. 

KLOVAS. Daugiau nėra kur eiti. 

Pauzė 

HAMAS. Tu vis tiek mane paliksi. 

KLOVAS. Bandau. 

HAMAS. Tu manęs nemyli. 

KLOVAS. Ne. 

HAMAS. Kitados mylėjai. 

KLOVAS. Kitados! 

HAMAS. Aš per daug tave prikankinau. (Pauzė) Ar ne? 

KLOVAS. Ne todėl. 

HAMAS (pritrenktas). Aš nesuteikiau tau per daug kančių? 

KLOVAS. Suteikei! 

HAMAS (su palengvėjimu). O, kaip tu mane išgąsdinai! (Pauzė. Šaltai) 
Atleisk man. (Pauzė. Garsiau) Sakau, atleisk man. 

KLOVAS. Girdėjau. (Pauzė) Kraujavai? 

HAMAS. Mažiau. (Pauzė) Dar ne laikas nuskausminamiesiems? 

KLOVAS. Ne. 

Pauzė 

HAMAS. Kaip tavo akys? 

KLOVAS. Blogai. 

HAMAS. Kaip tavo kojos? 

KLOVAS. Blogai. 

HAMAS. Bet tu gali judėti. 

KLOVAS. Taip. 

HAMAS (su įtūžiu). Tai judinkis! (Klovas eina prie sienos scenos gilu- 
moje, atsiremia į ją kakta ir rankomis) Kur tu? 

KLOVAS. Čia. 

HAMAS. Grįžk atgal! (Klovas grįžta į savo vietą prie krėslo) Kur tu? 

KLOVAS. Čia. 

HAMAS. Kodėl tu manęs neužmuši? 

KLOVAS. Nežinau, kaip atrakinti sandėliuką. 

Pauzė 

HAMAS. Eik ir atnešk porą dviračio ratų. 

KLOVAS. Dviračio ratų nebėra. 

HAMAS. Ką tu padarei savo dviračiui? 

KLOVAS. Aš dviračio niekada neturėjau. 

HAMAS. Neįmanomas dalykas. 

KLOVAS. Kol dar buvo dviračių, aš verkdamas jo prašiau. Šliaužio- 
jau tau po kojų. Tu pasiuntei mane velniop. Dabar jų nebėra. 

HAMAS. O kaip tu keliaudavai? Kai lankydavai mano ubagus. 
Visada pėsčias? 

KLOVAS. Kartais raitas. 

Vieno konteinerio dangtis pakyla, pasirodo Nego rankos, įsitveria į kon- 

teinerio kraštą. Paskui išlenda Nego galva. Ją dengia naktinė kepurūitė. 

Išbalęs veidas. Negas žiovauja, klausosi 
Paliksiu tave vieną, turiu reikalų. 

HAMAS. Savo virtuvėj? 

KLOVAS. Taip. 

HAMAS. Už šių sienų - mirtis. (Pauzė) Gerai jau, eik. (Klovas išeina. 
Pauzė) Judam pirmyn. 

NEGAS. Man košės! 

HAMAS. Prakeiktas tėvpalaiki! 

NEGAS. Man košės! 

HAMAS. Laikyk senius namie! Visai praradę padorumą! Ryja ir 
ryja, tik apie tai ir tegalvoja. (Sušvilpia. Įeina Klovas. Sustoja 
prie krėslo) Na! Maniau, kad palikai mane. 

KLOVAS. O, dar ne, dar ne. 

NEGAS. Man košės! 

HAMAS. Duok jam jo košės. 

KLOVAS. Nebėra košės. 

HAMAS (Negui). Girdi? Košės nebėra. Daugiau košės negausi. 

NEGAS. Noriu košės! 

HAMAS. Duok jam sausainį. (Klovas išeina) Prakeiktas paleistuvi! 
Kaip tavo bigės? 

NEGAS. Ką čia tos bigės. 

Įeina Klovas, nešinas sausainiu 

KLOVAS. Štai ir aš, su sausainiu. (Duoda sausainį Negui, tas jį čiu- 
pinėja, uosto) 

NEGAS (gailiai). Kas tai? 

KLOVAS. Sausainis. 

NEGAS (taip pat gailiai). Jis kietas! Negaliu! 

HAMAS. Grūsk jį atgal! 

Klovas įgrūda Negą į konteinerį, uždaro dangtį 

KLOVAS (grįždamas į savo vietą šalia krėslo). Kokia nepagarba amžiui! 

HAMAS. Atsisėsk ant jo! 

KLOVAS. Aš negaliu sėdėti. 

HAMAS. Teisybė. O aš negaliu stovėti. 

KLOVAS. Taigi. 

HAMAS. Kiekvienam savo. (Pauzė) Niekas neskambino? (Pauzė) 
Nesijuoksim? 

KLOVAS (pagalvojęs). Nesinori. 

HAMAS (pagalvojęs). Ir man ne. (Pauzė) Klovai! 

KLOVAS. Taip. 

HAMAS. Gamta mus užmiršo. 

KLOVAS. Gamtos nebėra. 

HAMAS. Nebėra gamtos! Perdedi. 

KLOVAS. Aplinkui nebėra. 

HAMAS. Bet mes kvėpuojam, keičiamės! Mums byra plaukai, krin- 
ta dantys! Mūsų žydėjimas! Mūsų idealai! 

KLOVAS. Tada ji mūsų neužmiršo. 

HAMAS. Betgi sakai, kad jos nebėra. 

KLOVAS (liūdnai). Niekas gyvas dar nėra taip iškreiptai mąstęs 
kaip mes. 

HAMAS. Darom, ką galim. 

KLOVAS. Neturėtumėm. 

Pauzė 

HAMAS. Tai kaip tu laikais, a? 

KLOVAS. Kaip šipulių krūva. 

Pauzė 

HAMAS. Nieko čia nepaskubinsi. (Pauzė) Dar ne laikas nuskaus- 
minamiesiems? 

KLOVAS. Ne. (Pauzė) Paliksiu tave, turiu reikalų. 

HAMAS. Savo virtuvėj? 

KLOVAS. Taip. 


HAMAS. Įdomu, ką ten veiki. 

KLOVAS. Žiūriu į sieną. 

HAMAS. Į sieną! Ir ką ten matai? Mene, mene*? Nuogus kūnus? 

KLOVAS. Matau, kaip man temsta. 

HAMAS. Tau temsta! Tik paklausykit! Tau nė kiek ne blogiau gali 
temti ir čia. Pažvelk į mane, grįžk atgal ir pasakyk, ką tu manai 
apie savąją šviesą. 

Pauzė 

KLOVAS. Nekalbėk su manimi šitaip. 

Pauzė 

HAMAS (šaltai). Atleisk man. (Pauzė. Garsiau) Sakau, Atleisk man. 

KLOVAS. Girdėjau. 

Pakyla Nego konteinerio dangtis. Pasirodo rankos, įsikimba į kraštą. 

Paskui galva. Burnoje sausainis. Jis klausosi 

HAMAS. Ar sėklos sudygo? 

KLOVAS. Ne. 

HAMAS. Nepakrapštei aplinkui, nepasižiūrėjai, ar išsprogo? 

KLOVAS Jos neišsprogo. 

HAMAS. Gal dar per anksti. 

KLOVAS. Jei jos ruoštųsi išsprogti, tai jau būtų išsprogusios. (Piktai) 
Jos niekada neišsprogs! 

Pauzė. Negas ima sausainį į ranką 

HAMAS. Nelabai juokinga. (Pauzė) Bet į dienos pabaigą visada taip 
būna, ar ne, Klovai? 

KLOVAS. Visada. 

HAMAS. Baigias diena, tokia kaip ir visos, ar ne, Klovai? 

KLOVAS. Panašu. 

Pauzė 

HAMAS (sunerimęs). Kas čia daros, kas čia daros? 

KLOVAS. Kažkas vyksta. 

Pauzė 


* Aliuzija į paslaptingus rašmenis ant sienos puotaujančio Babilono karaliaus Baltazaro 
menėje. Nematomos rankos parašytus žodžius Mene Mene Tekel Upharsin pranašas 
Danielius aiškina kaip Dievo įspėjimą apie neišvengiamą Baltazaro karalystės žlugi- 
mą (Šventasis Raštas, Dan 5,25) 

HAMAS. Gerai, eik sau. (Atsilošia krėsle, sustingsta. Klovas nejuda, 
dejuodamas atsidūsta. Hamas įsitempia) Atrodo, sakiau tau, kad 
eitum. 

KLOVAS. Bandau. (Eina prie durų, sustoja) Nuo pat užgimimo. (Iš- 
eina) 

HAMAS. Judam į priekį. (Atsilošia krėsle, sustingsta) 

Negas beldžia į antro konteinerio dangtį. Stipriau pabeldžia. Dangtis 

pakyla, išlenda Nelės rankos, įsikimba į kraštą. Paskui pasirodo galva. 

Išbalęs veidas. Nėrinių kepuraitė 

NELĖ. Kas yra, širdele? (Pauzė) Metas meilei? 

NEGAS. Miegojai? 

NELĖ. O ne! 

NEGAS. Pabučiuok mane. 

NELĖ. Negaliu. 

NEGAS. Pabandyk. 

Tiesia galvas vienas į kitą, bet nepavyksta. Atšlyja 

NELĖ. Kam šis farsas, diena iš dienos? 

Pauzė 

NEGAS. Man iškrito dantis. 

NELĖ. Kada? 

NEGAS. Vakar. 

NELĖ (elegiškai). O, vakar! 

Abu skausmingai gręžiasi vienas į kitą 

NEGAS. Tu mane matai? 

NELĖ. Nelabai. O tu? 

NEGAS. Ką? 

NELĖ. Tu mane matai? 

NEGAS. Nelabai. 

NELĖ. Tuo geriau, tuo geriau. 

NEGAS. Nesakyk taip. (Pauzė) Mūsų regėjimas pagedo. 

NELĖ. Taip. 

Pauzė. Nusisuka vienas nuo kito 

NEGAS. Tu mane girdi? 

NELĖ. Taip. O tu? 

NEGAS. Taip. (Pauzė) Mūsų klausa dar nepagedo. 

NELĖ. Mūsų kas? 

NEGAS. Mūsų klausa. 

NELĖ. Ne. (Pauzė) Dar turi man ką pasakyti? 

NEGAS. Pameni? 

NELĖ. Ne. 

NEGAS. Kaip vožėmės nuo dviračio ir nusilaužėm kojas. 

Juodu linksmai juokiasi 

NELĖ. Tai buvo Ardėnuose. 

Nebe taip linksmai juokiasi 

NEGAS. Pakeliui į Sedaną. (Juokas dar liūdnesnis) Tau šalta? 

NELĖ. Mirtinai. O tau? 

NEGAS. Baigiu suledėti. (Pauzė) Nori lįsti atgal? 

NELĖ. Taip. 

NEGAS. Tai lįsk. (Nelė nekruta) Ko nelendi? 

NELĖ. Nežinau. 

Pauzė 

NEGAS. Jis tau pakeitė pjuvenas? 

NELĖ. Tai ne pjuvenos. (Pauzė. Pavargusiu balsu) Ar negalėtum kiek 
tiksliau, Negai? 

NEGAS. Tada smėlį. Nesvarbu. 

NELĖ. Tai svarbu. 

Pauzė 

NEGAS. Kadaise buvo pjuvenos. 

NELĖ. Kadaise! 

NEGAS. O dabar smėlis. (Pauzė) Iš pakrantės. (Pauzė. Nekantriai) 
Dabar smėlis, kurį jis atneša nuo pakrantės. 

NELĖ. Dabar smėlis. 

NEGAS. Jis tavąjį pakeitė? 

NELĖ. Ne. 

NEGAS. Ir man ne. (Pauzė) Aš šito nepakęsiu! (Pauzė. Siūlo sausainį) 
Nori kąsnelio? 

NELĖ. Ne. (Pauzė) Ko? 

NEGAS. Sausainio. Palikau tau pusę. (Žiūri į sausainį. Išdidžiai) 
Tris ketvirtadalius. Tau. Štai. (Duoda sausainį) Ne? (Pauzė) Tu 
prastai jautiesi? 

HAMAS (pavargusiu balsu). Tylos, tylos, jūs trukdot man užmig- 
ti. (Pauzė) Kalbėkit tyliau. (Pauzė) Jei galėčiau miegoti, gal ir 

mylėtis galėčiau. Pasileisčiau į miškus. Mano akys matytų... 
dangų, žemę. Bėgčiau, bėgčiau, ir manęs nepagautų. (Pauzė) 
Gamta! (Pauzė) Man galvoje kažkas varva. (Pauzė) Širdis, širdis 
mano galvoje. 

Pauzė 

NEGAS (tyliai). Girdi? Širdis jo galvoje! (Atsargiai kikena) 

NELĖ. Negalima juoktis iš tokių dalykų, Negai. Kodėl tu visada 
iš to juokies? 

NEGAS. Ne taip garsiai! 

NELĖ (nė kiek ne tyliau). Sutinku, nėra nieko juokingesnio kaip 
nelaimė. Tačiau... 

NEGAS (priblokštas). O! 

NELĖ. Taip, taip, tai komiškiausias dalykas pasaulyje. Ir mes juo- 
kiamės, noriai juokiamės iš pradžių. Tačiau viskas kartojasi. 
Taip, tai panašu įjuokingą anekdotą, kurį daug kartų girdėjom. 
Jis ir toliau atrodo juokingas, bet mes nebesijuokiam. (Pauzė) 
Dar turi man ką pasakyti? 

NEGAS. Ne. 

NELĖ. Tikrai? (Pauzė) Tada aš tave palieku. 

NEGAS. Tu nenori sausainio? (Pauzė) Pasaugosiu. (Pauzė) Maniau, 
kad palikai mane. 

NELĖ. Aš ir ruošiuosi tave palikti. 

NEGAS. Gal prieš išeidama pakasytum? 

NELĖ. Ne. (Pauzė) Kur? 

NEGAS. Nugarą. 

NELĖ. Ne. (Pauzė) Pasitrink į kraštą. 

NEGAS. Žemiau. Duobutėje. 

NELĖ. Kokioje duobutėje? 

NEGAS. Duobutėje! (Pauzė) Ar negalėtum? (Pauzė) Vakar kasei. 

NELĖ (elegiškai). O, vakar! 

NEGAS. Ar negalėtum? (Pauzė) Gal nori, kad aš tau pakasyčiau? 
(Pauzė) Tu vėl verki? 

NELĖ. Ketinau. 

Pauzė 

HAMAS. Gal ten kokia mažutė vena? 

Pauzė 

NEGAS. Ką jis pasakė? 

NELĖ. Gal ten kokia mažutė vena. 

NEGAS. Ką tai reiškia? (Pauzė) Tai nieko nereiškia. (Pauzė) Gal 
papasakoti tau anekdotą apie siuvėją? 

NELĖ. Ne. (Pauzė) Kam? 

NEGAS. Kad pralinksmėtum. 

NELĖ. Jis nejuokingas. 

NEGAS. Tu visada juokdavais. (Pauzė) Pirmąkart pamaniau, kad 
mirsi iš juoko. 

NELĖ. Tai buvo Komo ežere. (Pauzė) Vieną balandžio popietę. (Pau- 
zė) Ar gali tuo patikėti? 

NEGAS. Kuo? 

NELĖ. Kad mes kadaise irstėmės Komo ežere. (Pauzė) Vieną ba- 
landžio popietę. 

NEGAS. O išvakarėse mes susižadėjom. 

NELĖ. Susižadėjom! 

NEGAS. Tu taip kvatojai, kad mūsų valtis net apsivertė. Tiesą sa- 
kant, turėjome nuskęsti. 

NELĖ. Tai todėl, kad jaučiausi laiminga. 

NEGAS (pasipiktinęs). Na jau ne! Najau ne! Tai dėl mano anekdo- 
to, ir nieko kito. Laiminga! Argi tu nebesijuoki? Kaskart, kai 
pasakoju. Laiminga! 

NELĖ. Jis buvo gilus gilus. Ir galėjai matyti dugną. Toks vaiskus. 
Toks švarus. 

NEGAS. Pasakoju dar kartą. (Pasakotojo balsu) Vienas anglas, kuriam 
Naujųjų metų puotai skubiai reikėjo dryžuotų kelnių, ateina pas 
siuvėją. Tas jį išmatuoja. (Siuvėjo balsu) „Štai ir viskas, ateikit po 
keturių dienų. Bus gatavos“. Gerai. Po keturių dienų. (Siuvėjo 
balsu) „Kaip gaila, ateikit po savaitės, sudirbau užpakalį“. Na ką 
gi, dailų užpakalį nelengva pasiūti. Po savaitės. (Siuvėjo balsu) 
„Siaubingai apgailestauju, ateikit po dešimties dienų, sudir- 
bau klyną“. Nieko nepadarysi, geras klynas visada iškankina. 
Po dešimties dienų. (Siuvėjo balsu) „Baisiausiai apgailestauju, 
tačiau teks ateiti po dviejų savaičių, sumoviau užtrauktuką“. 
Gerai, juk pagalvojus, dailus užtrauktukas - kietas reikaliu- 
kas. (Pauzė. Savo balsu) Dar nesu taip blogai pasakojęs. (Pauzė. 

Niūriai) Kaskart pasakoju vis blogiau ir blogiau. (Pauzė. Pasako- 
tojo balsu) Taigi, trumpai tariant, jau ir katilėliai pražydo, o jis 
vis tebesidulkina su sagų kilpelėm. (Kliento balsu) „Velniai jus 
rautų, sere, tai nepadoru, viskam yra ribos. Per šešetą dienų, 
girdite, per šešetą dienų Dievas sukūrė pasaulį. Taip, taip, sere, 
PASAULĮ! Ojūs, po paraliais, per tris mėnesius kelnių nesugebat 
pasiūti!“ (Įsižeidusio siuvėjo balsu) „Mielas sere, mielas sere, jūs 
tik pažiūrėkit... (paniekinamas gestas, su pasišlykštėjimu)... į pa- 
saulį... (Pauzė) ir pažvelkit... (švelnus gestas, išdidžiai)... į mano 
KELNES!“ 

Pauzė. Žiūri į Nelę, kuri vis tokia pat bejausmė, nereginčiomis akimis, ir 

prapliumpa spigiu dirbtiniu juoku. Staiga nutyla, ištempia kaklą Nelės 

link, vėl ima juoktis 

HAMAS. Tylos! 

Negas krūpteli, nutyla 

NELĖ. Galėjai matyti dugną. 

HAMAS (su17rzęs). Dar nebaigėt? Ar jūs nenutilsit? (Netikėtai įtūžęs) 
Ar tai niekada nesibaigs? (Negas lenda į konteinerį, užsidaro dang- 
tį. Nelė nė nekrusteli. Karštligiškai) Karalystę už slaugą! (Sušvilpia. 
Įeina Klovas) Sutvarkyk šitą mėšlą! Ištėkšk į jūrą! 

Klovas eina prie konteinerių. Sustoja 

NELĖ. Toks vaiskus. 

HAMAS. Kas? Ką ji čia vapa? 

Klovas pasilenkia, paima Nelę už rankos, ieško pulso 

NELĖ (Klovui). Palik! 

Klovas paleidžia Nelės ranką, įgrūda ją į konteinerį, uždaro dangtį 

KLOVAS (grįžta į savo vietą prie kėdės). Nėra pulso. 

HAMAS. Ką ji ten pliurpė? 

KLOVAS. Liepė man jus palikti, išeiti į dykumą. 

HAMAS. Vis kišasi kur nereikia. Ir viskas? 

KLOVAS. Ne. 

HAMAS. Ką dar? 

KLOVAS. Nesupratau. 

HAMAS. Užvožei ją? 

KLOVAS. Taip. 

HAMAS. Jie abu uždaryti? 

KLOVAS. Taip. 

HAMAS. Užsuk dangčius varžtais. (Klovas eina prie durų) Metas. 
(Klovas sustoja) Mano pyktis atlėgsta, norėčiau nusimyžti. 

KLOVAS (guviai). Einu atnešiu kateterį. (Eina prie durų) 

HAMAS. Laikas. (Klovas sustoja) Duok nuskausminamųjų. 

KLOVAS. Per anksti. (Pauzė) Per anksti, po tonizuojančiųjų nesu- 
veiks. 

HAMAS. Rytais tave gaivina, vakarais ramina. Arba atvirkščiai. 
(Pauzė) Tas senis daktaras, aišku, mirė? 

KLOVAS. Jis nebuvo senis. 

HAMAS. Bet jis mirė? 

KLOVAS. Savaime suprantama. (Pauzė) Tu šito klausi manęs? 

Pauzė 

HAMAS. Pavežiok mane. (Klovas eina už krėslo ir ima jį stumti) Ne- 
skubėk! (Klovas stumia krėslą) Tiesiai aplink pasaulį! (Klovas 
stumia) Palei sieną, paskui vėl į vidurį. (Klovas stumia) Aš buvau 
pačiam vidury, ar ne? 

KLOVAS (stumdamas). Taip. 

HAMAS. Reikėtų tikro invalido vežimėlio. Dideliais ratais. Dviračio 
ratais! (Pauzė) Palei sieną stumi? 

KLOVAS (stumdamas). Taip. 

HAMAS (grabalioja sienos). Melas! Kodėl man meluoji? 

KLOVAS (stumia arčiau sienos). Štai ji, štai. 

HAMAS. Stok! (Klovas sustabdo krėslą prie užpakalinės sienos. Hamas 
atsiremia ranka į sieną) Senutė siena! (Pauzė) Už jos... kitas pra- 
garas. (Pauzė. Piktai) Arčiau! Arčiau! Visai prie pat! 

KLOVAS. Patrauk ranką. (Hamas atitraukia ranką. Klovas priremia 
krėslą prie sienos) Štai! 

HAMAS pasilenkia, prikiša ausį prie sienos. 

HAMAS. Girdi? (Suduoda krumpliais į sieną) Girdi? Tuščiavidurės 
plytos! (Vėl suduoda) Visa tai tuščia. (Pauzė. Išsitiesia. Šiurkščiai) 
Gana. Atgal! 

KLOVAS. Mes dar nepadarėm rato. 

HAMAS. Atgal į mano vietą! (Klovas stumia krėslą į vidurį) Čia mano 
vieta? 

KLOVAS. Taip, čia tavo vieta. 

HAMAS. Aš pačiam centre? 

KLOVAS. Pamatuosiu. 

HAMAS. Apytikriai! Apytikriai! 

KLOVAS (stumteli krėslą). Štai! 

HAMAS. Aš maždaug centre? 

KLOVAS. Sakyčiau. 

HAMAS. Sakytum! Pastatyk mane į patį centrą! 

KLOVAS. Einu atsinešiu matuoklį. 

HAMAS. Apytikriai! Apytikriai! (Klovas stumteli krėslą) Driokst į 
patį centrą! 

KLOVAS. Štai! 

Pauzė 

HAMAS. Jaučiu, kad per toli į kairę. (Klovas krėslą šiek tiek patraukia) 
Dabar jaučiu, kad per daug į dešinę. (Klovas pastumia krėslą) Jau- 
čiu, kad per daug į priekį. (Klovas patraukia krėslą) Dabar jaučiu, 
kad šiek tiek per toli atgal. (Klovas patraukia krėslą) Nestovėk 
ten (t. y. už krėslo), mane krečia šiurpas. 

Klovas atsistoja į savo vietą šalia krėslo 

KLOVAS. Jei galėčiau jį užmušti, numirčiau laimingas. 

Pauzė 

HAMAS. Koks oras? 

KLOVAS. Kaip visada. 

HAMAS. Pažiūrėk į žemę. 

KLOVAS. Žiūrėjau. 

HAMAS. Pro žiūroną? 

KLOVAS. Kam tas žiūronas? 

HAMAS. Pažiūrėk pro žiūroną. 

KLOVAS. Einu atsinešiu žiūroną. 

Klovas išeina 

HAMAS. Nereikia mat žiūrono! 

Įeina Klovas, nešinas žiūronu 

KLOVAS. Štai ir aš, su žiūronu. (Prieina prie lango dešinėje, žiūri į jį) 
Reikia kopėčių. 

HAMAS. Kam? Susitraukei? (Klovas išeina, nešinas žiūronu) Man 
tai nepatinka, man tai nepatinka. 

Įeina Klovas su kopėtėlėm, bet be žiūrono 

KLOVAS. Aš vėl čia, su kopėčiom. (Pastato kopėtėles po langu dešinėje, 
užlipa, suvokia, kad neturi žiūrono, nulipa) Reikia žiūrono. (Eina 
prie durų) 

HAMAS (piktai). Betgi tu turi žiūroną! 

KLOVAS (stabteli, piktai). Ne, aš jo neturiu! (Išeina) 

HAMAS. Tai kraupu. 

Įeina Klovas, nešinas žiūronu. Eina prie kopėtėlių 

KLOVAS. Šioks toks pagyvėjimas. (Užlipa kopėčiomis, pakelia žiūroną, 
paleidžia iš rankų) Aš tyčia taip padariau. (Nulipa, paima žiūroną, 
atsisuka į salę) Matau... daugybę... apimtų... džiaugsmo. (Pauzė) 
Štai ką vadinu didinamuoju stiklu. (Nuleidžia žiūroną, pasisuka 
į Hamą) Na? Nesijuokiam? 

HAMAS (pagalvojęs). Aš ne. 

KLOVAS (pagalvojęs). Ir aš ne. (Užlipa kopėtėlėmis, žiūri pro žiūroną 
į išorę) Pažiūrėkim. (Žiūri sukiodamas žiūroną) Nulis... (žiūri)... 
nulis... (žiūri)... ir nulis. 

HAMAS. Niekas nejuda. Viskas... 

KLOVAS. Nul... 

HAMAS (šiurkščiai). Į tave niekas nesikreipė! (Normaliu balsu) Vis- 
kas... viskas... viskas kas? (Piktai) Viskas kas? 

KLOVAS. Kas viskas? Vienu žodžiu? Tu tai nori žinoti? Valandėlę. 
(Nusuka žiūroną į išorę, žiūri, nuleidžia žiūroną, pasisuka į Hamą) 
Lavonynas. (Pauzė) Na? Patenkintas? 

HAMAS. Pažiūrėk į jūrą. 

KLOVAS. Man vis tiek. 

HAMAS. Pažiūrėk į vandenyną! 

Klovas nulipa, paėjėja keletą žingsnių lango kairėje link, grįžta prie 

kopėtėlių, paėmęs nuneša ir pastato po langu kairėje, užlipa, nukreipia 

žiūroną į lauką, ilgai žiūri. Krūpteli, nuleidžia žiūroną, apžiūri, vėl 
nukreipia į lauką 

KLOVAS. Nieko panašaus nesu regėjęs! 

HAMAS (susirūpinęs). Kas? Burė? Pelekas? Dūmas? 

KLOVAS (žiūrėdamas). Šviesa prapuolė po vandeniu. 

HAMAS (su palengvėjimu). Fe! Tai seniai žinoma. 

KLOVAS (žiūrėdamas). Dar buvo truputis likę. 

HAMAS. Ruoželis. 

KLOVAS (žiūrėdamas). Taip. 

HAMAS. O dabar? 

KLOVAS (žiūrėdamas). Prapuolė. 

HAMAS. Žuvėdrų nėra? 

KLOVAS (žiūrėdamas). Žuvėdrų! 

HAMAS. O horizontas? Horizonte nieko? 

KLOVAS (nuleidžia žiūroną, pasisuka į Hamą, netekęs kantrybės). Kas, 
dėl Dievo meilės, gali būti horizonte? 

Pauzė 

HAMAS. O bangos, kaip bangos? 

KLOVAS. Bangos? (Žiūri pro žiūroną į bangas) Švinas. 

HAMAS. O saulė? 

KLOVAS (žiūrėdamas). Nulis. 

HAMAS. Turėtų leistis. Pažiūrėk dar kartą. 

KLOVAS (žiūrėdamas). Velniop saulę. 

HAMAS. Tai jau naktis? 

KLOVAS (žiūrėdamas). Ne. 

HAMAS. Tai kas tada? 

KLOVAS (žiūrėdamas). Pilka. (Nuleidžia žiūroną, pasisuka į Hamą. 
Garsiau) Pilka! (Pauzė. Dar garsiau) PILLLKA! (Pauzė. Nulipa, 
prieina Hamui už nugaros, šnibžda į ausį) 

HAMAS (krūpteli). Pilka! Tu pasakei pilka? 

KLOVAS. Šviesiai juoda. Nuo poliaus iki poliaus. 

HAMAS. Perdedi. (Pauzė) Nestovėk ten, mane krečia šiurpas. 

Klovas grįžta į savo vietą šalia krėslo 

KLOVAS. Kam šitas farsas, diena iš dienos? 

HAMAS. Rutina. Ką gali žinoti. (Pauzė) Vakar vakare pamačiau, 
kas mano krūtinėje. Didžiulis skaudulys. 

KLOVAS. Che! Matei savo širdį. 

HAMAS. Ne, jis buvo gyvas. (Pauzė. Susirūpinęs) Klovai! 

KLOVAS. Taip. 

HAMAS. Kas darosi? 

KLOVAS. Reikalai juda į priekį. 

Pauzė 

HAMAS. Klovai. 

KLOVAS (nekantriai). Ko? 

HAMAS. Mes nepradedam... ko... ko nors reikšti? 

KLOVAS. Ką nors reikšti! Tu ir aš, ką nors reikšti! (Nusijuokia) Na 
ir pasakei! | 

HAMAS. Kai pagalvoju. (Pauzė) Įsivaizduok, jei žemėje vėl atsi- 
rastų kokia protinga būtybė, ar ji, mus kurį laiką stebėjusi, ko 
nors neprisigalvotų? (Protingos būtybės balsu) O, gerai, dabar 
matau, kas tai, dabar suprantu, ką jie čia daro! (Klovas krūpteli, 
numeta žiūroną, pradeda kasytis pilvą abiem rankom. Savo balsu) 
Nereikia nė įsivaizduoti, mes patys... (emocingai)... mes patys... 
tam tikrais akimirksniais... (Karštai) Kai pagalvoji, gal visa tai 
nebuvo veltui! 

KLOVAS (susirūpinęs, kasydamasis). Turiu blusą! 

HAMAS. Blusą? Dar yra blusų? 

KLOVAS. Vieną tikrai turiu. (Kasos:) O gal utėlę. 

HAMAS (be galo sunerimęs). Bet iš jos vėl gali prasidėti žmonija! 
Pagauk ją, dėl Dievo meilės! 

KLOVAS. Einu atsinešiu miltelių. (Išeina) 

HAMAS. Blusa! Tai siaubinga! Kokia diena! 

Įeina Klovas su dėžute miltelių 

KLOVAS. Štai ir aš su insekticidais. 

HAMAS. Duok jai! 

Klovas atsisega kelnių juosmenį, jį atitraukia ir barsto vidun miltelius. 

Pasilenkia, žiūri, palaukia, vėl įnirtingai barsto miltelius, pasilenkia, 

žiūri, laukia 

KLOVAS. Benkartas! 

HAMAS. Davei jai garo? 

KLOVAS. Atrodo. (Numeta dėžutę, susitvarko kelnes) Aišku, jeigu ji 
nesilaukė. 

HAMAS. Nesilaukė! Nelaukė, norėjai pasakyti. Jeigu tik ji ne- 
laukė. 

KLOVAS. A? Reikia sakyti - nelaukė? Ne nesilaukė? 

HAMAS. Na, galvok, kam tau galva? Jei tik ji laukėsi, mums galas. 

KLOVAS. Aa. (Pauzė) Kaip tu ten, myži? 

HAMAS. Taip. 

KLOVAS. Tvarkelė, tvarkelė! 

Pauzė 

HAMAS (karštai). Keliaujam iš čia! Mudu abudu. Į pietus! Pada- 
rytum plaustą, ir srovė išneštų mus iš čia, toli toli, pas kitus... 
žinduolius! 

KLOVAS. Dieve sergėk! 

HAMAS. Vienas, vienas išplauksiu! Pradėk tą plaustą tuoj pat. Rytoj 
iškeliausiu visiems laikams. 

KLOVAS (skubėdamas durų link). Tuoj pat pradedu. 

HAMAS. Palauk! (Klovas stabteli) Kaip manai, ar bus ryklių? 

KLOVAS. Ryklių? Nežinau. Bus, jei tik išvis yra. (Eina prie durų) 

HAMAS. Palauk! (Klovas stabteli) Dar ne laikas nuskausminamie- 
siems? 

KLOVAS (piktai). Ne! (Eina prie durų) 

HAMAS. Palauk! (Klovas stabteli) Kaip tavo akys? 

KLOVAS. Blogai. 

HAMAS. Betgi tu matai. 

KLOVAS. Ką tik noriu. 

HAMAS. Kaip tavo kojos? 

KLOVAS. Blogai. 

HAMAS. Bet tu vaikščioji. 

KLOVAS. Ateinu... ir išeinu. 

HAMAS. Mano name. (Pauzė. Pranašiškai, pasimėgaudamas) Vieną die- 
nątubūsi aklas, kaip ir aš. Sėdėsi čia, dulkelė tuštumoje, tamsoje, 
visąlaik, kaip aš. (Pauzė) Vieną dieną tarsi sau: pavargau, prisėsiu, 
ir tu prisėsi. Paskui pasakysi: aš alkanas, atsikelsiu ir paieškosiu 
ko nors valgomo. Bet tu neatsikelsi. Sakysi: nereikėjo man prisėsti, 
o jei prisėdau, tai dar pasėdėsiu, paskui atsikelsiu ir susirasiu 
ką nors valgomo. Bet tu neatsikelsi ir nieko valgomo nesusirasi. 
(Pauzė) Kurį laiką žiūrėsi į sieną, paskui pasakysi: užmerksiu akis, 
gal kiek numigsiu, tada geriau jausiuosi, ir tu užsimerksi. Ir kai 
vėliau atsimerksi, nebebus jokios sienos. (Pauzė) Aplink tave bus 
begalinė tuštuma, visų laikų numirėliai prisikėlę neįstengtų jos 
užpildyti, ir tu būsi tarsi mažutė smėlio dulkelė stepės vidury. 
(Pauzė) Taip, vieną dieną tu patirsi, kas tai yra, tu būsi toks pat 
kaip aš, skirtumas tik tas, kad šalia tavęs nieko nebus, nes tu 
niekad nieko nebūsi užjautęs, ir jau nebebus ką užjausti. 

Pauzė 

KLOVAS. Dar nežinia. (Pauzė) Tu pamiršai vieną dalyką. 

HAMAS. A? 

KLOVAS. Aš negaliu atsisėsti. 

HAMAS (nekantriai). Na tada, po velniais, tu atsigulsi! Arba paliausi 
judėjęs, na sustosi ir stovėsi sustingęs, kaip dabar. Vieną dieną 
tarsi sau: pavargau, stabtelėsiu. Ne poza svarbu. 

Pauzė 

KLOVAS. Tai jūs visi norit, kad jus palikčiau? 

HAMAS. Tikrai taip. 

KLOVAS. Tada aš jus paliksiu. 

HAMAS. Tu negali mūsų palikti. 

KLOVAS. Tada aš jūsų nepaliksiu. 

Pauzė 

HAMAS. Kodėl tu mūsų nepribaigi? (Pauzė) Pasakysiu, kaip atida- 
ryti sandėliuką, jei pažadėsi mane pribaigti. 

KLOVAS. Negalėčiau tavęs pribaigti. 

HAMAS. Tada tu manęs nepribaigsi. 

Pauzė 

KLOVAS. Paliksiu tave, turiu reikalų. 

HAMAS. Pameni, kada čia atsiradai? 

KLOVAS. Ne. Buvau per mažas, pats sakei. 

HAMAS. Ar atsimeni savo tėvą? 

KLOVAS (pavargusiu balsu). Toks pat atsakymas. (Pauzė) Tu šito 
manęs klausei milijonus kartų. 

HAMAS. Dievinu senus klausimus. (Karštai) O, tie seni klausimai, 
tie seni klausimai, nėra nieko už juos geriau! (Pauzė) Tai aš 
buvau tavo tėvas. 

KLOVAS. Taip. (Įsistebeilija į Hamą) Buvai. 

HAMAS. Mano namai - tavo namai. 

KLOVAS. Taip. (Dairos:) Buvo. 

HAMAS (išdidžiai). Bet aš (mosteli į save) be tėvo. Bet Hamas (mosteli 
aplink save) be namų. 

Pauzė 

KLOVAS. Paliksiu tave. 

HAMAS. Ar kada pagalvojai apie vieną dalyką? 

KLOVAS. Niekada. 

HAMAS. Kad mes čia, duobėje. (Pauzė) Bet anapus kalvų? A? Gal 
ten vis dar žalia. A? (Pauzė) Flora! Pomona! (Ekstatiškai) Cerera! 
(Pauzė) Gal tau nė nereikės toli eiti. 

KLOVAS. Aš negaliu toli nueiti. (Pauzė) Paliksiu tave. 

HAMAS. Mano šuva užbaigtas? 

KLOVAS. Jam trūksta kojos. 

HAMAS. Ar jis kaip šilkinis? 

KLOVAS. Kažkas panašaus į špicą. 

HAMAS. Eik ir atvesk jį. 

KLOVAS. Jam trūksta kojos. 

HAMAS. Eik ir atvesk jį! (Klovas išeina) Judam toliau. 

Įeina Klovas, laikydamas juodą žaislinį šunį už vienos iš trijų kojų 

KLOVAS. Štai tavo šuo. (Paduoda šunį Hamui, tas čiupinėja jį, glosto) 

HAMAS. Jis baltas, ar ne? 

KLOVAS. Beveik. 

HAMAS. Kaip beveik? Jis baltas ar nebaltas? 

KLOVAS. Ne. 

Pauzė 

HAMAS. Pamiršai lytį. 

KLOVAS (susierzinęs). Betgi jis neužbaigtas. Lytis paskiausiai. 

HAMAS. Neužrišai jam kaspino. 

KLOVAS (piktai). Betgi jis neužbaigtas, sakau tau! Pirmiau baik 
šunį, paskui rišk kaspiną! 

Pauzė 

HAMAS. Jis stovi? 

KLOVAS. Nežinau. 

HAMAS. Pabandyk. (Paduoda šunį Klovui, tas padeda jį ant grindų) 
Na? 

KLOVAS. Palauk! (Atsitūpęs bando pastatyti šunį ant trijų kojų, tačiau 
nepavyksta, jis paleidžia šunį, ir tas nugriūva ant šono) 

HAMAS (nekantriai). Na? 

KLOVAS. Stovi. 

HAMAS (grabinėja šuns). Kur? Kur jis? 

Klovas laiko šunį, kad šis stovėtų 

KLOVAS. Štai. (Paima Hamo ranką ir deda šuniui ant galvos) 

HAMAS (laikydamas ranką šuniui ant galvos). Jis į mane žiūri? 

KLOVAS. Taip. 

HAMAS (išdidžiai). Tarsi maldautų, kad išvesčiau jį pasivaikščioti? 

KLOVAS. Jei nori. 

HAMAS (kaip ir pirma). Arba prašytų kaulo. (Atitraukia ranką) Palik 
jį taip, stovintį ir maldaujantį. 

Klovas išsitiesia, šuo nugriūva ant šono 

KLOVAS. Išeinu. 

HAMAS. Regėjai savo vizijas? 

KLOVAS. Mažiau. 

HAMAS. Ar dega šviesa pas motušę Pegę? 

KLOVAS. Šviesa! Iš kur begali degti šviesa? 

HAMAS. Užgeso. 

KLOVAS. Aišku, kad užgeso. Jei nedega, tai užgeso. 

HAMAS. Kalbu apie motušę Pegę. 

KLOVAS. Aišku, ir ji užgeso! (Pauzė) Kas tau šiandien? 

HAMAS. Darau, ką ir visada. (Pauzė) Ją palaidojo? 

KLOVAS. Palaidojo! Kas ją galėjo palaidot? 

HAMAS. Tu. 

KLOVAS. Aš! Gal aš, be Žmonių laidojimo, neturiu ko daugiau 
veikti? 

HAMAS. Bet mane tu palaidosi. 

KLOVAS. Ne, tavęs aš nepalaidosiu. 

Pauzė 

HAMAS. Kadaise ji buvo gražutė kaip laukų gėlė. (Geidulingai šyp- 
sosi) Ir baisiai linkus į vyrus! 

KLOVAS. Ir mes buvom gražūs - kadaise. Negražūs buvo reteny- 
bė - kadaise. 

Pauzė 

HAMAS. Eik atnešk kablį. 

Klovas eina prie durų, sustoja 

KLOVAS. Daryk tą, daryk aną, ir aš darau. Niekad neatsisakau. 
Kodėl? 

HAMAS. Nepajėgi atsisakyti. 

KLOVAS. Greitai nebedarysiu. 

HAMAS. Nebegalėsi daryti. (Klovas išeina) Ak, tos būtybės, tos 
būtybės, viską turi joms išaiškint. 

Įeina Klovas, nešinas žvejo kabliu 

KLOVAS. Štai tavo kablys. Besk. (Paduoda kablį Hamui, tas bando 
kabliu tarsi irklu pastūmėti krėslą į priekį) 

HAMAS. Pajudėjau? 

KLOVAS. Ne. 

Hamas numeta kablį 

HAMAS. Eik atnešk tepalinę. 

KLOVAS. Kam? 

HAMAS. Ratukams ištepti. 

KLOVAS. Vakar tepiau. 

HAMAS. Vakar! Ką tai reiškia? Vakar! 

KLOVAS (piktai). Tai reiškia aną prakeiktą siaubingą dieną, seniai 
seniai, prieš šitą prakeiktą siaubingą dieną. Kartoju žodžius, 
kurių mane išmokei. Jei jie daugiau nieko nereiškia, išmokyk 
kitų. Arba leisk man tylėti. 

Pauzė 

HAMAS. Kadaise pažinojau beprotį, maniusį, kad jau atėjo pasaulio 
pabaiga. Jis buvo tapytojas ir graveris. Aš jį labai mėgau. Lan- 
kydavau jį beprotnamyje. Paimdavau už rankos ir tempdavau 
prie lango. Pažvelk! Štai! Auga javai! O ten! Tik pažvelk! Laivai 
gaudo silkę! Koks grožis! (Pauzė) Jis ištraukdavo ranką ir grįŽ- 
davo į savo kampą. Pasišlykštėjęs. Nes visur tematė pelenus. 
(Pauzė) Jis vienintelis, likęs gyvas. (Pauzė) Užmirštas. (Pauzė) 
Pasirodo, jo atvejis yra... buvo ne taip... jau neįprastas. 

KLOVAS. Beprotis? Kada tai buvo? 

HAMAS. O, seniai, tavęs dar nebuvo gyvųjų žemėje. 

KLOVAS. Dieve, palaimink tas dienas. 

Pauzė. Hamas nusiima kepuraitę 

HAMAS. Aš jį labai mėgau. (Pauzė. Užsideda kepuraitę) Jis buvo 
tapytojas ir graveris. 

KLOVAS. Kiek daug visokių baisybių. 

HAMAS. Ne, ne, dabar nebe tiek jau daug. (Pauzė) Klovai! 

KLOVAS. Taip. 

HAMAS. Tau neatrodo, kad visa tai per ilgai užsitęsė? 

KLOVAS. Taip! (Pauzė) Kas? 

HAMAS. Šitas... šitas... reikalas. 

KLOVAS. Visada taip maniau. (Pauzė) O tu ne? 

HAMAS (niūriai). Tada ši diena tokia, kaip ir visos. 

KLOVAS. Kol tęsiasi. (Pauzė) Visą gyvenimą tos pačios bepras- 
mybės. 

HAMAS. Aš negaliu tavęs palikti. 

KLOVAS. Žinau. Ir negali manęs sekti. 

Pauzė 

HAMAS. Kaip suprasiu, kad tu mane palikai? 

KLOVAS (guviai). Na, tu paprasčiausiai sušvilpsi, ir jei aš neatbėg- 
siu, vadinasi, tave palikau. 

Pauzė 

HAMAS. Neateisi ir nepabučiuosi manęs atsisveikinimui? 

KLOVAS. O, nemanyčiau. 

Pauzė 

HAMAS. Betgi tu gali imti ir numirti savo virtuvėj. 

KLOVAS. Rezultatas būtų tas pats. 

HAMAS. Taip, bet kaip aš Žinočiau, ar tu ėmei ir nenumirei savo 
virtuvėj? 

KLOVAS. Na... anksčiau ar vėliau aš pradėčiau dvokti. 

HAMAS. Tu jau dvoki. Viskas aplinkui dvokia lavonais. 

KLOVAS. Visa visata. 

HAMAS (grubiai). Velniop visatą! (Pauzė) Sugalvok ką nors. 

KLOVAS. Ką? 

HAMAS. Mintį, sugalvok mintį. (Piktai) Puikią mintį! 

KLOVAS. A, gerai. (Ima vaikščioti pirmyn atgal, įsistebeilijęs į grindis, 
rankos už nugaros. Sustoja) Tas skausmas kojose! Neįtikėtina! 
Greitai nebegalėsiu galvoti. 

HAMAS. Nebegalėsi manęs palikti. (Klovas vėl ima vaikščioti) Ką 
darai? 

KLOVAS. Galvoju. (Vaikščioja) A! (Sustoja) 

HAMAS. Tai bent smegenys! (Pauzė) Na? 

KLOVAS. Palauk! (Mąsto. Nelabai įtikinamai) Taip... (Pauzė. Tvirčiau) 
Taip! (Pakelia galvą) Sugalvojau! Užsuksiu žadintuvą. 

Pauzė 

HAMAS. Gal tai ir nėra viena šviesiausių mano dienų, bet at- 
virai... 

KLOVAS. Tu švilpi. Aš neateinu. Žadintuvas čirškia. Aš išėjau. 
Nečirškia. Aš miręs. 

Pauzė 

HAMAS. Jis veikia? (Pauzė. Nekantriai) Žadintuvas, ar jis veikia? 

KLOVAS. Kodėl jis turėtų neveikti? 

HAMAS. Todėl, kad jau taip seniai veikia. 

KLOVAS. Jis vargu ar išvis kada yra veikęs. 

HAMAS (piktai). Tada, kad per mažai veikė! 

KLOVAS. Einu pažiūrėsiu. (Išeina. Trumpas žadintuvo čirkštelėjimas. 
Grįžta nešinas žadintuvu. Prikiša jį Hamui prie ausies ir leidžia 
čirkšti. Abu klausosi, kol išsičirškia. Pauzė) Ir numirėlį pažadintų! 
Girdėjai? 

HAMAS. Sunkiai. 

KLOVAS. Nuostabi pabaiga! 

HAMAS. Man gražesnis vidurys. (Pauzė) Dar ne laikas nuskaus- 
minamiesiems? | 

KLOVAS. Ne! (Eina prie durų, atsisuka) Išeinu. 

HAMAS. Pasakojimo metas. Nori paklausyti mano pasakojimo? 

KLOVAS. Ne. 

HAMAS. Paklausk tėvo, ar nori paklausyti mano pasakojimo. 

Klovas eina prie konteinerių, pakelia Nego konteinerio dangtį, pasilenkia, 

žiūri į vidy. Pauzė. Išsitiesia 

KLOVAS. Jis miega. 

HAMAS. Tai pažadink. 

Klovas pasilenkia, žadintuvo čirškesiu pažadina Negą. Neaiškus mur- 

mesys. Klovas išsitiesia 

KLOVAS. Jis nenori tavo pasakojimo. 

HAMAS. Duosiu jam saldainį. 

Klovas pasilenkia. Tas pat, kaip pirma 

KLOVAS. Jis nori ledinuko. 

HAMAS. Tai gaus ledinuką. 

Klovas pasilenkia. Viskas, kaip pirma 

KLOVAS. Sutarta. (Eina durų link. Pasirodo Nego rankos, įsikimba į 
konteinerio kraštą. Paskui išlenda galva. Klovas prie durų atsisuka) 
Ar tu tiki būsimu gyvenimu? 

HAMAS. Manasis visada buvo būsimas. (Klovas išeina) Šįkart 
įkliuvo! 

NEGAS. Aš klausau. 

HAMAS. Šunsnuki! Kam tu mane padarei? 

NEGAS. Aš nežinojau. 

HAMAS. Ko? Ko tu nežinojai? 

NEGAS. Kad tai būsi tu. (Pauzė) Duosi man ledinuką? 

HAMAS. Kai išklausysi. 

NEGAS. Prisieki? 

HAMAS. Taip. 

NEGAS. Kuo? 

HAMAS. Savo garbe. 

Pauzė. Abu nuoširdžiai juokiasi 

NEGAS. Du. 

HAMAS. Vieną. 

NEGAS. Vieną man ir vieną... 

HAMAS. Vieną! Tylos! (Pauzė) Kur aš sustojau? (Pauzė. Niūriai) 
Baigta, mes baigiam. (Pauzė) Beveik baigėm. (Pauzė) Kalbų ne- 
bebus. (Pauzė) Mano galvoje kažkas varva, tenai, nuo mome- 
nėlio. (Prislopintas Nego kikenimas) Tekšt, tekšt, vis toj pačioj 
vietoj. (Pauzė) Gal kokia mažytė vena? (Pauzė) Arterija. (Pauzė. 
Gyviau) Gana, metas pasakoti. Kur aš sustojau? (Pauzė. Pasako- 
tojo tonu) Žmogus prišliaužė ant pilvo. Išbalęs, klaikiai išbalęs ir 
liesas, rodės... (Pauzė. Savo balsu) Ne, tai jau pasakojau. (Pauzė. 
Pasakotojo balsu) Aš ramiai prisikimšau pypkę - jūros putos 
pypkę, uždegiau ją... tarkim, vaškiniu degtuku, užtraukiau 
keletą dūmų. Aach!.. (Pauzė) Na, ko gi tu nori? (Pauzė) Diena 
buvo labai žvarbi, termometras, pamenu, rodė nulį. Bet ka- 
dangi buvo Kalėdų išvakarės, tai nieko čia tokio... neįprasto. 
Tokiu metų laiku pasitaiko. (Pauzė) Na, kokie negeri vėjai čia 
tave atpūtė? Jis pakėlė į mane savo veidą, juodą nuo purvo, 
sumišusio su ašarom. (Pauzė. Savo balsu) Neblogai surezgiau. 
(Pasakotojo balsu) Ne, ne, nežiūrėk į mane. Nežiūrėk į mane. 
Jis nudelbė akis ir kažką sumurmėjo, gal atsiprašė. (Pauzė) Aš 
užsiėmęs, Žinai, paskutiniai pasiruošimai šventėms, supran- 
ti, ką tai reiškia. (Pauzė. Prisiversdamas) Na, tai kokia gi šio 

įsiveržimo priežastis? (Pauzė) Buvo nuostabi giedra diena, pa- 
menu, heliometras rodė penkiasdešimt, tačiau saulė jau leidosi 
į... leidosi tarp mirusiųjų. (Savo balsu) Puikiai pasakyta. (Pasako- 
tojo balsu) Na, pirmyn, pateik savo prašymą ir leisk man grįžti 
prie darbų. (Pauzė. Savo balsu) Štai jums koks pasakymas. Na, 
gerai... (Pasakotojo balsu) Ir tada jis surizikavo. Aš dėl mažylio, 
sako. Tsstss, mažylio, tai blogai. Savo mažo berniuko, pasakė, 
tarsi lytis čia būtų svarbi. Iš kur jis atėjo? Jis paminėjo daubą. 
Geras pusdienis kelio raitam. Ką nori pasakyti? Kad ten vis 
dar gyvena žmonės? Ne ne, nė gyvos dvasios, išskyrus jį patį 
ir vaiką — aišku, jei jis išties buvo. Gerai. Pasiteiravau apie pa- 
dėtį Kove, už įlankos. Nė gyvos dvasios. Gerai. Ir tu manai, 
patikėsiu, kad palikai savo mažąjį ten visiškai vieną ir, be to, 
gyvą? Na jau! (Pauzė) Diena, pamenu, buvo gūdi ir vėjuota, 
anemometras rodė šimtą. Vėjas rovė negyvas pušis ir šlavė jas... 
tolyn. (Pauzė. Savo balsu) Čia kiek silpnokai. (Pasakotojo balsu) 
Na, žmogau, sakyk, ko iš manęs nori. Aš dar turiu papuošti 
eglutę. (Pauzė) Na, trumpai tariant, pagaliau paaiškėjo, ko jis 
norėjo... duonos savo vaikiščiui. Duonos? Betgi aš neturiu duo- 
nos, aš jos nevalgau. Gerai. Tai gal grūdų? (Pauzė. Savo balsu) 
Turėtų pakakti. (Pasakotojo balsu) Grūdų, taip, turiu grūdų, tai 
tiesa, aruode. Bet tu tik pagalvok. Duosiu aš tau svarą, pusantro 
svaro grūdų, nuneši juos vaikui ir - jei tik jis dar gyvas - išvirsi 
puodą puikios košės (Negas sureaguoja), pusantro puodo pui- 
kios, maistingos košės. Gerai. Mažučiai jo skruosteliai vėl pa- 
raus - galbūt. O paskui? (Pauzė) Aš netekau kantrybės. (Įtūžęs) 
Turi galvą ir galvok, tu esi žemėje, ir nuo to išsigelbėjimo nėra! 
(Pauzė) Diena, pamenu, buvo neįtikėtinai sausa, higrometras 
rodė nulį. Idealus oras strėnoms. (Pauzė. Piktai) Ką tu, dėl Dievo 
meilės, įsivaizduoji? Kad pavasarį žemė atgis? Kad upėse ir 
jūrose vėl plaukios žuvys? Kad danguje tebėra manos tokiems 
silpnapročiams, kaip tu? (Pauzė) Pamažu apsiraminau, bentjau 
tiek, kad paklausčiau, kiek laiko jis keliavo. Ištisas tris dienas. 
Gerai. Kokį paliko vaiką. Giliai miegantį. (Prisiversdamas) Ko- 
kiu miegu giliai miegantį, kokiu miegu? (Pauzė) Na, trumpai 
tariant, pasisiūliau priimti jį tarnauti. Jis mane sugraudino. 

Be to, tada maniau, kad nebeilgai svečiuosiuos šiam pasauly. 
(Juokiasi. Pauzė) Na? (Pauzė) Na? Čia, jei būsi atsargus, galėsi 
numirti gražia natūralia mirtimi, ramiai ir patogiai. (Pauzė) Na? 
Galų gale jis paklausė, ar sutikčiau priimti ir vaiką - jei tik tas 
dar gyvas. (Pauzė) Aš to ir telaukiau. (Pauzė) Ar sutikčiau pri- 
imti ir vaiką... (Pauzė) Aš vis dar matau jį, klūpantį, rankomis 
įsirėmusį į žemę, spoksantį į mane bepročio akimis, prieš savo 
valią matau. (Pauzė. Savo balsu) Netrukus šis pasakojimas bus 
baigtas. (Pauzė) Jei neįtrauksiu naujų veikėjų. (Pauzė) Bet kur 
aš jų gausiu? (Pauzė) Kur man jų ieškoti? (Pauzė. Švilpia. Įeina 
Klovas) Pasimelskim Dievui. 

NEGAS. Man ledinuką! 

KLOVAS. Virtuvėje yra žiurkė! 

HAMAS. Žiurkė! Dar yra žiurkių? 

KLOVAS. Virtuvėje yra. 

HAMAS. Ir tu jos neužmušei? 

KLOVAS. Beveik. Tu sutrukdei. 

HAMAS. Ji nepaspruks? 

KLOVAS. Ne. 

HAMAS. Vėliau ją pribaigsi. Pasimelskim Dievui. 

KLOVAS. Vėl! 

NEGAS. Man ledinuką! 

HAMAS. Dievas pirmiau! (Pauzė) Pasirengęs? 

KLOVAS (beviltiškai). Pradedam. 

HAMAS (Negui). O tu? 

NEGAS (suneria rankas, užsimerkia, burba). Tėve mūsų, kurs esi... 

HAMAS. Tylos! Tyliai melsimės! Kas taip daro? (Pauzė) Pradedam. 
(Besimeldžiančių poza. Tyla. Pakeičia pozą, nedrąsiai) Na? 

KLOVAS (pakeičia pozą). Kokia viltis! O tau kaip? 

HAMAS. Kad ją kur! (Negui) O tu kaip? 

NEGAS. Palaukit! (Pauzė. Pakeičia pozą) Nieko nepadarysi! 

HAMAS. Tas išpera! Jis neegzistuoja. 

KLOVAS. Dar ne. 

NEGAS. Man ledinuką! 

HAMAS. Ledinukų nebėra! 

Pauzė 

NEGAS. Tai natūralu. Pagaliau, aš juk tavo tėvas. Tiesa, jei ne aš, 
būtų buvęs kas kitas. Bet tai ne pasiteisinimas. (Pauzė) Pavyz- 
džiui, rachatlukumas, jo nebėra, visi tai žinom. O aš jį mėgstu 
už viską labiausiai. Kada nors jo paprašysiu kaip atlygio už 
gerumą, ir tu pažadėsi. Tokie jau laikai. (Pauzė) Ko tu šaukda- 
vais, kai buvai mažas berniukas, bijantis tamsos? Motinos? Ne. 
Manęs. Mes leisdavom tau verkti. Paskui nugrūsdavom tave 
kuo toliau, kad galėtume ramiai miegoti. (Pauzė) Aš miegojau 
laimingas kaip karalius, o tu mane pažadinai, kad tave išklau- 
syčiau. Tai nebuvo būtina, tau visai nereikėjo, kad tavęs klau- 
syčiaus. Be to, aš ir nesiklausiau. (Pauzė) Tikiuosi, ateis diena, 
kai tau tikrai reikės, kad tavęs klausyčiau, reikės girdėti mano 
balsą, bet kokį balsą. (Pauzė) Taip, tikiuosi sulaukti dienos, 
kai šauksies manęs, kaip šaukdavais būdamas mažas tamsos 
bijantis berniūkštis, kuriam aš buvau vienintelė viltis. (Pauzė. 
Negas beldžia į Nelės dangtį. Pauzė) Nele! (Pauzė. Beldžia stipriau. 
Pauzė. Dar stipriau) Nele! 

Pauzė. Negas sulenda į konteinerį, užsidaro dangtį. Pauzė 

HAMAS. Mūsų linksmybės baigtos. (Grabinėja šuns) Šuo dingo. 

KLOVAS. Jis netikras, negalėjo išeiti. 

HAMAS (grabinėja). Jo čia nėra. 

KLOVAS. Jis guli. 

HAMAS. Paduok. (Klovas paima šunį ir paduoda Hamui. Hamas laiko 
ji glėbyje. Pauzė. Hamas numeta šunį) Purvinas padaras! (Klovas 
rankioja ant grindų gulinčius daiktus) Ką darai? 

KLOVAS. Tvarką! (Išsitiesia. Karštai) Ketinu viską išmėžti! (Rankioja 
toliau) 

HAMAS. Tvarką! 

KLOVAS (išsitiesdamas). Mėgstu tvarką. Tai mano svajonė. Pasau- 
lis, kuriame viskas tylu ir ramu, kiekvienas daiktas yra savo 
paskutinėje vietoje, po paskutiniu dulkių sluoksniu. (Toliau 
rankioja) 

HAMAS (suirzęs). Dėl Dievo meilės, ką ten darai? 

KLOVAS (išsitiesdamas). Stengiuosi padaryti šiokią tokią tvarką. 

HAMAS. Baik! 

Klovas išmeta surinktus daiktus 

KLOVAS. Pagaliau, čia ar kitur. (Eina prie durų) 

HAMAS (suirzęs). Kas tavo kojoms? 

KLOVAS. Mano kojoms? 

HAMAS. Trypt! Trypt! 

KLOVAS. Ko gero, apsiaviau batus. 

HAMAS. Šlepetės spaudė? 

Pauzė 

KLOVAS. Paliksiu tave. 

HAMAS. Ne! 

KLOVAS. Kas gali mane sulaikyti? 

HAMAS. Mūsų dialogas. (Pauzė) Pratęsiau savo pasakojimą. (Pauzė) 
Sėkmingai pratęsiau. (Pauzė. Suirzęs) Paklausk, iki kur. 

KLOVAS. A, tarp kitko, kaip tavo pasakojimas? 

HAMAS (nustebęs). Koks pasakojimas? 

KLOVAS. Tas, kurį pasakodavai sau.... dienų dienas. 

HAMAS. A, turi omeny mano kroniką? 

KLOVAS. Taip, ją. 

Pauzė 

HAMAS (piktai). Tesk, ar negali, tęsk gi! 

KLOVAS. Tikiuosi, pasistūmėjai. 

HAMAS (kukliai). O, tik truputėlį, tik truputėlį. (Atsidūsta) Būna die- 
nų, kai nėra įkvėpimo. (Pauzė) Nieko nepadarysi, tegali laukti, 
kol jis ateis. (Pauzė) Per jėgą nieko nepasieksi, tik sugadinsi. 
(Pauzė) Ir vis dėlto pasistūmėjau. (Pauzė) Žinai, technika. (Pauzė. 
Suirzęs) Sakau, vis dėlto pasistūmėjau. 

KLOVAS (susižavėjęs). Tik pamanyk! Vis dėlto tau pavyko pasi- 
stūmėti. 

HAMAS (kukliai). Tik truputėlį, žinai, tik truputėlį, bet tai geriau 
negu nieko. 

KLOVAS. Geriau negu nieko! Ar tai įmanoma? 

HAMAS. Štai, klausyk. Jis atšliaužia paslikas... 

KLOVAS. Kas? 

HAMAS. Kas? 

KLOVAS. Kas tas jis? 

HAMAS. Kas tas jis! Anas. 

KLOVAS. A, jis! Nebuvau tikras. 

HAMAS. Atšliaužia paslikas ir inkšdamas maldauja duonos savo 
išperai. Jam pasiūloma daržininko vieta. Prieš... (Klovas pra- 
pliumpa juoktis) Kas čia juokinga? 

KLOVAS. Daržininko vieta! 

HAMAS. Tau tai juokinga? 

KLOVAS. Ko gero. 

HAMAS. Ne duona? 

KLOVAS. Arba vaikiščias. 

Pauzė 

HAMAS. Sutinku, čia viskas komiška. Gal mudu abu smagiai pasi- 
kvatokime? 

KLOVAS (pagalvojęs). Šiandien vėl kvatotis negalėčiau. 

HAMAS (pagalvojęs). Ir aš ne. (Pauzė) Tai klausykis toliau. Prieš dė- 
kingai priimdamas pasiūlymą, jis klausia, ar negalėtų atsivesti 
savo berniuko. 

KLOVAS. Kokio amžiaus? 

HAMAS. O, mažiukas. 

KLOVAS. Jis būtų karstęsis po medžius. 

HAMAS. Ir daręs kitus smulkius darbelius. 

KLOVAS. Paskui jis būtų užaugęs. 

HAMAS. Visai įmanoma. 

Pauzė 

KLOVAS. Tęsk, nagi tęsk! 

HAMAS. Viskas. Čia ir sustojau. 

Pauzė 

KLOVAS. Ar žinai, kas bus toliau. 

HAMAS. Maždaug. 

KLOVAS. Tai greitai baigsi? 

HAMAS. Bijau, kad greitai. 

KLOVAS. Na! Sugalvosi kitą istoriją. 

HAMAS. Nežinau. (Pauzė) Jaučiuosi gan išsekęs. (Pauzė) Užsitęsu- 
sios kūrybinės kančios. (Pauzė) Jei tik galėčiau nušliaužti prie 
jūros! Padėčiau galvą ant smėlio pagalvės, o tada prasidėtų 
potvynis. 

KLOVAS. Potvynių nebėra. 

Pauzė 

HAMAS. Eik pažiūrėk, ar ji mirusi. 

Klovas eina prie konteinerių, atidengia Nelės konteinerį, pasilenkęs žiūri. 

Pauzė 

KLOVAS. Panašu. (Uždengia konteinerį. Išsitiesia. Hamas nusiima ke- 
puraitę. Pauzė. Užsideda) 

HAMAS (laikydamas kepuraitę rankoje). O Negas? 

Klovas pakelia Nego konteinerio dangtį, pasilenkęs žiūri vidun. Pauzė 

KLOVAS. Nepanašu. (Uždengia konteinerį, išsitiesia) 

HAMAS (paleidžia kepuraitę). Ką jis veikia? 

Klovas pakelia Nego konteinerio dangtį, pasilenkęs žiūri vidun. Pauzė 

KLOVAS. Verkia. (Uždengia dangtį, išsitiesia) 

HAMAS. Tada jis gyvas. (Pauzė) Ar tu esi buvęs nors akimirką 
laimingas? 

KLOVAS. Kiek Žinau, ne. 

Pauzė 

HAMAS. Nugabenk mane po langu. (Klovas eina prie krėslo) Noriu 
pajusti šviesą ant veido. (Klovas stumia krėslą) Ar pameni, kaip 
iš pradžių mane vežiodavai? Per aukštai laikydavai kėdę. Vos 
pajudėdavai, griūdavau lauk. (Senatviškai virpančiu balsu) Ak, 
kaip mudviem būdavo linksma, kaip būdavo linksma. (Niūriai) 
O paskui pripratom. (Klovas sustabdo krėslą po langu dešinėje) 
Jau? (Pauzė. Hamas atsilošia) Šviesu? 

KLOVAS. Netamsu. 

HAMAS (piktai). Klausiu, ar šviesu. 

KLOVAS. Taip. 

Pauzė 

HAMAS. Užuolaida neužtraukta? 

KLOVAS. Ne. 

HAMAS. Kuris čia langas? 

KLOVAS. Apatinis. 

HAMAS. Taip ir maniau! (Įtūžęs) Čiagi nėra jokios šviesos! Prie kito! 
(Klovas stumia krėslą prie lango kairėje) Apatinis! (Pastato krėslą po 
langu kairėje. Hamas atsilošia) Štai ką aš vadinu šviesa! (Pauzė) 
Panašu į saulės spindulį. (Pauzė) Ne? 

KLOVAS. Ne. 

HAMAS. Tai, ką jaučiu ant veido, nėra saulės spindulys? 

KLOVAS. Ne. 

Pauzė 

HAMAS. Aš labai išbalęs? (Pauzė. Piktai) Klausiu, ar aš labai išbalęs! 

KLOVAS. Ne labiau negu paprastai. 

Pauzė 

HAMAS. Atidaryk langą. 

KLOVAS. Kam? 

HAMAS. Noriu girdėti jūrą. 

KLOVAS. Nesigirdės. 

HAMAS. Net jeigu atidarytum langą? 

KLOVAS. Ne. 

HAMAS. Tai nė neverta atidaryti? 

KLOVAS. Ne. 

HAMAS (įtūžęs). Tada atidaryk! (Klovas užlipa kopėtėlėmis ir atidaro 
langą. Pauzė) Atidarei? 

KLOVAS. Taip. 

Pauzė 

HAMAS. Prisieki, kad atidarei? 

KLOVAS. Taip. 

Pauzė 

HAMAS. Na..! (Pauzė) Ji, ko gero, visai rami. (Pauzė. Piktai) Klausiu, 
ar ji labai rami! 

KLOVAS. Taip. 

HAMAS. Todėl, kad nebėra kam plaukioti. (Pauzė) Tu staiga pasi- 
darei kažkoks nekalbus. Prastai jauties? 

KLOVAS. Man šalta. 

HAMAS. Koks dabar mėnuo? (Pauzė) Uždaryk langą, grįžtam atgal. 
(Klovas uždaro langą, nulipa žemyn, nustumia krėslą į vietą, stovi 
už jo nuleidęs galvą) Nestovėk ten, mane krečia šiurpas! (Klovas 
grįžta į savo vietą prie krėslo) Tėve! (Pauzė. Garsiau) Tėve! (Pauzė) 
Eik pažiūrėk, ar jis mane girdėjo. 

Klovas eina prie Nego konteinerio, atidaro jį, pasilenkia. Neaiškus mur- 

mesys. Klovas išsitiesia 

KLOVAS. Taip. 

HAMAS. Abu kartus? 

Klovas pasilenkia. Kaip pirma 

KLOVAS. Vieną. 

HAMAS. Pirmą ar antrą? 

Klovas pasilenkia. Kaip pirma 

KLOVAS. Jis nežino. 

HAMAS. Ko gero, antrą. 

KLOVAS. Šito niekada nesužinosim. (Uždaro dangtį) 

HAMAS. Jis tebeverkia? 

KLOVAS. Ne. 

HAMAS. Mirusieji greitai išeina. (Pauzė) Ką jis daro? 

KLOVAS. Čiulpia sausainį. 

HAMAS. Gyvenimas tęsiasi. (Klovas grįžta į savo vietą prie krėslo) 
Paduok pledą, man šalta. 

KLOVAS. Nebėra daugiau pledų. 

Pauzė 

HAMAS. Pabučiuok mane. (Pauzė) Nepabučiuosi? 

KLOVAS. Ne. 

HAMAS. Į kaktą. 

KLOVAS. Niekur nebučiuosiu. 

Pauzė 

HAMAS (ištiesia ranką). Bent jau duok ranką. (Pauzė) Nepaduosi 
man rankos? 

KLOVAS. Neliesiu tavęs. 

Pauzė 

HAMAS. Paduok šunį. (Klovas dairosi šuns) Ne! 

KLOVAS. Nenori savo šuns? 

HAMAS. Ne. 

KLOVAS. Tada aš tave paliksiu. 

HAMAS (panarinęs galvą, išsiblaškęs). Teisingai. 

Klovas eina prie durų, atsisuka 

KLOVAS. Jei neužmušiu, žiurkė pati padvės. 

HAMAS (kaip ir pirma). Teisybė. (Klovas išeina. Pauzė) Mano ėji- 
mas. (Išsiima nosinę, išlanksto ir laiko priešais save) Einam toliau. 
(Pauzė) Verki verki, šiaip sau, kad nesijuoktum, kol pamažu... 
pradedi sielvartauti. (Sulanksto nosinę, įsideda į kišenėlę, pakelia 
galvą) Visi tie, kuriems galėjau padėti. (Pauzė) Būčiau galėjęs! 
(Pauzė) Išgelbėjęs. (Pauzė) Išgelbėjęs! (Pauzė) Jų ten buvo gyvas 

knibždėlynas. (Pauzė. Piktai) Nagi galvok, turi galvą ir galvok, 
esi žemėje, ir nuo to išsigelbėjimo nėra! (Pauzė) Dinkit iš čia 
ir mylėkite vienas kitą! Laižykit savo kaimyną kaip save patį! 
(Pauzė. Ramiau) Jie prašė jei ne duonos, tai bent trupinių. (Pauzė. 
Piktai) Dinkit man iš akių ir toliau sau graibykitės! (Pauzė) Visa 
tai, visa tai! (Pauzė) Netgi šuo, ir tas netikras! (Ramiau) Pradžioje 
visada glūdi pabaiga, ir vis dėlto mes tęsiam. (Pauzė) Gal ir 
galėčiau tęsti pasakojimą, baigti jį ir pradėti kitą. (Pauzė) Gal 
pavyktų nugriūti ant grindų. (Skausmingai keliasi nuo krėslo, su- 
drimba atgal) Sukiščiau nagus į grindų plyšius ir, kabindamasis 
pirštais, šliaužčiau į priekį. (Pauzė) Atėjus pabaigai, aš tebespė- 
liosiu, kas galėjo tai sukelti ir kas... (padvejoja) kodėl reikėjo taip 
ilgai laukti. (Pauzė) Sėdėsiu senoje prieglaudoje, pats vienas, 
gaubiamas tylos ir... (padvejoja)... ramybės. Jei būsiu ramus ir 
tyliai sėdėsiu, išnyks garsai ir judesiai, viskas išnyks - visiems 
laikams. (Pauzė) Būsiu šaukęsis savo tėvo ir būsiu šaukęsis 
savo... (padvejoja)... sūnaus. Du ar net tris kartus, jei neišgirstų 
pirmą ar antrą. (Pauzė) Sakysiu sau. Jis grįš. (Pauzė) O paskiau? 
(Pauzė) O paskiau? (Pauzė) Jis negali grįžti per toli nuėjęs. (Pau- 
zė) O paskui? (Pauzė. Labai susijaudinęs) Visokios fantazijos! Kad 
mane stebi! Žiurkė! Žingsniai! Sulaikai kvapą ir tada... (Iškvepia) 
Tada šneki šneki, beri žodžius tarsi vienišas vaikas, vaidinantis 
kad yra kitų vaikų, du trys, kad tik būtų kartu ir drauge šnabž- 
dėtųsi tamsoje. (Pauzė) Akimirka po akimirkos, byra tarsi to 
senio graiko... (padvejoja)... soros grūdeliai, ir visą gyvenimą 
lauki, kol tai išaugs į gyvenimą. (Pauzė. Išsižioja, nori tęsti, bet 
susilaiko.) A, laikas baigti! (Švilpia. Įeina Klovas su žadintuvu 
rankose. Sustoja prie krėslo) Na, neišėjai, nenumirei? 

KLOVAS. Tik širdyje. 

HAMAS. Kas? 

KLOVAS. Ir tas, ir anas. 

HAMAS. Mane palikęs, mirtum. 

KLOVAS. Ir atvirkščiai. 

HAMAS. Anapus - mirtis. (Pauzė) O žiurkė? 

KLOVAS. Pabėgo. 

HAMAS. Toli nenubėgs. (Pauzė. Sunerimęs) A? 

KLOVAS. Jai nė nereikia toli bėgti. 

Pauzė 

HAMAS. Dar ne laikas nuskausminamiesiems? 

KLOVAS. Laikas. 

HAMAS. O! Pagaliau! Duok! Greičiau! 

Pauzė 

KLOVAS. Nuskausminamųjų nebėra. 

Pauzė. 

HAMAS (pasibaisėjęs). Gerai..! (Pauzė) Nebėra nuskausminamųjų. 

KLOVAS. Nebėra nuskausminamųjų. Niekada daugiau negausi 
nuskausminamųjų. 

Pauzė 

HAMAS. O ta apvali dėžutė? Ji buvo pilna! 

KLOVAS. Taip. O dabar tuščia. 

Pauzė. Klovas ima vaikščioti po kambarį. Žiūri, kur galėtų padėti ža- 
dintuvą 

HAMAS (tyliai). Ką man daryti? (Pauzė. Klykia) Ką man daryti? 
(Klovas pamato paveikslą, nuima, pastato ant grindų ir atremia į 
sieną, jo vieton pakabina žadintuvą) Ką darai? 

KLOVAS. Baiginėju. 

HAMAS. Pažiūrėk į žemę. 

KLOVAS. Vėl! 

HAMAS. Nes ji tave šaukia. 

KLOVAS. Tau skauda gerklę? (Pauzė) Gal nori čiulpinuko? (Pauzė) 
Ne. (Pauzė) Gaila. 

Klovas eina niūniuodamas prie lango dešinėje, sustoja prieš jį, žiūri 

aukštyn 

HAMAS. Nedainuok. 

KLOVAS (atsisukdamas į Hamą). Jau ir dainuot nebegalima? 

HAMAS. Ne. 

KLOVAS. Tada kaip šitai baigsis? 

HAMAS. Tu nori, kad tai pasibaigtų? 

KLOVAS. Aš noriu dainuoti. 

HAMAS. Negaliu uždrausti. 

Pauzė. Klovas pasisuka į langą dešinėje 

KLOVAS. Kur padėjau tas kopėčias? (Dairosi kopėtėlių) Nematei 
kopėčių? (Pamato) 

A, kaip tik. (Eina prie lango kairėje) Kartais pasvarstau, ar aš 
sveiko proto. Paskui tai praeina, ir galvoje vėl šviesu. (Užlipa 
kopėtėlėmis, žiūri pro langą) Jėzau, ji po vandeniu! (Žiūri) Negali 
būti! (Ištemmpia kaklą, ranka virš akių) Nelijo. (Perbraukia per palan- 
ge, žiūri. Pauzė) O, koks aš kvailys! Aš gi ne toj pusėj. (Nulipa, 
paeina keletą žingsnių lango dešinėje link) Po vandeniu! (Grįž- 
ta kopėčių) Koks aš mulkis! (Nešasi kopėtėles prie lango dešinėje) 
Kartais pasvarstau, ar aš sveiko proto. Paskui tai praeina, ir 
aš vėl jaučiuosi protingas. (Pastato kopėtėles po langu dešinėje, 
užlipa, žiūri pro langą. Pasisuka į Hamą) Tave domina koks nors 
konkretus plotas? Ar tik bendras vaizdas? 

HAMAS. Bendras vaizdas. 

KLOVAS. Bendras įspūdis? Minutėlę. (Žiūri pro langą) 

Pauzė 

HAMAS. Klovai. 

KLOVAS (įsigilinęs). Mmm. 

HAMAS. Ar Žinai? 

KLOVAS (kaip ir pirma). Mmm. 

HAMAS. Aš ten nesu buvęs. (Pauzė) Klovai. 

KLOVAS (pasisuka į Hamą, suirzęs). Kas yra? 

HAMAS. Aš ten niekada nesu buvęs. 

KLOVAS. Tavo laimė. 

Žiūri pro langą 

HAMAS. Manęs ten nebuvo. Visa tai atsitiko be manęs. Aš ne- 
žinau, kas atsitiko. (Pauzė) Ar tu žinai, kas atsitiko? (Pauzė) 
Klovai! 

KLOVAS (pasisuka į Hamą, netekęs kantrybės). Tu nori, kad aš žiūrė- 
čiau į tą mėšlą, taip ar ne? 

HAMAS. Pirma atsakyk. 

KLOVAS. Ką? 

HAMAS. Ar tu Žinai, kas atsitiko? 

KLOVAS. Kada? Kur? 

HAMAS (piktai). Kada! Kas atsitiko? Juk turi galvą! Kas atsitiko? 

KLOVAS. Dėl Dievo meilės, ar tai svarbu? (Žiūri pro langą) 

HAMAS. Nežinau. 

Pauzė. Klovas pasisuka į Hamą 

KLOVAS (šiurkščiai). Kai senoji motušė Pegė paprašė tavęs žibalo 
lempai ir tu ją pasiuntei velniop, ar tu tada žinojai, kas darosi, 
ar ne? (Pauzė) Žinai, nuo ko ji mirė, toji motušė Pegė? Nuo 
tamsos. 

HAMAS (nedrąsiai). Aš neturėjau. 

KLOVAS (kaip ir pirma). Tu turėjai. 

Pauzė 

HAMAS. Turi žiūroną? 

KLOVAS. Ne. Ir be jo viskas matyti. 

HAMAS. Eik ir atsinešk. 

Pauzė. Klovas varto akis, mosuoja kumščiais. Praranda pusiausvyrą, 

įsikimba kopėčių. Ima lipti žemyn, sustoja 

KLOVAS. Vieno dalyko niekaip nesuprasiu. (Nulipa) Kodėl aš vi- 
sada tau paklūstu. Gal galėtum paaiškinti? 

HAMAS. Ne... Gal iš užuojautos. (Pauzė) Didžiulės atjautos. (Pauzė) 
O, tai nėra lengvas dalykas. 

Pauzė. Klovas ima vaikščioti po kambarį ieškodamas žiūrono 

KLOVAS. Aš pavargau nuo to mūsų žaidimo, labai pavargau. (Ieško) 
Gal tu ant jo sėdi? (Jis pastumia kėdę, apžiūri vietą, kur ji stovėjo, 
toliau ieško) 

HAMAS (labai sunerimęs). Nepalik manęs čia! (Klovas piktai grąžina 
krėslą į vietą) Aš pačiam vidury? 

KLOVAS. Be mikroskopo nerasi... (Pamato žiūroną) O, pačiu laiku. 
(Paima žiūroną, užlipa kopėčiomis, žiūri į išorę) 

HAMAS. Paduok man šunį. 

KLOVAS (žiūrėdamas). Tylos! 

HAMAS (piktai). Paduok man šunį! 

Klovas numeta žiūroną, susiima rankomis už galvos. Pauzė. Skubiai 

lipa žemyn, ieško šuns, pamatęs paima, nuskuba prie Hamo ir trenkia 

jam šunimi per galvą 

KLOVAS. Va tavo šuo! (Šuo nukrenta ant grindų. Pauzė) 

HAMAS. Jis man smogė! 

KLOVAS. Tu varai mane iš proto, aš išprotėsiu! 

HAMAS. Jei jau smogį, tai smok kirviu. (Pauzė) Arba kabliu, smok 
man kabliu. Ne šuniu. Kabliu. Arba kirviu. 

Klovas paima šunį ir paduoda Hamui, tas jį paima 

KLOVAS (maldaudamas). Baikim žaidę! 

HAMAS. Niekada! Paguldyk mane į karstą. 

KLOVAS. Nebėra daugiau karstų. 

HAMAS. Tada viskas, baigiam! (Klovas eina prie kopėčių) Su trenks- 
mu! (Klovas užlipa kopėčiomis, nulipa, ieško žiūrono, pamato, paima, 
užlipa kopėčiomis, pakelia žiūroną) Nuo tamsos! O aš? O manęs 
kas nors ar yra gailėjęsis? 

KLOVAS (nuleidžia žiūroną, pasisuka į Hamą). Ką? (Pauzė) Tu čia 
apie mane? 

HAMAS (piktai). Šiaip pasakiau, beždžione! Nesi girdėjęs replikos 
į šalį? (Pauzė) Ruošiuosi savo paskutiniam monologui. 

KLOVAS. Perspėju tave. Žiūrėsiu į tą purvyną, nes man įsakyta. 
Tačiau tai paskutinis kartas. (Žiūri pro žiūroną į išorę) Pažiū- 
rėkim. (Sukioja žiūroną) Nieko...nieko... gerai... gerai... nieko... 
ge... (Krūpteli, nuleidžia žiūroną, apžiūri, vėl žiūri pro jį į išorę. 
Pauzė) Blogai! 

HAMAS. Naujos komplikacijos! (Klovas nulipa) Tikiuosi, ne kokia 
šalutinė intriga. 

Klovas prineša kopėčias arčiau prie lango, užlipa, žiūri pro žiūroną į išorę 

KLOVAS (sunerimęs). Panašu į mažą berniuką! 

HAMAS (sarkastiškai). Mažą... berniuką! 

KLOVAS. Einu pažiūrėsiu! (Nulipa, numeta žiūroną, eina prie durų, 
atsisuka) Paimsiu kablį. (Dairosi kablio, pamato, paima, nuskuba 
prie durų) 

HAMAS. Ne! 

Klovas sustoja 

KLOVAS. Ne? Ojei jis pratęs žmonių giminę? 

HAMAS. Jei jis egzistuoja, jis ten numirs arba ateis čia. Jei ne... 

Pauzė 

KLOVAS. Tu manim netiki? Manai, išsigalvoju? 

Pauzė 

HAMAS. Tai galas, Klovai, mes priartėjom prie pabaigos. Tu man 
daugiau nereikalingas. 

Pauzė 

KLOVAS. Tavo laimei. 

Eina durų link 

HAMAS. Palik man kablį. 

Klovas paduoda jam kablį, eina prie durų, sustoja, žiūri į žadintuvą, 

nuima jį, dairosi, kur jį geriau padėti, eina prie dėžių, deda žadintuvą 

ant Nego konteinerio dangčio. Pauzė 

KLOVAS. Paliksiu tave. 

Eina prie durų 

HAMAS. Prieš išeidamas... (Klovas stabteli prie durų)... pasakyk ką 
nors. 

KLOVAS. Nėra ką sakyti. 

HAMAS. Keletą žodžių... apmąstymui... širdyje. 

KLOVAS. Tavo širdyje! 

HAMAS. Taip. (Pauzė. Atkakliai) Taip! (Pauzė) Šalia viso kito, pabai- 
gai, šalia šešėlių, šnabždesių, visų bėdų, pabaigai. (Pauzė) Klo- 
vai... Jis nekalbėjo su manim. Tąsyk, pabaigoje, prieš išeidamas, 
man net nepaklausus, pats prabilo. Jis pasakė... 

KLOVAS (beviltiškai). Ol.. 

HAMAS. Ką nors... iš širdies. 

KLOVAS. Mano širdies! 

HAMAS. Keletą žodžių... iš tavo širdies. 

Pauzė 

KLOVAS (sustingusiu žvilgsniu, bespalviu balsu, į publiką). Man sakė: 
tai meilė, taip, taip, be jokios abejonės, dabar matai, kaip... 

HAMAS. Kalbėk aiškiai! 

KLOVAS (kaip ir pirma). Kaip tai lengva. Man sakė: tai draugystė, 
taip taip, be abejonės, tują radai. Man sakė: štai ta vieta, sustok, 
pakelk galvą ir pažvelk į visą tą grožį. Tą tvarką! Man sakė: na 
jau, tu gi ne koks gyvulys, pagalvok apie tai ir pamatysi, kaip 
visus tuos, mirštančius nuo žaizdų. 

HAMAS. Gana! 

KLOVAS (kaip ir pirma). Kartais sakau sau: Klovai, privalai išmokti 
kantriai kentėti, jei nori, kad jiems pabostų - kada nors - tave 
bausti. Kartais sakau sau: Klovai, pasistenk, jei nori, kad jie tave 
paleistų — kada nors. Bet aš jaučiuosi per senas - ir per toli nu- 
ėjęs, kad įgyčiau naujų įpročių. Gerai, tai niekada nesibaigs, aš 
niekada neišeisiu. (Pauzė) Tada vieną dieną staiga tai baigiasi, 

pasikeičia, aš nesuprantu, tai miršta, o gal aš, bet ir šito nesu- 
prantu. Klausiu žodžių, kurie liko - miegas, pabudimas, rytas, 
vakaras. Jie neturi ką pasakyti. (Pauzė) Atidarau kambarėlio 
duris ir einu. Aš toks sulinkęs, kad atmerkęs akis tematau savo 
kojas, o tarp jų menką juodų dulkių pėdsaką. Sakau sau, kad 
žemė užgeso, nors nemačiau jos užsidegant. (Pauzė) Kai par- 
krisiu, pravirksiu iš laimės. (Pauzė. Eina prie durų) 

HAMAS. Klovai! (Jis stabteli, bet neatsisuka) Nieko. (Klovas eina) 
Klovai! (Jis stabteli, bet neatsisuka) 

KLOVAS. Tai vadinasi išeiti. 

HAMAS. Aš dėkingas tau, Klovai. Už paslaugas. 

KLOVAS (atsisuka, piktai). O, atleiskit, tai aš jums dėkingas. 

HAMAS. Mes abu vienas kitam dėkingi. (Pauzė. Klovas eina prie 
durų) Dar štai kas. (Klovas stabteli) Paskutinis prašymas. (Klovas 
išeina) Uždenk mane paklode. (Ilga pauzė) Ne? Gerai. (Pauzė) 
Tęsiam žaidimą? (Pauzė. Pavargęs) Senasis žaidimas seniai pra- 
laimėtas, žaidi ir pralaimi ir baigi pralaimėjimu. (Pauzė. Gyviau) 
Pažiūrėkim. (Pauzė) O taip! (Bando pajudinti krėslą, stumdamasis 
kabliu, kaip ir pirma. Įeina Klovas, pasirengęs kelionei. Dėvi kepu- 
raitę nuo saulės, tvido švarką, ant rankos lietpaltis, laiko skėtį, krepšį. 
Sustoja prie durų ir stovi, nejudrus, sustingęs. Akys įsmeigtos į Hamą 
iki pat pabaigos. Hamas nustoja bandęs) Gerai. (Pauzė) Mesk šalin. 
(Numeta kablį, nori mesti šunį, bet persigalvoja) Nesikarščiuok. 
(Pauzė) O dabar? (Pauzė) Nusiimk kepurę. (Pakelia kepuraitę) 
Ramybė mūsų... šiknoms. (Pauzė) Dabar vėl užsidėk. (Užsideda 
kepuraitę) Velnias. (Pauzė. Nusiima akinius) Nušluostyk. (Išsiima 
nosinę ir neišlankstęs valo stiklus) Ir vėl užsidėk. (Užsideda akinius, 
įsikiša nosinę į kišenėlę) Artėjam į pabaigą. Dar keli krustelėjimai, 
ir pašauksiu. (Pauzė) Šiek tiek poezijos. (Pauzė) Tu meldei... 
(Pauzė. Pasitaiso) Tu ŠAUKEISI nakties; ji ateina... (Pauzė. Pasitai- 
s0) Ji UŽGRIŪVA, dabar šaukis tamsoje. (Pakartoja, progiesmiu) 
Tu šaukeisi nakties, ji užgriūva, dabar šaukis tamsoje. (Pauzė) 
Gražiai pasakyta. (Pauzė) Tuščios akimirkos, dabar ir visados, 
laiko nebuvo, ir laikas pasibaigė, suvestos sąskaitos, ir pasako- 
jimas baigtas. (Pauzė. Pasakotojo balsu) Ar jis negalėtų atsivesti 
vaiko... (Pauzė) Aš to ir telaukiau. (Pauzė) Tu nenori jo palikti? 

Nori, kad jis žydėtų, kai tu vysti? Būtų tau paguoda paskutinį 
milijoną paskutinių akimirkų? (Pauzė) Jis nieko nesupranta, 
tejaučia alkį ir šaltį ir galop mirtį. Bet tu! Tu turėtum suvokti, 
kokia dabar žemė. O, aš jam išaiškinau jo pareigas! (Pauzė. Savo 
balsu) Na, štai ir viskas, gana. (Pakelia švilpuką prie lūpų, padelsęs 
paleidžia. Pauzė) Taip, iš tiesų! (Švilpia. Pauzė. Garsiau. Pauzė) 
Gerai. (Pauzė) Tėve! (Pauzė. Garsiau) Tėve! (Pauzė) Gerai. (Pauzė) 
Artėjam. (Pauzė) O pabaigai? (Pauzė) Mesk šalin. (Numeta šunį, 
nuplėšia švilpuką nuo kaklo) Linkėjimai. (Meta švilpuką į salę. Pau- 
zė. Uosto. Tyliai) Klovai! (Ilga pauzė) Ne? Gerai. (Išsiima nosinę) 
Kadangi mes taip žaidžiam... (Išlanksto nosinę) Tai taip ir Žais- 
kim... (Išlanksto) Ir daugiau apie tai nekalbėkim... (išlanksto)... 
daugiau nekalbėkim. (Laiko išskleistą nosinę priešais save) Senas 
kruvinas skuduras! (Pauzė) Tu... lieki. 

Pauzė. Užsidengia veidą nosine, padeda rankas ant atkalčių, nejuda 

Niekas nejuda 


Uždanga 


LAIMINGOS DIENOS 


Dviejų veiksmų pjesė 


Vertė Dovydas Judelevičius 


Veikėjai: 


VINI - moteriškė maždaug penkiasdešimties 
VILIS — vyriškis maždaug šešiasdešimties 


Pirmas veiksmas 


Išdegusi žolė plyti per visą scenos erdvę. Vidury iškilęs neaukštas kau- 
burys, kurio šlaitai palengva žemėja į šonus ir priekį; statesnis tik sce- 
nos gilumon besileidžiantis, žiūrovui nematomas šlaitas. Kuo daugiau 
paprastumo ir simetrijos. | 

Akinanti šviesa. 

Foninė dekoracija natūralistiškai vaizduoja bekraštę plynę, kuri tolumoje 
susilieja su tokiu pat plynu dangumi be debesų. 

Į kauburį pačiame jo centre iki juosmens susmegusi Vini. Maždaug pen- 
kiasdešimties metų, gerai išsilaikiusi, pageidautina, kad būtų blondinė; 
putli, rankos ir pečiai nuogi, suknelė su plačia iškirpte, pilna krūtinė, 
perlų vėrinys. Ji miega, pasidėjusi galvą ant ištiestų rankų. Šalia, kairėje, 
didelis krepšys — su tokiais einama apsipirkti, dešinėje skėtis nuo saulės; 
dabar jis suskleistas ir iš kauburio kyšo riesta jo rankena. 

Dešinėje, už jos, kauburio paslėptas, miega Vilis. 

Ilga pauzė. Šaižiai sučirškia skambutis, skamba kokias penkias sekundes, 
paskui nutyla. Vini nė nekrusteli. Pauzė. Dar šaižesnis skambutis, dabar 
skamba kokias tris sekundes. Ji pabunda. Skambutis liaujasi skambėjęs. Ji 
pakelia galvą, spokso į priekį. Ilga pauzė. Ji atsitiesia, rankomis įsiremia 
į žemę, užverčia galvą ir spokso į zenitą. Ilga pauzė 


VINI (įsmeigusi akis į zenitą). Dar viena dangiška diena. (Pauzė. Vėl 
pasideda galvą ant rankų ir stebeilija į tolį. Pauzė. Susideda rankas 
prie krūtinės, užmerkia akis. Lūpos be garso šnabžda maldą, gal de- 
šimt sekundžių. Paskiau lūpos nebekruta, rankos tebėra sudėtos. Ty- 
liai) Vardan Viešpaties, mūsų Jėzaus Kristaus, amen. (Atmerkia 
akis, rankomis vėl atsiremia į žemę. Pauzė. Vėl susideda rankas prie 
krūtinės, užmerkia akis, lūpos vėl be garso šnabžda maldą, kokias 

penkias sekundes. Tyliai) Per amžių amžius amen. (Atmerkia akis, 
rankomis vėl atsiremia į žemę. Pauzė) Pradėk, Vini. (Pauzė) Pradėk, 
Vini, savo dieną. (Pauzė. Ji pasisuka prie krepšio ir, nepajudinusi 
iš vietos, rausiasi jame, ištraukia dantų šepetuką, vėl rausiasi, ištrau- 
kia visai suplotą dantų pastos tūbelę, atsigręžia į priekį, atsuka dang-- 
tuką, deda jį ant žemės, vargais negalais išspaudžia ant šepetėlio 
purslą pastos, viena ranka laiko tūbelę, kita valosi dantis. Varžosi 
spjaudyti čia pat, todėl pasisuka dešinėn, atsilošia, kad galėtų spjau- 
t už kauburio. Šitaip nusigręžusi pamato Vilį. Išspjauna. Dar labiau 
išsiriečia ir žvelgia žemyn. Garsiai) Ū hū hū ū ū! (Pauzė. Garsiau) 
Uhūhūūūū! (Pauzė. Švelniai šypsodamasi, vėl atsisuka į priekį, 
padeda šepetuką) Vargšas Vilis - (žiūrinėja tūbelę, šypsena dingsta) — 
baigiasi - (dairosi dangtelio) - na va - (randa jį) - nieko nepada- 
rysi — (užsuka dangtelį) - senas daiktas - (padeda tūbelę) - dar 
vienas senas daiktas - (grežiasi prie krepšio) - ir nėra čia jokio 
vaisto - (rausiasi krepšyje) — jokio vaisto — (išsitraukia nedidelį 
veidrodį, atsigręžia į salę) - taigi - (apžiūrinėja veidrodyje savo dan- 
tis) - vargšas mielas Vilis - (nykščiu baksnoja viršutinius priekinius 
dantis; neaiškiai) - Viešpatie! - (pakelia viršutinę lūpą, kad galėtų 
apžiūrėti dantenas; neaiškiai) - Dieve mano! - (perkreipia burną į 
vieną pusę, Išsižioja; neaiškiai) tiek jau to - (perkreipia burną į kitą 
pusę, išsižioja; neaiškiai) - vis taip pat- (patikrinimas baigėsi, ji vėl 
kalba aiškiai) - nei geriau, nei blogiau - (padeda veidrodį) - jokių 
permainų - (šluostosi pirštus į žolę) - jokio skausmo - (dairosi 
šepetuko) — beveik jokio - (ima šepetuką) - tai didelis dalykas — 
(tyrinėja šepetuko kotelį) - nežinia nė su kuo palyginti - (tyrinėja 
šepetuko kotelį, skaito) — gryni... kas? — (pauzė) - kas? - (padeda 
šepetuką) - taigi va - (lenkiasi prie krepšio) - vargšas Vilis - (rau- 
siasi krepšyje) — nebėra jokio įkarščio - (rausiasi) - niekam - (iš- 
sitraukia akinius su dėklu) - jokio noro (veidu į salę) - gyvent — 
(išsiima akinius iš dėklo) - vargšas mielas Vilis - (padeda dėklą) — 
amžinai tik miegotų ir miegotų - (atlenkia akinius) - stebuklin- 
ga dovana - (dedasi akinius) - niekas neišmuša iš vėžių - (dairo- 
si dantų šepetuko) - mano nuomone - (ima šepetuką) - visada juk 
sakiau - (tyrinėja šepetuko kotelį) - kad aš taip galėčiau - (žiūri- 
nėja kotelį, skaito) - natūralūs... gryni... kas? - (padeda šepetuką) — 

visai apžlibau - (nusiima akinius) - tuščia jo - (padeda akinius) - 
jau ligi šiol - (už liemenėlės ieško nosinės) — man rodosi - (išsiima 
sulankstytą nosinaitę) —- užtektinai prisižiūrėjau — (kresteli ir iš- 
skleidžia nosinaitę) - kaipgi ten skamba tos puikios eilės - (š/uos- 
tosi vieną akį) - ak vargas man, dangau - (šluostosi kitą akį) — 
matyti, ką dabar matau - (dairosi akinių) - taigi - (ima akinius) - 
bet kad mačiau, nesigailiu - (pūsdama kvapą ant stiklų, ima juos 
valyti) — o gal vertėtų gailėtis? - (blizgina) — šventoji šviesa — 
(blizgina) - išnerk iš tamsybių - (blizgina) - pragariškos šviesos 
liepsna. (Liaujasi blizginti, pakelia akis į dangų, pauzė, vėl nuleidžia 
galvą, vėl ima blizginti, paskui nustoja, gręžiasi dešinėn ir žiūri že- 
myn) Ūhūhū ūū! (Pauzė. Švelniai šypsodamasi, grįžta į pirmykš- 
te padėtį ir vėl blizgina akinių stiklus. Šypsena dingsta) Stebuklin- 
ga dovana - (baigia blizginti akinius, padeda juos) - kad aš taip 
galėčiau - (sulanksto nosinę) - bet ką jau čia - (užsikiša nosinę už 
liemenėlės) - skųstis negaliu - (dairosi akinių) - ne ne - (ima aki- 
nius) - skųstis nevalia - (pakelia akinius, žvelgia pro vieną stiklą) - 
tiek daug už ką turiu būti dėkinga - (žvelgia pro kitą akinių sti- 
klą) - jokio skausmo - (dedasi akinius) - bemaž jokio - (dairosi 
dantų šepetuko) - nuostabus tai dalykas - (ima šepetuką) - nežinia 
nė su kuo palyginti — (tyrinėja šepetuko kotelį) - kartais galvą 
susopa - (tyrinėja kotelį, skaito) - garantuoti... natūralūs... gryni... 
kas? - (prisikišusi žiūri) - natūralūs gryni... - (išsitraukia nosinai- 
tę iš už liemenėlės) — taigi - (kresteli ir išskleidžia nosinaitę) - kar- 
tais nepikta migrena - (pradeda šluostyti šepetuko kotelį) - užei- 
na - (šluostydama) - paskiau praeina - (mechaniškai šluostyda- 
ma) - taigi - (šluostydama) - tokios malonės - (šluostydama) — 
didžios malonės - (nebešluosto, įsmeigia akis į tuštumą; trūkčio- 
jančiu balsu) - gal ir ne veltui meldžiuosi — (pauzė; tokiu pat 
balsu) - vos prabudusi rytą - (pauzė; tuo pat balsu) - vakare, prieš 
miegą - (palinkusi vėl šluosto, paskui nustoja, pakelia galvą apri- 
musi, šluostosi akis, sulanksto nosinaitę, užsikiša atgal už liemenėlės, 
tyrinėja šepetuko kotelį, skaito) — visiškai garantuoti... natūralūs 
gryni... - (žiūri prisikišusi) - natūralūs gryni... (Nusiima akinius, 
padeda juos, padeda šepetuką, spokso į tuštumą) Seni dalykai. (Pauzė) 
Senos akys. (Ilga pauzė) Nagi, Vini, tęsk toliau. (Dairosi, pamato 

skėtį nuo saulės, ilgokai į jį žiūri, paskui paima ir ištraukia iš makš- 
ties netikėtai didelę rankeną. Laikydama skėtį už smaigalio dešinėj 
rankoj, ji išsiriečia pro dešinį petį ir atsilošia, kad pamatytų apačioje 
gulintį Vilį) Ėhūhūū! (Pauzė) Vili! (Pauzė) Stebuklinga dovana. 
(Trenkia jam su skėčio rankena) Kad aš taip galėčiau. (Trenkia dar 
sykį. Skėtis išsprūsta jai iš rankų ir nukrinta už kauburio. Neregima 
Vilio ranka tučtuojau grąžina jai skėtį) Ačiū, brangusis. (Perima 


skėtį į kairę ranką, vėl atsigręžia į salę ir apžiūrinėja savo dešiniosios 


rankos plaštaką) Drėgna. (Vėl paima skėtį dešine ranka, apžiūrinėja 
kairiosios rankos plaštaką) Ką gi, vis taip pat. (Pakelia galvą, žvaliai) 
Nei geriau, nei blogiau, jokių pakitimų. (Pauzė. Tokiu pat žvaliu 
balsu) Jokio skausmo. (Gręžiasi atgal, norėdama žvilgtelėti žemyn 
į Vilį; skėtį, kaip ir anksčiau, laiko už smaigalio) Tik susimildamas 
vėl man neužmik, gali tavęs prisireikti. (Pauzė) Nieko tokio 
skubaus, nieko skubaus, tik labai tave prašau, neįsirausk vėl į 
savo migį. (Atsigręžia į salę, padeda skėtį, žiūrinėja abi plaštakas, 
šluostosi jas į žolę) Gal vis dėlto bus mažumėlę pablukę. (Palinks- 
ta prie krepšio, rausiasi jame, išsitraukia revolverį, pakelia jį aukštyn, 
paskubom bučiuoja, deda atgal, vėl rausiasi, išsitraukia apytuštį bu- 
teliuką su raudonais vaistais, atsigręžia į priekį, dairosi akinių, už- 
sideda juos, skaito užrašą ant buteliuko) Depresija... apatija... ape- 
tito stoka... kūdikiams... vaikams... suaugusiems... šešis neku- 
pinus... valgomuosius šaukštus kasdien - (pakelia galvą, šypso- 
si) - senasis stilius! - (nebesišypso, nuleidžia galvą, skaito) - kas- 
dien... prieš valgį ir... po valgio... tučtuojau... (žiūri prisikišusi)... 
teigiamai veikia. (Nusiima akinius, padeda juos, ištiesusi ranką 
kelia buteliuką aukštyn, kad pamatytų, kiek ten dar liko, atsuka dang- 
telį, užvertusi galvą, išgeria skystimą iki dugno ir buteliuką su dang- 
teliu sviedžia į Vilio pusę. Girdėti dūžtant stiklą) Va šitaip tai geriau! 
(Pasisuka prie krepšio, rausiasi jame, išsitraukia lūpų pieštuką, atsi- 
gręžia į priekį, žiūrinėja lūpų dažus) Baigiasi. (Dairosi akinių) Et, 
ką čia. (Užsideda akinius, dairosi veidrodžio) Nevalia skųstis. (Ima 
veidrodį, pradeda dažytis lūpas) Kaipgi ten tos nuostabios eilės? 
(Dažosi lūpas) Ak toji laimė trapi - (dažosi lūpas) - ak tas sielvar- 
tas ta-ra-ra-ra begalinis. (Dažosi lūpas. Sutrukdo Vilis - jis bando 
sėstis. Ji nuleidžia pieštuką ir veidrodį, paskui gręžiasi atgal, kad 

pamatytų, kas ten darosi. Pauzė. Iš už kauburio nuožulnumos pasi- 
rodo plikas Vilio pakaušis, jis kruvinas. Vini stumteli akinius aukštyn 
ant kaktos. Pauzė. Pasirodo Vilio ranka su nosine, išskleidžia nosinę 
ant pakaušio, dingsta. Pauzė. Pasirodo ranka su šiaudine skrybėle, 
apjuosta dvispalviu kaspinu, kokius mėgsta klubų nariai, užsideda 
skrybėlę truputį ant šono, dingsta. Pauzė. Vini, dar labiau išsirietu- 
si, atsilošia ir žiūri žemyn) Apsimauk apatines kelnes, brangusis, 
nes visai nusisvilinsi. (Pauzė) Ne? (Pauzė) Ak štai kas, tau dar 
liko to tepalo. (Pauzė) Gerai įsitrink, brangusis. (Pauzė) Na, o 
dabar kitą. (Pauzė. Ji atsigręžia ir spokso priešais save. Palaiminga 
veido išraiška) O, prasideda dar viena laiminga diena! (Pauzė. 
Palaiminga veido išraiška pranyksta. Vini nusileidžia akinius ant 
nosies ir vėl dažosi lūpas. Vilis išskleidžia laikraštį, rankų nematyti. 
Pageltusių laikraščio lapų kraštai kyšo abipus jo galvos. Vini baigia 
dažytis lūpas ir, laikydama veidrodį kiek atokiau, jas apžiūrinėja) 
Vėliavų purpuras. (Vilis verčia laikraščio lapą. Vini padeda lūpų 
pieštuką ir veidrodį, pasisuka prie krepšio) Mirtinai išblyškusios 
vėliavos. 

Vilis verčia lapą. Vini rausiasi krepšyje, išsitraukia puošnią skrybėlaitę 

be brylių, sumaigyta plunksna, atsigręžia į priekį, ištiesina skrybėlaitę, 

išlygina plunksną, kelia skrybėlaitę ir jau dėsis ją ant galvos, bet stabteli 

išgirdusi Vilį skaitant 

VILIS. Jo reverencija didžiai maloningasis Tėvas Kristuje daktaras 
Karolius Hanteris rastas negyvas vonioj. 

Pauzė 

VINI (įsmeigusi žvilgsnį priekin, su skrybėlaite rankoje, paskendusi pri- 
siminimuose). Čarlis Hanteris. (Pauzė) Užmerkiu akis - (nusiima 
akinius ir užsimerkia, skrybėlaitė vienoj rankoj, akiniai kitoj; Vilis ver- 
čia lapą) - ir vėl sėdžiu jam ant kelių Borou Grin sode, už namo, 
buksmedžio paunksmėje. (Pauzė. Atsimerkia, užsideda akinius, 
sukioja rankose skrybėlaitę) Ak tie laimingi prisiminimai! 

Pauzė. Kelia skrybėlaitę prie galvos, bet vėl išgirsta Vilį skaitant 

VILIS. Palankios perspektyvos apsukriam jaunuoliui. 

Pauzė. Ji kelia skrybėlaitę prie galvos, stabteli, nusiima akinius, įsispokso 

į priekį; skrybėlaitė vienoj rankoj, akiniai kitoj 

VINI. Pirmasis mano balius! (Ilga pauzė) Antrasis mano balius! (Ilga 
pauzė. Užsimerkia) Pirmasis mano bučinys! (Pauzė. Vilis verčia 
lapą. Vini atsimerkia) Toks misteris Džonsonas, arba Džonstonas, 
o gal dar teisingiau reikėtų tarti Džonstounas. Labai vešliais 
ūsais, labai tamsaus gymio. (Dievindama) Vos ne kaip imbie- 
ras! (Pauzė) Sodo sandėliuke, nors niekaip negaliu įsivaizduoti, 
kieno tas sandėliukas buvo. Mes neturėjom sandėliuko, ir jis 
tikriausiai sandėliuko neturėjo. (Užsimerkia) Matau ant vienas 
kito sukrautus vazonus gėlėms. (Pauzė) Susiraizgiusių plauši- 
nių virvių kamuolius. (Pauzė) Vis labiau tirštėjančias sutemas 
tarp medinių sijų. 

Pauzė. Ji atsimerkia, užsideda akinius, dedasi skrybėlaitę ant galvos, bet 

stabteli, nes Vilis skaito 

VILIS. Ieškoma žvitraus berniuko. 

Pauzė. Vini skubėdama užsideda skrybėlaitę, dairosi veidrodžio, Vilis 

verčia lapą. Vini ima veidrodį, žiūrinėja skrybėlaitę, padeda veidrodį, pa- 

linksta prie krepšio. Laikraštis dingsta. Vini rausiasi krepšyje, išsitraukia 
didinamąjį stiklą ir atsigręžia į priekį, dairosi dantų šepetuko. Laikraštis 
vėl pasirodo, dabar jau sulankstytas, juo tarytum vėduokle vėdinamas 

Vilio veidas, ranka nematoma. Vini ima dantų šepetuką ir tyrinėja jo 

kotelį pro didinamąjį stiklą 

VINI. Visiškai garantuoti... (Vilis paliauja vėsintis)... natūralūs gry- 
ni... (Pauzė. Vilis vėl vėsinasi. Vini žiūri prisikišusi, skaito) visiškai 
garantuoti... (Vilis paliauja vėsintis)... natūralūs gryni... (Pauzė. 
Vilis vėl vėsinasi. Vini padeda didinamąjį stiklą ir šepetuką, iš už lie- 
menėlės išsitraukia nosinaitę, nusiima akinius ir blizgina jų stiklus, 
užsideda akinius, dairosi didinamojo stiklo, ima jį ir blizgina, pade- 
da stiklą, dairosi šepetuko, ima šepetuką ir nušluosto kotelį, padeda 
šepetuką, užsikiša nosinaitę atgal už liemenėlės, dairosi didinamojo 
stiklo, ima stiklą, dairosi šepetuko, ima šepetuką ir tyrinėja kotelį 
pro didinamąjį stiklą) Visiškai garantuoti... (Vilis nebesivėsina)... 
natūralūs gryni... (Pauzė. Vilis vėl vėsinasi)... meitėlio... (Vilis 
paliauja vėsintis, pauzė)... šeriai. (Pauzė. Vini padeda didinamąjį 
stiklą ir šepetuką, laikraštis dingsta. Vini nusiima akinius, padeda 
juos, įsispokso į tuštumą) Meitėlio šeriai. (Pauzė) Tai man ir atrodo 
nuostabiausia, kad nepraeina nė viena diena - (šypsosi) - se- 

nuoju stilium kalbant - (nebesišypso) - bemaž nė viena diena, 
kad savo žinojimo nepapildytum kokiu atradimu, tegu jis ir 
labai nežymus, tas atradimas, tik reikia negailėti triūso. (Pasi- 
rodo Vilio ranka su atviruku, kurį jis prisikišęs žiūrinėja) Ir jei dėl 
kokios nesuprantamos priežasties toliau triūsti negali, tereikia 
užmerkti akis - (ji užsimerkia) — ir laukti ateisiant tos dienos — 
(atsimerkia) - laimingos dienos, kada esant tiek ir tiek laipsnių 
išsilydo kūnas ir mėnulio naktis trunka tiek ir tiek valandų. 
(Pauzė) Tai va kas mane guodžia, kai puolu į nusiminimą ir 
galėčiau pavydėti neprotingam gyvuliui. (Grįžtelėjusi į Vilį) Ti- 
kiuosi, kad tu sumeti, ką - (pamato atviruką, lenkiasi žemiau) Ką 
tu ten turi, Vili, gal ir man leistum dirstelėti? (Ji nuleidžia ranką 
žemyn, tr Vilis paduoda jai atviruką. Iš už šlaito matyti iki alkūnės 
apžėlusi ranka, ji taip ir lieka atkišta, kol atvirukas sugrąžinamas. 
Vini atsisuka į salę ir žiūrinėja atviruką) Viešpatie Dieve, ko tik jie 
neprasimano! (Dairosi akinių, užsideda juos ir žiūrinėja atviruką) 
Betgi čia tai jau bjauriausia šlykštynė! (Žiūrinėja atviruką) Kie- 
kvieną padorų Žmogų vemt verčia! (Vilio pirštai rodo nekantrumą. 
Vini dairosi didinamojo stiklo, ima jį ir žvelgia į atviruką pro stiklą. 
Ilga pauzė) O tas sutvėrimas gilumoj, ką gi jis ten išdarinėja? 
(Žiūri prisikišusi) Ak ne, iš tikro! (Vilio pirštai juda nekantraudami. 
Vini paskutinį kartą ilgai žiūri į atviruką. Padeda didinamąjį stiklą, 
dešinės rankos smiliumi ir nykščiu suėmusi atviruko kraštelį, kairės 
rankos smiliumi ir nykščiu užsispaudžia nosį ir nusisuka) Fui! (Meta 
atviruką) Še, pasiimk! (Vilio ranka dingsta. Bet tučtuojau vėl pasi- 
rodo pirštai, laikantys atviruką. Vini nusiima akinius, padeda juos, 
įsmeigia žvilgsnį tuštumon. Vilis vėl smaguriaudamas apžiūrinėja at- 
viruką - čia priartina jį prie akių, čia atitolina, pakreipia čia vienu, čia 
kitu kampu) Meitėlio šeriai. (Jos veidas suglumęs) Kas gi iš tikrųjų 
yra meitėlis? (Pauzė. Tokia pat veido išraiška) Kas yra kiaulė, tai aš, 
be abejo, žinau, o meitėlis... (Suglumimas dingsta) Tuščia jo, bene 
čia svarbu, šitaip aš visada sakau, paskui prisiminsiu, tai man 
ir atrodo nuostabiausia, kad viską prisimeni paskui. (Pauzė) 
Viską? (Pauzė) Ne, ne viską. (Šypsosi) Ne ne. (Nebesišypso) Ne 
viską. (Pauzė) Dalį. (Pauzė) Vieną gražią dieną ima ir atplaukia 
iš dangaus mėlynės. (Pauzė) Tai man ir atrodo nuostabiausia. 

(Pauzė. Atsigręžia į krepšį. Ranka su atviruku dingsta. Vini jau buvo 
benaršanti krepšį, bet stabteli) Ne. (Vėl atsigręžia į priekį. Šypsosi) 
Ne. (Nebesišypso) Tvardykis, Vini. (Spokso įdūrusi akis tuštumon. 
Pasirodo Vilio ranka, nukelia skrybėlę, dingsta drauge su skrybėle) 
Na, tai kas toliau? (Vėl pasirodo ranka, nuima nuo pakaušio nosi- 
nę, dingsta su nosine. Irzliai, kaip sakoma dėmesio nekreipiančiam 
žmogui) Vini! (Vilis pasilenkia, jo galvos nebematyti) Tai kokia gi 
dar yra galimybė? (Pauzė) Tai kokia gi dar yra ga... (Vilis ilgai 
ir garsiai šnypščia nosį, jo galvos ir rankų nematyti. Vini atsigręžia 
pažvelgti į jį. Pauzė. Vėl pasirodo galva. Pauzė. Vėl pasirodo ranka su 
nosine, išskleidžia nosinę ant pakaušio, dingsta. Pauzė. Vėl pasirodo 
ranka su šiaudine skrybėle, deda ją kiek pakreiptą ant galvos, dingsta. 
Pauzė) Geriau jau būčiau tau leidusi miegoti. (Atsigręžia veidu 
į salę. Tolesnė scena pagyvinama - protarpiais Vini nesąmoningai 
pešioja žolę, čia kilstelėdama, čia vėl nuleisdama galvą) O, jei tik 
galėčiau ištverti viena, tai yra jei galėčiau sau plepėti, kai ap- 
linkui nė gyvos dvasios ir niekas manęs neklauso... (Pauzė) Na 
ne, aš nemanau guostis, kad tu daug ką ten girdi, ne, Vili, Dieve 
sergėk. (Pauzė) Yra galbūt dienų, kai nieko negirdi. (Pauzė) Bet 
būna ir tokių dienų, kai tu atsiliepi. (Pauzė) Todėl visuomet, 
netgi ir tada, kai tu neatsiliepi ir gal nieko negirdi, aš galiu 
sau tarti: kažkas vis dėlto išgirstama, aš nekalbu pati sau, tai 
yra nekalbu tarsi tyruose, šito aš niekados ilgiau neištverčiau. 
(Pauzė) Todėl ir galiu toliau tesėti, tai yra toliau kalbėti. (Pauzė) 
Na ojei tu mirtum - (šypsosi) - senuoju stilium kalbant - (ne- 
besišypso) — arba nueitum ir paliktum mane vieną, tai ką aš 
veikčiau, ką aš galėčiau veikti per visą dieną - nuo skambučio, 
kuris liepia pabusti, iki skambučio, kuris liepia miegoti? (Pauzė) 
Tik spoksočiau suspaudus lūpas, ir tiek. (Ilga pauzė, kol ji taip 
spokso suspaudusi lūpas. Žolės nebepešioja) Nė žodžio daugiau 
iki paskutinio atodūsio, ir niekas jau čionai nebesudrumstų 
tylos. (Pauzė) Nebent retkarčiais, kokį kartą kitą, pažvelgusi į 
veidrodį, atsidusčiau. (Pauzė) Arba staiga trumpam pratrūk- 
čiau juoku, kaip anuomet, kai man viskas dar atrodė ne toks 
jau apgailėtinas pokštas. (Pauzė. Šypsosi. Ji šypsosi vis plačiau, ir 
jau tuoj prapliups juoku, bet veide šmėsteli išgąstis) Mano plaukai! 

(Pauzė) Ar lyginau šepečiu ir šukavausi plaukus? (Pauzė) Gal 
ir šukavausi. (Pauzė) Dažniausiai aš šitai darau. (Pauzė) Tiek 
nedaug dalykų tegali daryti. (Pauzė) Žmogus visus juos ir 
padarai. (Pauzė) Visus, kuriuos gali. (Pauzė) Tai juk tik žmogiš- 
ka. (Pauzė) Žmogiška prigimtis. (Pradeda akimis tyrinėti kauburį, 
pakelia galvą) Žmogiška silpnybė. (Vėl tyrinėja kauburį, pakelia gal- 
vą) Įgimta silpnybė. (Vėl tyrinėja kauburį) Nematau jokių šukų. 
(Tyrinėja) Ir jokio šepečio plaukams. (Pakelia galvą. Suglumusi. 
Lenkiasi prie krepšio, rausiasi jame) Šukos yra čia. (Atsigręžia į 
salę. Suglumusi. Vėl palinksta prie krepšio. Rausiasi) Šepetys Čia. 
(Vėl veidu į salę. Suglumusi) Tikriausiai susišukavusi padėjau 
juos atgal. (Pauzė. Suglumusi) Betgi šiaip, panaudojusi daiktus, 
atgaljų nededu, ne, aš palieku juos gulėti šalia savęs ir padedu 
atgal visus kartu, kai baigiasi diena. (Šypsosi) Kalbant senuoju 
stilium. (Pauzė) Ak, tas nuostabus senasis stilius. (Nebesišypso) Ir 
vis dėlto... man regis... prisimenu... (Staiga nerūpestingai) Tuščia 
jų, bene čia svarbu, taip aš visados sakau, imsiu ir išlyginsiu, 
iššukuosiu juos vėliau, sušukuosiu, ir tiek, juk dar turiu visą. 
(Pauzė. Suglumusi) Sušukuosiu? (Pauzė) Ar iššukuosiu? (Pauzė) 
Šepečiu išlyginsiu ir iššukuosiu? (Pauzė) Kažkaip netikusiai 
skamba. (Pauzė. Grįžteli į Vilį) Kaip tu pasakytum, Vili? (Pauzė. 
Gręžiasi dar labiau) Kaip tu, Vili, pasakytum apie savo plaukus — 
iššukuoti ar sušukuoti? (Pauzė) Apie plaukus ant galvos, sakau. 
(Pauzė. Gręžiasi dar labiau į jo pusę) Apie plaukus ant galvos, Vili 
kaip tu pasakytum apie plaukus ant savo galvos - sušukuoti 
ar iššukuoti? 

Ilga pauzė 

VILIS. Iš. 

VINI (atsigręžusi į salę, džiugiai). O, tu šiandien žadi su manim 
kalbėtis, taigi bus laiminga diena! (Pauzė. Džiugi veido išraiška 
pranyksta) Dar viena laiminga diena. (Pauzė) Tai va, apie ką ten 
aš, a-a apie plaukus, nagi vėliau galėsiu, bus labai smagu, kad 
atidėjau. (Pauzė) Aš gi turiu - (kelia rankas prie skrybėlaitės) - taip, 
turiu užsidėjusi, savo skrybėlaitę turiu užsidėjusi - (nuleidžia 
rankas) - dabar negaliu jos nusiimti. (Pauzė) Tik pamanykit, 
kaip kartais būna - negali nusiimti savo skrybėlaitės, nors tavo 

gyvybė kabotų ant plauko. Kartais negali jos užsidėti, kartais 
negali jos nusiimti. (Pauzė) Kiek kartų sau sakydavau, na, Vini, 
dėkis dabar skrybėlaitę, kas gi daugiau lieka daryti, o dabar 
malonėk nusiimti skrybėlaitę, Vini, elkis kaip paklusni mergai- 
tė, dėl to bus tik geriau, - betgi šito ir nepadarydavau. (Pauzė) 
Negalėdavau padaryti. (Pauzė. Ji pakelia ranką, iš po skrybėlaitės 
išslysta plaukų sruoga, kurią nubraukia žemyn, arčiau akies, pa- 
žvairuoja į ją, paskui nuleidžia ranką) Nelyginant auksas, sakei tu 
apie juos — tą dieną, kai išėjo paskutinis svečias - (kilsteli ranką, 
tarytum keldama taurę) — už tavo auksinius... kad jie niekados... 
(Balsas trūkčioja)... kad jie niekados... (Nuleidžia žemyn ranką. 
Nulenkia galvą. Pauzė. Tyliai) Tą dieną. (Pauzė. Taip pat tyliai) 
Kokią dieną? (Pauzė. Pakelia galvą. Įprastu balsu) Tai kas dabar? 
(Pauzė) Žodžiai pranyksta, yra akimirkų, kai pranyksta net ir 
jie. (Grįžteli į Vilį) Ar ne tiesa, Vili? (Pauzė. Gręžiasi dar labiau į 
jo pusę) Ar ne tiesa, Vili, kad net ir žodžiai pranyksta - kartais? 
(Pauzė. Vėl atsisuka į priekį) Tai ką tada žmogus turi daryti, kol jie 
vėl atsiras? Lyginti ir šukuotis plaukus, jei dar nesi šito padaręs, 
tačiau jei manai, kad jau darei, tada imk dailintis nagus, jeigu 
jiems reikia dailinimo, taip vargais negalais prasistumsi. (Pau- 
zė) Tai va ką norėjau pasakyti. (Pauzė) Tiek ir norėjau pasakyti. 
(Pauzė) Štai kas man ir atrodo nuostabiausia, kad nepraeina nė 
viena diena - (šypsosi) - senuoju stilium kalbant - (nebesišypso) 
be kokios palaimos (Už kauburio parvirsta Vilis. Jo galva dingsta. 
Vini atsigręžia pažiūrėti, kas ten atsitiko) - paslėptu pavidalu. (Ji 
išsiriečia atgal ir žiūri žemyn) Lįsk dabar į savo urvą, Vili, tu ir 
taipjau ilgai lauke ištupėjai. (Pauzė) Daryk kaip liepiamas, Vili, 
netysok čia, šitoj pragariškoj saulėj, lįsk atgal į urvą. (Pauzė) 
Nagi, Vili, guviau. (Nematomas Vilis pradeda ropoti kairėn, į urvo 
pusę) Va šitaip man patinka. (Ji seka akimis, kaip jis ropoja) Nekišk 
galvos pirma, mulki, kaipgi tu paskui apsigręši? (Pauzė) Va 
šitaip... aplinkui, aplinkui... na... dabar atbulas, ir vidun. (Pau- 
zė) O, aš žinau, brangusis, kad tai nėra lengva, šitaip atbulam 
šliaužti, bet užtat paskiau būsi keleriopai atlygintas už triūsą. 
(Pauzė) Savo vazeliną palikai. (Ji žiūri, kaip jis vėl išropoja pasiimti 
vazelino) Dangtelis! (Ji žiūri, kaip jis ropoja atgal į urvą. Irzliai) Ne 

priekin galva, sakiau gi! (Pauzė) Pasiduok labiau į dešinę. (Pau- 
zė) Į dešinę, sakau. (Pauzė. Irzliai) Nagi susimildamas nekelk 
šitaip savo pasturgalio! (Pauzė) Na, dabar. (Pauzė) Pagaliau! 
(Visi šie nurodymai buvo tariami labai garsiai. Dabar - įprastu balsu, 
vis dar veidu į jo pusę) Ar girdi mane? (Pauzė) Prašau tave, Vili, 
pasakyk man susimildamas - taip arba ne, ar tu girdi mane, 
tik taip — arba nieko. 

Pauzė 

VILIS. Taip. 

VINI (veidu į salę, tuo pačiu balsu). O dabar? 

VILIS (irzliai). Taip. 

VINI (kiek tyliau). O dabar? 

VILIS (dar labiau suirzęs). Taip. 

VINI (dar tyliau). O dabar? (Pauzė. Kiek garsiau) O dabar? 

VILIS (širsdamas). Taip! 

VINI (tuo pačiu balsu). Nesibaiminki daugiau tu saulės karščio. 
(Pauzė) Ar išgirdai? 

VILIS (irzliai). Taip. 

VINI (tuo pačiu balsu). Ką? (Pauzė) Ką? 

VILIS (dar labiau suirzęs) Nesibaiminki daugiau. 

Pauzė 

VINI (tuo pačiu balsu). Ko daugiau? (Pauzė) Ko nesibaiminki dau- 
giau? 

VILIS (širsdamas). Nesibaiminki daugiau! 

VINI (iprastu balsu, murmėdama). Telaimina tave Dievas Vili žinau 
kiek tau reikia pastangų dabar gali ilsėtis aš netrukdysiu tavęs 
nebent kiltų būtinas reikalas, noriu pasakyti jei galutinai išsektų 
mano pačios resursai bet kažin ar taip atsitiks, nieko man dau- 
giau nereikia vien tik Žinoti kad teoriškai tu gali girdėti mane 
nors iš tiesų negirdi, nieko daugiau netrokštu tik žinoti kad tu 
gana arti ir gali mane išgirsti kad budi ir prireikus pasirengęs 
padėti, o visai aš nenoriu pasakyti ką nors kas užgautų tavo 
klausą ar galėtų tave įskaudinti, nenoriu šiaip sau plepėti taip 
sakant vien pasitikėdama ir nieko nežinoti o mane kažkas grau- 
žia. (Atsikvėpimo pauzė) Abejonės. (Smilių ir didįjį pirštą prideda 
prie krūtinės ten, kur turėtų būti širdis. Tapšnoja pirštais vienur, 

kitur, paskui stabteli) Šičia. (Kiek pajudina pirštus) Maždaug. (Ati- 
traukia ranką) O tikriausiai ateis toks metas kada žodžio ištarti 
negalėsiu kol nebūsiu įsitikinusi jog tu girdėjai aną kuris buvo 
prieš jį ir tada be abejo kitas ateis kitas metas kada privalėsiu 
išmokti kalbėti pati sau šito negalėdavau ištverti kokie tyrai. 
(Pauzė) Arba turėsiu dėbsoti, suspaudus lūpas. (Ji tai padaro) 
Visą mielą dieną. (Vėl dėbso, suspaudusi lūpas) Ne. (Šypsosi) Ne 
ne. (Nebesišypso) Betgi dar yra krepšys. (Pasisuka į jį) Krep- 
šys visados bus. (Vėl veidu į priekį) Taip, man atrodo, kad bus. 
(Pauzė) Net kai tavęs nebus, Vili. (Vini grįžteli į jį) Tu išeisi, Vili, 
tiesa? (Pauzė. Garsiau) Tu juk netruksi išeiti, Vili, ar ne? (Pauzė. 
Garsiau) Vili! (Pauzė. Ji išsiriečia atgal ir žiūri žemyn, kad galėtų 
jį pamatyti) Tai tu nusiėmei savo šiaudinukę, tikrai išmintingai 
padarei. (Pauzė) Labai jaukus tu ten atrodai, turiu pasakyti, kai 
guli, parėmęs smakrą rankomis, ir tos senos žydros akys švyti 
prieblandoj lyg kokie dubenėliai. (Pauzė) Kažin, ar tu mane iš 
ten matai, sakau - kažin. (Pauzė) Ne? (Veidu į salę) O, aš žinau, 
kai du Žmonės sueina krūvon - (balsas lūžta) - va šitaip - (vėl 
įprastu balsu) - tatai dar nereiškia, kad jeigu tu matai aną, tai ir 
anas tave mato, gyvenimas mane šito pamokė... pamokė ir šito. 
(Pauzė) Taip, reikia manyti, kad gyvenimas, kito žodžio nėra. 
(Grįžteli į Vilį) Ar galėtum mane pamatyti, Vili, iš tenai, kur esi, 
jeigu pakeltum akis? (Dar labiau išsiriečia) Pakelk į mane akis, 
Vili, ir pasakyk, ar gali mane matyti, na padaryk tokią malonę, 
aš atsilošiu atgal, kiek tik įstengiu. (Daro kaip žadėjusi. Pauzė) 
Ne? (Pauzė) Tiek to, nesivargink. (Skausmingu veidu atsigręžia į 
salę) Labai smarkiai šiandien veržia žemė, negi būsiu patukus, 
nenorėčiau tikėti. (Pauzė. Vangiai, žvelgdama kažkur žemėn) Vei- 
kiausiai dėl tos nežmoniškos kaitros. (Pradeda glostyti ir tapšnoti 
žemę aplink save) Visi daiktai plečiasi. Kai kurie net labiau už ki- 
tus. (Pauzė. Glostydama ir tapšnodama) Kiti mažiau. (Pauzė. Glosto 
ir tapšnoja) O, aš puikiai įsivaizduoju, kokios dabar mintys tau 
sukasi galvoj, maža to, kad turiu tos moteriškės klausytis, dar 
privalau į ją pažvelgti. (Pauzė. Glosto ir tapšnoja) Ką gi, aš visai 
suprantu. (Pauzė. Glosto ir tapšnoja) Labai gerai suprantu. (Pauzė. 
Glosto ir tapšnoja) Tarytum ir nedaug Žmogus užsiprašai, kartais 

rodosi, kažin ar galima būtų (balsas trūkčioja, pavirsta murmesiu) 
prašyti mažiau - iš kitos žmogiškos būtybės, švelniai tariant, o 
iš tikrųjų - kai apie tai pamąstai - pažvelgi sau į širdį - matai 
kitą - ko jam reikia - ramybės - kad paliktų jį ramybėj - tai gal 
tada mėnulį - visą tą laiką - mėnulį prašei nukelti nuo dangaus. 
(Pauzė. Ranka staigiai paliauja tapšnojusi. Guviai) Ak, žiūrėkite, 
kas gi čia dabar? (Palenkia galvą prie žemės, netikėdama) Nejau 
kokia gyvybė būtų? (Dairosi akinių, užsideda juos, dar labiau pa- 
linksta ir prisikišusi žiūri. Pauzė) Skruzdė! (Atšlyja. Šaižiu balsu) 
Vili, skruzdėlė, gyva skruzdėlė! (Čiumpa didinamąjį stiklą, vėl 
lenkiasi prie žemės, žvelgia pro jį) Kur jinai galėjo pasidėti? (Ty- 
rinėja per stiklą) Va! (Stebi skruzdėlę, ropojančią per žolę) Rankose 
turi lyg ir kokį baltą sviedinuką. (Toliau stebi skruzdėlės kelionę. 
Rankos nejudina. Pauzė) Įlindo vidun. (Valandėlę tebežiūri į tą patį 
tašką pro didinamąjį stiklą, paskui lėtai atsitiesia, padeda didinamąjį 
stiklą, nusiima akinius ir įsmeigia žvilgsnį tuštumon, akinius tebe- 
laikydama rankose. Pagaliau) Lyg ir kokį baltą sviedinuką. (Ilga 
pauzė. Jau dės akinius ant žemės) 

VILIS. Kiaušiniai. 

VINI (sustingsta nepadėjusi akinių). Kas? 

Pauzė 

VILIS. Kiaušiniai. (Pauzė. Vini jau buvo bededanti akinius ant žemės) 
Formikacija*. 

VINI (sustingsta, nepadėjusi akinių). Kas? 

Pauzė 

VILIS. Formikacija. 

Pauzė. Ji padeda akinius, spokso tuščiu žvilgsniu. Pagaliau 

VINI (murmėdama). Viešpatie. (Pauzė. Vilis tyliai juokiasi. Po valandėlės 
ima juoktis ir jinai. Juodu tyliai kikena drauge. Vilis paliauja juokęsis. 
Valandėlę ji juokiasi viena. Paskui prisideda Vilis. Jie kvatoja abu. Vini 
nuščiūva. Kurį laiką Vilis juokiasi vienas. Paskui liaujasi. Pauzė. Vini 
įprastu balsu) Na ką gi, bent tiek džiaugsmo, kad vėl girdžiu tave 
besijuokiant, Vili, buvau tikra, kad man jau niekados neteks, 
kad tau jau niekados neteks. (Pauzė) Gal kai kas mano, kad 


* Žodžių žaismas: lot. formica - skruzdėlė, angl. fornicate - svetimauti (kekšiauti). 

mudu su tavim nerodom Viešpačiui reikiamos pagarbos, bet aš 
taip nemanau. (Pauzė) Negi gali geriau pašlovinti Aukščiausiąjį, 
kaip pasišaipydamas drauge su juo iš nekaltų jo išdaigų, ypač 
tų, kurios menkiau pavyko? (Pauzė) Juk tu čia mane paremtum, 
Vili. (Pauzė) O gal mus pralinksmino du visai skirtingi dalykai? 
(Pauzė) Tuščia jų, bene čia svarbu, taip aš visada sakau, kad 
tik žmogus... nagi Žinai... kaip ten tos šaunios eilės... juokėsi, 
kvatojos... tra ta tra ta ta juokėsi, kvatojos, nors sielvartas ap- 
linkui viešpatavo. (Pauzė) O dabar? (Ilga pauzė) Ar buvau aš 
kada gundanti, Vili? (Pauzė) Ar buvau kada nors gundanti? 
(Pauzė) Nesuprask manęs klaidingai, aš neklausiu, ar tu mane 
mylėjai, šiuos dalykus jau esame išsiaiškinę, aš tiktai klausiu, ar 
tau atrodžiau gundanti - bent vienu tarpu. (Pauzė) Ne? (Pauzė) 
Negali? (Pauzė) Ką gi, sutinku, tai painus galvosūkis. Tu jau ir 
taip nuveikei kur kas daugiau, negu tau priklausė - bent iki 
šiolei, tad gulėk sau dabar ir lepinkis, aš netrukdysiu tau, ne- 
bent kiltų būtinas reikalas - įsitikinti, kad tu esi tenai, kur tave 
gali pasiekti mano balsas, ir daugmaž budrus - štai... ė... ko gi 
ne rojus. (Pauzė) Diena jau gerokai įpusėjusi. (Šypsosi) Senuoju 
stilium kalbant. (Nebesišypso) Bet vis dėlto dainuoti savo dainą 
man dar būtų lyg ir per anksti. (Pauzė) Per anksti dainuoti, man 
regis, didžiulė klaida. (Pasisuka į krepšį) Nag;, tiesa, yra krepšys. 
(Žvelgdama į krepšį) Krepšys. (Vėl veidu į priekį) Ar galėčiau išvar- 
dyti visa, kas jame yra? (Pauzė) Ne. (Pauzė) Ar galėčiau, jei imtų 
ir ateitų koks žmogus ir paklaustų, na, Vini, ką tu ten turi tame 
juodame krepšyje? — tai ar galėčiau išsamiai atsakyti? (Pauzė) 
Ne. (Pauzė) Kokia ten slepiasi paguoda? (Nusigręžia pažvelgti į 
krepšį) Taip, krepšys tai yra. (Vėl veidu į salę) Bet, girdžiu, kažkas 
man sako: neįsismagink su tuo krepšiu, Vini, naudokis juo, 
žinoma, tegul jis tau pagelbsti, kai reikia pasispirti, jei įklimpsi, 
būtinai naudokis, tačiau nusikelk mintimis į ateitį, sako man 
kažkas, nusikelk mintimis į ateitį, Vini, į tą metą, kai nebegelbės 
net ir žodžiai - (ji užsimerkia, pauzė, vėl atsimerkia) - ir neįsisma- 
gink su krepšiu. (Pauzė. Nusigręžia pažvelgti į krepšį) Gal tik kokį 
kartelį kyštelėsiu ranką, ir tučtuojau vėl atgal. (Atsigręžia veidu į 
salę, užsimerkia, meta priekin kairiąją ranką, panardina ją į krepšį ir 

ištraukia revolverį. Šlykštėdamasi) Vėl tu! (Atsimerkia, atkiša priekin 
revolverį ir žvelgia į jį. Pasveria revolverį ant delno) Lyg ir turėtų 
pagal svorį grimzti į dugną, ten, kur paskutiniai šoviniai. Bet 
ne. Negrimzta. Visados viršuj, kaip Brauningas. (Pauzė) Brau- 
nikėlis. (Grįžteli į Vilį) Ar tu prisimeni Braunikėlį, Vili? (Pauzė) 
Pameni, kaip vis lįsdavai man į akis, kad ašjį iš tavęs atimčiau? 
Atimk jį, Vini, atimk, kol aš nepadariau savo kančioms galo. 
(Vėl veidu į priekį. Tyčiodamasi) Tavo kančioms! (Revolveriui) 
O, be abejo, didelė paguoda žinoti, jog; esi čia, bet man tu jau 
įsipykai. (Pauzė) Paliksiu tave lauke, va ką aš padarysiu. (Deda 
revolverį ant žemės šalimais, dešinėje) Štai čia bus tavo namai nuo 
šios dienos. (Šypsosi) Senasis stilius! (Nebesišypso) Na o dabar? 
(Ilga pauzė) Kažin ar svarumas tebeliko kaip buvęs, Vili, man 
regis, ne. (Pauzė) Taip, vis dažniau nusmelkia jausmas, kad jei 
nebūčiau šitaip - (atitinkamas gestas) — priturima, tuojau pat 
nuplevenčiau į dangaus mėlynę. (Pauzė) Ir dar tarytum jaučiu, 
kad vieną gražią dieną žemė atlyš ir paleis mane, nes labai jau 
aplinkui veržia, ji visa suskeldės, ir aš iš varžtų ištrūksiu. (Pau- 
zė) Ar tu, Vili, niekad nepatiri šitokio jausmo, tarsi kas norėtų 
tave siurbte įsiurbti? (Pauzė) Ar tau, Vili, netenka kartais iš visų 
jėgų už ko nors kabintis? (Pauzė. Grįžteli kiek į jo pusę) Vili. 

Pauzė 

VILIS. Siurbte įsiurbti? 

VINI. Taip, mielasis, į pačią dangaus mėlynę, nelyginant voratin- 
klių gijas bobų vasarą. (Pauzė) Ne? (Pauzė) Tau šitaip nebūna? 
(Pauzė) Na ką gi, gamtos dėsniai, gamtos dėsniai, jie, man rodos, 
kaip ir visa kita, priklauso nuo to, kas per sutvėrimas tu pats 
esi. Apie save tiek galiu pasakyti, kad man jie ne tokie, kokie 
buvo, kai dar buvau jauna ir... kvaila ir... (užsikirsdama, nulei- 
dusi galvą) ...graži... ar gal bent... miela... nors kiek... pažiūrė- 
ti. (Pauzė. Pakėlusi galvą) Atleisk man, Vili, kartais užeina liū- 
desys. (Įprastu balsu) Bet, šiaip ar taip, didelis džiaugsmas 
žinoti, kad tu esi tenai, kaip visados, ir gal nemiegi, ir gal visa 
tai girdi, nors šį tą, kokia tada laiminga diena... bus buvusi. 
(Pauzė) Bent iki šiol. (Pauzė) Kokia palaima, kad niekas čia ne- 
auga, tu įsivaizduok, kas atsitiktų, jei ši makalynė imtų augti. 

(Pauzė) Įsivaizduok. (Pauzė) Ak taip, tai didelė malonė. (Ilga 
pauzė) Nieko daugiau pasakyti negaliu. (Pauzė) Šiuo metu. (Pau- 
zė. Grįžteli, pažvelgia į krepšį. Paskui vėl veidu į salę. Šypsosi) Ne 
ne. (Nebesišypso. Žvelgia į skėtį) Manyčiau, kad galiu - (ima skė- 
tį) - taip, man regis, galiu... dabar iškelti šį įtaisą. (Pradeda skleis- 
ti skėtį. Toliau kalbą suskaido mechaninės kliūtys, kurias jai reikia 
įveikti skleidžiant skėtį) Žmogus vis atidėlioji — jį iškelti - nes 
bijai iškelti - per anksti — ir diena sau slenka - visa praslenka — 
o žmogus taip jo ir neiškėlei — visiškai neiškėlei. (Skėtis dabar 
visai išskleistas. Nusigręžusi dešinėn, ji nerūpestingai sukioja skėtį 
čia į vieną pusę, čia į kitą) Taigi ne kas tėra sakyti, ne kas tėra 
veikti, ir būna dienų, kai ima baimė, jog liksi vienui viena... o 
prieš akis dar valandų valandos iki skambučio miegoti, ir ne- 
turi ką sakyti, nėra ką veikti, ir tos dienos eina, kai kurios die- 
nos eina ir praeina, suskamba skambutis, o pasakei mažai arba 
nieko, padarei mažai arba nieko. (Keldama skėtį) Štai kur pavo- 
jus. (Veidu į salę) Kurio būtina saugotis. (Spokso į priekį, dešinėje 
rankoje laikydama skėtį. Kuo ilgesnė pauzė) Anksčiau aš gerokai 
prakaituodavau. (Pauzė) O dabar vos vos. (Pauzė) Kaitra kur 
kas didesnė. (Pauzė) Prakaito kur kas mažiau. (Pauzė) Štai kas 
man atrodo nuostabiausia. (Pauzė) Būdai, kuriais žmogus adap- 
tuojasi. (Pauzė) Prie kintančių sąlygų. (Perima skėtį į kairę ranką. 
Ilga pauzė) Kai ranka iškelta, ji labai pavargsta. (Pauzė) Kai eini, 
nepavargsta. (Pauzė) Tik tada, kai nesijudini iš vietos. (Pauzė) 
Va kur įdomus pastebėjimas. (Pauzė) Tikiuos, tu girdėjai, Vili, 
man būtų labai skaudu, jeigu tu šito neišgirdai. (Ima skėtį abiem 
rankom. Ilga pauzė) Pailsau jį belaikydama, bet nuleisti negaliu. 
(Pauzė) Kai jis iškeltas, man blogiau nei tada, kai nuleistas, bet 
nuleisti negaliu. (Pauzė) Protas man sako, nuleisk jį, Vini, jis 
tau nieko negelbsti, pasidėk jį ir stverkis ko nors kito. (Pauzė) 
O aš negaliu. (Pauzė) Negaliu pajudėti. (Pauzė) Ne, kažkas turi 
atsitikti, kažkas turi pasaulyje įvykti, kokia nors permaina, aš 
nebepajėgsiu, jei reikės vėl judėti. (Pauzė) Vili. (Švelniai) Pagel- 
bėk. (Pauzė) Ne? (Pauzė) Liepk man, kad nuleisčiau šį daiktą, 
Vili, aš tučtuojau tavęs paklausyčiau, juk visada buvau ištikima 
ir klusni. (Pauzė) Prašau, Vili. (Švelniai) Susimylėk. (Pauzė) Ne? 

(Pauzė) Negali? (Pauzė) Na ką gi, aš tavęs nekaltinu, ne, nepri- 
tiktų man, negalinčiai pajudėti, barti savo Vilį, kad jis negali 
kalbėti. (Pauzė) Laimė, aš vėl atgavau žadą. (Pauzė) Va kas man 
atrodo nuostabu, mano dvi lempos, kai užgęsta viena, kita dar 
skaisčiau šviečia. (Pauzė) Ak taip, čia didelė malonė. (Ilgoka 
pauzė. Skėtis įsiplieskia. Dūmai, jei įmanoma - tai ir liepsnos. Vini 
trukteli nosimi orą, pažvelgia aukštyn, meta skėtį dešinėn už kaubu- 
rio, išsiriečia, kad pamatytų, kaip dega skėtis. Pauzė) Ak tu, žeme, 
sena gesintoja! (Vėl veidu į salę) Numanau, jog šitaip jau yra 
buvę anksčiau, bet niekaip neprisimenu. (Pauzė) Gal tu, Vili, 
prisimeni? (Grįžteli į jo pusę) Ar tu prisimeni, kad taip būtų kada 
nors anksčiau įvykę? (Pauzė. Išsiriečia norėdama į jį pažvelgti) Ar 
tu žinai, Vili, kas atsitiko? (Pauzė) Ar tu tik nebūsi vėl užsnūdęs? 
(Pauzė) Aš neklausiu, ar tu nuvoki, kas aplinkui darosi, aš tik 
klausiu, ar tu ir vėl man nebūsi užsnūdęs? (Pauzė) Tavo akys 
atrodo tarsi užmerktos, bet tai dar nieko nereiškia. (Pauzė) Pa- 
judink pirštą, brangusis. Prašau tavęs, jeigu dar ne visai išsi- 
jungei. (Pauzė) Susimildamas, Vili, būk toks geras, pajudink 
bent mažąjį pirščiuką, jei dar ką nors nutuoki. (Pauzė. Linksmai) 
O, visus penkis, tu tikras angelas šiandien, dabar aš galiu tęsti 
lengva širdimi. (Vėl veidu į priekį) Taip, argi yra kada kas atsiti- 
kę, ko dar nebuvo nutikę anksčiau, ir vis dėlto... Nežinau, taip, 
prisipažįstu, kad nežinau. (Pauzė) Kai saulė taip negailestingai 
šutina, kas valandą vis kaitriau ir kaitriau, nenuostabu, kad 
užsiliepsnoja daiktai, kurie anksčiau, kiek yra žinoma, nebuvo 
linkę užsidegti - noriu pasakyti, šitaip, spontaniškai. (Pauzė) Ko 
gero, ir aš pati galų gale ištirpsiu arba sudegsiu, bet aš nemanau, 
kad būtinai imsiu ir suliepsnosiu, ne, aš tik po truputuką apang- 
lėsiu, visas šitas - (platus rankų mostas) - matomas kūnas pavirs 
juosvais pelenais. (Pauzė) Kita vertus, ar man teko kada nors 
patirti malonius laikus? (Pauzė) Ne. (Pauzė) Malonūs ir karšti 
laikai, čia tik tušti žodžiai. (Pauzė) Kalbu apie tą laiką, kai dar 
nebuvau įkalinta - šitokiu būdu -ir turėjau kojas, ir galėjau tom 
savo kojom naudotis, ir, kaip ir tu, galėjau susirasti kokią ūks- 
mingą vietelę, jeigu įgrisdavo saulė, arba, kaip ir tu, kokią sau- 
lėtą vietą, jei įgriso pavėsis, bet ir visa tai tušti žodžiai. (Pauzė) 

Šiandien nėra karščiau kaip vakar, rytoj nebus karščiau kaip 
šiandien, nejau galėtų būti kitaip, ir taip toliau, atgal į tolimą 
praeitį, priekin, į tolimą ateitį. (Pauzė) Ir jei vieną dieną žemė 
užklos mano krūtis, tai aš nebūsiu krūtų mačiusi, niekas niekad 
nebus mano krūtų matęs. (Pauzė) Tikiuosi, Vili, tu čia ką nors 
sumetei, man būtų labai gaila, jei tau niekas netoptelėjo, ne 
kasdien aš pakylu į tokias aukštumas. (Pauzė) Taip, atrodo, kad 
kažkas bus įvykę, atrodė, kad kažkas įvyko ir nieko neįvyko, 
ničnieko, tu visiškai teisus, Vili. (Pauzė) Saulės skėtis rytoj vėl 
bus čia, šalia manęs, ant šito kauburio, kad padėtų man stum- 
ti dieną. (Pauzė. Ima veidrodį) Imu šį mažą veidrodį, skeliu jį į 
akmenį - (taip ir padaro) - sviedžiu jį šalin - (nusviedžia toli už 
savęs) - O rytoj jis vėl bus krepšy, be menkiausio įskilimo, kad 
padėtų man prastumti dieną. (Pauzė) Ne, nieko negalima pa- 
daryti. (Pauzė) Va kas man atrodo nuostabiausia, kad tie daik- 
tai... (balsas lūžta, ji nuleidžia galvą)... daiktai... nuostabiausia. 
(Ilga pauzė, galva tebėra nulenkta. Pagaliau, vis dar neatsitiesdama, 
pasisuka į krepšį, pradeda traukioti iš ten visokius neaiškius nieknie- 
kius, kamšo juos atgal, rausiasi dar giliau, galų gale ištraukia gro- 
jančią skrynelę, prisuka ją, valandėlę klausosi, prigludusi prie jos ir 
laikydama abiem rankom, paskui atsigręžia į salę, išsitiesia ir klau- 
sosi melodijos, abiem rankom spausdama skrynelę prie krūtinės. Skry- 
nelė groja valsą-duetą iš „Linksmosios našlės“. Pamažu Vini links- 
mėja. Linguoja į muzikos taktą. Muzika nuščiūva. Pauzė. Trumpai, 
kimiu balsu, be žodžių tą pačią melodiją užtraukia Vilis. Vini veidas 
dar laimingesnis. Ji padeda skrynelę) Ak, tai bent bus buvusi lai- 
minga diena! (Suploja rankomis) Dar, Vili, dar! (Ploja) Bravo, bis, 
Vili, prašau tave! (Pauzė. Laiminga veido išraiška užgęsta) Ne? 
Nenori man suteikti šito malonumo? (Pauzė) Ką gi, savaime 
suprantama, savaime suprantama. Žmogus negali dainuoti tik 
todėl, kad teiktų kitiems malonumą, nors ir kažin kaip juos 
mylėtų, ne, daina turi veržtis iš širdies, aš visada sakau, turi 
lietis iš vidaus, tartum strazdo giesmė. (Pauzė) Kaip dažnai 
niūriomis valandomis aš tardavau: dainuok dabar, Vini, dai- 
nuok savo dainą, kas gi lieka daryti, o pati nedainuodavau. 
(Pauzė) Negalėdavau. (Pauzė) Ne, kaip strazdas, pavasario gies- 

mininkas, kuris negalvoja apie jokią naudą - nei sau, nei ki- 
tiems. (Pauzė) Na o dabar? (Ilga pauzė. Tyliai) Keistas jausmas. 
(Pauzė. Vėl tyliai) Keistas jausmas, tarytum kas žiūrėtų į mane. 
Kažkieno akis mane mato aiškiai, paskui lyg pro ūką, paskui 
visai nemato, paskui vėl lyg pro ūką, paskui vėl aiškiai, ir taip 
toliau, tai pasirodau toj aky, tai vėl dingstu. (Pauzė. Tyliai) Keis- 
ta? (Pauzė. Tyliai) Ne, čia viskas keista. (Pauzė. Įprastu balsu) 
Kažkas sako man, liaukis dabar šnekėjus, Vini, sustok valan- 
dėlę, neiššvaistyk vienu moju žodžių, kurie tau skirti visai die- 
nai, liaukis plepėjusi ir griebkis ko nors kito, girdi? (Kelia abi 
rankas ir, išskėtusi prieš akis pirštus, žiūri į juos. Kreipdamasi į 
rankas) Darykite ką nors! (Sugniaužia jas) Na ir letenos! (Gręžia- 
si prie krepšio, rausiasi, pagaliau išsitraukia mažą dildę nagams, 
atsisuka veidu į salę ir pradeda dailintis nagus. Kurį laiką darbuoja- 
si tylėdama, paskui kalba; jos žodžius skaido nagų dilinimas) Išplau- 
kia - man mintyse - toks misteris Šaueris - misteris Šaueris ir 
galbūt dar misis Šauer — ne - juodu susikabinę rankomis - gal 
veikiau tai jo sužadėtinė - ar gal šiaip - kokia mylimoji. (Prisi- 
kišus apžiūrinėja nagus) Labai jau trapūs šiandien. (Vėl dilina) 
Šaueris - Šaueris - ar sako ką nors tas vardas - tau, Vili - ar jis, 
noriu pasakyti, sužadina kokių nors prisiminimų - tau, Vili, 
neatsiliepk, jeigu nesi nusiteikęs — tu ir taip jau nuveikei - dau- 
giau nei tau - priklauso - Šaueris - Šaueris. (Apžiūrinėja nudai- 
lintus nagus) Visai pakenčiama. (Pakelia galvą, spokso į priekį) Už- 
silaikyk kuo gražiau, Vini, štai ką aš visados kartoju, kad ir kas 
atsitiktų, užsilaikyk kuo gražiau. (Pauzė. Vėl dilina nagus) Taip - 
Šaueris - Šaueris - (nebedildina nagų, pakelia galvą, spokso į priekį. 
Pauzė) - arba Kukeris, gal vis dėlto Kukeris. (Grįžteli į Vilį) Ku- 
keris, Vili, ar Kukeris tavy užgauna kokią stygą? (Pauzė. Dar 
labiau pasisuka į jį. Garsiau) Kukeris, Vili, ar Kukeris tau atsilie- 
pia kokiu aidu, toks vardas - Kukeris? (Išsiriečia, kad galėtų į jį 
pažvelgti. Pauzė) Ak, nagi iš tikro! (Pauzė) Kur tu savo nosinę 
nukišai, brangusis? (Pauzė) Kaip tau ir ne gėda! (Pauzė) Ak, Vili, 
negi dabar prarysi? Spjauk, brangusis, viską išspjauk! (Pauzė. Vėl 
veidu į salę) Ką gi, pasakyčiau, kad tai gana natūralu. (Lūžtančiu 
balsu) Žmogiška. (Pauzė. Tokiu pat balsu) Ką gi turėtum žmogus 

daryti? (Nuleidusi galvą. Tuo pačiu balsu) Nuo ryto iki vakaro. 
(Pauzė. Tuo pačiu balsu) Diena iš dienos. (Pauzė. Pakelia galvą. 
Šypsosi. Ramiai) Senasis stilius! (Nebesišypso. Vėl dilina nagus) 
Ne, šitas jau buvo. (Imasi kito) Reikėjo akinius užsidėti. (Pauzė) 
Dabar jau per vėlu. (Baigia dailinti kairiosios rankos nagus, apžiū- 
ri juos) Vis žmoniškiau. (Imasi dešiniosios rankos. Tekstas skaido- 
mas, kaip ir anksčiau) Na, šiaip ar taip — tas Šaueris - arba Ku- 
keris - bene svarbu - ir toji moteriškė - susikabinę rankomis — 
abu laisva ranka laiko po krepšį - jie tokie rudi, dideli, kelio- 
niniai - stovi abu ir gokso į mane - ir galop šitas Šaueris - arba 
Kukeris - vis vien ta pati galūnė „eris“ - galvą guldau. - Kąji 
čia veikia? — sako jis - sugrūsta iki papų į tą prakeiktą Žemę — 
storžievis - Ką tai reiškia? - sako jis - Ką tai turėtų reikšti? - ir 
taip toliau - dar panašių niekų paistė - įprasti pliauškalai - Ar 
girdi mane? - sakojis - Girdžiu, sako jinai, Dieve, man padėk - 
Ką tai turi reikšti, sako jis, Dieve padėk? (Paliauja dilinusi nagus, 
pakelia galvą, spokso į priekį) O tu, sako jinai, kokia tavo prasmė, 
sako ji, ką tu turi reikšti? Jei dar stovi ant savo dviejų plokščia- 
padžių kojų ir tavo sena skrynia prikimšta skardinių su kon- 
servuotu šūdu, ir dar turi keletą pamainų apatinių kelnių, tai 
manai galįs tąsyti mane skersai ir išilgai po šią sušvinkusią 
dykynę - grubus padaras, abu vienas kito verti - (staiga įniršu- 
si) - paleisk mano ranką ir, dėl Dievo meilės, atsikabink, sako 
ji, tučtuojau atsikabink! (Pauzė. Vėl dilina nagus) Kodėl jis jos 
neiškasa? — sako jis — čia juk tave turėjo omeny, brangusis — 
Kuriam galui ji šitokia jam reikalinga? - Kuriam galui jis šitoks 
reikalingas jai? — ir taip toliau - įprastas kliedesys. - Kuriam 
galui, sako jinai, taigi, dėl Dievo meilės, širdį turėtum. - Iškas- 
ti ją, sako jis, iškast ją reikia, šitokia ji neturi jokios prasmės. — 
Iškasti ją, o kuo sako ji. - Aš ją plikom rankom iškasčiau, sako 
jis - juodu bus buvę vyras - ir žmona. (Dailina tylomis) Ir nuė- 
jo - ranka rankon - ir tie krepšiai - vos matyti, kaip pro rūką — 
paskui visai dingo - paskutinės žmogiškos būtybės —- kurios 
čia dar buvo užklydę. (Baigia brūžuot dešinę ranką, apžiūri, pade- 
da dildę, spokso į priekį) Keistas daiktas, ėmė ir išplaukė iš atmin- 
ties. (Pauzė) Keistas? (Pauzė) Ne, čia viskas keista. (Pauzė) Bet 

esu už tai dėkinga. (Balsas lūžta) Nepaprastai dėkinga. (Nulen- 
kia galvą. Pauzė. Pakelia galvą. Ramiai) Nulenkti ir pakelti galvą, 
nulenkti ir pakelti, visados tas pats. (Pauzė) Na o dabar? (Ilga 
pauzė. Pradeda krauti daiktus atgal į krepšį, dantų šepetėlį deda pa- 
skutinį. Ši operacija, kurią pertraukia nurodytos pauzės, skaido to- 
lesnį tekstą) Gal dar ankstoka - ruoštis - nakčiai - (nebekrausto, 
kilsteli galvą, šypsosi) - senasis stilius! - (nebesišypso, vėl krausti- 
nėja) - ir vis dėlto aš tai darau - nakčiai ruošiuos - nes jaučiu, 
kad visai čia pat - skambutis miegoti - ir tariu sau - Vini - da- 
bar jau ne kažin kiek beliko, Vini - iki skambučio miegoti. (Pa- 
liauja krausčiusi daiktus, pakelia galvą) Pasitaiko, kad suklystu. 
(Šypsosi) Bet nedažnai. (Nebesišypso) Pasitaiko, kad viskas tą 
dieną jau užbaigta, viskas padaryta, viskas pasakyta, viskas 
paruošta nakčiai, o diena dar nepraslinkus, toli gražu, ir naktis 
dar neatėjus, toli gražu. (Šypsosi) Bet nedažnai. (Nebesišypso) 
Tai va, skambutis miegoti, kai tik pajuntu, kad jis jau čia pat, ir 
pasirengiu nakčiai — (gestas) — va dėl to kartais aš suklystu — 
(šypsosi) - bet nedažnai. (Nebesišypso. Vėl tvarkosi, kraustinėja) 
Kitados manydavau - kad visi šie daiktai - jeigu jie sukrauna- 
mi į krepšį - per anksti - jei sukraunami per anksti - tai juos 
galima vėl ištraukti - jei būtini - jei prireikia — ir taip toliau - ir 
vėl - atgal į krepšį - ir vėl atgal iš krepšio - kol skambutis — 
palieps miegoti. (Nebesikuičia, pakelia galvą, šypsosi) Bet ne. (Šyp- 
sosi plačiau) Ne ne. (Nebesišypso, vėl tvarko daiktus) Įsivaizduoju, 
kad šitai - galėtų - pasirodyti keista - tai - ką pasakysiu - (97ę- 
žiasi dėti revolverį į krepšį) - jeigu - (jau dės revolverį į krepšį, bet 
stabteli ir atsigręžia veidu į salę) - jeigu - (dedasi revolverį savo 
dešinėje, liaujasi kraustyti daiktus, pakelia galvą) - jeigu viskas 
neatrodytų keista. (Pauzė) Be galo keista. (Pauzė) Niekad nė 
menkiausios permainos. (Pauzė) Ir tolydžio vis keisčiau ir keis- 
čiau. (Pauzė. Vėl palinksta prie žemės, ima paskutinį daiktą, t. y. 
dantų šepetėlį, ir pasisuka dėti jį į krepšį, tačiau tuo metu jos dėmesį 
patraukia kažkoks bruzdesys Vilio pusėje. Ji išsiriečia, atsilošia ir 
žiūri dešinėn, kas ten dedasi. Pauzė) Nusibodo tūnoti urve, bran- 
gusis? (Pauzė) Ką gi, suprantu tave. (Pauzė) Savo šiaudinukės 
nepamiršk. (Pauzė) Nebe tas jau esi rėplinėtojas, koks buvai, 

vargšeli mano. (Pauzė) Ne, nebe tas jau rėplinėtojas, kuriam 
atidaviau savo širdį. (Pauzė) Rankom ir keliais, balandėli, ran- 
kom ir keliais mėgink. (Pauzė) Keliais! Keliais! (Pauzė) Koks gi 
prakeikimas tas galėjimas judėti. (Akimis seka, kaip Vilis šliaužia 
iš už kauburio jos pusėn, t. y. į tą vietą, kur jis buvo veiksmo pradžio- 
je) Dar viena pėda, Vili, ir tu jau prie tikslo. (Pauzė, kol ji stebi 
tą paskutinę pėdą) Va! (Su nemažom pastangom atsigręžia į salę, 
trinasi sprandą) Vos kaklo neišsinarinau, tavim besigrožėdama. 
(Trinasi sprandą) Bet verta buvo, tikrai buvo verta. (Pasisvėrusi 
jo pusėn) Žinai, apie ką aš kartkartėmis pasvajoju? (Pauzė) Apie 
ką aš kartkartėmis pasvajoju, Vili? (Pauzė) Kad tu pereitum 
gyventi šiapus, kur galėčiau tave matyti. (Pauzė. Vėl veidu į salę) 
Būčiau visai kita moteris. (Pauzė) Neatpažįstama. (Kiek persi- 
svėrus jo pusėn) Nors kai kada ateitum į šią pusę, nors kartais, 
ir leistum man į tave prisižiūrėti iki valiai. (Veidu į salę) Tačiau 
tu negali, aš žinau. (Nuleidžia galvą) Žinau. (Pauzė. Pakelia galvą) 
Ką gi, šiaip ar taip - (žvelgia į dantų šepetėlį, kurį laiko rankoj) —iki 
skambučio. (Už šlaito pasirodo Vilio pakaušis. Vini prisikišusi tyri- 
nėja šepetėlį) Visiškai garantuoti... (pakelia galvą)... kas tokio ten 
"buvo? (Pasirodo ranka su nosine, išskleidžia ją ant galvos, dingsta) 
Natūralūs gryni... garantuoti... (Pasirodo Vilio ranka su šiaudine 
skrybėle, uždeda ją, pakreipia ant galvos, dingsta)... natūralūs gry- 
ni... a! meitėlio šeriai. (Pauzė) Tai kas gi iš tikrųjų yra meitėlis? 
(Pauzė. Grįžteli į Vilį) Kas iš tikrųjų yra meitėlis, Vili, ar Žinai, 
aš to negaliu prisiminti (Pauzė. Dar labiau persisveria jo pusėn, 
maldaujamai) Kas yra meitėlis, Vili, pasakyk, būk geras! 
Pauzė 
VILIS. Kastruota vyriškos giminės kiaulė. (Vini veidas nušvinta) 
Auginama skerdimui. 
Vini veidas dar labiau nušvinta. Vilis išskleidžia laikraštį, jo rankos ne- 
matomos. Viršutiniai pageltusių laikraščio lapų kraštai pasirodo abipus 
jo galvos. Vini spokso į priekį nušvitusiu veidu 
VINI. Ak, tai bent laiminga diena! Būsiu turėjusi dar vieną laimingą 
dieną! (Pauzė) Vis dėlto. (Pauzė) Bent iki šiol. 
Pauzė. Laiminga Vini veido išraiška dingsta. Vilis verčia lapą. Pauzė. Jis 
verčia dar vieną lapą. Pauzė 

VILIS. Palankios perspektyvos apsukriam jaunuoliui. 

Pauzė. Vini nusiima skrybėlaitę, pasisuka, ir jau dės ją į krepšį, bet stab- 

teli, atsigręžia veidu į priekį. Šypsosi 

VINI. Ne. (Šypsosi plačiau) Ne ne. (Nebesišypso. Vėl užsideda skrybė- 
laitę, įsmeigia akis į priekį, pauzė) Na o dabar? (Pauzė) Dainuok. 
(Pauzė) Dainuok savo dainą, Vini. (Pauzė) Ne? (Pauzė) Tai mels- 
kis. (Pauzė) Melskis, Vini, kalbėk savo maldą. 

Pauzė. Vilis verčia lapą. Pauzė 

VILIS. Ieškoma žvitraus berniuko. 

Pauzė. Vini tebespokso į priekį. Vilis verčia lapą. Pauzė. Laikraštis dings- 

ta. Ilga pauzė 

VINI. Kalbėk savo senąją maldą, Vini. 

Ilga pauzė 


Antras veiksmas 


Toks pat scenovaizdis. 

Vilis nematomas. 

Vini prasmegusi iki kaklo, skrybėlaitė ant galvos, akys užmerktos. Galva, 
kurios ji jau nebegali nei pakreipti, nei nuleisti, nei pakelti, atgręžta į 
priekį ir nė nekrusteli per visą veiksmą. Akis judina, kaip nurodyta. 
Krepšys ir skėtis kaip buvę. Revolveris guli gerai matomoj vietoj ant 
kauburio jos dešinėje. Ilga pauzė. 

Garsiai skamba skambutis. Ji tučtuojau atsimerkia. 

Skambutis nutyla. Ji spokso į priekį. Ilga pauzė 


VINI. Pasveikinta būk, šventoji šviesa. (Ilga pauzė. Ji užsimerkia. 
Garsiai skamba skambutis. Ji tučtuojau atsimerkia. Skambutis nu- 
ščiūva. Ji spokso į priekį. Ilgai šypsosi. Paskui nebesišypso. Ilga pau- 
zė) Kažkas vis dar mane stebi. (Pauzė) Kažkas vis dar manimi 
tebesirūpina. (Pauzė) Štai kas man atrodo nuostabiausia. (Pau- 
zė) Akys žvelgia į mano akis. (Pauzė) Kaipgi ten tos nepamirš- 
tamos eilės? (Pauzė. Akys žvelgia į dešinę) Vili. (Pauzė. Garsiau) 
Vili. (Pauzė. Žvel gia į priekį) Ar dar tebegalima kalbėti apie laiką? 
(Pauzė) Sakyti, kad jau daug laiko praėjo, Vili, kai tave mačiau. 
(Pauzė) Kai tave girdėjau. (Pauzė) Tai ar galima sakyti? (Pauzė) 
Nagi sakoma, ir tiek. (Šypsosi) Senasis stilius! (Nebesišypso) Tiek 
nedaug bėra dalykų, apie kuriuos gali kalbėti. (Pauzė) Kalbi 
žmogus apie viską. (Pauzė) Apie visa, ką gali. (Pauzė) Kitados 
maniau... (Pauzė)... Sakau, kitados maniau, kad išmoksiu šne- 
kėtis viena. (Pauzė) Noriu pasakyti - pati sau viena, lyg tyruo- 
se. (Šypsosi) Bet ne. (Plačiau šypsosi) Ne ne. (Nebesišypso) Vadi- 
nasi, tu tenai esi. (Pauzė) O ne, tu, be abejo, kaip ir kiti, jau 

nebegyveni, tu, be abejo, numirei arba išėjai ir palikai mane, 
kaip ir kiti, tai nesvarbu, tu esi. (Pauzė. Žvelgia kairėn) Krepšys 
taip pat yra, toks kaip visada, aš jį matau. (Pauzė. Žvelgia deši- 
nėn) Krepšys yra, Vili, kaip visada, savo vietoj, tas krepšys, kurį 
tu man dovanojai tą dieną... pirkiniams nešti. (Pauzė. Žvelgia į 
priekį) Tą dieną. (Pauzė) Kokią dieną? (Pauzė) Kitados melsda- 
vausi. (Pauzė) Sakau, kitados melsdavausi. (Pauzė) Taip, turiu 
prisipažinti, kad melsdavausi. (Šypsosi) Bet dabar ne. (Šypsosi 
plačiau) Ne ne. (Nebesišypso, Pauzė) Tada... Dabar... kaip visa tai 
sunkiai įkandama protui. (Pauzė) Visados buvau tokia, kokia 
esu, ir štai esu tokia nepanaši į tą, kokia buvau. (Pauzė) Esu 
vienokia, sakau, vienokia esu, paskui kitokia. (Pauzė) Čia vie- 
nokia, čia kitokia. (Pauzė) Taip nedaug tėra, ką galima sakyti, 
tai žmogus ir pasakai viską. (Pauzė) Visa, ką gali. (Pauzė) Ir 
jokios teisybės niekur nėra. (Pauzė) Mano rankos ir pečiai. (Pau- 
zė) Mano krūtys? (Pauzė) Vili. (Pauzė) Koks Vilis? (Staiga karštai 
teigdama) Mano Vilis! (Žvelgia į dešinę, šūkteli) Vili! (Pauzė. Gar- 
siau) Vili! (Pauzė. Žvelgia į priekį) Et, tuščia jo, nežinoti, tikrai 
geriau nežinoti visko, tai didelė malonė, štai visa, ko aš trokš- 
tu. (Pauzė) Taigi... tada... dabar... buksmedžio žaluma... šitai... 
Čarlis... bučiniai... šitai... visa tai... baisus vargas protui. (Pauzė) 
Bet manajam jokio vargo. (Šypsosi) Dabar jau ne. (Šypsosi pla- 
čiau) Ne ne. (Nebesišypso. Ilga pauzė. Užsimerkia. Garsiai skamba 
skambutis. Ji atsimerkia. Pauzė) Išnyra akys, kurios tarytum už- 
simerkia ramybėje... kad matytų... ramybėje (Pauzė) Manosios 
ne. (Šypsosi) Dabar jau ne. (Šypsosi plačiau) Ne ne. (Nebesišypso, 
Ilga pauzė) Vili. (Pauzė) Kaip tau atrodo, Vili, gal žemėje nebėra 
atmosferos? (Pauzė) Kaip tu manai, Vili? (Pauzė) Neturi jokios 
nuomonės? (Pauzė) Ką gi, panašu į tave, tu juk niekados apie 
nieką savo nuomonės neturėdavai. (Pauzė) Tai suprantama. 
(Pauzė) Visiškai. (Pauzė) Žemės rutulys. (Pauzė) Kartais mąstau. 
(Pauzė) Gal ne visai. (Pauzė) Kažkas vis dar tebelieka. (Pauzė) 
Nuo bet ko. (Pauzė) Visada palieka. (Pauzė) Gal užeis amžinas 
šaltis. (Pauzė) Nepaliaujamas, pražūtingas šaltis. (Pauzė) Grynas 
atsitiktinumas, taip aš manau, laimingas atsitiktinumas. (Pauzė) 
Otaip, didžios malonės, didžios malonės. (Pauzė) O kas dabar? 

(Ilga pauzė) Veidas. (Pauzė) Nosis (Nudelbia akis ir šnairuoja į nosį) 
Galiu ją matyti... (šnairuodama)... galiukas... šnervės... gyvybės 
alsavimas... tas išlenkimas, kuriuo tu taip žavėjaisi... (atkiša 
lūpas)... lyg ir lūpos šešėlis... (vėl atkiša)... jeigu jas ištempiu... 
(iškiša liežuvį)... liežuvis, žinoma... kuriuo tu taip žavėdavaisi... 
jeigu jį iškišu... (vėl iškiša)... pats galiukas... (Žiūri į viršų)... lyg 
ir kakta... antakis... veikiausiai tik įsivaizduoju... (žvelgia į kai- 
re)... skruostas... ne... (žvelgia į dešinę)... ne... (išpučia skruostus)... 
net jeigu juos išpučiu... (žiūri į kairę, vėl išpučia skruostus)... ne... 
jokio raudonio. (Žvelgia į priekį) Štai ir viskas. (Pauzė) Krepšys, 
žinoma.. . (žvelgia į į kairę)... gal truputį kaip pro miglą... bet vis 
dėlto krepšys. (Žvelgia į priekį. Atsainiai) Žemė, aišku, ir dangus. 
(Žvelgia į dešinę) Skėtis nuo saulės, kurį tu man dovanojai... tą 
dieną... (pauzė)... tą dieną... ežeras... meldai. (Žvelgia į priekį. 
Pauzė) Kokią dieną? (Pauzė) Kokie meldai? (Ilga pauzė. Vini už- 
simerkia. Garsiai skamba skambutis. Vini atmerkia akis. Pauzė. Žvel- 
gia į dešinę) Braunikėlis, žinoma. (Pauzė) Tu gi Braunikėlį atsi- 
meni, Vili, aš jį matau. (Pauzė) Braunikėlis yra čia, Vili, šalia 
manęs. (Pauzė. Garsiai) Braunikėlis yra čia, Vili. (Pauzė. Žvelgia 
į priekį) Štai ir viskas. (Pauzė) Ką aš be jų veikčiau? (Pauzė) Ką 
aš be jų veikčiau, kai dingsta žodžiai? (Pauzė) Spoksočiau į 
priekį, suspaudusi lūpas. (Ilga pauzė, kol ji šitaip daro) Negaliu. 
(Pauzė) Ak, taip, didžios malonės, didžios malonės. (Ilga pauzė. 
Tyliai) Kartais girdžiu garsus. (Klausosi. Paskui įprastu balsu) Bet 
nedažnai. (Pauzė) Tai palaima, garsai yra palaima, jie man pa- 
deda... prastumti dieną. (Šypsosi) Senasis stilius! (Nebesišypso) 
Taip, laimingos tos dienos, kai būna garsų. (Pauzė) Kai aš gir- 
džiu garsus. (Pauzė) Kitados manydavau... (pauzė)... sakau, ki- 
tados many davau, kad jie mano galvoje. (Šypsosi) Bet ne. (Šyp- 
sosi plačiau) Ne ne. (Nebesišypso) Tai buvo gryna logika. (Pauzė) 
Protas. (Pauzė) Proto dar nesu praradusi. (Pauzė) Kol kas dar 
ne. (Pauzė) Ne visiškai. (Pauzė) Šis tas paliko. (Pauzė) Garsai. 
(Pauzė) Lyg koks tykus... byrėjimas, vos girdimas... irimas. (Pau- 
zė. Tyliai) Tai daiktai, Vili. (Pauzė. Įprastu balsu) Krepšio viduj, 
lauke aplink krepšį. (Pauzė) Taip taip, daiktai turi savo gyveni- 
mą, aš visada šitai sakau, daiktai turi gyvenimą. (Pauzė) Tarkim, 

mano veidrodis, aš jam nereikalinga. (Pauzė) Skambutis. (Pau- 
zė) Jis rėžia skaudžiai kaip peilis. (Pauzė) Kaip grąžtas. (Pauzė) 
Nebandyk apsimesti, kad jo negirdi. (Pauzė) Kaip dažnai... (pau- 
zė)... sakau, kaip dažnai tardavau sau, apsimesk, Vini, dėkis 
negirdinti skambučio, nepaisyk tu jo, miegok sau ir atsibusk, 
miegok ir atsibusk, kada patinka, atsimerk ir užsimerk, kada 
panorėsi, arba taip, kaip tau patogiausia. (Pauzė) Atsimerk ir 
užsimerk, Vini, atsimerk ir užsimerk, visados tas pat. (Pauzė) 
Bet ne! (Šypsosi) Dar ne. (Šypsosi plačiau) Ne ne. (Nebesišypso. 
Pauzė) Kas dabar? (Pauzė) Kas dabar, Vili? (Ilga pauzė) Dar yra, 
aišku, mano pasakojimas, kai jau nieko kito nebelieka. (Pauzė) 
Gyvenimas. (Šypsosi) Ilgas gyvenimas. (Nebesišypso) Prasideda 
įsčiose, kur kitados prasidėdavo gyvybė, Mildreda prisimena, 
ji prieš mirdama prisimins įsčias, prisimins motinos įsčias. (Pau- 
zė) Dabar ji jau kokių ketverių ar penkerių metų ir neseniai 
gavo dovanų didelę vaškinę lelę. (Pauzė) Su visais drabužiais, 
visą komplektą. (Pauzė) Batukai, kojinytės, apatinukas, kelnai- 
tės, rauktas sijonėlis, pirštinaitės. (Pauzė) Balto tinkliuko. (Pau- 
zė) Balta šiaudinė skrybėlaitė su gumine juostele pasmakrėj. 
(Pauzė) Perlų vėrinys. (Pauzė) Maža paveiksluota pasakų kny- 
gutė, spausdinta, ją galima Lėlytei pakišti po pažasčia, kai ve- 
diesi pasivaikščioti, (Pauzė) Mėlyno krištolo akys, kurios atsi- 
merkia ir užsimerkia. (Pauzė. Pasakojamu tonu) Saulė dar nebu- 
vo patekėjusi, kai Mili atsikėlė, nusileido stačiais... (pauzė)... 
užsimetė naktinius marškinius, nusileido visiškai viena stačiais 
mediniais laiptais, atbula visom keturiom, nors jai buvo už- 
draudę tai daryti, ir įėjo į... (pauzė)... pirštų galais nušlepsėjo 
per tylų koridorių, įėjo į vaikų kambarį ir pradėjo nurenginėti 
Lėlytę. (Pauzė) Palindo po stalu ir pradėjo nurenginėti Lėlytę 
(Pauzė) Vis ją... bardama. (Pauzė) Staiga pelė - (Ilga pauzė) Tvar- 
dykis, Vini. (Ilga pauzė. Šaukdama) Vili! (Pauzė. Garsiau) Vili! 
(Pauzė. Švelniai priekaištaudama) Tavo elgesys paskutiniu metu 
kartais man atrodo labai keistas, Vili, niekada nemaniau, kad 
galėtum tyčia būti toks Žiaurus. (Pauzė) Keistas? (Pauzė) Ne, 
(Pauzė) Čia tai ne. (Šypsosi plačiau) Dabar jau ne. (Nebesišypso) Ir 
vis dėlto... (Staigiai sunerimusi) Tikiuosi, kad neatsitiko nieko 

blogo. (Žvelgia į dešinę, garsiai) Ar viskas gerai, brangusis? (Pauzė. 
Žvelgia į priekį. Pati sau) Dieve duok, kad tik jis nebūtų įlindęs 
priekin galva! (Žvelgia į dešinę, garsiai) Tu ten neužkliuvai, Vili? 
(Pauzė. Taip pat garsiai) Tu neįstrigai ten, Vili? (Žvelgia į priekį, 
susirūpinusi) Gal jis visą tą laiką šaukiasi pagalbos, o aš jo ne- 
girdžiu! (Pauzė) Žinoma, aš girdžiu šaukiant. (Pauzė) Bet tie 
šauksmai veikiausiai tik mano galvoj. (Pauzė) Nejau gali būti, 
kad... (Pauzė. Įsitikinusi) Ne ne, mano galva visada buvo pilna 
šauksmų. (Pauzė) Vos girdimų, nesuprantamų šauksmų. (Pau- 
zė) Čia jie priartėja. (Pauzė) Čia nutolsta. (Pauzė) Tarytum vėjui 
pučiant. (Pauzė) Štai kas man atrodo nuostabiausia. (Pauzė) Jie 
nuščiūva. (Pauzė) Ak taip, didžios malonės, didžios malonės. 
(Pauzė) Diena dabar jau gerokai įpusėjusi. (Šypsosi. Šypsena 
dingsta) Ir vis dėlto gal dar per anksti man dainuoti. (Pauzė) 
Dainuoti per anksti yra pragaištinga, aš visada taip sakau. (Pau- 
zė) Kita vertus, nereikėtų ir per ilgai uždelsti. (Pauzė) Pasigirs- 
ta skambutis miegoti, o žmogus dar nedainavai. (Pauzė) Diena 
slinko - (šypteli, šypsena dingsta) —- ir praslinko, visiškai praslin- 
ko, ir nebuvo jokios dainos, nei šiokios, nei anokios. (Pauzė) Čia 
tai problema. (Pauzė) Žmogus negali dainuoti... Šiaip sau dai- 
nuoti, ne. (Pauzė) Daina pati atplaukia ant lūpų, tu nė nežinai 
kodėl, bet laikas netinkamas, ir ją užgniauži. (Pauzė) Tu sakai, 
va dabar tai metas, dabar arba niekada, ir negali. (Pauzė) Ne- 
gali dainuoti, ir tiek. (Pauzė) Nė vienos gaidos. (Pauzė) Dar toks 
dalykas, Vili, jeigu jau apie tai prašnekom. (Pauzė) Liūdesys, 
kai padainuoji. (Pauzė) Ar tau pažįstamas toks jausmas, Vili? 
(Pauzė) Iš savo gyvenimo patirties. (Pauzė) Ne? (Pauzė) Liūdesį 
po intymių lytinių santykių tai mes pažįstame, kaipgi. (Pauzė) 
Čia net su Aristoteliu tu būtum tos pačios nuomonės, Vili, man 
rodos. (Pauzė) Taip, žmogus žinai, kad taip bus, ir esi pasiruo: 
šęs. (Pauzė) Bet po dainavimo... (Pauzė) Trunka tas, aišku, neil- 
gai. (Pauzė) Štai kas man nuostabiausia. (Pauzė) Kad liūdesys 
greit išblėsta. (Pauzė) Kaipgi ten skamba tos puikios eilės? (Pau- 
zė) Tų manęs neminėk, tegul tata ta ta nebetemdo ta ta ta šešė- 
liu niūriu... tu manęs neminėk... tegu širdgėla ta... tik linksmai 
nusijuok... tu manęs neminėk... neklausyk, negirdėk... tik sma- 

giai nusijuok... tik linksmai uždainuok... (Pauzė. Atsidususi) 
Pamiršti žmogus savo klasikus. (Pauzė) Na, ne visus. (Pauzė) 
Dalį. (Pauzė) Dalis palieka atminty. (Pauzė) Štai kas man atrodo 
nuostabiausia, dalis tų klasikų palieka, kad galėtum prastum- 
ti dieną. (Pauzė) O taip, didžios malonės didžios malonės. (Pau- 
zė) O dabar? (Pauzė) O dabar, Vili? (Ilga pauzė) Kviečiu, kad 
prieš mano sielos akis pasirodytų... misteris Šaueris - arba Ku- 
keris. (Ji užsimerkia. Garsiai skamba skambutis. Ji atsimerkia. Pau- 
zė) Susikabinę rankomis, laisvose rankose krepšiai. (Pauzė) Jau 
pražygiavę... gerą gyvenimo galą. (Pauzė) Nebe jauni, dar ne 
seni. (Pauzė) Stovi sau ir vėpso į mane. (Pauzė) O, sako jis, ki- 
tados krūtinė turėjo būti visai nieko sau. (Pauzė) Ir pečių, sako 
jis, kitados esu prastesnių matęs. (Pauzė) Kažin, ar ji tebejaučia 
savo kojas? - sako jis. (Pauzė) Kažin, ar jos kojos tebėra gyvos? — 
sako jis. (Pauzė) Ar ji ten, žemai, nuoga, ar apsivilkusi? - sako 
jis. (Pauzė) Paklausk, sako jis, man juk gėda. (Pauzė) Paklausti 
ją ko? - sako ji. (Pauzė) Ar tebėra gyvos jos kojos. (Pauzė) Ar ji 
ten Žemai nuoga ar apsivilkusi. (Pauzė) Pats klausk, sako ji. 
(Pauzė. Staiga įniršusi) Paleisk mane, dėl Dievo meilės, ir atsi- 
kabink, tučtuojau atsikabink! (Pauzė. Tokiu pat balsu, įniršusi) 
Atsikabink, po paraliais! (Šypsosi) Bet ne. (Šypsosi plačiau) Ne 
ne. (Nebesišypso) Matau, kaip jie tolsta. (Pauzė) Susikabinę ran- 
pranyko. (Pauzė) Paskutiniai žmogiški padarai, kurie čionai 
buvo užklydę. (Pauzė) Iki šiol. (Pauzė) O dabar? (Pauzė. Tyliai) 
Pagelbėk. (Pauzė. Tyliai) Pagelbėk, Vili. (Pauzė. Tyliai) Ne? (Ilga 
pauzė. Pasakojamu tonu) Staiga pelė užšoko jai ant šlaunelės, ir 
Mildreda persigando, paleido Lėlytę iš rankų ir ėmė klykti — 
(Vini staiga suspinga) ir klykė ir klykė - (Vini du sykius klykteli) - 
klykė ir klykė ir klykė ir klykė, kol visi subėgo, visi vienais 
naktiniais baltiniais - tėtis, mamytė, auklė ir... senoji Enė - pa- 
žiūrėti, kas atsitiko... (Pauzė)... kas ten Viešpatie Dieve atsitiko. 
(Pauzė) Per vėlai. (Pauzė) Per vėlai. (Ilga pauzė. Vos girdimai) Vili. 
(Pauzė. Įprastu balsu) Tuščia jo, dabar jau nedaug beliko iki 
skambučio miegoti. (Pauzė) Tada gali užmerkti akis, tada pri- 
valai užmerkti akis — ir būti užsimerkusi. (Pauzė) Kam vėl visa 

tai kartoti. (Pauzė) Kitados galvodavau... (pauzė)... sakau, kitados 
galvodavau, kad viena sekundės dalelytė ničniekuo nesiskiria 
nuo kitos. (Pauzė) Kadaise sakydavau... (pauzė)... sakau, kadai- 
se sakydavau: Vini, tu esi nekintanti, viena sekundės dalelytė 
ničniekuo nesiskiria nuo kitos. (Pauzė) Kam vėl visa tai traukti 
iš atminties? (Pauzė) Tiek nedaug yra dalykų, kuriuos žmogus 
gali traukti iš atminties, kad trauki viską. (Pauzė) Viską, ką gali. 
(Pauzė) Man skauda sprandą! (Pauzė. Staigiai įširdusi) Man skau- 
da sprandą! (Pauzė) Va, dabar geriau. (Irzlokai) Viskas su saiku. 
(Ilga pauzė) Neturiu daugiau ką veikti. (Pauzė) Nei ką sakyti. 
(Pauzė) Bet daugiau pasakyti privalau. (Pauzė) Va kur problema. 
(Pauzė) Ne, pasaulyje turi kažkas pajudėti, aš toliau nebeištver- 
siu. (Pauzė) Koks zefyras. (Pauzė) Koks dvelktelėjimas. (Pauzė) 
Kaip ten tos nemirtingos eilės? (Pauzė) Jau galėjo būti stojusi 
amžinoji tamsa. (Pauzė) Juoda naktis be galo be krašto. (Pauzė) 
Tik atsitiktinumas, manau, laimingas atsitiktinumas. (Pauzė) 
Ak taip, malonės su kaupu. (Ilga pauzė) O kas dabar? (Pauzė) 
Kas dabar, Vili? (Ilga pauzė) Toji diena. (Pauzė) Rausvas puto- 
jantis šampanas. (Pauzė) Laibos taurelės. (Pauzė) Išėjo paskuti- 
nis svečias. (Pauzė) Paskutinis tostas, kai kūnas glaudžiasi prie 
kūno. (Pauzė) Tas žvilgsnis. (Ilga pauzė) Kokia diena? (Ilga pau- 
zė) Koks žvilgsnis? (Ilga pauzė) Girdžiu šaukiant. (Pauzė) Dai- 
nuok. (Pauzė) Dainuok savo seną dainą, Vini. 
Ilga pauzė. Staiga Vini suklūsta. Akys nukrypsta dešinėn. Iš už deši- 
niojo kauburio šlaito kyšteli Vilio galva. Jis keturpėsčias, pritrenkiamai 
išsipustęs - cilindras, vizitinis švarkas, dryžuotos kelnės ir t. t., rankose 
baltos pirštinės. Labai ilgi vešlūs balti ūsai, tarytum seno aukšto kari- 
ninko. Jis stabteli, įsispokso į priekį, susiglosto ūsus. Visiškai išlenda iš 
už kauburio, atsigręžia kairėn, stabteli, žvelgia į Vini. Visom keturiom 
atsibogina į vidurį, stabteli, atgręžia galvą į salę, spokso į priekį, glostosi 
ūsus, tvarko kaklaryšį, pasitaiso cilindrą, dar kiek pasistūmėja į priekį, 
stabteli, nusiima cilindrą ir žvelgia į Vini. Dabar jis netoli centro, jai 
matomame plote. Nebeįstengdamas ilgai būti iškelta galva, nudelbia 
akis žemėn 
VINI (salonų damos tonu). Ak, koks netikėtas malonumas! (Pauzė) 
Kaip tą dieną, kai tu inkšdamas atėjai prašyti mano rankos! 

(Pauzė) Aš dievinu tave, Vini, būk mano. (Jis pakelia akis) Gyve- 
nimas be manosios Vin - žiauri kančia. (Ji pradeda kikenti) Bet 
ir išsidabinai tu, yra į ką akis paganyti! (Kikena) O kurgi gėlės? 
(Pauzė) Kurios šiandien šypsosi. (Vilis nuleidžia galvą) Kas ten 
tau ant sprando, bene piktvotė? (Pauzė) Žiūrėk tik, neužleisk, 
Vili, kol ji dar tavęs nesurietė. (Pauzė) Kur tu visą tą laiką bu- 
vai? (Pauzė) Ką tu visą tą laiką veikei? (Pauzė) Persirenginėjai? 
(Pauzė) Argi negirdėjai, kaip šaukiausi tavęs? (Pauzė) Gal buvai 
įstrigęs savo urve? (Pauzė. Jis pakelia galvą, žvelgia aukštyn) Va 
šitaip gerai, Vili, žiūrėk į mane. (Pauzė) Pasotink savo senas akis, 
Vili. (Pauzė) Ar dar kas nors tebėra užsilikę? (Pauzė) Kas nors 
užsilikę? (Pauzė) Ne? (Pauzė) Tu gi žinai, aš negalėjau deramai 
prisižiūrėti. (Jis nuleidžia galvą) Tave tai dar galima atpažinti, 
nors truputį. (Pauzė) Gal tu sumanei dabar persikelti čionai, į šią 
pusę... bent neilgam? (Pauzė) Ne? (Pauzė) Tik trumpas vizitas? 
(Pauzė) Apkurtai tu, Vili, ar ką? (Pauzė) Nebyliu pasidarei? (Pau- 
zė) Žinau, tu niekad nebuvai mėgėjas kalbėti. Aš tave dievinu, 
Vini, būk mano, ir daugiau nuo tos dienos ničnieko, vien pi- 
kantiškos nuotrupos iš iliustruoto savaitraščio. (Žvelgia į priekį. 
Pauzė) Tiek jau to, bene čia svarbu, štai ką aš visados sakau, 
šiaip ar taip, diena bus buvusi laiminga, dar viena laiminga 
diena. (Pauzė) Nedaug jau liko laukti, Vini. (Pauzė) Girdžiu 
šaukiant. (Pauzė) Ar tu kada girdi šaukiant, Vili? (Vėl žvelgia 
į Vilį) Vili. (Pauzė) Pažvelk dar į mane, Vili. (Pauzė) Dar sykį, 
Vili. (Jis pakelia akis. Ji laimingu balsu) O! (Pauzė. Vini sukrėsta) 
Kas gi tave kamuoja, Vili, dar niekad nemačiau tokios veido 
išraiškos! (Pauzė) Užsidėk skrybėlę, brangusis, čia saulė kalta, 
kam tos ceremonijos, aš dėl to nepyksiu. (Jis numeta skrybėlę ir 
pirštines ir pradeda ropoti kauburio šlaitu pas ją į viršų. Nušvitusi) 
Ak, tik pažiūrėkit, neįtikėtina! (Jis stabteli, viena ranka laikyda- 
masis už kauburio, ropoja aukštyn) Nagi, brangusis, pirmyn, dar 
pasispausk, duok garo, aš tau šauksiu ir drąsinsiu. (Pauzė) Ar tu 
manęs įsigeidei, Vili?.. Ar gal ko kito? (Pauzė) Ar tu nori paliesti 
mano veidą... dar sykį? (Pauzė) Ar tu įsigeidei bučinio, Vili... ar 
gal ko nors kito? (Pauzė) Buvo metas, kai aš būčiau galėjusi tau 
ranką ištiesti. (Pauzė) O anksčiau dar buvo metas, kai ištiesdavau 

tau ranką. (Pauzė) Tau visada verkiant reikėjo rankos, Vili. (Jis 
čiūžteli atgal į kauburio papėdę ir lieka gulėti kniūbsčias) Bumpt! 
(Pauzė. Jis pasikelia ant rankų ir kojų, grįžteli veidą į ją) Pamėgink 
dar kartą, Vili, aš šauksiu ir drąsinsiu tave. (Pauzė) Nežiūrėk į 
mane šitaip! (Pauzė. Įsiaudrinusi) Nežiūrėk į mane šitaip! (Pauzė. 
Tyliai) Ar tu iš galvos išėjai, Vili? (Pauzė. Vėl tyliai) Seno vargšo 
savo proto netekai, Vili? 
Pauzė 
VILIS (v0s girdimai). Vin. 
Pauzė. Vini žvelgia į priekį. Jos veidas švinta - sulig kiekviena akimirka 
vis labiau 
VINI. Vin! (Pauzė) Ak, ši diena iš tikrųjų yra laiminga diena, būsiu 
turėjusi dar vieną laimingą dieną! (Pauzė) Kad ir kažin kas. 
(Pauzė) Bent iki šiol. 
Pauzė. Bando niūniuoti dainos pradžią, paskui tyliai užtraukia melodiją, 
kuri sklido iš grojančios skrynelės 
Lūpos tyli 
Ar tu myli — 
Nežinau, 
Bet iš rankų 
Tavo rankų 
Numanau... 
Valso sūkury 
Šoku lyg sapne, 
Tavo akys 
Man pasakė: 
Myli mane! 
Pauzė. Palaiminga išraiška Vini veide užgęsta. Ji užmerkia akis. Garsiai 
skamba skambutis. Ji atsimerkia. Šypsosi, spoksodama į priekį. Šypso- 
damasi nukreipia žvilgsnį į Vilį, kuris tebestovi keturpėsčias ir žvelgia į 
ją. Vini šypsena dingsta. Juodu žvelgia į vienas kitą 
Ilga pauzė 

Veikėjai: 


PONIA RUNI (MEDI) - į aštuntą dešimtį įžengusi dama 
KRISTIS — vežikas 

PONAS TAILERIS - išėjęs į pensiją vekselių makleris 
PONAS SLOKAMAS - hipodromo tarnautojas 
TOMIS - nešikas 

PONAS BARELAS - stoties viršininkas 

PANELĖ FIT - į ketvirtą dešimtį įžengusi mergina 
MOTERS BALSAS. 

DOLI - maža mergaitė 

PONAS RUNI (DENAS) - ponios Runi vyras, aklas 
DŽERIS —- mažas berniukas 


Kaimo garsai. Avis, paukštis, karvė, gaidys - atskirai, paskui visi kartu. 
Tyla. 

Ponia Runi vieškeliu eina į stotį. Velkamų kojų žingsniai. Iš namo prie 
kelio sklinda vos girdima muzika. „Mirtis ir mergelė“* Žingsniai sulė- 
tėja, nutyla 


PONIA RUNI. Vargšelė. Vienui viena šioj senoj griuvenoj. 

Muzika pagarsėja. Aplinkui viskas nutilę, skamba tik muzika. Vėl pasi- 
eirsta žingsniai. Muzika nutyla. Ponia Runi niūniuoja melodiją. Niū- 
niavimas nuslopsta. Artėja dardantys ratai. Vežimas sustoja. Žingsniai 
sulėtėja, taip pat sustoja 


PONIA RUNI. Tai jūs, Kristi? 

KRISTIS. Tas pats, ponia. 

PONIA RUNI. Aš ir žiūriu - arklėnas pažįstamas. Kaip jūsų vargšės 
žmonos sveikata? 

KRISTIS. Negerėja, ponia. 

PONIA RUNI. O vargšės dukters? 

KRISTIS. Neblogėja, ponia. 

Tyla 

PONIA RUNI. Kodėl jūs sustojote? (Pauzė) O kodėl aš sustojau? 

Tyla 

KRISTIS. Dienelė - kaip tik žirgų lenktynėms, ponia. 

PONIA RUNI. Žinoma, žinoma. (Pauzė) Tiktai ar išsilaikys tokie 
orai? (Pauzė. Jausmingai) Tiktai ar išsilaikys tokie orai? 

Tyla 

KRISTIS. Aš va galvoju, ar jums ne... 


* „Mirtis ir mergelė“ - F. Schuberto kūrinio (op. 7, Nr. 3) pavadinimas. 

PONIA RUNI. Tsss! (Pauzė) Nejaugi jau girdžiu pašto traukinį? 
Dieve, negali būti! 

Tyla. Sužvengia arklėnas. Tyla 

KRISTI. Nė velnio ne paštinis! 

PONIA RUNI. Ak, ačiū Dievui! O aš jau būčiau galėjusi prisiekt, 
kad girdžiu jį atidundant bėgiais tolumoj. (Pauzė) Tai mat kaip 
prunkščia arklėnai. Ką gi, nieko nuostabaus. 

KRISTI. Aš va svarstau, ar jums nereikia trupučio mėšlo? 

PONIA RUNI. Mėšlo? Kas per mėšlas? 

KRISTI. Tvarto mėšlas. 

PONIA RUNI. Tvarto mėšlas... Man mielas jūsų atvirumas, Kristi. 
(Pauzė) Paklausiu šeimininko. (Pauzė) Kristi. 

KRISTIS. Taip, ponia. 

PONIA RUNI. Arjums tai, kaip aš kalbu, nepasirodė... keista? (Pau- 
zė) Aš ne apie balsą. (Pauzė) Ne, turiu omeny žodžius. (Pauzė. 
Greičiau pati sau) Rodos, vartoju paprasčiausius žodžius, bet vis 
tiek, kai aš kalbu, kartais atrodo labai... keista. (Pauzė) Dievu- 
liau! Kas jam ten daros? 

KRISTIS. Nepaisykite, ponia, ak ir duoda garo jis šiandien. 

Tyla 

PONIA RUNI. Mėšlas? Ir kam gi mums mėšlas, kai turi tiek metų? 
(Pauzė) Kodėl jūs kulniuojat keliu pėsčias? Kodėl neužsilipat 
ant savo mėšlo, nevažiuojat vežimu? Gal jums nuo aukščio 
svaigsta galva? 

Tyla 

KRISTIS (arklėnui). No! Pauzė. (Garsiau) Noo! Ei, uuch, tai velnio 
padaras! 

Tyla 

PONIA RUNI. Jis nė nekrūptelėjo. (Pauzė) Man taip pat reikia eiti, 
nes dar pavėluosiu į stotį. (Pauzė) Ką tik jis bliovė ir kapstė 
kanopa žemę. O dabar nesiteikia nė krustelėti. Sušerkite jam 
gerai per pasturgalį. 

Pliaukši botagas. Pauzė 
Stipriau! 

Pliaukši botagas. Pauzė 

Nagi! Jeigu mane kas nors šitaip paakintų, aš jau nedelsčiau. 
(Pauzė) Ak! Kaip jis žiūri į mane! Akys didžiulės, drėgnos, iš- 
kankintos gylių! Turbūt jei eičiau toliau ir pasitraukčiau jam 
iš akių... 

Pliaukši botagas 
Ne, ne! Pakaks! Paimkit jį už apynasrio ir nusukit nuo manęs 
jo akis. Ak, koks siaubas! (Ji eina toliau. Velkamų kojų žingsniai) 
Ką aš padariau, kad to nusipelniau, už ką, už ką? (Velkamų kojų 
žingsniai) Jau taip seniai ... Ne! Ne! (Velkamų kojų žingsniai. De- 
klamuoja) „Tiktai atodūsiu gailiu... param pam pam pam... jau 
taip seniai skriaudų patirta“. (Sustoja) Kaip man eiti toliau, aš 
nebegaliu. Ak, tėkšiuos ant kelio kaip karvės blynas ir nebety- 
sosiu. Pasklisiu plačiai į šalis kaip pliurzė, aplipusi sąšlavom, 
dulkėm ir musėm, ir tegu mane šaukšteliu susemia. (Pauzė) 
Dieve, vėl šitas pašto traukinys. Kas gi man čia nutiks? (Vėl 
pasigirsta velkamų kojų garsas) Ak, pati Žinau, aš - sena isterikė 
ragana, prikamuota vargo, verkšlenimo, poniškumo, bažny- 
čios lankymo, podagros ir bevaikystės. (Pauzė. Trūkčiojamai) 
Mini! Mažute Mini! (Pauzė) Meilė - tai visa, ko prašiau, truputis 
meilės, kasdien, dukart per dieną, penkiasdešimt metų meilės 
dukart per dieną, reguliariai, kaip pas Paryžiaus mėsininką, ir 
kokiai normaliai moteriai reikia švelnumo? Ryte pakšt į skruos- 
tą, po ausimi, vakare - vėl pakšt pakšt, ko! tau žandenos ataugs. 
Ak, štai ir jie, mano puikieji palėpščiai! 

Velkamų kojų garsas. Dviračio skambutis. Tai senasis ponas Taileris ve- 

jasi ją dviračiu, jis taip pat važiuoja į stotį. Cypteli stabdžiai. Sulėtinęs 

greitį, jis rieda šalia jos. 

PONAS TAILERIS. Ponia Runi! Atleiskit, skrybėlės nenukelsiu. Dar 
nuvirsiu. Dieviškas oras žirgų lenktynėms. 

PONIA RUNI. Ak, pone Taileri! Jus mane mirtinai išgąsdinot! Pri- 
sėlinot kaip medžiotojas prie stirnos! Ak! 

PONAS TAILERIS (žaismingai). Aš jums skambinau, ponia Runi, vos 
jus išvydęs, užguliau dviračio skambutį, jau nesiginčykit. 

PONIA RUNI. Jūs ir jūsų skambutis, pone Taileri, yra du visiškai 
skirtingi dalykai. Kokios naujienos apie jūsų vargšę dukterį? 

PONAS TAILERIS. Puikios, puikios. Jai viską pašalino, na, supran- 
tate... visus tuos... aaa... niekus. Dabar likau be anūkų. 

Velkamų kojų garsas 

PONIA RUNI. Vaje, kaip jūs siūbuojat! Nulipkite, meldžiu jūsų, 
arba pavažiuokite toliau. 

PONAS TAILERIS. O gal imsiu ir švelniai atsiremsiu ranka į jūsų 
petį, ponia Runi, ir ką pasakysite? (Pauzė) Ar neprieštarautu- 
mėt? 

PONIA RUNI. Ne, pone Runi, tai yra, pone Taileri, man iki gyvo 
kaulo įgriso lengvos seniokiškos rankos ant mano pečių ir kitų 
idiotiškų vietų, mirtinai įgriso. Dangau, juk tai Konolio furgo- 
nas! (Sustoja) 

Autofurgono ūžesys. Jis priartėja ir bildėdamas nudarda prošal. Dardesys 

nuščiūva 

Ar jums viskas gerai, pone Taileri? (Pauzė) Na, kurgi jis? (Pauzė) 
Aa, štai kur jūs! (Vėl pasigirsta velkamų kojų garsas) Lėkė taip, 
kad vos neužkabino. 

PONAS TAILERIS. Aš žaibiškai nušokau ant žemės. 

PONIA RUNI. Iškišti iš namų nosį - tikrai savižudybė. Tačiau ko- 
kia nauda iš sėdėjimo namie, pone Taileri? Kas yra sėdėjimas 
namie? Lėtas irimas. Na štai, apdulkėjom nuo galvos ligi kojų. 
Atleiskit, ką jūs pasakėt? 

PONAS TAILERIS. Nieko, ponia Runi, nieko, aš tik šiaip, keikiau 
po nosim Dievo pasaulį ir žmones, sau po nosim, ir tą drė- 
gną šeštadienio popietę, kai jame atsiradau. Man vėl nuleido 
užpakalinę padangą. Prieš išvažiuodamas ją pripūčiau. Ir še 
tau — riedu ant ratlankio. 

PONIA RUNI. Ak, kaip gaila! 

PONAS TAILERIS. Jei būtų priekinė, nė žodžio nesakyčiau. Betgi 
užpakalinė! Užpakalinė! Sankaba! Tepalai! Stabdžiai! Važiuok- 
lė! Ne! Tojau per daug! 

Velkamų kojų garsas 

PONIA RUNI. Mes turbūt baisiai vėluojame, pone Taileri, aš net 
bijau pažvelgti į laikrodį. 

PONAS TAILERIS (karčiai). Vėluojame! Važiuodamas dviračiu, ir tai 
vėluodavau. O dabar - dvigubai vėluojame, trigubai, keturgu- 
bai. Geriau jau būčiau netaręs nė žodžio ir jus aplenkęs. 

Velkamų kojų garsas 

PONIA RUNI. Ką jūs pasitinkate, pone Taileri? 

PONAS TAILERIS. Hardį. (Pauzė) Mes kadaise abu nuo nulio pra- 
dėjom. (Pauzė) Kartą išgelbėjau jam gyvybę. (Pauzė) Aš to ne- 
pamiršau. 

Velkamų kojų garsas. Žingsniai nutyla 

PONIA RUNI. Pastovėkim valandėlę, kol tos šlykščios dulkės nusės 
ant dar šlykštesnių kirmių. 

Tyla. Kaimo garsai 

PONAS TAILERIS. Koks dangus! Kokia šviesa! Ak, kąir kalbėti, kaip 
malonu tokiu oru būti gyvam ir išeiti iš ligoninės. 

PONIA RUNI. Gyvam? 

PONAS TAILERIS. Na, sakykime, pusgyviam. 

PONIA RUNI. Kalbėkite savo vardu, pone Taileri. Aš toli gražu ne 
pusgyvė, ir nepanašu, kad tokia greitai būsiu. (Pauzė) Kodėl 
mes čia stovime? Šios dulkės per amžius nenusės. Be to, kam 
joms nusėsti, pravažiuos kokia didelė ūžianti mašina, ir jos vėl 
šaus sūkuriu ligi dangaus. 

PONAS TAILERIS. Tai gal mums geriau eiti? 

PONIA RUNI. Ne. 

PONAS TAILERIS. Na, ponia Runi... 

PONIA RUNI. Eikit, pone Taileri, eikit sau, palikit mane, aš noriu 
pasiklausyti balandėlių burkavimo. 

Balandžių burkavimas 
Jei pamatysite mano vargšą aklą Deną, pasakykit jam, kad aš 
ėjau jo pasitikti, ir staiga man vėl užėjo, užplūdo kaip potvynis. 
Pasakykite jam - jūsų vargšė žmonelė prašė jums pasakyti, kad 
ją vėl tarsi užliejo potvynis... (balsas užsikerta) ir ji paprasčiausiai 
nuėjo namo... Tiesiai namo. 

PONAS TAILERIS. Na, ponia Runi, na na, pašto traukinys dar ne- 
pravažiavo, įsikibkite man į laisvą ranką, ir mes be jokio vargo 
suspėsime. 

PONIA RUNI (pasikūkčiodama). Ką? Na, kas gi čia daros? (Aprimusi) 
Arjūs nematote, kaip man sunku? (Piktai) Nejaugi nė trupučio 
negerbiat svetimos nelaimės? (Pasikūkčiodama) Mini! Brangioji 
Mini! 

PONAS TAILERIS. Na, ponia Runi, na na, pašto traukinys dar ne- 
pravažiavo, įsikibkite į mano laisvą ranką, ir mes be jokio vargo 
suspėsime. 

PONIA RUNI (trūkčiojamu balsu). Dabar jai būtų jau penkta dešim- 
tis, nežinau, gal penkiasdešimt, ji kauptų savo dailaus kūnelio 
jėgas, ruošdamasi amžiaus permainai... 

PONAS TAILERIS. Na, ponia Runi, na na, pašto traukinys... 

PONIA RUNI (pratrūkdama). Važiuosit jūs ar ne, pone Runi, tai yra 
pone Taileri, ar pagaliau važiuosit? Ar liausitės prie manęs 
kabinėjęsis? Kas čia per šalis, kur moteris negali lieti savo šir- 
dies keliuose ir kryžkelėse, netrukdoma atitarnavusių vekselių 
maklerių! 

Ponas Taileris ketina sėstis ant dviračio 
Viešpatie, juk jūs nevažiuosit nuleistu ratu! 

Ponas Taileris užsiropščia ant dviračio 
Jūs sutrinsit savo padangą į skutus! 

Ponas Taileris pasileidžia iš vietos. Tolstantys minamo dviračio garsai. 

Tyla. Burkuoja balandžiai 
Įsimylėję paukšteliai. Bučiuojasi snapeliais visą vasarą miš- 
kuos. (Pauzė) Ak, prakeiktas korsetas! Kaip jį man čia atlais- 
vinti, nepažeidžiant padorumo. Pone Taileri! Pone Taileri! Su- 
grįžkit ir atvarstykit man raištelius po žiogriu! (Griausmingai 
kvatoja, nutyla) Kas čia man daros, kas čia man daros? Niekaip 
nenurimstu, neriuos iš savo seno purvino kailio, man sprogsta 
makaulė, ak, kad subirčiau į atomus, atomus! (Nesavu balsu) 
Atomus! (Tyla. Balandžių burkavimas. Silpnu balsu) Dieve! (Pau- 
zė) Dieve! 

Pasigirsta artėjančios mašinos ūžesys. Automobilis sustoja greta ponios 

Runi, burzgia variklis. Tai ponas Slokamas, hipodromo tarnautojas 

PONAS SLOKAMAS. Kas jums, ponia Runi? Jūs dvilinkai perlinkus. 
Skauda pilvą? 

Tyla. Ponia Runi nevaržomai kvatoja. Pagaliau 

PONIA RUNI. Ak, čia mano senas gerbėjas, sporto tarnautojas su 
savo limuzinu. 

PONAS SLOKAMAS. Ar leisite jus pavėžėti, ponia Runi? Gal mums 
pakeliui? 

PONIA RUNI. Taip, pone Slokamai. Mums visiems pakeliui. (Pauzė) 
Kaip laikosi jūsų vargšė mama? 

PONAS SLOKAMAS. Ačiū, nuodėmė būtų skųstis. Stengiamės, kad 
mažiau kentėtų. Didi pareiga, ponia Runi, ar ne tiesa? 

PONIA RUNI. Žinoma, pone Slokamai, didi pareiga, aš net nežinau, 
kaip jums ir pavyksta. (Pauzė. Ji smarkiai vožia sau per skruostą) 
Ak, vapsvos! 

PONAS SLOKAMAS (šaltai). Tai ar leisite jus pavėžėti, ponia? 

PONIA RUNI (su perdėtu entuziazmu). Ak, tai būtų nuostabu, pone 
Slokamai, tiesiog nuostabu. (Suabejojusi) Tik ar įlipsiu aš, jūs 
taip aukštai pakilęs, tai yra turiu galvoj šias naujas padangas. 
(Atidaromų durelių garsas. Ponia Runi stengiasi įlipti) O negalima 
nuimti šito stogo? Ne? (Ponios Runi šnopavimas) Ne... negaliu... 
Jums teks išlipti, pone Slokamai, ir pastumti mane. (Pauzė) Kas 
yra? (Pauzė. Susikrimtusi) Tai jūs pasiūlėte, pone Slokamai, o ne 
aš. Važiuokit, sere, važiuokite savo keliu. 

PONAS SLOKAMAS (išjungia variklį). Tuojau, ponia Runi, tuojau, 
palaukite, ir aš toks pat sustingęs, kaip ir jūs. (Triukšmingai 
keliasi nuo vairuotojo sėdynės) 

PONIA RUNI. Sustingęs! Aš sustingusi! Juk liumpsiu visa kaip 
drebučiai. (Sau po nosim) Senas paleistuvis! 

PONAS SLOKAMAS (atsistojęs už jos). Na, ponia Runi, kaip mes 
darysim? 

PONIA RUNI. Tarsi aš būčiau ryšulys, pone Slokamai, drąsiau. 
(Pauzė. Šnopavimas) Štai taip! (Šnopavimas) Žemiau! (Šnopavimas) 
Luktelėkit! (Pauzė) Ne, nepaleiskit! (Pauzė) Sakykime, kad aš 
įlipsiu, o kaip išlipsiu? 

PONAS SLOKAMAS (sunkiai alsuodamas). Išlipsit, ponia Runi, išlip- 
sit. Galjūsų ir nepavyks įlaipinti, bet jau išlipti tai tikrai pavyks. 
(Vėl įsiręžia stengdamasis padėti) 

PONIA RUNI. Ak!.. Žemiau!.. Nebijokit! Mūsų jau nebe tas amžius, 
kai... Na!... Štai!.. Pakiškit petį! Ak!.. (Sukikena) Puiku! Op! Op! 
Ak! Įlindau! 

Ponas Slokamas dūsuoja. Jis užtrenkia dureles. Ponia Runi surinka 

Suknelė! Jūs prispaudėt mano suknelę! 

Ponas Slokamas atidaro dureles. Ponia Runi išlaisvina suknelę. Tūž- 

mingai ir nesuprantamai murmėdamas ponas Slokamas apeina mašiną. 

Sopulingas ponios Runi balsas 
Mano gražioji suknelė! 

Ponas Slokamas sėdasi į savo vietą, užtrenkia dureles, pasuka raktelį. 

Variklis neužsiveda. Jis atleidžia raktelį. 
Ką pasakys Denas, mane išvydęs? 

PONAS SLOKAMAS. O jis ką - ėmė ir praregėjo? 

PONIA RUNI. Ne, aš turiu galvoj, kai jis supras. Ką jis pasakys, kai 
apčiuops skylę? 

Ponas Slokamas užgula starterį. Rezultatas tas pats. Tyla 
Ką jūs ten veikiat, pone Slokamai? 

PONAS SLOKAMAS. Žiūriu sau prieš nosį, ponia Runi, per priekinį 
stiklą į tuštumą. 

PONIA RUNI. Užveskit ją, maldauju, ir važiuojam. Koks siaubas! 

PONAS SLOKAMAS (susimąstęs). Visą rytą ėjo lyg peilis per sviestą, 
ir še tau, be gyvybės ženklų. Ir daryk žmonėms gera. (Pauzė. 
Viltingai) Gal jį išjungti? (Taip ir padaro, užgula starterį. Variklis 
riaumoja. Ponas Slokamas stengiasi ją perrėkti) Jis užsikirto! (Trupu- 
tį paspaudžia akseleratorių, įjungia pirmą pavarą, pajuda, perjungia 
aukštesnę pavarą) 

PONIA RUNI (susijaudinusi). Atsargiai! Višta. 

Cypia stabdžiai. Kudakuoja višta 
Ak, motin, juk jūs užvažiavot ant jos. Važiuojam, važiuojam! 

Mašina įgauna greitį. Pauzė 
Kokia mirtis! Nerūpestingai kapstėsi mėšle ant kelio, saulu- 
tėje vis pasimėgaudama dulkių voniomis, ir štai - bach! - visi 
rūpesčiai baigti. (Pauzė) Jau nebedės kiaušinių, nebetupės ant 
jų... Sykį garsiai sukudakavo, ir... ramybė. (Pauzė) Jai vis tiek 
anksčiau ar vėliau būtų perrėžę gerklę. (Pauzė) Atvažiavome. 
Išleiskit mane. (Mašina stabdoma, sustoja, burzgia variklis. Ponas 
Slokamas signalizuoja. Pauzė. Garsiau. Pauzė) Kam tai darote, pone 
Slokamai? Mes stovime, pavojus praėjo, o jūs pypsit. Užuot 
pypsėjęs dabar, verčiau būtumėt papypsėjęs tai nelaimėlei. 

Ausį rėžiantis signalas. Ant viršutinių stoties platformos laiptelių pa- 

sirodo Tomis, nešikas 

PONAS SLOKAMAS (šaukia). Nusileisk čia, Tomi, padėk šiai damai, 
ji užstrigo. 

Tomis nusileidžia laiptais 
Atidaryk dureles, Tomi, išleisk ją. 

Tomis atidaro dureles 

TOMIS. Žinoma, pone. Puikus oras žirgų lenktynėms, pone. Ar 
numanote, pone, kas... 

PONIA RUNI. Nekreipkit į mane dėmesio. Nė menkiausio dėmesio. 
Manęs paprasčiausiai nėra. Gerai Žinomas faktas. 

PONAS SLOKAMAS. Daryk ko prašomas, Tomi, dėl Dievo meilės. 

TOMIS. Taip, pone. Nagi, ponia Runi... (Traukia ją iš mašinos) 

PONIA RUNI. Palauk, Tomi, nagi palauk tu, netempk manęs taip, 
leisk pasisukti ir padėti kojas ant žemės. (Stengiasi tai padaryti) 
Na, štai. 

TOMIS (tempia ją lauk). Plunksneles pasaugokit, ponia. (Šnopavimas) 
Jau lengviau, lengviau... 

PONIA RUNI. Na palauk, dėl Dievo meilės, nutrauksi man galvą! 

TOMIS. Pasilenkit, ponia Runi, pasilenkit, o galvutę iškiškit laukan. 

PONIA RUNI. Pasilenkit! Mano amžiuje! Sapalionės! 

TOMIS. Palenkit ją, pone. 

Abudu stena 

PONIA RUNI. Fu! 

TOMIS. Na! Jau eina! Galit išsitiesti, ponia! Štai! 

Ponas Slokamas užtrenkia dureles 

PONIA RUNI. Aš išlipau? 

Pasigirsta piktas pono Barelo, stoties viršininko, balsas 

PONAS BARELAS. Tomi! Tomi! Kur jis, po velniais, prapuolė? 

Ponas Slokamas įjungia pavarą 

TOMIS (skubėdamas). Ar nepatartumėte man dėl Damų taurės, 
pone? Man čia Harį Žaibą rekomendavo. 

PONAS SLOKAMAS (paniekinamai). Haris Žaibas! Tas kuinas! 

PONAS BARELAS (laiptų viršuje šaukia). Tomi! Nutrauksiu tau gal- 
vą... (Pamato ponią Runi) Ak, ponia Runi... 

Ponas Slokamas perjunginėdamas pavaras, nuvažiuoja 

Kas ten šitaip savo pavarų dėžę kankina, Tomi? 

TOMIS. Senas išlepėlis Slokamas. 

PONIA RUNI. Išlepėlis Slokamas! Argi gražu šitaip kalbėti apie 
geresnius už save! Išlepėlis Slokamas! O tu - pamestinukas! 

PONAS BARELAS (piktai, Tomiui). Ko čia kėpsai ant visuomeninio 
kelio? Čia tau visai ne vieta! Nagi vikriau ant platformos ir 
iškrauk vežimą. Kas bus, jei nė pasisukt nespėsi, o dvylikos 
trisdešimt užgrius? 

TOMIS (su kartėliu). Štai kaip atsidėkojama už krikščionišką po- 
elgį. 

PONAS BARELAS (nuožmiai). Judinkis, kol tavęs neišmetė iš darbo! 

Lėti lipančio laiptais Iomio žingsniai 

Ar nori, kad ateičiau ir tave paraginčiau kastuvu? 

Žingsniai paspartėja, tolsta, nutyla 

Ak, Dieve, pasigailėk, na ir gyvenimėlis! (Pauzė) Na, ponia Runi, 
džiugu jus vėl matyti sveiką. Ilgokai nesikėlėt iš lovos. 

PONIA RUNI. Ne, nepakankamai ilgai, pone Barelai. (Pauzė) Geriau 
jau būčiau tysojusi lovoje. (Pauzė) Gulėčiau paslika savo pato- 
gioje lovoje, pone Barelai, ir pamažu, be skausmų, tirpčiau sau 
palaikydama jėgas košele ir šaltiena iš veršelio kojyčių, tirpčiau, 
kad galų gale manęs jau nebebūtų matyti po antklode lyg ko- 
kios lentos. (Pauzė) Be kosulio, be skrepliavimo, be kraujosruvų, 
be vėmulio, tylutėliai sau persikraustyčiau į geresnį pasaulį ir 
prisiminčiau, prisiminčiau (balsas užsikerta) visus savo kvailus 
vargus... tarsi... jų niekad nebūtų buvę... Kuo aš paverčiau šią 
nosinę? (Garsiai šnypščiasi nosį) Ar seniai jūs čia stoties virši- 
ninkas, pone Barelai? 

PONAS BARELAS. Geriau neklauskit, ponia Runi, geriau neklauskit. 

PONIA RUNI. Jūs turbūt savo tėvo vietą užėmėt, kai jis pasitraukė? 

PONAS BARELAS. Vargšas tėtušis! (Pagarbi tyla) Neilgai jis mėga- 
vosi ramybe. 

PONIA RUNI. Kaip dabar jį matau. Mažutis toks, panašus į šešką, 
našlys violetiniu veideliu, kurčias kaip kelmas, linkęs paniurz- 
gėti ir paaimanuoti. (Pauzė) Jums ir pačiam turbūt jau metas 
į poilsį, pone Barelai? Auginsite sau rožes. (Pauzė) Ar gerai 
supratau, jūs sakėt, kad dvylika trisdešimt tuojau atvyks? 

PONAS BARELAS. Taip ir sakiau. 

PONIA RUNI. Bet pagal mano laikrodį, - ojis daugmaž tiksliai eina, 
bent jau ėjo per aštuntos valandos žinias, - dabar jau beveik 
dvylika... ėčė... (pauzė, ponia Runi žiūri į laikrodį) trisdešimt šešios. 
(Pauzė) O paštinio, kad ir ką sakytum, dar nebuvo. (Pauzė) O gal 
jis prasmuko, kad ašir nepastebėjau? (Pauzė) Mat, pamenu, buvo 
tokia akimirka, kai šitaip panirau į sielvartą, kad būčiau nepaste- 
bėjus, jei mane net volas būtų pervažiavęs. (Pauzė. Ponas Barelas 
nori eiti) Nenueikite, pone Barelai. (Ponas Barelas nueina. Ponia 
Runi, garsiai) Pone Barelai! (Pauzė. Garsiau) Pone Barelai! 

Ponas Barelas grįžta 

PONAS BARELAS (suirzęs). Kas nutiko, ponia Runi? Aš dirbu. 

Tyla. Pučia vėjas 

PONIA RUNI. Vėjas pakilo. (Pauzė. Vėjas) Baigėsi giedra. (Pauzė. 
Vėjas. Susimąsčiusi) Greitai prasidės lietus ir pils iki pat vakaro. 
(Ponas Barelas nueina) O vakare debesys išsisklaidys ir saulė, 
akimirką nušvitus, nusileis už kalvų. (Pastebi, kad pono Barelo 
nebėra) Pone Barelai! Pone Barelai! (Tyla) Visus aš atstumiu. 
Patys prieina neprašomi, kas buvo, tas pražuvo, veržiasi padėti, 
paslaugūs visi... (jos balsas užsikerta)... nuoširdžiai džiaugiasi... 
kad vėl mato mane ... taip gerai atrodančią. (Šnirpščia į nosinę) 
Ir štai, keli paprasti žodžiai... iš visos širdies... ir aš viena... vėlei 
viena. (Šnirpščia į nosinę. Su kartėliu) Geriau visai iš namų būčiau 
kojos nekėlusi! Neperžengusi slenksčio! (Pauzė) Aa, štai ir toji 
Fit. Įdomu, pasisveikins ar ne. 

Artėjantys panelės Fit žingsniai, ji niūniuoja bažnytinį himną. Pradeda 

lipti laiptais aukštyn 
Panele Fit! (Panelė Fit sustoja, liaujasi niūniuoti) Gal aš nemato- 
ma, panele Fit? O gal šis juodas kretonas taip man tinka, kad 
manęs nuo sienos nebeįmanoma atskirti? (Panelė Fit nusileidžia 
vienu laipteliu žemyn) Taip, taip, panele Fit, pasižiūrėkit į mane 
iš arčiau ir galbūt pažinsit kadaise buvusios moters figūrą. 

PANELĖ FIT. Ponia Runi! Aš jus mačiau, bet nepažinau. 

PONIA RUNI. Sekmadienį mes kartu meldėmės. Klūpojom prie 
vieno altoriaus. Gėrėm iš vienos taurės. Nejau nuo to laiko aš 
taip pasikeičiau? 

PANELĖ FIT (sukrėsta). O, bažnyčioje, ponia Runi, bažnyčioje aš būnu 
viena su savo Kūrėju. Ojūs? (Pauzė) Zakristijonas, ir tas, rink- 
damas aukas žino, kad neverta prie manęs sustoti. Aš papras- 
čiausiai nematau padėklo ar lėkštelės, ar ką jie dar naudoja, be 
to, kaip galėčiau? (Pauzė) Net tada, kai visa baigiasi ir aš išeinu 
į gryną šviežią orą, net tada iš pradžių einu, lyg į kokį rūką 
panirus, ir nematau savo tikėjimo brolių. Ojie tokie geri, reikia 
pasakyti, dauguma jų, tokie geri ir atidūs. Jie mane supranta 
ir nepyksta ant manęs. Čia juk mūsų tamsiaplaukė panelė Fit, 
sako, viena su savo Kūrėju, duokim jai ramybę. Ir pasitraukia 
nuo kelio į šalį, kad į juos neatsitrenkčiau. (Pauzė) Ak taip, aš 
išsiblaškiusi, tokia išsiblaškiusi, net šiokiadieniais. Paklauskite 
mamos, jei netikit manimi. Heti, sako ji, kai imu kramtyti ser- 
vetėlę, užuot valgiusi sumuštinį, Heti, na kaip gali būti tokia 
išsiblaškiusi? (Atsidūsta) Visa tai, ponia Runi, tikriausiai dėl to, 
kad aš ne iš šio pasaulio. Aš matau, girdžiu, skiriu kvapus ir 
taip toliau, atlieku įprastus veiksmus, o mano širdis ne čia, ponia 
Runi, iš tikrųjų mano širdis toli. Paliktų mane ramybėje, nelaiky- 
tų manęs - ir aš iškart nuskrisčiau... namo. (Pauzė) Jei manote, 
ponia Runi, kad aš tyčia su jumis nepasisveikinau, tai - labai 
neteisinga. Aš mačiau tik didelę blankią dėmę, tik dar vieną 
blankią dėmę. (Pauzė) Ar kas nors ne taip, ponia Runi, atrodot 
kažkaip neįprastai. Jūs taip sulinkot, taip susirietėt. 

PONIA RUNI (su kartėliu). Medi Runi, mergautine pavarde Dan, 
ir - didelė blanki dėmė. (Pauzė) Jūsų akys skvarbios, panele Fit, 
jūs net pati nežinot, kokios skvarbios jūsų akys. (Pauzė) 

PANELĖ FIT. Na jau... Tai kuo galiu būti jums naudinga, jei jau 
esu šalia? 

PONIA RUNI. Jei padėtumėt man įveikti šią uolą, panele Fit, tai nea- 
bejoju, kad kas jau kas, o jūsų Kūrėjas tikrai jums atsilygintų. 

PANELĖ FIT. Na, na, ponia Runi, nebandykite manęs skaudinti! 
Atsilygintų. Aš aukoju savo auką negalvodama apie naudą sau 
arba visai neaukoju. (Pauzė. Jos besileidžiančių žingsnių garsas) 
Jūs, suprantama, norite į mane atsiremti, ponia Runi. 

PONIA RUNI. Prašiau pono Barelo, kad ištiestų man ranką, viso 
labo ištiesti ranką. (Pauzė) Jis nusigręžė ir mane paliko. 

PANELĖ FIT. Ir dabar jums reikalinga mano ranka? (Pauzė. Suirzusi) 
Jums reikia mano rankos, ponia Runi, ar ir dar ko nors? 

PONIA RUNI (užsiplieksdama). Jūsų rankos! Bet kieno rankos! Pagal- 
bos rankos! Penkioms sekundėms! Dieve, na ir pasaulėlis! 

PANELĖ FIT. Taigi... Žinote, ką jums pasakysiu, ponia Runi, nema- 
nau, kad jums iš viso derėtų kelti koją iš namų. 

PONIA RUNI (įširdusi). Nusileiskite čia, panele Fit, ir duokite man 
ranką, kitaip aš suriksiu, kad visa parapija suskambės! 

Pauzė. Vėjas. Besileidžiančios panelės Fit žingsniai 

PANELĖ FIT (nuolankiai). Taip, matyt, ir turi elgtis protestantai. 

PONIA RUNIL. Taip elgiasi skruzdės. (Pauzė) Aš mačiau taip elgiantis 
kirmius. (Panelė Fit tiesia jai ranką) Ne, brangute, ne iš tos pusės, 
jeigu jums tas pat. Aš iki visiškos laimės dar ir kairiarankė. 
(Įsikimba į dešinę panelės Fit ranką) Dieve, vaikeli, jūs juk tikras 
kaulų maišas, jums reikia pasitaisyti. (Girdėti, kaip, įsikabinu- 
si į panelės Fit ranką, ji ropščiasi laiptais viršun) Tai blogiau nei 
Materhornas, ar esate kada nors lipusi į Materhorną, panele 
Fit, tą vietą labai pamėgę jaunavedžiai. (Šmopavimas) Kodėl 
jie nepadaro turėklų? (Šmopavimas) Palaukit, aš atsikvėpsiu. 
(Pauzė) Nepaleiskit manęs! (Panelė Fit niūniuoja savo himną. Po 
akimirkos ponia Runi ima pritarti jai žodžiais)... per tamsąąą... tam 
tam tam... (Panelė Fit nustoja niūniuoti... Garsiai) Naktis tamsi, o 
namai toli... tam tam tam... 

PANELĖ FIT (isteriškai). Liaukitės, ponia Runi, liaukitės, arba pa- 
leisiu jūsų ranką! 

PONIA RUNI. Juk šitaip giedojo „Luzitanijoje“? Ar aš painioju su 
„Viešpats, mano stiprybė“? Turbūt tai buvo taip jaudinama. Ar 
aš painioju su „Titaniku“? 

Sudominti triukšmo, ant platformos pakraščio sustoja ponas Taileris, 

ponas Barelas ir Tomis 

PONAS BARELAS. Kas per... 

Tyla 

PONAS TAILERIS. Puikus oras žirgų lenktynėms. 

Garsus Tomio kikenimas, kurį ponas Barelas vikriai nutraukia smūgiu į 

pilvą. Tomis leidžia atitinkamus garsus 

MOTERS BALSAS (veriamai). Oi, tik pažvelk, Doli, tik pažvelk! 


184 


DOLI. Ką, mama? 

MOTERS BALSAS. Jos užstrigo. (Kikena) Užstrigo! 

PONIA RUNI. Na štai, tapom visų dvidešimt šešių grafysčių pajuo- 
kos objektu. Jeigu jų ne trisdešimt šešios. 

PONAS TAILERIS. Labai gražu taip elgtis su beteisiais pavaldiniais, 
pone Barelai, - be perspėjimo smogti į paširdžius. 

PANELĖ FIT. Ar kas nors matė mano mamą? 

PONAS BARELAS. Kas ten tokia? 

TOMIS. Tamsiaplaukė panelė Fit. 

PONAS BARELAS. O kurgi jos veidas? 

PONIA RUNI. Na, mieloji, jei jūs pasirengusi, aš galiu eiti toliau. (Jos 
užsiropščia ant likusių laiptų) Nagi, pasitraukite jūs, storžieviai. 

Brūžavimas 

MOTERS BALSAS. Atsargiai, Doli! 

PONIA RUNI. Ačiū jums, panele Fit, ačiū, viskas gerai, dabar tik 
atremkite mane į sieną kaip brezento ritinį, ir tuo tarpu pakaks. 
(Pauzė) Atleiskite man už tą parmazoniją“, panele Fit, jei būčiau 
žinojusi, kad jūs ieškot mamos, nebūčiau jūsų varginusi. Aš juk 
viską suprantu. 

MOTERS BALSAS. Ateik, Doli, angele, atsistokim prieš pirmą klasę, 
rūkantiems. Duok ranką ir laikyk mane tvirtai, nes dar įtrauks 
po ratais. 

PONAS TAILERIS. Motušę pametėt, panele Fit? 

PANELĖ FIT. Labas rytas, pone Taileri. 

PONAS TAILERIS. Labas rytas, panele Fit. 

PONAS BARELAS. Labas rytas, panele Fit. 

PANELĖ FIT. Labas rytas, pone Barelai. 

PONAS TAILERIS. Motušę pametėt, panele Fit? 

PANELĖ FIT. Ji sakė atvažiuosianti paskutiniu traukiniu. 

PONIA RUNI. Nemanykit, kad jei aš tyliu, tai manęs nėra, aš negyva 
ir nematau to, kas dedasi. 


* Angl. var. ramdam („erzelis“) - pasenęs, retas prancūziškos kilmės žodis, siejamas su 
naktinėmis musulmonų Ramadano apeigomis; patvirtinąs ponios Runi teiginį, esą ji 
kalba labai keistai. Pranc. var. - pavartotas gana neutralus, bet retas žodis branle-bas 
(„subruzdimas, sujudimas“). Verčiant stengtasi atrasti tarpinį kelių originalo versijų 
variantą. (Čia ir toliau vert. past.) 

PONAS TAILERIS (kreipdamasis į panelę Fit). Kai jūs sakot, - pasku- 
tiniu traukiniu... 

PONIA RUNI. Nors akimirką nepuoselėkit tuščių vilčių, kad jei 
laikausi nuošaly, tai mano kančios liovėsi. Ne. Viską - kalvas, 
laukus, hipodromą su ilga ilga balta tvora ir trim raudonom 
tribūnom, šią mielą nedidukę užkampio stotį, net jus visus, 
taip, teisybė, ir mėlyną debesuotą dangų, viską aš matau, sto- 
viu čia, viską matau tomis akimis... (Jos balsas užsikerta)... tomis 
akimis... ak, jei jūs turėtumėt mano akis... suprastumėt, ko jos 
prisižiūrėjo... nenusigręždamos... ne, nieko... nieko... į ką pa- 
virto mano nosinė? 

Pauzė 

PONAS TAILERIS (kreipdamasis į panelę Fit). Kai jūs sakot, - pasku- 
tiniu traukiniu... (Ponia Runi ilgai ir kruopščiai šnypščiasi nosį)... 
kai jūs sakote, - paskutiniu traukiniu, panele Fit, aš suprantu, 
kad kalbate apie dvylikos trisdešimt. 

PANELĖ FIT. Apie kokį gi dar, pone Taileri, apie kokį gi dar, savai- 
me suprantama, aš galiu kalbėti? 

PONAS TAILERIS. Tada jums nėra ko nerimauti, nes dvylika trisde- 
šimt dar neatvyko. Pažvelkit. (Panelė Fit žiūri) Ne, išilgai sanka- 
sos. (Panelė Fit žiūri. Kantriai) Ne, panele Fit, sekit akimis mano 
pirštą. (Panelė Fit žiūri) Štai, dabar matote. Semaforas. Nepadori 
devintos valandos horizontalė. (Pagalvojęs, nusiminęs) Arba, 
deja, trečios! (Ponas Barelas tvardo juoką) Ačiū, pone Barelai. 

PANELĖ FIT. Bet dabar jau netrukus bus... 

PONAS TAILERIS (kantriai). Mes visi žinome, panele Fit, puikiai 
žinome, kiek netrukus bus, tačiau rūstus faktas yra faktas, — 
dvylika trisdešimt dar neatvyko. 

PANELĖ FIT. Bet juk ne dėl avarijos, tikiuosi! (Pauzė) Turbūt jis 
nenuriedėjo nuo bėgių! (Pauzė) Ak, miela mamyte! Ir su šviežiu 
unguriu pietums! 

Garsus Tomio juokas, kurį ponas Barelas nutraukia kaip ir praėjusį kartą 

PONAS BARELAS. Pakaks tau senų pliurpalų. Nagi mauk į būdelę 
ir paklausk pono Keido, ar nėra man naujienų. 

Tomis nueina 

PONIA RUNI (liūdnai). Vargšas Denas! 

PANELĖ FIT (neramiai). Koks siaubas! Kas atsitiko? 

PONAS TAILERIS. Na, na, panele Fit, nereikia... 

PONIA RUNI (su aistringu sielvartu). Vargšas Denas! 

PONAS TAILERIS. Na, na, panele Fit, nepasiduokit... sielvartui, vis- 
kas bus gerai... galų gale. (Tyliai ponui Barelui) Kas ten atsitiko, 
pone Barelai? Juk traukiniai nesusidūrė? 

PONIA RUNI (entuziastingai). Susidūrė! Ak, kaip būtų nuostabu! 

PANELĖ FIT (apimta siaubo). Susidūrė! Taip ir maniau! 

PONAS TAILERIS. Eime, panele Fit, paėjėkime truputį tolėliau plat- 
forma. 

PONIA RUNI. Taip, taip, visi paėjėkim. (Pauzė) Ne? (Pauzė) Jūs 
persigalvojote? (Pauzė) Aš visiškai sutinku, mums čia geriau, 
laukiamosios salės šešėly. 

PONAS BARELAS. Atleiskit, aš trumpam. 

PONIA RUNI. Kol nenusliūkinot šalin, pone Barelai, prašom paaiš- 
kinti vieną dalyką, aš reikalauju. Net pats lėčiausias traukinys 
šioj trumpoj atkarpoj negali vėluoti dešimt minučių ir daugiau be 
rimtų priežasčių, ar ne? (Pauzė) Visiems mums žinoma, kad jūsų 
stotis - geriausiai prižiūrima visame tinkle, bet kartais ir to nepa- 
kanka, ir to nepakanka. (Pauzė) Na, pone Barelai, pakaks kram- 
tyti ūsą, mes laukiame jūsų paaiškinimo, mes, patys artimiausi, 
jei ne patys brangiausi jūsų nelaimingų keleivių giminaičiai. 

Pauzė 

PONAS TAILERIS (racionaliai). Aš manau, kad mes turime teisę 
gauti kokį nors paaiškinimą, pone Barelai, bent jau dėl visų 
mūsų ramybės. 

PONAS BARELAS. Aš nieko nežinau. Žinau tik tiek, kad atsirado 
techninių kliūčių. Visas transportas vėluoja. 

PONIA RUNI (pašaipiai). Vėluoja! Dėl techninių kliūčių! Ak, jau tie 
viengungiai! Mes čia iš proto einame, nerimaudami dėl savo 
artimųjų, o jis kalba apie technines kliūtis! Žmonės ligota šir- 
dimi ir nesveikom kepenim, tokie kaip aš, kiekvieną akimirką 
gali susmukti, o jis kalba apie technines kliūtis! Mūsų orkaitėse 
tuoj suanglės šeštadienio kepsniai, o jis... 

PONAS TAILERIS. Štai atbėga Tomis! Ačiū Dievui, nugyvenau tiek, 
kad jo sulaukčiau! 

TOMIS (uždusęs, šaukia iš tolo). Atvažiuoja. (Pauzė. Arčiau) Jau prie 
pervažos! 

Staiga pasigirsta stoties garsai. Signalai. Varpeliai. Švilpukai. Artėjančio 

traukinio ūkimas. Prabildančio pro šalį traukinio dundesys 

PONIA RUNI (perrėkdama traukinį). Paštinis į miestą! Paštinis! 

Paštinis traukinys nutolsta, atvyksta priešpriešinis, įvažiuoja į stotį, 

sustoja, garsiai šnypščia garai, bilda sankabos. Keleiviai išlipa, trinksi 

durys, ponas Barelas šaukia: „Boghilas! Boghilas!“ 
(Šaižiai) Denai! Tu sveikas?.. Kurgi jis? Denai! Ar nematėte mano 
vyro?.. Denai! (Stotis tuštėja. Konduktoriaus švilpukas. Traukinys 
pajuda, tolsta. Tyla) Jo nėra! Aš tiek iškentėjau, kad čia ateičiau, 
ir še tau, jo nėra!.. Pone Barelai... Arjo nebuvo traukiny? (Pauzė) 
Kas yra? Jūs atrodote, lyg būtumėte išvydęs vaiduoklį! (Pauzė) 
Tomi!.. Ar nematei mano vyro? 

TOMIS. Jis jau ateina, ponia. Jam padeda Džeris. 

Staiga ant platformos pasirodo ponas Runi, remdamasis į mažojo 

Džerio ranką. Jis aklas, baksnoja žemę lazdele ir be perstogės šnopuoja 

PONIA RUNI. Ak, Denai! Pagaliau! (Vilkdama kojas, ji skuba jo pasi- 
tikti. Prieina. Abu sustoja) Dangau, kurgi tu buvai? 

PONAS RUNI (šaltai). Medi. 

PONIA RUNI. Kurgi buvai dingęs? 

PONAS RUNI. Tualete. 

PONIA RUNI. Pabučiuok mane! 

PONAS RUNI. Pabučiuoti? Žmonių akivaizdoj? Perone? Matant 
berniukui? Ar išsikraustei iš proto? 

PONIA RUNI. Džeris neprieštaraus. Tiesa, Džeri? 

DŽERIS. Taip, ponia. 

PONIA RUNI. Kaip laikosi tavo vargšas tėvas? 

DŽERIS. Jį išvežė, ponia. 

PONIA RUNI. Ir dabar tu vienui vienas? 

DŽERIS. Taip, ponia. 

PONAS RUNI. Ko čia atėjai? Tu manęs neperspėjai. 

PONIA RUNI. Norėjau tau padaryti staigmeną. Gimimo dienos 
proga. 

PONAS RUNI. Gimimo dienos proga? 

PONIA RUNI. Ar nepameni? Aš tave vonioje pasveikinau. 

PONAS RUNI. Negirdėjau. 

PONIA RUNI. Bet aš tau kaklaraištį padovanojau! Tu jį ryši! 

Pauzė 

PONAS RUNI. Ir kiekgi dabar man metų? 

PONIA RUNI. Ar tau ne vis tiek? Eime. 

PONAS RUNI. Kodėl neatšaukei berniuko? Dabar turėsim duoti 
jam pensą. 

PONIA RUNI (liūdnai). Pamiršau! Aš tiek prisikentėjau, kol čia atė- 
jau! Kokie siaubingi, bjaurūs Žmonės! (Pauzė. Maldaujamai) Būk 
man geras, Denai, būk man geras šiandien. 

PONAS RUNI. Duok berniukui pensą. 

PONIA RUNI. Štai tau du puspensiai, Džeri. Bėk, nusipirk gardų 
ledinuką. 

DŽERIS. Taip, ponia. 

PONAS RUNI. Užeik manęs pirmadienį, jei tik dar būsiu gyvas. 

DŽERIS. Taip, pone. (Nubėga) 

PONAS RUNI. Galėjome sutaupyti šešis pensus. O sutaupėme tik 
penkis. (Pauzė) Bet kokia kaina? 

Eina peronu susikibę. Velkamų kojų garsas, šnopavimas, lazdelės bils- 

čiojimas 

PONIA RUNI. Tau negera? 

Sustoja pono Runi iniciatyva 

PONAS RUNI. Visam laikui įsidėk į galvą, neversk manęs šnekėti ir 
judėti vienu metu. Daugiau šiame gyvenime nekartosiu. 

Eina. Velkamų kojų garsas ir t. t. Sustoja prie laiptų 

PONIA RUNI. Tau nege... 

PONAS RUNI. Įveikime šią bedugnę. 

PONIA RUNI. Apkabink mane ranka. 

PONAS RUNI. Vėl gėrei? Drebi kaip šaltiena. (Pauzė) Ar pajėgsi 
mane vesti? (Pauzė) Mes nusirisim į griovį. 

PONIA RUNI. O Denai! Kaip senais laikais! 

PONAS RUNI. Susiimk, arba paprašysiu Tomio, kad pakviestų ve- 
žiką. Tada, užuot sutaupę šešis, ne, penkis pensus, prarasim... 
(Murma skaičiuodamas)... du šilingai trys pensai atimti šešis, 
pridėti šilingą ir tris, atimti devynis ir du, pridėti tris, atimti 
du, plius šilingas... (Įprastu balsu) Du ir vienas, mes nuskursim 

dviem šilingais vienu pensu. (Pauzė) Prakeikta saulė, jau pasi- 
slėpė. Koks dangus? 

Vėjas 

PONIA RUNI. Kaupiasi debesys, kaupiasi. Oras bjūra. (Pauzė) Greit 
pirmieji stambūs lašai nutikš į dulkes. 

PONAS RUNI. O barometras rodė giedrą. (Pauzė) Greičiau eikim 
namo, atsisėsim prie židinio. Užtrauksim užuolaidas. Tu man 
paskaitysi. Man rodosi, Efi permiegos su tuo majoru*. (Trumpai 
subrūžuoja kojos) Palauk! (Žingsniai nutyla. Lazdelės bilsčiojimas į 
laiptus) Penkis tūkstančius kartų aš leidausi ir kilau šiais laiptais 
ir vis tiek nežinau, kiek jų čia yra. Kai manau, kad šeši, pasirodo, 
kad jų keturi ar penki, ar septyni, ar aštuoni, o kada prisimenu, 
kad jų penki, jie pasirodo esą trys ar keturi, ar šeši, ar septyni, o 
kai galų gale suvokiu, kad jų septyni, pasirodo, jų penki ar šeši, 
ar aštuoni, ar devyni. Kartais pamanau, ar tik nepakeitė jų per 
naktį? (Pauzė. Susierzinęs) Na? Kiek tu šiandien suskaičiavai? 

PONIA RUNI. Neversk manęs skaičiuoti, Denai, tik ne dabar. 

PONAS RUNI. Neversk skaičiuoti? Tai juk vienas iš negausių gy- 
venimo malonumų! 

PONIA RUNI. Tik ne laiptelius, Denai. Na, prašau, Denai, aš am- 
žiais juos neteisingai suskaičiuoju. Ir tu gali parkristi ant savo 
žaizdos, o man ir, be to, jau mėšlo iki kaklo. Laikykis už manęs, 
ir viskas bus gerai. 

Sumišę leidimosi žemyn garsai. Šnopavimas, klupimas, šūktelėjimai, 

keiksmai. Tyla 

PONAS RUNI. Gerai! Ir tai tu vadini gerai! 

PONIA RUNI. Na štai, mes ir apačioje. Ir beveik be aukų. (Tyla. Su- 
bliauna asilas. Tyla) Tai tikras asilas. Ir jo tėvas, ir motina buvo 
asilai. 

Tyla 

PONAS RUNI. Žinai, aš nutariau mesti tarnybą. 

PONIA RUNI (pasibaisėjusi). Mesti? Ir gyventi namie? Iš pensijos!? 


* Aiški aliuzija į vokiečių rašytojo Theodoro Fontane (1819-1898) romano Effi 
Briest (1895 m.) veikėją. Tą aliuziją randame ir pjesėje „Paskutinė Krapo juosta“ 
(žr. p. 223). 

PONAS RUNI. Nevaikščioti daugiau šiais velnio laiptais. Paskutinį 
kartą įveikti šį prakeiktą kelią. Sėdėti namie ant savo užpakalio 
likučių ir laukti kito maitinimo. (Pauzė) Vien nuo šios minties 
atkuntu! Pirmyn, kol ji nepasimiršo. 

Jie eina toliau. Velkamų kojų garsas, šnopavimas, lazdelės bilsčiojimas 

PONIA RUNI. Atsargiai, šaligatvis... Opa! Šaunuolis! Dabar mums 
ramu, šausime finišo tiese namo)! 

PONAS RUNI (nesustodamas, gaudydamas orą). Finišo... tiese... ji tai 
vadina... Finišo tiese! 

PONIA RUNI. Ša. Nekalbėk eidamas, juk žinai, - tai kenkia tavo 
kraujo apytakai. (Velkamų kojų garsas ir t. t.) Sutelk dėmesį, kaip 
dedi koją po kojos, ar kaip ten sakoma. (Velkamų kojų garsas ir t. t.) 
Na štai, dabar mums sekasi gerai. (Velkamų kojų garsas ir t. t. Staiga 
jie sustoja ponios Runi iniciatyva) Dieve! Juk žinojau, kad kažkas 
atsitiko! Bet per tą jaudinimąsi buvau pamiršus! 

PONAS RUNI (ramiai). Dieve mano. 

PONIA RUNI. Bet tu juk privalai Žinoti. Denai, žinoma, tu juk ten 
buvai. Kas ten atsitiko? Pasakyk! 

PONAS RUNI. Nieko aš nežinau, nieko neatsitiko. 

PONIA RUNI. Bet juk privalai... 

PONAS RUNI (nirtulingai). Ak, tie stabčiojimai ir trūkčiojimai - tai 
pragariška, pragariška! Vos tik pamažu įsisiūbuoju ir pasijuntu 
judąs, tu staiga kaip įbesta sustoji! Du šimtai svarų nereikalingų 
riebalų! Ir kam iškišai iš namų nosį? Paleisk mane! 

PONIA RUNI (labai susijaudinusi). Ne, aš turiu žinoti. Mes nekrus- 
telėsim iš vietos, kol tu man nepapasakosi. Penkiolika minučių 
vėlavo! Nors visa kelionė tetrunka trisdešimt minučių! Kur tai 
girdėta?! 

PONAS RUNI. Nieko aš nežinau. Paleisk mane, kol tavęs nenusi- 
kračiau. 

PONIA RUNI. Bet tu privalai žinoti! Tu juk ten buvai! Ar tai nutiko 
išvykstant? Ar išvykot laiku? Ar tai atsitiko kely? (Pauzė) Kaž- 
kas atsitiko kely? (Pauzė) Denai! (Trūkčiojamai) Kodėl nenori 
pasakyti? 

Tyla. Jie eina toliau. Velkamų kojų garsas ir t. t. Sustoja. Pauzė 

PONAS RUNI. Vargšė Medi. 

Pauzė. Vaikų riksmai 
Kas ten? 

Pauzė. Ponia Runi įsiklauso 

PONIA RUNI. Linčų dvyniai iš mūsų šaipos. 

Riksmai 

PONAS RUNI. Kaip manai, ar jie šiandien apmėtys mus purvais? 

Riksmai 

PONIA RUNI. Atsisukim į juos ir nebijokim jų. (Riksmai. Jie atsisuka. 
Tyla) Pagrūmok jiems lazda. (Tyla) Pabėgo. 

Pauzė 

PONAS RUNI. Ar tau niekad nesinorėjo užmušti vaiko? (Pauzė) 
Nugnybti kokį nors jauniklį pačioje užuomazgoje. (Pauzė) Kiek 
sykių naktį, žiemą, ant juodo kelio į namus aš vos susilaikyda- 
vau neužpuolęs to berniuko. (Pauzė) Vargšas Džeris! (Pauzė) Kas 
tada mane sulaikydavo? (Pauzė) Tik ne žmonių baimė. (Pauzė) 
Gal paėjėkim mažumėlę atgal? 

PONIA RUNI. Atgal? 

PONAS RUNI. Taip. Arba tu - pirmyn, 0 aš - atgal. Tobula porelė. 
Kaip Dantės nusidėjėliai su persuktais į subinę veidais. Mūsų 
ašaros liesis mums ant užpakalių. 

PONIA RUNI. Kas tau, Denai? Tau negera? 

PONAS RUNI. Gera! Kada man buvo gera? Tądien, kai susipaži- 
nai su manimi, man liepė gulėti lovoje. Tą dieną, kai paprašei 
santuokos, gydytojai atsisakė mane gydyti. Tu tai žinojai, ar 
ne? Tą naktį, kai už manęs ištekėjai, mane išnešė su neštuvais. 
Tikiuosi, šito neužmiršai? (Pauzė) Ne, negalima sakyti, kad man 
gerai. Bet man ir ne blogiau. Apskritai man net geriau, nei buvo. 
Regos praradimas buvo tarsi geras sprigtas. Jei dar prarasčiau 
klausą ir kalbos dovaną, turbūt ištempčiau iki šimto metelių. 
O galjau ir ištempiau? (Pauzė) Šiandien man sukako šimtas? 
(Pauzė) Man šimtas, Medi? 

Tyla 

PONIA RUNI. Viskas nuščiuvę. Nė gyvos dvasios. Nėra ko pa- 
klausti. Visi maitinasi. Vėjas (pūsteli vėjas) vos judina lapus, 
ir paukšteliai (sučirškia paukščiai) pavargo giedoti. Karvės (Su- 
baubia karvės) ir avys (subliauna avys) gromuliuoja tyloje. Šunys 

(amtelėjimas) pritilo ir vištos (sukudakuoja višta) apsnūdusios 
sutūpė dulkėse. Mes vieni. Nėra ko paklausti. 

Tyla 

PONAS RUNI (atsikrenkšdamas, pasakojamuoju tonu). Mes išvykome 
tiksliai pagal tvarkaraštį, galvą guldau. Aš buvau... 

PONIA RUNI. Kaipgi tu gali guldyti galvą? 

PONAS RUNI (įprastu tonu, piktai). Guldau galvą, sakau tau! Tai 
nori, kad pasakočiau, ar ne? (Pauzė. Pasakojamuoju tonu) Tiksliai 
pagal tvarkaraštį. Aš kaip visada buvau kupė vienas. Na, bent 
jau taip manau, nes be jokių pastangų pasijutau laisvai. Mano 
protas... (Įprastu tonu) O gal kur nors prisėstume? Ar mes bijo- 
me, kad paskui nebepajėgsime atsikelti? 

PONIA RUNI. Prisėsti! Ant ko? 

PONAS RUNI. Tarkim, ant suolelio. 

PONIA RUNI. Čia nėra suolelio. 

PONAS RUNI. Na, tada ant šlaito, atsisėskim ant šlaito. 

PONIA RUNI. Kad ir šlaito nėra. 

PONAS RUNI. Vadinasi, nepavyks. (Pauzė) Aš sapnuoju kitus ke- 
lius, kitas šalis. Kitus namus, kitus... (Dvejoja) kitus namus. 
(Pauzė) Apie ką aš kalbėjau? 

PONIA RUNI. Apie savo protą. 

PONAS RUNI. Savo protą? Esi tikra? (Pauzė. Nepatikliai) Savo pro- 
tą?.. (Pauzė) Ak, taip. (Pasakojamuoju tonu) Sėdėjau vienas kupė, 
ir mano protas ėmė dirbti, man taip dažnai atsitinka po dar- 
bo, pakeliui į namus, traukiny, bildant ratams. Tavo sezoni- 
nis bilietas, tariau sau, kainuoja dvylika svarų per metus, o 
tu vidutiniškai uždirbi šešis septynis šilingus per dieną, ir jų 
vos pakanka sumuštiniams, stiklinei arbatos, tabakui ir aspiri- 
nui, kad vargais negalais ištvertum iki namų ir tada griūtum į 
lovą. Prie to pridėk - arba atimk - mokestį už butą, draudimą, 
raštinės reikmenis, įvairias prenumeratas, išlaidas tramvajui, 
šildymą, elektrą, leidimus ir licencijas, kirpimąsi, skutimąsi, ar- 
batpinigius vedliams, namų ūkio priežiūros išlaidas, asmenines 
išlaidas ir aibę įvairių smulkmenų, ir pasidarys visiškai aišku, 
kad žiemą ir vasarą, dieną naktį gulėdamas lovoje ir kartą per 
dvi savaites keisdamas pižamą, tu gerokai padidintum savo pa- 

jamas. Tarnyba, tariau sau... (Riksmas. Pauzė. Vėl riksmas. Įprastu 
balsu) Kažkas šaukė? 

PONIA RUNI. Ponia Tali. Jos vyrą, vargšelį, vis kamuoja baisūs 
skausmai, todėl jis be gailesčio ją ir lupa. 

Tyla 

PONAS RUNI. Iš karto išsikvėpė. (Pauzė) Tai apie ką aš čia? 

PONIA RUNI. Apie tarnybą. 

PONAS RUNI. Ak, taip. Tarnyba. (Pasakojamuoju tonu) Jau laikas 
tau, seni, tarnybos atsisakyti, ji tavęs seniai atsisakė. (Įprastu 
balsu) Žinai, būna tokių nušvitimo akimirkų. 

PONIA RUNI. Man labai šalta, aš pavargau. 

PONAS RUNI (pasakojamuoju tonu). Tačiau, kita vertus, tariau sau, 
tie namų buities košmarai: dulkių šluostymas, valymas, vė- 
dinimas, šveitimas, vaškavimas, adymas, skalbimas, gręži- 
mas, džiovinimas, šienavimas, pjovimas, grėbimas, krovimas, 
kasimas, malimas, lėkimas, kalimas. Ir vaikiščiai - laimingi, 
smarkūs, baubiantys mažučiai kaimynų vaikučiai. Apie visa 
tai ir dar daug apie ką mums padeda nutuokti savaitgalis, šeš- 
tadienio atokvėpis ir sekmadienio poilsis. O kas gi bus darbo 
dienomis? Trečiadieniais? Penktadieniais? Kas gi turėtų būti 
penktadieniais? Ir aš vėl ėmiau galvoti apie savo tarnybą tykia- 
me, atkampiame rūsy, apie lentelę su išblukusiu užrašu, apie 
poilsio krėslą ir aksomines užuolaidas, apie visa, kas leidžia 
pasilaidoti gyvam, bent jau nuo dešimtos iki penktos, kai po 
ranka tau iš vienos pusės — butelis šviesaus alaus, o iš kitos — 
lėkštelė šaltos kaip ledas menkės. Niekas, tariau aš, net galutinis 
mirties liudijimas niekada šito nepakeis. Ir tada aš pajutau, kad 
mes sustojome. (Pauzė. Įprastu balsu. Suirzęs) Ko taip pakibai ant 
manęs? Nukeipai, ar ką? 

PONIA RUNI. Man labai šalta, aš pavargau. Vėjas - (vėjo švilpesys) - 
vėjas kiaurai perpučia mano vasarinę suknelę, lyg būčiau vie- 
nais apatiniais. Nuo vienuoliktos nieko sočiai nevalgiau. 

PONAS RUNI. Tu manęs nebeklausai. Aš kalbu, o tu klausaisi vėjo. 

PONIA RUNI. Ne, ne, aš klausausi ištempus ausis, viską papasakok, 
ir mes, įtempę jėgas, nenuilsdami, nenuilsdami keliausime į 
saugų uostą. 

Pauzė 

PONAS RUNI. Nenuilsdami... į saugų uostą... Žinai, Medi, kartais 
man atrodo, kad tu plūkiesi su mirusia kalba. 

PONIA RUNI. Taip, Denai, aš puikiai suprantu, ką turi galvoj, man 
pačiai kartais taip atrodo, ir tai neapsakomai stekena. 

PONAS RUNI. Prisipažinsiu, ir aš pajuntu tą patį, kai atsitiktinai 
išgirstu, ką pats kalbu. 

PONIA RUNI. Na taip, Žinai, juk ši kalba pagaliau numirs, kaip 
numirė mūsų vargšė mieloji gėlų kalba, štai kaip. 

Primygtinis bliovimas 

PONAS RUNI (išsigandęs). Dieve šventas! 

PONIA RUNI. Ak, žavus garbanotas ėriukas nori motinos pieno! 
Štai jų kalba nepasikeitė nuo Arkadijos laikų. 

Pauzė 

PONAS RUNI. Taip, tai iki kurios vietos aš papasakojau? 

PONIA RUNI. Iki sustojimo. 

PONAS RUNI. Ak, taip. (Atsikrenkščia. Pasakojamuoju tonu) Aš, 
suprantama, nutariau, kad mes atvykome į kažkokią stotį ir 
netrukus vėl pajudėsim, taigi sėdėjau nenujausdamas nieko 
blogo. Bet - nė garso. Kažkaip nuobodu šiandien, pamaniau 
sau, niekas neišlipa, niekas neįlipa. Laikas ėjo, niekas nesikeitė, 
ir aš supratau, kad apsirikau. Mes neatvykome į stotį. 

PONIA RUNI. Ir tu nepašokai, neiškišai galvos pro langą? 

PONAS RUNI. Kokia man iš to būtų buvusi nauda? 

PONIA RUNI. Na, būtum šūktelėjęs, kad tau pasakytų, kas nutiko. 

PONAS RUNI. Man buvo nusispjaut, kas nutiko. Ne, aš sėdėjau sau 
ir galvojau: net jeigu šis traukinys niekada nebepajudės, man 
tai mažai terūpi. Bet paskui pamažu... kaip čia pasakius... vis 
smarkiau jutau... eee... na, žinai, kaupiantis... Galbūt dėl ner- 
vų. Tiesą sakant, dabar esu tuo tikras. Žinai, tas jausmas, kai 
pasijunti lyg įkalintas. 

PONIA RUNI. Taip, taip, ir man taip yra buvę. 

PONAS RUNI. Jei dar ilgai čia karksosim, tariau sau, tiesiog neži- 
nau, ką daryti. Atsistojau ir ėmiau žingsniuoti tarp suoliukų 
kaip Žvėris narve. 

PONIA RUNI. Kartais tai padeda. 

PONAS RUNIL. Praėjo, kaip man pasirodė, visa amžinybė, ir mes vėl 
paprasčiausiai leidomės į kelionę. Paskui jau išgirdau Barelą 
šaukiant tą bjaurų pavadinimą. Išlipau, ir Džeris nuvedė mane 
į išvietę, arba Fir, kaip ji dabar vadinama; turbūt iš Vir Viris, 
mat, pasak Grimo „Gramatikos“, „V“ virto „F“ (Pauzė) Visa 
kita Žinai. Tu tyli? (Pauzė) Pasakyk ką nors, Medi. Pasakyk, 
kad tiki manimi. 

PONIA RUNI. Pamenu, kartą nuėjau į vieno tų naujųjų proto dak- 
tarų paskaitą, pamiršau, kaip juos vadina. Jis sakė... 

PONAS RUNI. Bepročių specialistas? 

PONIA RUNI. Ne, ne, tik nerimo graužiamo proto gydytojas. Tikė- 
jausi, kad jis nors mažumėlę paaiškins, kodėl mane visą gyve- 
nimą traukia arklio užpakalis. 

PONAS RUNI. Neurologas? 

PONIA RUNI. Ne, ne, tik dvasinio sielvarto gydytojas, naktį prisi- 
minsiu, kaip juos vadina. Pamenu, jis papasakojo istoriją apie 
vieną mergaitę, labai keistą ir savotiškai nelaimingą, tai štai 
jis kelerius metus beviltiškai ją gydė, kol galų gale turėjo jos 
atsisakyti. Jis nesugebėjo išsiaiškinti, kas jai ne taip. Vienintelis 
dalykas, kurį jis pastebėjo, buvo tai, kad ji miršta. Ir ji iš tiesų 
numirė - netrukus, kai jis nusiplovė rankas jos atsisakęs. 

PONAS RUNI. Na? Ir kas gi čia nepaprasta? 

PONIA RUNI. Nieko, tik nuo to laiko man niekaip iš galvos neišeina 
tai, ką jis tada pasakė ir kaip pasakė. 

PONAS RUNI. Tai tu guli naktimis nesumerkdama akių, vartaisi 
nuo šono ant kito šono ir vis apie tai galvoji. 

PONIA RUNI. Apie tai ir apie kitas... baisybes. (Pauzė) Baigęs pa- 
sakoti apie mažąją mergaitę, jis kurį laiką stovėjo, manyčiau, 
kokias dvi minutes, įbedęs akis į stalą. Paskui staiga pakėlė 
galvą ir suriko lyg praregėjęs: bėda yra ta, kad ji iš tikrųjų nė 
negimė! (Pauzė) Jis visą paskaitą kalbėjo be užrašų. (Pauzė) 
Išėjau jai dar nepasibaigus. 

PONAS RUNI. O kaipgi tavo užpakalis? (Ponia Runi verkia. Jis - su 
švelniu priekaištu) Medi! 

PONIA RUNI. Tokiems žmonėms niekuo negalima padėti! 

PONAS RUNI. Kokiems? (Pauzė) Nieko negali suprasti. (Pauzė) Kur 
čia aš pasukau? 

PONIA RUNI. Ką? 

PONAS RUNI. Jau pamiršau, kuria kryptim aš pasisukęs. 

PONIA RUNI. Tu pasukai į šoną ir palinkai virš griovio. 

PONAS RUNI. Ten padvėsęs šuo. 

PONIA RUNI. Ne, ne, ten tik supuvę lapai. 

PONAS RUNI. Supuvę lapai? Birželį? 

PONIA RUNI. Taip, mielasis, praėjusių metų, dar ankstesnių ir dar 
ankstesnių. (Tyla. Vėjas su lietumi. Velkamų kojų garsas ir t. t.) Štai 
ir vėl jie - mano nuostabieji palėpščiai. Vargšeliai, visi spurgai 
nubyrėję. (Velkamų kojų garsas ir t. t.) Štai ir pirmieji lašai. Aukso 
lietus. (Velkamų kojų garsas ir t. t.) Nekreipk dėmesio, mielasis, 
aš kalbuosi pati su savimi. Įdomu, ar gali arklėnai daugintis? 

Jie sustoja pono Runi iniciatyva 

PONAS RUNI. Pakartok. 

PONAS RUNI. Eime, mielasis, nepaisyk manęs, mes peršlapsim. 

PONAS RUNI (užsispyręs). Kas ką gali? 

PONIA RUNI. Daugintis. Arklėnai. (Tyla) Žinai, tie arklėnai, mulai, 
ar kaip juos vadina, jie juk bevaisiai, belyčiai ar ką? (Pauzė) 
Pasirodo, tai buvo visai ne asiliukas, aš teologijos profesoriaus 
paklausiau. 

Pauzė 

PONAS RUNI. Jis tai jau Žino. 

PONIA RUNI. Taip, tai buvo arklėnas. Jis įjojo į Jeruzalę, - ar kur 
ten dar? - ant arklėno. (Pauzė) Tai juk kažką reiškia. (Pauzė) Ir 
žvirbliai, už kurių daugybę mes vertesni, - pasirodo, esą visai 
ne žvirbliai. | 

PONAS RUNI. Už kurių daugybę mes... Tu perdedi, Medi. 

PONIA RUNI (jaudindamasi). Tai buvo visai ne žvirbliai! 

PONAS RUNI. Argi nuo to mūsų vertė padidės? 

Tyla. Jie eina toliau. Vėjas, lietus ir pan. Jie sustoja 

PONIA RUNI. Ar nori trupučio mėšlo. (Tyla. Jie eina toliau. Vėjas, 
lietus ir pan. Jie sustoja) 

Ko sustojai? Nori kažką pasakyti? 

PONAS RUNI. Ne. 

PONIA RUNI. Tai ko sustojai? 

PONAS RUNI. Taip lengviau. 

PONIA RUNI. Tu visas peršlapai? 

PONAS RUNI. Iki jaučio odos. 

PONIA RUNI. Jaučio odos? 

PONAS RUNI. Skūros. Taip sakydavo keltai. 

PONIA RUNI. Šiltai padžiausim drabužius ir apsivilksim chalatus. 
(Pauzė) Apkabink mane. (Pauzė) Būk man geras! (Pauzė. Dėkin- 
ga) Ak, Denai! 

Jie eina toliau. Vėjas ir lietus. Velkamų kojų žingsniai ir t. t. Tyliai su- 

skamba ta pati muzika, kaip ir pradžioje. Jie sustoja. Muzika skamba 

aiškiau. Viskas nutilę, girdėti tik muzika. Muzika nutyla 
Kiaurą dieną ta pati nutrinta plokštelė. Vienui viena šiame 
dideliame tuščiame lauže. Turbūt dabar jau visiška senė. 

PONAS RUNI (dusliai). „Mirtis ir mergelė.“ 

Tyla 

PONIA RUNI. Ar tu verki? (Pauzė) Verki? 

PONAS RUNI (įtūžęs). Taip! (Jie eina toliau. Vėjas ir lietus. Velkamų kojų 
žingsniai ir t. t. Jie sustoja) Kas rytoj sako pamokslą? Senasis? 

PONIA RUNI. Ne. 

PONAS RUNI. Ačiū tau, Viešpatie. O kas? 

PONIA RUNI. Hardis. 

PONAS RUNI. „Kaip būti laimingam net ir susituokus?“ 

PONIA RUNI. Ne, ne, tas numirė, juk žinai. Nieko bendro. 

PONAS RUNI. Tema paskelbta? 

PONIA RUNI. „Viešpats palaiko visus, kurie krinta, ir pakelia visus, 
kurie prispausti“* (Tyla. Abu pašėliškai nusikvatoja. Eina toliau. 
Vėjas ir lietus. Velkamų kojų šlepsėjimas ir t. t.) Apkabink mane 
stipriau, Denai! (Pauzė) Ak, taip! 

Jie sustoja 

PONAS RUNI. Girdžiu, kažkas ateina mums iš paskos. 

Pauzė 

PONIA RUNI. Rodos, Džeris. (Pauzė) Tai Džeris. 

Džeris bėgdamas artėja. Uždusęs sustoja prie jų 


* Šventasis Raštas, Ps 144 (145), 14 


198 


DŽERIS (uždusęs). Jūs pametėt... 

PONIA RUNI. Atgauk kvapą, vaikeli, nes tavo širdelė sprogs. 

DŽERIS (uždusęs). Jūs pametėt, pone. Ponas Barelas liepė jus pa- 
vyti. 

PONIA RUNI. Duok šen. (Ima daiktą į ranką) Kas tai? (Apžiūrinėja) 
Kas tai, Denai? 

PONAS RUNI. Gal tas daiktas visai ne mano. 

DŽERIS. Ponas Barelas sakė, kad jūsų, pone. 

PONIA RUNI. Panašu į kamuoliuką. Bet ne kamuoliukas! 

PONAS RUNI. Duok man. 

PONIA RUNI (atiduoda). Kas tai, Denai? 

PONAS RUNI. Tai daiktas, kurį nešiojuosi. 

PONIA RUNI. Taip, bet... 

PONAS RUNI (šiurkščiai). Tai daiktas, kurį nešiojuosi. 

Tyla. Ponia Runi ieško penso 

PONIA RUNI. Aš neturiu smulkių. Gal tu turi? 

PONAS RUNI. Aš visai neturiu pinigų. 

PONIA RUNI. Mes neturim smulkių, Džeri. Primink pirmadienį 
ponui Runi, kad jis tau už vargelį duotų pensą. 

DŽERIS. Taip, ponia. 

PONAS RUNI. Jei būsiu gyvas. 

DŽERIS. Taip, pone. (Pasileidžia bėgti atgal į stotį) 

PONIA RUNI. Džeri! (Džeris sustoja) Ar negirdėjai, kodėl vėlavo 
traukinys? (Pauzė) Kodėl jis taip užtruko? 

PONAS RUNI. Iš kurgi jis galėjo girdėti? Eime. 

PONIA RUNI. Kodėl, Džeri? 

DŽERIS. Tai dėl... 

PONAS RUNI. Nekvaršink berniukui galvos, jis nieko nežino! 
Eime. 

PONIA RUNI. Kodėl, Džeri? 

DŽERIS. Dėl vaiko, ponia. 

Ponas Runi sudejuoja 

PONIA RUNI. Ką reiškia dėl vaiko? 

DŽERIS. Dėl vaiko, kuris iškrito iš vagono, ponia. (Pauzė) Ant bėgių, 
ponia. (Pauzė) Po ratais, ponia. 

Tyla. Džeris nubėga. Jo žingsniai nutyla. Siaučia vėjas, lietus. Nurims- 
ta. Jie eina toliau. Velkamų kojų šlepsėjimas ir t. t. Jie sustoja. Siaučia 
vėjas, lyja 


VAIDINIMAS BE ŽODŽIŲ I 


Pantomima vienam aktoriui 


Vertė Dovydas Judelevičius 


Veikėjas 


Žmogus. Įprastas jo gestas: sulanksto 
ir vėl išskleidžia savo nosinę 


Scena 
Dykuma. Akinanti šviesa. 


Veiksmas 


Žmogus atbulas nubloškiamas į sceną, suklumpa, pargriūva, tuč- 
tuojau vėl keliasi, nusipurto dulkes, mąsto. 

Švilpukas iš dešinės. 

Maąsto, eina dešinėn. 

Beregint nublokštas atgal į sceną, suklumpa, pargriūva, tuč- 
tuojau vėl keliasi, nusipurto dulkes, mąsto. 

Švilpukas iš kairės. 

Maąsto, eina kairėn. 

Vėl nublokštas atgal į sceną, suklumpa, pargriūva, tučtuojau 
vėl keliasi, nusipurto dulkes, mąsto. 

Švilpukas iš kairės. 

Svarsto, eina kairėn, dar nepriėjęs kairiojo kuliso, stabteli, puola 
atatupstas atgal, suklumpa, pargriūva, tučtuojau vėl keliasi, nusi- 
purto dulkes, mąsto. 

Nuo scenos viršaus, iš ardlubių, nusileidžia ant grindų medelis. 
Medelis turi vieną vienintelę šaką trijų metrų atstumu nuo žemės ir 
viršūnėje skurdų kuokštą palmių lapų, nuo kurių papėdėn krinta 
šioks toks šešėlis. 

Jis tebemąsto. 

Švilpukas iš viršaus. 

Jis atsigręžia, pamato medį, svarsto, eina prie medžio, sėdasi 
šešėlin, žvelgia į savo rankas. 

Nuo ardlubių į sceną nuleidžiamos siuvėjiškos žirklės, jos pa- 
kimba priešais medį per kokį metrą nuo žemės. 

Jis tebežvelgia į savo rankas. 

Švilpukas iš viršaus. 


204 


Pakelia galvą, pamato žirkles, svarsto, ima jas ir pradeda kar- 
pytis nagus. 

Palmių lapai susmunka ir susiglaudžia prie kamieno tarytum 
skėtis, šešėlis pranyksta. 

Jis paleidžia iš rankų žirkles, mąsto. 

Nuo ardlubių į sceną nuleidžiama ropinukė, prie kurios prika- 
binta didžiulė etiketė su užrašu VANDUO. Ropinukė pakimba per 
tris metrus nuo žemės. 

Jis tebemąsto. 

Švilpukas iš viršaus. 

Jis pakelia akis, pamato ropinukę, galvoja, keliasi, eina ir atsi- 
stoja po ropinuke, veltui bando ją pasiekti, nusigręžia, mąsto. 

Nuo ardlubių į sceną nuleidžiamas didelis kubas. 

Jis vis tebemąsto. 

Švilpukas iš viršaus. 

Jis grįžteli, pamato kubą, žvelgia į jį, žvelgia į ropinukę, ima 
kubą, stato jį po ropinuke, išmėgina, ar kubas tvirtai stovi, užsili- 
pa, veltui bando pasiekti ropinukę, nulipa, nuneša ir pastato kubą 
atgal į vietą, nusigręžia, mąsto. 

Nuo ardlubių į sceną nuleidžiamas antras, mažesnis, kubas. 

Jis tebemąsto. 

Švilpukas iš viršaus. 

Jis atsigręžia, pamato antrajį kubą, žvelgia į jį, pastato po ropi- 
nuke, išmėgina, ar kubas tvirtai stovi, užsilipa, veltui bando pa- 
siekti ropinukę, nulipa, jau neš kubą atgal į vietą, bet persigalvoja, 
pastato jį ant žemės, eina ir atsineša didįjį kubą, užkelia ant mažojo, 
išmėgina, ar tvirtai laikosi, užsilipa, didysis kubas slysteli ir virsta, 
jis pargriūva, tučtuojau vėl keliasi, nusipurto dulkes, mąsto. 

Ima mažąjį kubą, užkelia ant didžiojo, išmėgina, ar tvirtai lai- 
kosi, užsilipa ir jau tuoj pasieks ropinukę, bet toji po truputį kyla 
ir pakimba tokiame aukštyje, kad darosi ir vėl nebepasiekiama. 

Jis nulipa, mąsto, nuneša kubus vieną po kito atgal, nusigręžia, 
mąsto. 

Nuo ardlubių į sceną nuleidžiamas trečias, dar mažesnis ku- 
bas. 

Švilpukas iš viršaus. 

Jis atsigręžia, pamato trečiąjį kubą, žvelgia į jį, galvoja, nusi- 
gręžia, galvoja. 

Trečiasis kubas vėl pakyla ir dingsta palubėj. 

Nuo ardlubių į sceną šalia ropinukės nusileidžia lynas su maz- 
gais, kurie turi pagelbėti kopiančiam, ir pakimba per metrą nuo 
grindų. 

Jis vis tebemąsto. 

Švilpukas iš viršaus. 

Jis atsigręžia, pamato lyną, galvoja, lipa lynu aukštyn ir jau tuoj 
pasieks ropinukę, tačiau lynas atsileidžia ir nusodina ant žemės. 

Jis nusigręžia, dairosi žirklių, pamato jas, eina ir pasiima, grįžta 
prie lyno ir rengiasi jį pjauti. 

Lynas įsitempia ir trukteli jį aukštyn, bet jis laikosi įsikabinęs, 
perpjauna lyną, griūva ant grindų, paleidžia žirkles, tučtuojau vėl 
keliasi, nusipurto dulkes, galvoja. 

Lynas sparčiai užtraukiamas į viršų ir dingsta palubėj. 

Iš palikusio lyno galo jis susuka laso ir su šia kilpa bando už- 
griebti ropinukę. 

Ropinukė užtraukiama į viršų ir dingsta palubėj. 

Jis nusigręžia, galvoja. 

Nešinas laso, eina prie medžio, žvelgia į šaką, nusigręžia į ku- 
bus, vėl žvelgia į šaką, numeta laso, eina prie kubų, ima mažąjį ir 
nunešęs stato po šaka, grįžta didžiojo kubo ir padeda jį po šaka, 
nori didįjį kubą užkelti ant mažojo, persigalvoja, deda mažąjį ant 
didžiojo, išmėgina, ar tvirtai laikosi, žvelgia į šaką, nusigręžia ir 
lenkiasi paimti laso. 

Šaka nulinksta ir prisišlieja prie kamieno. 

Su laso rankoje jis atsitiesia, grįžteli ir pamato, kas įvyko. 

Nusigręžia, galvoja. 

Nuneša kubus vieną po kito atgal, paėmęs laso rūpestingai 
suvynioja į ritinį, deda ant mažojo kubo. 

Nusigręžia, galvoja. 

Švilpukas iš dešinės. 

Galvoja, eina dešinėn. 

Beregint nublokštas atgal į sceną, suklumpa, pargriūva, tuč- 
tuojau vėl keliasi, nusipurto dulkes, galvoja. 


206 


Švilpukas iš kairės. 

Jis nesijudina. 

Žvelgia į savo rankas, dairosi žirklių, pamato jas, eina ir pasi- 
ima, pradeda karpytis nagus, liaujasi karpęs, galvoja, pirštu per- 
braukia per žirklių ašmenis, nušluosto jas su savo nosine, eina 
ir deda žirkles bei nosinę ant mažojo kubo, nusigręžia, atsisega 
apykaklę, apsinuogina kaklą ir čiupinėja jį. 

Mažasis kubas pakyla į viršų ir dingsta palubėj kartu su laso, 
žirklėmis ir nosine. 

Jis atsigręžia žirklių ir pamato, kas įvyko. 

Nusigręžia, galvoja. ' 

Eina ir sėdasi ant didžiojo kubo. 

Didysis kubas virsteli, meta jį žemėn, pakyla į viršų ir dingsta 
palubėj. 

Jis guli išsitiesęs ant šono, veidu į salę, nustėrusiu žvilgsniu. 

Ropinukė nusileidžia ir pakimba per pusmetrį nuo jo kūno. 

Jis nesijudina. 

Švilpukas iš viršaus. 

Jis nesijudina. 

Ropinukė nusileidžia dar žemiau ir kadaruoja jam prieš pat 
nosį. 

Jis nesijudina. 

Ropinukė užtraukiama į viršų ir dingsta palubėj. 

Medžio šaka vėl grįžta į horizontalią padėtį, palmių lapai išsi- 
skleidžia, vėl meta šešėlį. 

Švilpukas iš viršaus. 

Jis nesijudina. 

Medis užtraukiamas į viršų ir dingsta palubėj. 

Jis žvelgia į savo rankas. 


VAIDINIMAS BE ŽODŽIŲ II 


Dviem aktoriams ir Dygliui 


Vertė Dovydas Judelevičius 


Pastaba 


Ši pantomima vaidinama scenos gilumoje ant neaukštos ilgos pakylos, 
kuri per visą ilgį nuo vieno kuliso iki kito ryškiai apšviesta; kita scenos 
dalis skendi tamsoje. 

Panašu į frizą. 

Pirmasis veikėjas A - lėtas ir negrabus (juoką keliantys triukai, kai reikia 
apsirengti ar nusirengti), atsijęs nuo aplinkos. Antrasis veikėjas B — 
guvus, miklus, tikslus. Nors B privalo atlikti kur kas daugiau, abiejų 
veiksmai užtrunka maždaug tiek pat. 


Veiksmo eiga 


Ant žemės per du metrus nuo dešiniojo (žiūrovo akimis) kuliso 
greta guli du maišai. A priklausantis maišas - į dešinę nuo B maišo, 
arčiau kuliso. Šalia B maišo krūvelė drabužių (C), jie (striukė ir 
kelnės, ant jų batai ir skrybėlė) tvarkingai sudėti. 

Visiškai horizontaliai iš dešinės pasirodo Dyglys. Jo smaigalys 
sustoja trisdešimt centimetrų nuo maišo A. Pauzė. Dyglys atsitrau- 
kia, akimirką stabteli, paskui duria į maišą, traukiasi atgal ir vėl 
sustoja per trisdešimt centimetrų nuo maišo. Pauzė. Maišas nejuda. 
Dyglys vėl atsitraukia, kiek tolėliau nei pirmąsyk, lukteli akimirką, 
dar kartą sminga į maišą, išlenda ir pasitraukia apie trisdešimt 
centimetrų nuo maišo. Pauzė. Maišas juda. Dyglys dingsta. 

Iš maišo vienmarškinis išropoja A, sustingsta, mąsto, sudeda 
rankas, meldžiasi, mąsto, stojasi, mąsto, iš marškinių kišenės iš- 
sitraukia buteliuką su piliulėmis, nuryja vieną piliulę, vėl įsideda 
buteliuką, mąsto, rengiasi, mąsto, išsitraukia iš striukės kišenės 
didelę, jau nuvalgytą morką, atsikanda, pakramto, pasibjaurėjęs 
išspjauna, įsikiša morką atgal, mąsto, pasiima abu maišus ir pa- 
linkęs po našta, klupdamas velka juos kairėn iki pakylos vidurio, 
deda ant grindų, susimąsto, nusirengia viską, išskyrus marškinius, 
sumetęs drabužius kaip pakliūva, mąsto, griebiasi buteliuko, pra- 
ryja antrą piliulę, mąsto, klaupiasi, meldžiasi, keturpėsčias įlenda 
į maišą ir guli paslikas. Maišas A dabar į kairę nuo maišo B. 

Pauzė 

Iš dešinės pasirodo Dyglys, dabar matome, kad jis užkeltas 
ant ratuoto stovo. Jo smaigalys sustoja per trisdešimt centimetrų 
nuo maišo B. Pauzė. Smaigalys atsitraukia, akimirką stabteli, kerta į 

maišą, vėl atsitraukia, sustoja per trisdešimt centimetrų nuo maišo. 
Pauzė. Maišas kruta. Dyglys dingsta dešinėje. 

B vienmarškinis išlenda keturiomis iš maišo, stojasi, iš marš- 
kinių kišenės išsiima didelį laikrodį, žiūri, kuri dabar valanda, 
įsikiša laikrodį atgal, padaro keletą mankštos pratimų, vėl pasi- 
žiūri į laikrodį, išsiima iš kišenės dantų šepetėlį ir smarkiai valosi 
dantis, deda šepetėlį atgal, žiūri į laikrodį, stipriai trina sau galvos 
odą, išsiima iš kišenės šukas, šukuojasi, deda šukas atgal, pažiūri 
į laikrodį, eina prie drabužių krūvos, rengiasi, žiūri, kiek laiko, iš 
striukės kišenės išsiima drabužių šepetį ir įnirtingai valosi drabu- 
žius, žiūri į laikrodį, nusikelia skrybėlę, smarkiai šepečiu šukuo- 
jasi, vėl užsideda skrybėlę, šepetį sukiša atgal, žiūri į laikrodį, iš 
kišenės išsitraukia veidrodėlį ir apžiūrinėja savo išvaizdą, deda 
veidrodėlį atgal, išsitraukia morką, atsikanda, godžiai kramto ir 
praryja kąsnį, vėl įsikiša morką atgal, žiūri į laikrodį, iš striukės 
kišenės išsiima žemėlapį, tyrinėja jį, deda atgal, žiūri į laikrodį, iš- 
siima iš striukės kišenės kompasą, žiūri, ką jis rodo, deda kompasą 
atgal, žvelgia į laikrodį, pasiima abu maišus ir palinkęs po našta, 
klupdamas neša juos kairėn, sustoja per du metrus nuo kairiojo 
kuliso, pasideda maišus, žiūri į laikrodį, nusivelka viską, išskyrus 
marškinius, sukloja drabužius į tokią pat tvarkingą krūvelę kaip 
anksčiau, žiūri į laikrodį, trinasi galvą, šukuojasi, žiūri į laikrodį, 
valosi dantis, patikrina laikrodį ir prisuka jį, keturpėsčias grįžta į 
maišą ir nurimsta. Maišas B dabar vėl stovi į kairę nuo maišo A, 
kaip ir pradžioje. 

Pauzė. 

Pasirodo Dyglys, užkeltas ant ratuoto stovo, kiek nutolęs iš 
paskos slenka kitas toks pat. Pirmasis dyglys stabteli per trisdešimt 
centimetrų nuo maišo A. Pauzė. Smaigas atsitraukia, akimirksnį 
sustingsta, kerta į maišą, atitolsta, grįžta į įprastą vietą - trisdešimt 
centimetrų nuo maišo. Pauzė. Maišas nekruta. Smaigas vėl atsi- 
traukia, truputį toliau nei pirma, akimirksnį sustingsta, vėl kerta 
į maišą, atsitraukia, sustoja per trisdešimt centimetrų nuo maišo. 
Pauzė. Maišas juda. Dyglys dingsta dešinėje. 

A keturiomis išlenda iš maišo, sustingsta, susideda rankas, 
meldžiasi. 


Uždanga 

I pozicija 

CBA 
II pozicija 

CAB 

o 

III pozicija 
CBA 


PASKUTINĖ KRAPO JUOSTA 


Vertė Dovydas Judelevičius 


Vėlus vakaras ateityje. 

Krapo lindynė. 

Avanscenos viduryje nedidelis stalas, kurio du stalčiai atidaromi į žiū- 
rovo pusę. 

Prie stalo veidu į salę, t. y. kitapus stalčių, sėdi išgveręs senis - Krapas. 
Parudavusios siauros juodos jo kelnės aiškiai jam per trumpos. Paru- 
davusi juoda liemenė be rankovių su keturiomis didžiulėmis kišenėmis. 
Sunkus sidabro laikrodis su grandine. Murzini balti marškiniai be apy- 
kaklės, kaklas atlapas. Pritrenkianti pora purvinų baltų batų, mažiausiai 
46 numerio, labai siaurų ir smailių. 

Baltas veidas. Purpurinė nosis. Susitaršę žili plaukai. Nesiskutęs. 
Labai trumparegis (tačiau be akinių). 

Smarkiai neprigirdi. 

Geręždžiantis balsas. Raiškus intonavimas. 

Sunki eisena. 


Ant stalo magnetofonas su mikrofonu ir gausybė skardinių dėžučių, jose 
ritės su įrašų juostomis. Stalas ir artimiausias plotas aplink jį nutvieksti 
stiprios baltos šviesos. Visa kita scenos erdvė tamsi. 

Akimirką Krapas sėdi nejudėdamas, paskui giliai atsidūsta, dirsteli į 
savo laikrodį, pasirausia kišenėse, išsitraukia voką, susikiša jį atgal, vėl 
rausiasi, išsiima mažą raktų ryšulėlį, pakelia prie akių, išsirenka raktą, 
atsistoja ir užeina stalui iš priešakio, pasilenkia, atrakina pirmą stalčių, 
įkiša vidun galvą, pagraibo ten ranka, išima juostos ritę, apžiūri ją, 
vėl padeda, užrakina stalčių, atrakina antrą stalčių, įkiša vidun galvą, 
pagraibo ranka, išsitraukia didelį bananą, apžiūri jį, užrakina stalčių, 
susibruka raktus į kišenę. Apsigręžia, eina prie rampos, sustoja, glosto 
bananą, nulupa žievę, numeta ją po kojų, įsikiša banano galą į burną 
ir stovi nejudėdamas, akis įdūręs tuštumon. Pagaliau nukanda kąsnelį, 

pasisuka šonu ir pradeda žingsniuoti pirmyn atgal palei rampą, kiek 
siekia apšviestas ruožas, vadinasi — ne daugiau kaip keturis ar penkis 
žingsnius į vieną ir kitą pusę, ir susimąstęs visą laiką kramsnoja bananą. 
Užmina ant žievės, slysteli, vos nepargriūva, bet atgauna pusiausvyrą, 
pasilenkia, apžiūrinėja žievę, o galiausiai, vis dar pasilenkęs, nuspiria 
ją per rampos kraštą į orkestrinę. Vėl ima žingsniuoti, užbaigia bana- 
ną, grįžta prie stalo, sėdasi, akimirką sėdi nė nekrustelėdamas, paskui 
giliai atsidūsta, išsitraukia iš kišenės raktus, pakelia prie akių, išsirenka 
raktą, atsistoja, apeina stalą, atrakina antrąjį stalčių, išsiima kitą didelį 
bananą, apžiūri jį, užrakina stalčių, raktus susibruka į kišenę, apsigrę- 
žęs, eina prie rampos, sustoja, glosto bananą, nulupa žievę, sviedžia ją 
žemyn į orkestrinę, apžioja banano galą ir stovi it įbestas, akis įdūręs 
tuštumon. Pagaliau jam topteli kažkokia mintis, jis įsideda bananą į 
liemenės kišenę — galas lieka styroti — ir taip sparčiai, kaip tik pajėgia, 
nuskuba scenos gilumon į tamsą. Dešimt sekundžių. Garsiai pokšteli 
atkemšamas butelis. Penkiolika sekundžių. Grįžta į šviesą nešinas sena 
buhalterine knyga ir sėdasi prie stalo. Deda knygą ant stalo, nusišluosto 
burną, rankas nusibraukia į liemenės priešakį, smagiai jomis pliaukšteli, 
paskui trina 


KRAPAS (guviai). A! (Lenkiasi prie knygos, verčia lapus, susiranda 
reikiamą įrašą, skaito) Dėžutė... treč-čia-a-a-a... špūlė... penkta. 
(Pakelia galvą ir įsispokso į priekį. Smaguriaudamas) Špūlė! (Pau- 
zė) Špū-ū-ūlė! (Laiminga šypsena. Pauzė. Palinksta prie stalo, 
ima kuistis po dėžutes, prisikišęs žiūrinėja kiekvieną) Dėžutė... 
trečia-a-a... tre-čia-a-a-a... ketvirta... antra... (nustebęs) devinta! 
Dieve brangus!... septinta... tai netikėlė! (Ima dėžutę, žiūrinėja) 
Dėžutė treč-čia-a. (Deda ją ant stalo, atidaro ir žiūrinėja viduje 
esančias rites) Špūlė... (Dirsteli į knygą)... penkta... penkta... ak, 
mažoji nenaudėlė! (Išima ritę, apžiūrinėja) Špūlė penkta. (Deda ją 
ant stalo, uždaro dėžutę Nr. 3, pastumia prie kitų, ima ritę) Dėžutė 
treč-čia, špūlė penkta. (Palinksta prie magnetofono, paskui pakelia 
galvą. Smaguriaudamas) Špū-ū-ūlė! (Laiminga šypsena. Pasilenkia, 
įdeda ritę į aparatą, trina rankas) A-a! (Dirsteli į knygą, skaito už- 
rašą puslapio apačioje) Pagaliau motina ilsisi ramybėje... Hm... 
Juodasis sviedinys... (Pakelia galvą, žvelgia į tuštumą. Suglumęs) 


217 


Juodas sviedinys?.. (Vėl skaito knygą) Juodbruva auklė... (Pakelia 
galvą, mąsto, vėl įninka skaityti knygą) Šioks toks vidurių būklės 
pagerėjimas... Hm... Atmintina... kas? (Žiūri prisikišęs) Ekvi- 
nokcija, atmintina ekvinokcija. (Pakelia galvą, žvelgia į tuštumą. 
Suglumęs) Atmintina ekvinokcija?.. (Pauzė. Gūžteli pečiais, vėl 
stebeilija į knygą, skaito) Atsisveikinimas su... (verčia lapą)... meile. 
(Pakelia akis nuo knygos, mąsto, pasilenkia prie magnetofono, įjungia 
ir pasirengia klausytis, t. y. pasisveria į priekį ir alkūnėmis parimsta 
ant stalo, išgaubtu vienos rankos delnu pakreipęs ausį aparato pusėn, 
o veidą atgręžęs į žiūrovą) 

JUOSTA (balsas stiprus, gana iškilmingas, tai Krapo, tik gerokai jaunes- 
nio, balsas). Šiandien man suėjo trisdešimt devyneri, aš tvirtas 
kaip... (Stengdamasis patogiau įsitaisyti, jis nustumia vieną dėžutę 
nuo stalo, nusikeikia, sustabdo aparatą, įniršęs nužeria dėžutes ir 
knygą žemėn, atsuka juostą atgal, paleidžia ir vėl sėdasi ta pačia poza, 
pasirengęs klausyti) Šiandien man suėjo trisdešimt devyneri, aš 
tvirtas kaip mūras, jeigu numosime į senąją mano silpnybę, ir 
todėl pagrįstai galiu manyti, kad intelektu esu pasiekęs... (dvejo- 
damas)... bangos keterą - ar kažką panašaus. Šį baisų įvykį, kaip 
jau ne sykį paskutiniais metais, ramiai atšvenčiau smuklėje. 
Nebuvo nė gyvos dvasios. Užmerkęs akis, sėdėjau prie židinio 
ir skyriau grūdus nuo pelų. Užsirašiau keletą minčių ant kitos 
voko pusės. Smagu vėl būti savo landynėj, vėl įlįsti į senus 
skarmalus. Ką tik, gėda prisipažinti, suvalgiau tris bananus ir 
vos ne vos susilaikiau nuo ketvirto. Tokios būklės žmogui tai 
nuodai. (Karštai) Gana tų bananų! (Pauzė) Naujasis apšvietimas 
virš mano stalo viską labai pagerino. Kai aplinkui taip tamsu, aš 
jaučiuosi ne toks vienišas. (Pauzė) Bent kiek. (Pauzė) Aš mėgstu 
atsikelti ir ratu vaikščioti po tamsą, paskui grįžti čionai prie... 
(dvejodamas)... savęs. Prie Krapo. 

Pauzė 
Grūdai, o ką aš čia turėjau galvoj, turėjau galvoj... (dvejoja)... 
turbūt turėjau galvoj tuos dalykus, kuriuos vertėtų išsaugoti, 
kai viskas pavirs... kai aš pavirsiu į dulkes. Užsimerkiu ir ban- 
dau juos įsivaizduoti. 

Pauzė. Krapas trumpam užmerkia akis 

Šį vakarą nepaprastai tylu, aš įtempiu klausą ir negirdžiu nė 
balso. Senoji mis Makgloum visada tokiu metu dainuoja. O 
šįvakar ne. Dainos tų laikų, sako jinai, kai dar buvau mergaitė. 
Sunku įsivaizduoti, kad ji buvo kada nors mergaitė. Bet vis tiek 
puiki senutė. Matyt, iš Vakarų Airijos, bene iš Konoto. (Pauzė) 
Ar aš dainuosiu tiek metų turėdamas, jei apskritai sulauksiu 
tokio amžiaus? Ne. (Pauzė) O ar dainuodavau, kai buvau ber- 
niukas? Ne. (Pauzė) Ar iš viso kada esu dainavęs? Ne. 


Pauzė 


Ką tik klausiausi ankstesnių gabalų, ėmiau juos kaip pakliuvo. 
Knygoje netikrinau, bet galėjo būti įrašyta prieš kokius dešimt 
ar dvylika metų. Tada, man rodos, dar gyvendavau Kedarstrite 
su Bianka, protarpiais. Laimingai iš tos istorijos išsikapsčiau, 
dievaži, laimingai! Buvo beviltiška. (Pauzė) Ne kažin ką ten 
apie ją parašiau, tik pagyriau jos akis. Kupinas susižavėjimo. 
Staiga vėl jas išvydau. (Pauzė) Nėra su kuo nė lyginti! (Pauzė) 
Et, ką čia... (Pauzė) Klaiku taip atkasinėti mirusius, bet man... 
(Krapas sustabdo juostą, mąsto, vėl jungia)... dažnai padeda, kai 
tenka vėl leistis... (dvejodamas)... į retrospektyvią kelionę pra- 
eitin. Sunku patikėti, kad šis jaunas kretinas kadaise aš buvau! 
Tas balsas! Jėzau! Ir tos aspiracijos! (Trumpas juokas, prie kurio 
prisideda Krapas) Ir tie ryžtingi sprendimai! (Trumpas juokas, 
prie kurio prisideda Krapas) Ypač - mažiau gerti. (Trumpas juokas, 
juokiasi vienas Krapas) Truputis statistikos. Tūkstantis septyni 
šimtai valandų iš bendros aštuonis tūkstančius viršijančios 
sumos praėjusiais metais išeikvota vien tik gėrimo įstaigose. 
Daugiau nei dvidešimt procentų, o atėmus miego valandas — 
keturiasdešimt procentų jo nepramiegotų metų. (Pauzė) Keti- 
nimai taip sutvarkyti lytinį gyvenimą, kad... (dvejodamas)... jis 
mažiau alsintų. Paskutinė jo tėvo liga. Menkėjančios pastangos 
rasti laimę. Viduriams nebegelbsti jokie laisvinamieji vaistai. 
Tyčiojasi iš to, ką vadina savo jaunyste, ir dėkoja už malonę 
Dievui, kad visa tai praėjo. (Pauzė) Čia melaginga gaida. (Pau- 
zė) Opus... magnum... šešėlis. Baigia tuo, kad... (Hrumpas juokas)... 
kiauksėdamas kreipiasi į Apvaizdą. (Ilgėliau trunkantis juokas, 
prie kurio prisideda Krapas) Kas palieka iš visos tos kankynės? 

Mergina nušiurusiu žaliu apsiaustu, stovinti geležinkelio sto- 
ties perone? Taip ar ne? 
Pauzė 
Krapas sustabdo-aparatą, mąsto, dirsteli į laikrodį, keliasi ir eina scenos 
gilumon į tamsą. Dešimt sekundžių. Pokšteli atidaromo butelio kamštis. 
Dešimt sekundžių. Antras kamštis. Dešimt sekundžių. Trečias kamštis. 
Netikėtai pratrūksta tirtančiu balsu 
KRAPAS (dainuoja). 
Saulė nusileido, 
Debesys apte-e-mę, 
Ir nakties... 
Kosulio priepuolis. Krapas grįžta į šviesą, sėdasi, nusišluosto burną, 
įjungia aparatą, pasirengia klausytis 
JUOSTA. ... į praslinkusius metus bent neilgam tokiomis akimis, ko- 
kiomis į viską žvelgsiu ateityje, kai būsiu senas, tai ten, žinoma, 
yra namas ties kanalu, kur mama gulėjo mirdama vėlai rudenį, 
po savo ilgo vidualiteto (Krapas krūpteli), ir dar ten yra... (Krapas 
sustabdo juostą, suka ją šiek tiek atgal, prisislenka pakreipęs ausį dar 
arčiau prie aparato, paleidžia juostą)... mirdama vėlai rudenį, po 
savo ilgo vidualiteto, ir dar ten yra... 
Krapas sustabdo juostą, pakelia galvą, įsispokso į tuštumą. Jo lūpos kruta, 
skiemenuodamos žodį „vidualitetas“. Jokio garso. Jis atsistoja, eina scenos 
gilumon į tamsą, grįžta su milžinišku žodynu, deda jį ant stalo, sėdasi 
ir ieško reikiamo žodžio 
KRAPAS (skaito iš žodyno). Padėtis - ar būklė - kai asmuo yra — 
arba lieka - našlė - ar našlys. (Pakelia akis. Suglumęs) Yra - arba 
lieka?.. (Pauzė. Vėl įninka į žodyną. Skaito) „Sunkus vidualinis 
(našlautinis) šydas...“ Sakoma taip ir apie gyvulį, ypač apie 
paukštį... Paukštis vidua, arba audėja našlelė... Patino plunksnos 
juodos... (Pakelia galvą. Smaguriaudamas) Paukštis vidua! 
Pauzė. Užverčia žodyną, įjungia aparatą ir atsisėda ankstesne poza, 
pasiruošęs klausytis 
JUOSTA. ... suolas prie užtvankos, iš kur galėjau matyti jos langą. 
Žvarbiam vėjui pučiant, aš sėdėjau tenai ir troškau, kad greičiau 
jai viskas baigtųsi. (Pauzė) Beveik nė gyvos dvasios aplinkui, 

tik keletas nuolatinių lankytojų, kelios auklės, vaikai, seniai, 
šunes. Aš jau visai gerai juos pažinojau - aišku, noriu pasakyti, 
iš matymo. Ypač įsiminiau vieną jauną juobruvę gražuolę, bal- 
tutėlę ir iškrakmolytą, su neprilygstama krūtine, ji vežiojo juodą 
vaikų vežimėlį didoku stogeliu, labai gedulingą daiktą. Kie- 
į mane. Ir vis dėlto, kai įsidrąsinau ir, nors niekas nebuvo mu- 
dviejų supažindinęs, ją prašnekinau, ji prigrasino, kad šauksis 
policininko. Tarytum aš būčiau kėsinęsis į jos skaistybę! (Juokas. 
Pauzė) Koks buvo jos veidas! Tos akys! Kaip... (dvejoja)... chrizo- 
litai! (Pauzė) Et, ką čia... (Pauzė) Aš buvau ten... (Krapas sustabdo 
juostą, mąsto, vėl paleidžia)... kai nusileido užuolaida, viena tų 
murzinai rudų, kurios sukasi ant volelio, ir aš kaip tik ruošiausi 
mesti sviedinuką baltam šunyčiui, taip jau išėjo. Pakėliau akis, 
pats nežinau kodėl, ir štai - įvyko. Pagaliau viskas buvo baigta. 
Keletą akimirkų sėdėjau tebelaikydamas sviedinį rankoje, o 
šuniukas kiauksėjo ir tiesė į mane leteną. (Pauzė) Akimirkos. 
(Pauzė) Jos akimirkos, mano akimirkos. (Pauzė) Šunelio akimir- 
kos. (Pauzė) Galop aš jam kyštelėjau sviedinuką, ir jis apžiojo — 
švelniai švelniai. Mažas, senas, kietas, standus juodos gumos 
sviedinukas. (Pauzė) Aš jausiu jį rankoje iki pat savo mirties. 
(Pauzė) Galėjau jį pasilaikyti. (Pauzė) Bet atidaviau šuniui. 


Pauzė 


Et, ką čia... 


Pauzė 


Tai buvo metai, kupini neišbrendamo niūrumo ir dvasinio 
skurdo ligi pat tos atmintinos kovo nakties ant pylimo krašto, 
stūgaujant vėjui, niekad šito neužmiršiu, kai aš ūmai viską 
supratau. Galų gale atėjo praregėjimas. Apie tai, man rodos, 
turėčiau šįvakar papasakoti, galvodamas apie tą dieną, kai... 
(dvejodamas)... baigsis visi mano darbai ir nebepajėgsiu nei ge- 
ruoju, nei bloguoju minėti stebuklo... (sudvejoja)... ugnies, kuri 
viską sukurstė. Ir aš staiga suvokiau, kad tikėjimas, kuris visą 
gyvenimą mane vedė... (Krapas nekantraudamas sustabdo juostą, 
pavaro ją toliau į priekį, vėl paleidžia)... didžiulės granito uolos, į 
kurias bangų purslai taškėsi švyturio šviesoj, o anemometras 

ūžė lyg koks propeleris, ir man paaiškėjo, kad tamsuma, kurią 
visomis išgalėmis slopinau, iš tikrųjų yra man labiausiai... (Kra- 
pas nusikeikia, sustabdo juostą, persuka ją į priekį, vėl paleidžia)... iki 
paskutinio savo atodūsio nesugriaunamas vėtros ir nakties ry- 
šys su pažinimo šviesa ir ta ugnimi... (Krapas nusikeikia garsiau, 
sustabdo juostą, pavaro ją į priekį, vėl paleidžia)... veidu įsikniaubęs 
į krūtis ir padėjęs ant jos ranką. Mes gulėjome nejudėdami. Bet 
po mumis viskas judėjo ir supo mus, švelniai sūpavo aukštyn 
žemyn ir iš vieno šono į kitą. 

Pauzė 
Jau po vidurnakčio. Niekad nebuvau girdėjęs šitokios tylos. 
Tarytum žemė būtų negyvenama. 

Pauzė 
Tuo baigiu... 

Krapas sustabdo juostą, persuka ją atgal, vėl paleidžia 
„iš aukštutinio ežero su valtimi, maudėmės netoli kranto, pas- 
kui nusiyrėm į vidurį ir leidomės pasroviui. Ji gulėjo išsitiesusi 
ant valties dugno, pasikišusi rankas po galva ir užmerkusi akis. 
Švietė saulė, pūtė švelnus vėjelis, vanduo maloniai teškeno. 
Pamačiau, kad ji įsibrėžusi šlaunį, ir paklausiau, kas nutiko. 
Raškiau agrastus, tarė ji. Aš dar kartą pasakiau, kad, man regis, 
nebėra jokios prasmės ir reikalo toliau visko tęsti, ir ji pritaria- 
mai linktelėjo neatmerkdama akių. (Pauzė) Paprašiau, kad ji į 
mane pažvelgtų, ir po valandėlės... (pauzė)... po valandėlės ji 
tai padarė, bet jos akys buvo tik siauri plyšeliai, nes saulė labai 
spigino. Pasilenkiau prie jos, kad akys atsidurtų šešėlyje, ir ji 
atsimerkė. (Pauzė. Tyliai) Įsileido mane. (Pauzė) Mes įplaukėm 
į meldyną, ir valtis įstrigo. Kaip dūsavo meldai, kai valtis juos 
spaudė ir lankstė! (Pauzė) Aš prigludau prie jos, veidu įsikniau- 
bęs į krūtis ir padėjęs ant jos ranką. Mes gulėjome nejudėdami. 
Bet po mumis viskas judėjo ir supo mus, švelniai sūpavo aukš- 
tyn žemyn ir iš vieno šono į kitą. 

Pauzė 
Jau po vidurnakčio. Niekad nebuvau girdėjęs... 

Krapas išjungia aparatą, mąsto. Galiausiai pradeda raustis kišenėse, 

aptinka bananą, išsiima, apžiūri, padeda atgal, vėl rausiasi, ištraukia 

voką, dar pasirausia, subruka voką atgal, dirsteli į laikrodį, keliasi ir 
eina scenos gilumon į tamsą. Dešimt sekundžių. Girdėti, kaip kaukšteli 
butelis į stiklinę, paskui sušnypščia sifonas. Dešimt sekundžių. Vėl butelis 
kaukšteli į stiklinę, daugiau nieko. Dešimt sekundžių. Krapas grįžta kiek 
svirduliuodamas, prieina prie stalo iš priešakio, išsitraukia raktus, pakelia 
prie akių, pasirenka raktą, atrakina pirmą stalčių, įkiša vidun galvą, pa- 
graibo ten, išima juostos ritę, apžiūri ją, užrakina stalčių, raktus įsideda 
į kišenę, apeina stalą, sėdasi, ima iš aparato ritę, padeda ją ant žodyno, 
įdeda naują juostą, iš kišenės išsitraukia voką, skaito, kas parašyta kitoje 
jo pusėje, padeda voką ant stalo, įjungia aparatą, atsikrenkščia ir pradeda 
įrašinėti savo kalbą 
KRAPAS. Ką tik išklausiau tą paiką kretiną, kuriuo save laikiau 
prieš trisdešimt metų; sunku patikėti, kad aš galėjau kada nors 
būti šitoks nevykėlis. Ačiū Dievui, viskas pasibaigė, bent tiek 
gerai. (Pauzė) Kokios buvo jos akys! (Mąsto, susigriebia, kad ma- 
gnetofonas įrašinėja tylą, sustabdo juostą, vėl mąsto. Galiausiai) 
Visko ten buvo, visa toji... (Susigriebia, kad magnetofonas neberašo, 
paleidžia juostą) Visko ten buvo, visko ant šito mėšlino žemės 
rutulio, visa toji šviesa ir tamsa, tas badas ir tos puotos nuo... 
(dvejodamas)... šimtmečio į šimtmetį. (Šaukdamas) Taip! (Pauzė. 
Su kartėliu) Šitai prarasti! Jėzau! Būtų, ko gero, jį atitraukę nuo 
mielo namų darbo! Jėzau! (Pauzė. Dygėdamasis) Et, ką čia, galjis 
buvo teisus. (Pauzė) Gal jis buvo teisus. (Mąsto. Susigriebia. Su- 
stabdo juostą. Ieško paspirties voke) Et! (Sumaigo jį ir sviedžia šalin) 
Nėra ką sakyti, net menkiausio pypt. Ką jau dabar čia reiškia 
dar vieneri metai? Mėšlo atrajojimas ir kieti it akmuo viduriai. 
(Pauzė) Gavau pasiskonėti žodžiu „špūlė“. (Smaguriaudamas) 
Špū-ū-ūlė! Laimingiausia akimirka tarp praslinkusių penkių 
šimtų tūkstančių. (Pauzė) Parduota septyniolika egzempliorių, 
kurių vienuolika urmine kaina atiteko viešosioms bibliotekoms 
užjūrių marių. Pradedu garsėti. (Pauzė) Vienas svaras, šeši šilin- 
gai ir kažkiek pensų, bene aštuoni, jei neklystu. (Pauzė) Buvau 
kartą ar du iššliaužęs laukan, ko! dar vasara nebuvo galutinai 
atšalus. Sėdėjau drebėdamas parke, paskendęs svajonėse, ir 
degiau vieninteliu noru, kad greičiau viskas baigtųsi. Nė gyvos 
dvasios. (Pauzė) Paskutinės fantazijos. (Įnirtingai) Kad jos pra- 

smegtų! (Pauzė) Sugraužė man akis tas skaitymas, vėl skaičiau 
„Efi“, puslapį per dieną, vėl su ašarom. Efi...*. (Pauzė) Galėjau su 
ja būti laimingas tenai, prie Baltijos, kur pušys ir kopos. (Pauzė) 
Galėjau ar ne? (Pauzė) O ji? (Pauzė) Et! (Pauzė) Gal porą kartų 
buvo atėjusi Fani. Sena kaulėta kekšė, vieni griaučiai. Ne kažin 
koks smagumas, bet vis geriau, negu žaisti vienam. Paskutinį 
kartą išėjo visai pakenčiamai. Kaip tu ir susidoroji, tarė jinai, 
šitokių metų sulaukęs? Pasakiau, kad taupiausi jos labui visą 
gyvenimą. (Pauzė) Vieną kartą buvau nuėjęs į bažnyčią mišpa- 
rams, kaip kadaise, kai dar laksčiau trumpom kelnaitėm. 
Pauzė. Dainuoja: 
Saulė nusileido, 
Debesys apte-e-mę, 
Ir nakties... (Kosti, paskui vos girdimai) 
„.. šešėliai 
Driekiasi per žemę. 
(Dusdamas) Užmigau ir nugriuvau nuo suolo. (Pauzė) Kartais 
naktį pabundu ir klausiu savęs, ar koks paskutinis mėginimas 
negalėtų... (Pauzė) Et, išplempk savo butelį ir drėbkis į patalą. 
Iš ryto galėsi toliau seilėtis. Arba palik taip, kaip yra. (Pauzė) 
Palik taip, kaip yra. (Pauzė) Drybsok sau tamsoje, įsiknisęs tarp 
pagalvių, - ir klajok. Būk vėl Kūčių vakarą slėnyje, vėl prisi- 
skink Kalėdoms aštrialapių bugienių, tų su raudonom uogom. 
(Pauzė) Būk vėl ant Krocheno sekmadienio rytą, ūkanoje, su ta 
kale, sustok ir klausykis, kaip skamba varpai. (Pauzė) Ir taip 
toliau. (Pauzė) Būk vėl, būk vėl. 
(Pauzė) Ak ta sena kankynė. (Pauzė) Vieno karto tau nepakako. 
(Pauzė) Priglusk prie jos. 
Ilga pauzė. Staiga jis pasilenkia prie magnetofono, sustabdo jį, plėšte 
nuplėšia juostą, meta ją šalin, uždeda ankstesnę, pasuka į priekį ligi 
norimos vietos, paleidžia ir klausosi akis įsmeigęs tuštumon 
JUOSTA ...agrastus, tarė ji. Aš dar kartą pasakiau, kad, man regis, 
nebėra jokios prasmės ir reikalo toliau viską tęsti, ir ji prita- 


* Kelintą kartą minima Theodoro Fontanes (1819 -1898) romano „Effi Briest“ veikėja. 
Beckettas labai mėgo šį romaną (žr. p.189). 

riamai linktelėjo, neatmerkdama akių. (Pauzė) Paprašiau, kad 
pažvelgtų į mane, ir po valandėlės... (pauzė)... po valandėlės 
ji tai padarė, bet jos akys buvo tik siauri plyšeliai, nes labai 
spigino saulė. Pasilenkiau prie jos, kad akys atsidurtų šešė- 
lyje, ir ji atsimerkė. (Pauzė. Tyliai) Įsileido mane. (Pauzė) Mes 
įplaukėm į meldyną, ir valtis įstrigo. Kaip dūsavo meldai, kai 
valtis juos spaudė ir lankstė! (Pauzė) Aš prigludau prie jos, vei- 
du įsikniaubęs į krūtis ir padėjęs ant jos ranką. Mes gulėjome 
nejudėdami. Bet po mumis viskas judėjo ir supo mus, švelniai 
sūpavo aukštyn žemyn ir iš vieno šono į kitą. 

Pauzė. Krapo lūpos kruta. Be garso. 
Jau po vidurnakčio. Niekada nesu girdėjęs šitokios tylos. Ta- 
rytum žemė būtų negyvenama. 

Pauzė 
Tuo baigiu šią juostą. Dėžutė... (pauzė)... trečia, špūlė... (pauzė)... 
penkta. Galjau praėjo geriausi mano metai. Kai dar buvo šitokia 
laimės galimybė. Bet nebenorėčiau jų susigrąžinti. Dabarjau ne, 
kai ši ugnis manyje dega. Ne, nebenorėčiau jų susigrąžinti. 

Krapas sustingęs žvelgia į tuštumą. Juosta toliau sukasi visiškoje tyloje 


ESKIZAS TEATRUI I 


Vertė Rolandas Rastauskas 


Gatvės kampas. Griuvėsiai. 
A, neregys, sėdi ant sulankstomos kėdutės ir čirpina smuikeliu. Šalia 
išilgai paguldytas praviras dėklas su skardine išmaldai. A liaujasi griežęs, 


pasisuka į dešinįjį kulisą, klausosi. 
Pauzė 


A. Sušelpkit vargšą senelį, sušelpkit vargšą senelį. (Tyla. Jis vėl ima 
čirpinti, vėl liaujasi, pasisuka į dešinįjį kulisą, klausosi. Iš dešinės, 
pasistūmėdamas lazda, invalido kėdėje įvažiuoja B. Stabteli. Susier- 
zinęs) Sušelpkit vargšą senelį! 

Pauzė 

B. Muzika! (Pauzė) Vadinas, tai ne sapnas. Pagaliau! Ir ne vaiduok- 
lis, vaiduokliai nebylūs, ir aš jų akivaizdoj nebylus. (Pavažiuoja 
į priekį, stabteli, pažvelgia į skardinę. Abejingai) Vargšelis. (Vedžioja 
ranka priešais A akis) Vargšelis. (Pauzė) Galiu važiuot atgal, pa- 
slaptis atskleista. (Pasistūmėja atgal, stabteli). Nebent susimes- 
tume ir gyventume drauge ligi mirties. (Pauzė) Nebloga mintis, 
Bili? Leisk patį vadinti Biliu - kaip mano sūnų, a? (Pauzė) Ar 
pats mėgsti draugiją, Bili? (Pauzė) Ar pats mėgsti konservus, 
Bili? 

A. Kokius konservus? 

B. Sūdytos mėsos, Bili, jautienos. Su protu vartojant galima ištempt 
iki vasaros. (Pauzė) Ar ne? (Pauzė) Plius kelios bulvės, keli svarai 
bulvių. (Pauzė) Pats mėgsti bulves, Bili? (Pauzė) Mes galėtume 
jas net sudaiginti ir atėjus laikui pasodinti, galėtume pamėgint. 
(Pauzė) Ar ne? (Pauzė) Aš parinkčiau vietą, o tu pasodintum. 
(Pauzė) Ar ne? 

Pauzė 

A. Kaip laikosi medžiai? 

B. Sunkus klausimas. Dabar gi žiema. 

Pauzė | 

A. Diena ar naktis? 

B. Na... (Pažvelgia į dangų) Tarkim, diena. Saulės, žinoma, nematyt, 
antraip nebūtum paklausęs. (Pauzė) Seki mano argumentaciją? 
(Pauzė) Sakyk, ar tik nepraradai pastabumo, Bili? Ar nepraradai 
galvos? 

A. Bet ar šviesu? 

B. Taip. (Pažvelgia į dangų) Taip, šviesu, kitaip ir neįvardytum. 
(Pauzė) Turėčiau tau tiksliai atsakyti? (Pauzė) Kad susidarytum 
nuomonę? Apie tą šviesą? 

A. Kartais atrodo, kad leidžiu čia naktis grieždamas ir klausy- 
damasis. Jausdavau, kaip tirštėja sutemos, ir pasiruošdavau. 
Slėpdavau smuikelį su skardine, tereikėdavo man atsistoti, kai 
ji paimdavo mane už rankos. 

Pauzė 

B. Ji? 

A. Mano moteris. (Pauzė) Viena moteris. (Pauzė) Tačiau dabar... 

Pauzė. 

B. Dabar? 

A. Kai išeinu, nebežinau, kai ateinu čionai, nebežinau, net ir čia 
būdamas aš nežinau, ar diena dabar ar naktis. 

B. Tu ne visada buvai toks. Kas atsitiko tau? Moterys? Azartiniai 
lošimai? Dievas? 

A. Aš visada toks buvau. 

B. Kurgi ne! 

A(nirtulingai). Aš visada buvau toks, vergiškai susigūžęs tamsoje, 
čirpinantis senas giesmes vėjų pagairėje! 

B (mirtulingai). Mes turėjom savo moteris, ar ne? Tu savąją, kuri 
vedžiodavo tave už rankos, aš - savąją, kuri padėdavo išlipti 
iš kėdės vakare ir vėl įsirioglinti rytą, ji nustumdavo mane ligi 
pat gatvės kampo, kai man aptemdavo sąmonė. 

A. Invalidas? (Be emocijų) Vargšelis. 

B. Vienintelis sunkumas — apsisukti vietoje. Vargdamas dažnai 
jausdavau, kad greičiau jau būtų pasileisti ir apvažiuoti Žemės 
rutulį. Kol vieną gražią dieną supratau, kad galiu pargrįžti 

atbulas. (Pauzė) Tarkim, esu taške A. (Jis kiek pasistūmėja atgal, 
stabteli) Dabar pasistūmėjau į tašką B. (Pasistūmėja atgal, stabteli) 
Ir vėl grįžtu į tašką A. (Energingai) Tiesi linija! Tuščia erdvė! 
(Pauzė) Prisipažink, sujaudinau patį? 

A. Kartais girdžiu žingsnius. Balsus. Sakau sau: jie grįžta, kai kurie 
grįžta mėgindami vėl čia įsikurti arba ieškodami paliktų daiktų, 
arba ieškodami užmirštų žmonių. 

B. Grįžta! (Pauzė) Kas norėtų čia grįžti! (Pauzė) Ir tu niekada nepa- 
šaukei? (Pauzė) Nesurikai? (Pauzė) Ne? 

A. Artunieko nepastebėjai? 

B. Ak, aš, žinai... pastebėti... Aš sėdžiu čia, savo urve, savo kė- 
dėj, patamsiuos, dvidešimt tris valandas iš dvidešimt keturių. 
(Nirtulingai) Tai ką gi aš turėčiau pastebėt? (Pauzė) Dabar, kai 
tamsta pradėjai mane geriau pažinti, manai, mes tiktume vie- 
nas kitam? 

A. Sakai, sūdyta jautiena? 

B. A propos, kuo tamsta maitinais visą tą laiką? Turbūt miršti 
badu? 

A. Aplinkui šis tas mėtosi. 

B. Ėdama? 

A. Kartais. 

B. O kodėl tamsta neleidi sau nusibaigti? 

A. Apskritai man sekėsi. Kartą suklupau ties maišu riešutų. 

B. Ne! 

A. Mažas pilnas riešutų maišelis vidury kelio. 

B. Gerai jau, patikėjau, bet kodėl neleidi sau nusibaigti? 

A. Aš galvojau apie tai. 

B (susierzinęs). Bet nepadarei! 

A. Nesu dar toks nelaimėlis. (Pauzė) Čia visa mano bėda: nelai- 
mingas, bet dar ne toks nelaimingas. 

B Bet kiekvieną dieną vis labiau? 

A (nirtulingai). Per mažai, per mažai! 

Pauzė 

B. Man regis, mudu sutverti vienas kitam. 

A (rodydamas į aplinką). Kaip visa tai dabar atrodo? 


230 


B. Žinai tamsta... Aš toli nevažiuoju, truputį pirmyn ir tuoj pat at- 
gal, prie savo slenksčio. Taip toli niekada nebuvau atsibeldęs. 

A. Bet į šalis dairaisi? 

B. Ne, ne. 

A. Po visų šitų tamsos valandų tu ne... 

B (nirtulingai). Ne! (Pauzė) Žinoma, jeigu tamsta reikalauji dairytis, 
labai prašom. Ir jeigu įstengsi mane stumdyti, aš pamėginsiu 
papasakoti, ką matau pakeliui. 

A. Nori pasakyt, kad būsi mano vedlys? Ir aš nebepaklysiu? 

B. Kaip tik taip. Sakyčiau: dėmesio, Bili, judam tiesiai į didelę mėšlo 
krūvą, apsisuk ir vairuok kairėn, kai įsakysiu. 

A. Taip ir sakytum! 

B (siekdamas įtvirtinti persvarą). Dėmesio, Bili, dėmesio, matau ap- 
valią skardinę griovy, gal ten sriuba, o gal pupelės. 

A. Pupelės! 

Pauzė 

B. Aš tau imu patikti? (Pauzė) Ar man taip tik atrodo? 

A. Pupelės! (Jis pakyla, padeda smuiką ir stryką ant kėdutės ir žengia 
apgraibom B link) Kur tu? 

B. Čia, mano mielas. (A įsikimba kėdės ir ima aklai stumti) Stok! 

A (stumdamas kėdę). Tai dovana! Dovana! 

B. Stok! (Kerta už savęs lazda. A paleidžia kėdę, atsitraukia. Pauzė) 

A (eina apgraibom prie savo kėdutės. Sutrikęs stabteli). Atleisk man, Bili! 

Pauzė 

A. Kur aš esu? (Pauzė) Kur aš buvau? 

B. Aš praradau jį. Buvo bepradedąs mane mylėti, o aš kirtau jam. Jis 
mane paliks, ir aš jo niekada nebesutiksiu. Nieko nebesutiksiu. 
Ir niekada neišgirsiu žmogaus balso. 

A. Ar tamstai jis dar nepabodo? Tos amžinos dejonės, tie patys 
skundai nuo lopšio ligi grabo lentos. 

B (dejuodamas). Padaryk man ką nors prieš nueidamas! 

A. A! Ar tu girdi? (Pauzė. Verksmingai) Aš negaliu nueit! (Pauzė) 
Ar tu girdėjai? 

B. Tu negali nueit? 

A. Be savo daiktų negaliu. 

B. O kamjie tau? 

A. Niekam. 

B. Ir tu negali be jų? 

A. Ne. (Eina apgraibom, sustoja) Aš juos atrasiu pagaliau. (Pauzė) 
Arba prarasiu. (Vėl ima eiti apgraibom) 

B. Pataisyk pledą, jaučiu, kaip traukia per kojas. (A stabteli) Pasi- 
taisyčiau pats, bet šitai užtruktų amžius. (Pauzė) Padėk man, 
Bili. Tada aš galėsiu sugrįžti, vėl įsikurti savo kampe ir pasaky- 
ti: aš mačiau Žmogų paskutinį kartą gyvenime, aš jam kirtau, 
o jis padėjo man. (Pauzė) Atrasti kelis meilės skutus širdyje 
ir numirti susitaikius su savo rūšimi. (Pauzė) Ko pats į mane 
taip spoksai? (Pauzė) Gal pasakiau, ko nederėjo sakyti? (Pauzė) 
Kaipgi atrodo ta mano siela? 

A (eina apgraibom B link). Duok man ženklą. 

B duoda ženklą. A eina apgraibom jo link, stabteli 

B. Tu ir kvapų neužuodi, ar ne? 

A. Visur tas pats dvokas. (Jis ištiesia ranką) Ar tu gali mane pasiekti? 
(Stovi nejudėdamas su ištiesta ranka) 

B. Pala, tu juk neketini man patarnauti už dyką? (Pauzė) Turiu 
galvoj - besąlygiškai? (Pauzė) O Dieve! 

Pauzė. Paima A už rankos ir trukteli jį prie savęs 

A. Tavo koja. 

B. Kas? 

A. Sakei, šaltis traukia. 

B. Dabar supratau! (Pauzė) Taip, mano koja, apkamšyk ją (A pasi- 
lenkia, ieško apgraibom) Atsiklaupk, atsiklaupk, taip tau bus daug 
lengviau. (Padeda jam atsiklaupti reikiamoje vietoje) Štai čia. 

A (susierzinęs). Paleisk mano ranką! Tu nori, kad padėčiau, ir ne- 
paleidi rankos! (B paleidžia jo ranką. A grabinėja pledą) Ar tu turi 
tik vieną koją? 

B. Tik vieną. 

A. O kita? 

B. Pagedo, ir ją amputavo. 

A apkaišo koją 

A. Dabar gerai? 

B. Šiek tiek kiečiau. (A patenkina prašymą) Rankos tavo auksinės! 

Pauzė 

A (apgraibom siekdamas B torso). O visa kita savo vietoj? 

B. Gali dabar atsikelti ir paprašyti manęs paslaugos. 

A. Ar visa kita savo vietoj? 

B. Daugiau nieko neamputavo, jeigu tu tai turi galvoje. 

A ranka slenka aukštyn, pasiekia B veidą, sustingsta 

A. Čia tavo veidas? 

B. Kaip Dievą myliu. (Pauzė) O kas gi daugiau? (A pirštai slankioja 
B veidu, sustingsta) Čia? Mano navikas. 

A. Raudonas? 

B. Violetinis. (A atitraukia ranką, bet lieka klūpoti) Rankelės tavo 
kaip reikiant! 

Pauzė 

A. Vis dar diena? 

B. Diena? (Pažvelgia į dangų) Tarkim, taip. (Tebežvelgia) Kitaip ir 
neįvardytum. 

A. O vakaras dar negreit ateis? 

B žiūri į dangų 

B. Diena... naktis... (Tebežiūri) Kartais man atrodo, kad žemė vieną 
ūkanotą dieną pačiam viduržiemy pastėrus dunkso vakaro su- 
temose. (Palinksta ties A, papurto jį) Na, Bili, kelkis, tu pradedi 
man nusibosti. 

A. Ar žolė kur nors dygsta? 

B. Aš nematau. 

A (pagyvėjęs). Niekur nematyti žalumos? 

B. Yra šiek tiek samanų. (Pauzė. A suneria rankas ant pledo ir pasideda 
ant jų galvą) Dėl Dievo meilės! Ar tik nesirengi melstis? 

A. Ne. 

B. O verkti? 

A. Taip pat ne. (Pauzė) Tokia poza galėčiau būti amžinai, padėjęs 
galvą kokiam nors senoliui ant kelių. 

B. Ant kelių. (Supurtydamas jį šiurkščiai) Na, stokis pagaliau! 

A(įsitaisydamas patogiau). Kokia ramybė! (B nustumia jį šalin, A par- 
krinta ant keturių) Tom dienom, kai nedaug teuždirbdavau, 
Dora sakydavo: Eik tu su ta savo arfa! Geriau jau šliaužiotum 
keturiomis su savo tėvo medaliais, prisegtais prie šiknos, ir 
su skardine po kaklu. Tu ir tavo arfa! Kuo tu save laikai? Ir ji 

versdavo mane miegoti ant grindų. (Pauzė) Ak, tai... aš niekad 
negalėjau... (Jis vėl pradeda apgraibom ieškoti savo kėdutės. Stabteli, 
klausosi) Jei ilgai klausyčiau išties, tikrai išgirsčiau, kokia nors 
styga išduotų. 

B. Tavo arfa? (Pauzė) Iš kur tu ją ištraukei? 

A. Kadaise turėjau mažą arfą. Bet netriukšmauk ir leisk man klau- 
sytis. 

Pauzė 

B. Ar ilgai dar čia stovėsi kaip statula? 

A. Galėčiau valandų valandas klausytis visų tų garsų. 

Jie klausosi 

B. Kokių garsų? 

A. Ašjau nebežinau, kas tai. 

Jie klausosi 

B. Bet aš matau jį. (Pauzė) Aš ma... 

A (maldaujamai). Ar tu nesiliausi? 

B. Ne! (Griebia sau už galvos) Aš jį aiškiausiai matau, štai ten, ant 
kėdutės. (Pauzė) O kas, jeigu jį pasiimčiau, Bili, ir paskui pa- 
bėgčiau? (Pauzė) Ką tu tada užgiedotum, Bili? (Pauzė) Gal vie- 
ną gražią dieną koks nors kitas senis, išlindęs iš savo skylės, 
užtiktų tave, griežiantį lūpine armonikėle. O tu paporintum 
jam apie mažą smuikelį, kurį kitados turėjai. (Pauzė) Ką, Bili? 
(Pauzė) Arba užtiktų tave dainuojantį. (Pauzė) Ką tu tada pasa- 
kytum, Bili? (Pauzė) Karkdamas prieš vėją žiemą (vis priešiškiau), 
pametęs netgi lūpinę armonikėlę. (Baksteli jam lazda į nugarą) 
Ką, Bili? 

A staiga atsisuka, stveria lazdos galą ir išplėšia ją B iš rankų. 


ESKIZAS TEATRUI II 


Vertė Dovydas Judelevičius 


Scenos gilumoje aukštas dvipusis langas, atvertas į ryškiai nušviestą 
nakties dangų. Mėnulio nematyti. 

Avanscenoje į kairę nuo žiūrovų, vienodu atstumu tarp sienos ir lango 
ašies, nedidelis stalas ir kėdė. Ant stalo užgesinta lempa ir dokumentų 
prigrūstas portfelis. 

Avanscenos dešinėje, sudarydami simetriją, toks pat stalas ir kėdė. Ant 
stalo tik nedeganti lempa. 

Avanscenos kairėje durys. 

Prieš kairiąją lango pusę nugara į sceną stovi C. 

Ilga pauzė. 

Įeina A. Uždaro duris, eina prie stalo dešinėje ir sėdasi nugara į dešinę 
sieną. Pauzė. Uždega lempą, išsiima laikrodį, pasitikrina laiką ir padeda 
laikrodį ant stalo. Pauzė. Užgesina lempą. 

Ilga pauzė. 

Įeina B. Uždaro duris, eina prie stalo kairėje ir sėdasi nugara į kairiąją 
sieną. Pauzė. Užsidega lempą, atidaro portfelį ir iškrato visą jo turinį 
ant stalo. Apsidairo, pamato A 


B. Tai bent! 

A. Tss! Išjunk. 

B užgesina lempą. Ilga pauzė 

A (tyliai). Kokia naktis! (Ilga pauzė. Susimąstęs) Vis dėlto nesupran- 
tu. (Pauzė) Kam jam reikia mūsų paslaugų? (Pauzė) Tokiam 
žmogui kaip jis. (Pauzė) Ir kodėl mes tai darome už dyką. (Pau- 
zė) Tokie žmonės kaip mes. (Pauzė) Paslaptis. (Pauzė) Tiek to. 
(Pauzė. Uždega lempą) Tai ar tęsiame? (B užsidega lempą, naršo po 
savo popierius) Mįslinga kryžkelė. (B toliau naršo) Susumuojame 
ir dingstame. (B vis naršo) Ar pasirengęs? 

B. Galime kilti. 

A. Turime stebėti. 

B. Tegul jis iššoka. 

A. Kada? 

B. Dabar. 

A. Iš kur? 

B. Kad ir iš čia. Po tris metrus ar pusketvirto kiekviename aukšte, 
iš viso jų bene dvidešimt penki. 

Pauzė 

A. Galvą būčiau guldęs, kad mes tik šeštajame. (Pauzė) Ar tai ne- 
pavojinga? 

B. Tegul nutūpia ant subinės, nieko kito jis nenusipelnė. Stuburas 
triokšteli, žarnokai išlekia į orą. 

Pauzė. A atsistoja, prieina prie lango, persisveria, žiūri žemyn. Atsitiesia, 

žvelgia į dangų. Pauzė. Eina atgal į savo vietą 

A. Pilnatis. 

B. Ne visai. Rytoj. 

A išsitraukia iš kišenės kalendorėlį 

A. Kelinta šiandien diena? 

B. Dvidešimt ketvirta. Rytoj dvidešimt penkta. 

A (verčia lapelius). Devyniolikta... dvidešimt antra... dvidešimt ke- 
tvirta. (Skaito) „Maloningoji Dievo Motina Užtarytoja. Pilnatis“. 
(Įsideda kalendorėlį į kišenę) Apie ką mes kalbėjom... Ką mes ten 
sakėm... kad... tegul jis iššoka. Tokia mūsų nutartis. Taip? 

B. Tarnyba, šeima, trečia tėvynė, kekšavimas, finansai, menas ir 
gamta, širdis ir sąžinė, sveikata, buitinės sąlygos, Dievas ir 
žmogus, tiek nelaimių. 

Pauzė 

A (mąsliai). Kas iš to? (Pauzė) Kas iš to? (Pauzė) O jo humoro jaus- 
mas? Saiko pojūtis? 

B. Visiška klampynė. 

Pauzė 

A. Ar neklystam? 

B (pasipiktinęs). Rėmėmės patikimiausiais šaltiniais. Viskas pasver- 
ta daugybę kartų, sutikrinta ir patvirtinta. Kiekvienas žodis čia 
(mojuodamas popierių šūsnimi) kietas kaip geležis, viskas sukibę 
kaip katedros mūrai. (Sviedžia popierius ant stalo. Jie pabyra ant 
grindų) Šūdas! (Renka nuo žemės popierius) 

A pakelia savo lempą ir jam pašviečia 

A. Esu matęs nykesnių šiukšlynų. (Pasisuka į langą) Prastesnių 
reginių. (Pauzė) O ten ar ne Jupiteris? 

Pauzė 

B. Kur? 

A. Užgesink. (Abu užgesina lempas) Panašu. 

B (irzliai). Kur? 

A (irzliai). Ten. 

B išsiriečia 

Ten, dešiniajame kampe. 

Pauzė 

B. Ne. Mirkčioja. 

A. Tada kas? 

B (abejingai). Nenumanau. Sirijus. (Užsidega lempą) Na? Dirbam ar 
žaidžiam? (A taip pat užsidega lempą) Tu pamiršai, kad čia ne 
jo namai. Jam čia tik katę reikėjo prižiūrėti. Baigsis mėnuo, ir 
jis turės šlepsėti į savo baidoką. (Pauzė. Garsiau) Tu pamiršai, 
kad čia ne jo namai. 

A (susierzinęs). Aš pamiršau, aš pamiršau! Ojis - nepamiršo? (Ais- 
tringai) Bet šitai mus ir gelbsti! 

B (rausiasi tarp popierių). Atmintis... Atminimai... (Išsiima lapą) Ci- 
tuoju: „Dramblys mums žada gausų peną, o žvirblis - giesmi- 
ninko meną“. Liudijo misteris Svelas, vargonininkas iš Sytono 
Šliuzo ir senas bičiulis. 

Pauzė 

A (paniuręs). Tss tss! 

B. Cituoju. „Apklaustas šioje byloje“ - atidarom skliaustelius - „(teis- 
minių skyrybų)“ — uždarom skliaustelius - „pašlijus mudviejų 
santykiams, jis tegalėjo paminėti tuos penkis ar šešis abortus, 
kurie užtemdė“ - atidarom skliaustelius - „(o, ne dėl mano kal- 
tės!)“ — uždarom skliaustelius - „ankstyvuosius mūsų santuo- 
kos metus ir tą veto teisę, kuria aš galiausiai pasinaudojau, kad 
pasipriešinčiau“ - atidarom skliaustelius — „(ak, ne dėl polinkio 
stokos!)“ — uždarom skliaustelius - „tam, kas bent iš tolo pri- 
mintų meilės triūsą. Bet apie mudviejų patirtą laimę“ - atidarom 
skliaustelius - „(o šito taip pat mūsų kelyje būta, neišvengiamai 

būta, ir čia man į galvą vėl ateina pirmosios priesaikos, kurias 
vienas kitam davėm Vuton Basete po tom nelemtom akacijom, 
arba vėl grįžtu prie pirmųjų penkiolikos minučių mūsų vestu- 
vių naktį Litelstouno pajūry, arba prie pirmųjų ilgų rūpestingų 
vakarų mūsų lizdelyje prie Komeršel Roud)“ - uždarom skliaus- 
telius — „bet apie mudviejų patirtą laimę nė žodžio, sere, nė 
žodelio“. Paliudijo misis Aspazija Bad-Krouker, sagų meistrė, 
gyvenanti Komeršel Roud kelyje Rytų Londone. 

A (niūriai). Tss tss! 

B. Dar cituoju: „Iš mūsų nacionalinio epo jis atsiminė tik negandas 
ir katastrofas, tačiau tai nesutrukdė jam išspausti kuklią stipen- 
diją savo studijuojamam dalykui“. Paliudijo misteris Pyberis, 
daržovių augintojas iš Dyping Fenso ir ilgametis bičiulis. 

Pauzė 
„Dievas žino, kiek mūsų šeimoje pralieta ašarų, tačiau ne- 
pasitaikė nė vienos ašaros, kuri liktų nepastebėta ir nebūtų 
maldingai saugoma bedugnėje sielvarto talpykloje, nepamirš- 
tant nei dienos, nei valandos, nei priežasties; o linksmybės, 
priešingai - laimė, jų nebuvo gausu — būdavo beatodairiškai 
atmetamos, tarsi rūgštimi išėsdinamos. Tuo jis buvo panašus į 
mane“. Paliudijo velionė misis Darsi-Krouker, rašytoja. (Pauzė) 
Ar reikia dar? 

A. Pakaks. 

B. Cituoju: „Kai jis, išlenkęs stiklelį kitą, prašnekdavo apie savo 
gyvenimą, galėjai pamanyti, kad jis niekad nebuvo iškėlęs kojos 
iš smuklės ar lošimo namų. Jam pasakojant kvatodavom pilvus 
susiėmę. Iš to sulipdžiau juokingą skečą, kuris publikai labai 
patiko“. Paliudijo misteris Muras, lengvojo žanro komikas ir 
ilgametis bičiulis. Pateikė našlė Merivezer Mur. 

Pauzė 

A (priblokštas). Tss tss! (Pauzė) Tss tss tss! 

B. Tai va. (Griežtai) Čia ne jo namai, ir tą jis puikiai žino. 

Pauzė 

A. Dabar imkimės pozityviųjų pradų. 

B. Pozityviųjų? Turi galvoj tokius, kurie jam leistų (abejodamas, 
paskui staiga užsiplieskęs) tikėt, kad vieną gražią dieną pasau- 

lis pasikeis? Ar tau šito reikia? (Pauzė. Ramiau) Nėra tokių 
pradų. 

A (priilsęs). Bet kad yra, štai kas žavu. 

Pauzė. B naršo savo popierius 

B. Atleisk man, Bertranai. (Pauzė. Vėl rausiasi. Pakelia galvą) Neži- 
nau, kas man užėjo. (Pauzė. Naršo popierius. Pakelia galvą) Siaubo 
akimirka. (Pauzė. Naršo popierius) Dar tas atsitikimas su loterija... 
Galbūt. Atsimeni? 

A. Ne. 

B (skaito). „Du šimtai žaidėjų... laimėtojas gauna prabangiausią 
rankinį laikrodį... tikro aukso korpusas, praba devyniolikos 
karatų, tikslumo stebuklas, rodo metus, mėnesį, datą, savai- 
tės dieną, valandą, minutę ir sekundę, neapsakoma elegancija, 
nelūžtanti spyruoklė, ankerinis mechanizmas su devyniolika 
rubinų, apsauga nuo smūgio, apsauga nuo magnetų, herme- 
tiškas, nepraleidžia vandens, nerūdija, savaiminis prisukimas, 
centrinė sekundžių rodyklė, šveicariškos detalės, liuksusinė 
driežo odos apyrankė“. 

A. Ką aš tau sakiau? Net kai nėra vilties. O vis tiek bando laimę. 
Žinojau, kad toji kibirkštis jame teberusena. 

B. Bet kad jis ne pats jį įsigijo. Gavo dovanų. Šitai pamiršti. 

A (suirzęs). Aš pamirštu, aš pamirštu! O jisai, ar jis ne... (Pauzė) 
Bent jis jį pasiliko. 

B. Jei taip galima sakyti. 

A. Bent jis jį priėmė. (Pauzė) Bent jo neatsisakė. 

B. Cituoju: „Paskutinį kartą turėjau progos jį pamatyti eidamas į 
Pašto kontorą, kurioje reikėjo pagal orderį išsiimti grynų pini- 
gų mokėjimams už atliktus darbus. Aikštę prieš pašto pastatą 
juosė stulpeliai, sujungti kabančiomis tarp jų grandinėmis. Jis 
buvo įsitaisęs ant vieno tokio stulpelio nugara į Tompsono 
dirbtuvę. Atrodė, visai išsekęs ir sutrikęs. Sėdėjo dvilinkas, 
rankas pasidėjęs ant kelių, kojom apžergęs stulpelį, panarinęs 
galvą. Man dingtelėjo, kad gal jis vemia. Bet priėjęs artyn iš- 
vydau, kad spokso į gumulą šuns šūdo, gulintį jam prie kojų. 
Skėčio smaigaliu vos kepštelėjęs tą gumulą, pamačiau, kaip jo 
žvilgsnis nusekė paskui judesį ir sustojo prie naujosios daikto 

padėties. O tai buvo trečia valanda dienos, įsidėmėkite! Prisi- 
pažįstu, kad nedrįsau su juo pasisveikinti, jaučiausi prislėgtas. 
Aš tik įmečiau jam į šoninę kišenę loterijos bilietą, kuris man 
nebuvo reikalingas, ir tylomis palinkėjau visokeriopos sėkmės. 
Kai išėjau iš pašto po poros valandų jau sutvarkęs piniginius 
reikalus, radau jį tebesėdintį ten pat ir ta pačia poza. Kartais 
pagalvoju, ar jis dar gyvas“. - Paliudijo misteris Fekmanas, ates- 
tuotas sąskaitininkas ir draugas džiaugsmuos bei varguos. 

Pauzė 

A. Kokia čia data? 

B. Visai nesena. 

A. O skamba taip senoviškai. (Pauzė) Daugiau nieko? 

B. Et, trupiniai ir skutai... bevaikės tetulės didžiosios malonės... 
nebaigta — 

A. Besaikės tetulės? 

B. ...bevaikės tetulės... nebaigta šachmatų partija su korespondentu 
iš Tasmanijos... neužgeso viltis gyventi, kol pamatys, kaip nai- 
kinama Žmonių giminė... literatūrinės aspiracijos negalutinai 
užgniaužtos... pienininkės sėdynė Vaterlo skersgatvyje... Matai, 
kokia medžiaga. 

Pauzė 

A. Tai šįvakar susivyniojam, ar ne? 

B. Būtinai. Rytoj privalom atvykti į Beri Sent Edmundsą. 

A (liūdnai). Mes paliksime jį nė kiek ne protingesnį. Paliksime 
dabar ir niekada su juo nebesusitiksime. Ir nieko nebūsime 
atskleidę, ko jis ir pats nežinotų. 

B. Visi šitie liudijimai jam buvo naujiena. Tai gali jį pribaigti. 

A. Nebūtinai. (Pauzė) Gal ten kas nors apie tai pasakyta aiškiau? 
(Varto popierius) Tai gyvybiškai svarbu. (Varto popierius) Kaž- 
kas... Lyg ir prisimenu... kažką... jis pats sakė. 

B (varto popierius). Tai gal skyriuje „Konfidencialumai“? (Nusijuo- 
kia) Skystokas aplankas. (Varto toliau) „Konfidencialumai...“ 
„Konfidencialumai...“ Na štai! 

A (nekantraudamas). Na? 

B (skaito). „...keisti galvos skausmai... šlubuoja akis... iracionali 
angių baimė... problemos su ausimis...“ — čia nieko naudingo 

mums - „fibroziniai navikai... patologinis siaubas girdint gie- 
dančius paukščius... gerklės negalavimai... švelnumo porei- 
kis...“ - jau artėjame - „...vidinė tuštuma... įgimtas drovumas... 
nosies negalavimai...“ — a! paklausyk! — „liguistai jautrus kitų 
nuomonei...“ (Pakelia galvą) Ką aš tau sakiau? 

A (niūriai). Tss tss! 

B. Paskaitysiu visą pastraipą: „...liguistai jautrus kitų nuomonei — 
(Jo lempa užgęsta) Še tau! Lemputė perdegė! (Lempa vėl užsidega) 
Ne, neperdegė. Matyt, blogas kontaktas. (Tyrinėja lempą, tampo 
laidą) Laidas buvo susivijęs, dabar viskas gerai. (Skaito) „...li- 
guistai jautrus —“ (Lempa užgęsta) Mėšlas ir šūdas! 

A. Pamėgink ją krestelėti. 

B kresteli lempą. Ji užsidega 

Matai! Šią gudrybę išmokau Blaivininkų bendrijoje. 

Pauzė 


B. 
rą | (kartu) 


B. Ką? 

A. Patrauk rankas nuo stalo. Jei čia blogas kontaktas, tai nuo men- 
kiausio stuktelėjimo viskas gali blogai baigtis. 

B (kiek atsitraukęs su kėde). „... liguistai jautrus...“ 

Lempa užgęsta. B trenkia kumščiu per stalą. Lempa vėl užsidega. Pauzė 

A. Paslaptingas daiktas toji elektra. 

B (skubėdamas). „...liguistai jautrus kitų nuomonei tuo metu, noriu 
pasakyti, — taip dažnai ir taip ilgai, kiek šito reikėdavo, kad 
verstų mane suklusti — “ Kas čia per kinų kalba? 

A (nervingai). Toliau, toliau! 

B. „...taip ilgai, kiek šito reikėdavo, kad verstų mane suklusti, ir 
kad kiekvienu atveju, noriu pasakyti, ir tada, kai, viena vertus, 
šitai man teikė malonumo, ar, kita vertus, priešingai, mane 
skaudino, ir, tiesą sakant - “ Šūdas! Kurgi veiksmažodis? 

A. Koks veiksmažodis? 

B. Svarbiausias! 

A. Pasiduodu. 

B. Laikykis, kol surasiu tą veiksmažodį, ir velniop visus paistalus 
sakinio viduryje. (Skaito) „... jei būčiau... jei tik galėčiau...“ - Jė- 


„liguistai jautrus - “ 
Patrauk rankas nuo stalo. 

zau! - „kad ir būtų... jei tik būtų...“ - Kristau! - Aha! Pagavau — 
„„.. Deja, nepajėgdavau...“ Suradau! 

A. Tai kaip skamba dabar? 

B (iškilmingai). „liguistai jautrus kitų nuomonei tuo metu...“ - pais- 
talai paistalai paistalai - “ ...deja, nepajėgdavau - “ 

Lempa užgęsta. Ilga pauzė 

A. Gal pasikeiskime vietom? (Pauzė) Ar supratai, ką turiu galvoj? 
Kad tu ateitum čionai su savo popieriais, o aš pereičiau tenai. 
(Pauzė) Nereikia inkšti, Morvanai... Šitaip nieko nenuveiksim. 

B. Čia mano nervai. (Pauzė) O, jei būčiau dvidešimčia metų jau- 
nesnis, kaipmat padaryčiau galą savo kančioms! 

A. Nedrįsk! Niekada nesakyk tokių klaikių dalykų! Net gera lin- 
kinčiam Žmogųui! 

B. Ar galiu pas tave ateiti? (Pauzė) Man reikia gyvo padaro šilumos. 

A (šaltai). Kaip nori. 

B stojasi ir eina pas A 

A. Su savo raštais, jei neprieštarauji. 

B eina atgal popierių iš portfelio, grįžta pas A, padeda popierius jam ant 

stalo ir stovi šalia 

A. Ar nori, kad aš tave ant kelių pasisodinčiau? 

Pauzė. B eina pasiimti kėdės, paskui grįžta ir sustoja prieš A stalą, ran- 

komis apglėbęs savo kėdę 

B (baikščiai). Ar galima atsisėsti šalia tavęs? (Abu žvelgia į vienas kitą) 
Ne? (Pauzė) Tai gal priešais? (Sėdasi priešais A, žvelgia į jį) 

Pauzė 

Dirbam toliau? 

A (prisiversdamas). Verčiau nieko nebelieskim. Ir eikime gult. 

B kuičiasi po savo popierius 

B. Pasiimsiu lempą. (Prisitraukia lempą) Duokdie, kad ji dar neuž- 
gestų. Ką mudu darytume tamsoj? (Pauzė) Ar turi degtukų? 

A. Visada. (Pauzė) Ką mudu darytume? Atsistotume prie lango ir 
žiūrėtume į žvaigždėtą dangų. (B lempa vėl užsidega) Tai yra tu 
stovėtum ir žiūrėtum. 

B (karštai). Oi ne, vienas ne, nestovėsiu. 

A. Duok man lapą. (B paduoda) Gesink. (B gesina) 

Viešpatie, taviškė vėl užsidegė. 

B. Man jau apkarto šitas triukas. 

A. Taigi. Eik ir užgesink. 

B eina prie savo stalo, užgesina lempą. Pauzė 

B. Ką man dabar daryti? Vėl uždegti? 

A. Grįžk. 

B. Tai uždek savo, kad matyčiau, kur einu. 

A uždega lempą. B grįžta ir sėdasi priešais A. 

A užgesina savo lempą, lapu nešinas eina prie lango, stabteli. Mąsto 

žvelgdamas į dangų 

A. Ir pagalvok tu man, kad tai yra branduolinis degimas! Visa 
ši fejerija! (Palinksta prie lapo ir stabčiodamas skaito) „Dešimties 
metų pabėga iš namų pirmą kartą, kitą dieną sugrąžintas namo, 
įspėtas, jam atleista“. (Pauzė) „Penkiolikos antrą kartą pabėga iš 
namų, po savaitės parvelkamas namo, gavo lupti, jam atleista“. 
(Pauzė) „Septyniolikos trečią kartą pabėga iš namų, po šešių 
mėnesių parslenka paspaudęs uodegą, uždaromas į daboklę, 
jam atleista“. (Pauzė) Septyniolikos bėga iš namų paskutinį 
kartą, atropoja po metų keturpėsčias, išspiriamas lauk, jam 
atleista“. 

Pauzė. Jis prisikiša prie lango norėdamas pažvelgti C į veidą. Dėl to kiek 

išsiriečia ir persisveria nugara į tuštumą už lango 

B. Atsargiau! 

Ilga pauzė. Visi trys sustingę. Mirtina tyla 

A (liūdnai). Tss tss! (Atgauna pusiausvyrą) Uždek. 

B uždega lempą. A grįžta prie savo stalo, lapą grąžina B 

Sunkiai kapstomės, bet mes jau pakeliui į namus. 

B. Kaip jis atrodo? 

A. Nekaip. 

B. Ar veide tebėra ta jo šypsenėlė? 

A. Galbūt. 

B. Ką reiškia galbūt? Juk ką tik į jį pasižiūrėjai. 

A. Tuo metu šypsenėlės nebuvo. 

B (su pasitenkinimu) Aha! (Pauzė) Niekad negalėdavau įspėti, ką jis 
ta savo šypsena nori pasakyt. O jo akys? Vis dar išsprogusios? 

A. Užmerktos. 

B. Užmerktos! 

A. O, tik todėl, kad manęs nematytų. Paskui tikriausiai jis vėl 
atsimerkė. (Pauzė. Su įniršiu) Būtum priverstas dieną naktį ste- 
beilyti į juos! Niekad nenugręžti akių nuo jų ištisas savaites! 
Jiems nežinant! 

Pauzė 

B. Atrodo, bus priėjęs liepto galą. 

A (nekantriai). Ko čia tuščiai malamės? Negaišk, skaityk toliau! 

B griozdžia savo popierius, suieško reikiamą lapą 

B (neįtikėtinai greitai skaito). „...liguistai jautrus kitų nuomonei tuo 
metu...“ — paistalai paistalai paistalai — „...deja, nepajėgdavau 
ištverti daugiau nei dešimt ar penkiolika minučių, tai yra tiek 
laiko, kiek būtina, kad tatai įsisąmonintum. O paskiau jau bū- 
davo vis vien - tarytum niekas nebūtų nieko ištaręs“. (Pauzė) 
Tss, tss! 

A (su pasitenkinimu). Na va, matai. (Pauzė) Kur visa tai įterpta? 

B. Laiške, galimas daiktas, niekad neišsiųstame anoniminei ger- 
bėjai. 

A. Gerbėjai? Jis turėjo gerbėjų? 

B. Prasideda taip: „Brangioji drauge ir gerbėja...“ Tiek ir teži- 
nom. 

A. Nagi, Morvanai, raminkis. Laiškai gerbėjoms - žinom, ko jie 
verti. Nereikia visko suprasti raidiškai. 

B (tūžmingai, pliaukštelėjęs ranka per popierių krūvą). Štai ataskaita, 
galutinė ir neatremiama. Štai kur jau esame. Per vėlu dabar 
tvirtinti, kad šičia (pliaukšteli į kairę) viskas gerai ir kad šičia 
(pliaukšteli į dešinę) viskas blogai. Tu man kaip rakštis subinėj. 

Pauzė 

A. Gerai. Sumuojame. 

B. Tai mes ir darom. 

A. Juoda ateitis, nedovanotina praeitis - kiek jis prisimena, paska- 
tos klaidžioti po visokeriopas beprasmybes ir geriausi patari- 
mai niekad niekur neišsiųstuose laiškuose. Sutinkame? 

B. Bevaikė teta - beprasmybė? 

A (šiltai). Jis ne to tipo žmogus. Reikia turėt omeny kliento tempe- 
ramentą. Dokumentus kaupti - dar ne viskas. 

B (ipykęs trinkteli per savo popierius). Štai! Kiek išmanau, klientas 
yra čia ir niekur kitur. 

A. Na gerai. Ar yra bent užuomina apie asmeninę naudą? Ta se- 
noji teta, ar jis kada nors buvo labiau nei visada jai atidus? Ir 
toji pienininkė, pas kurią daugelį metų vaikščiodavo dėl savo 
pamėgto čederio porcijos - ar bent sykį su ja susitikus jam 
buvo pristigę pagarbaus mandagumo? (Pauzė) Ne, Morvanai, 
tu žiūrėk... (Vos girdimas miauktelėjimas. Pauzė. Antras miaukte- 
lėjimas, garsesnis) 

B. Bene ta katė. 

A. Panašu. (Ilga pauzė). Na, tai sutarėme? Juoda ateitis, nedova- 
notina... 

B. Kaip nori. (Pradeda krautis popierius į portfelį. Pavargusiu balsu) 
Tegul jis iššoka. 

A. Daugiau jokių įrodymų? 

B. Tegul jis iššoka, tegul iššoka. (Baigia tvarkytis, stojasi nešinas 
portfeliu) Einam. 

A (žvilgtelėjęs į laikrodį). Dabar... dešimt... dvidešimt penkios. Ar- 
timiausias traukinys dvidešimt po vienuoliktos. Bandykim 
užmušti laiką apie šį bei tą šnekučiuodamiesi. 

B. Kodėl sakai, kad dvidešimt po vienuoliktos? Dar yra be dešimt 
vienuoliktą. 

A išsiima iš kišenės tvarkaraštį, atsiverčia reikiamą puslapį, paduoda B 

A. Ten, kur kryžiuku pažymėta. 

B pasitikrina tvarkaraštį, grąžina jį A ir vėl atsisėda. Ilga pauzė. A at- 

sikrenkščia. Pauzė 
Abejingai. Kiek nelaimėlių šiandien būtų ramūs ir tylūs, jei būtų 
laiku sužinoję apie savo nelaimingą lemtį? (Pauzė) Atsimeni 
Smitą? 

B. Smitą? (Pauzė) Niekad nepažinojau žmogaus tokia pavarde. 

A. Pažinojai! Nagi tą didelį riebų rudaplaukį. Nuolat galėjai sutikti 
jį šlaistantis po tolimiausius užkaborius, ypač prie Pasaulio ga- 
lo*. Metų metus nebuvo rankų prikišęs prie kokio rimto darbo. 


* Worlds End (Pasaulio galas) - aklagatvis ir šalia esanti užeiga Chelsea rajono pakraš- 
tyje pietvakarių Londone. (Vert. past.) 

Girdėjau, kad per nelaimingą atsitikimą medžioklėje išsiblaškęs 
jis prarado savo genitalijas. Dvivamzdis staiga iššovė tarpukojy, 
jam taikantis į putpelę. 

B. Nepažįstu tokio. 

A. Na, trumpai tariant, kai sykį jis jau ketino užsinerti kilpą ant 
kaklo, žmonės atbėgo pranešti, kad jo pačią išvežė greitoji. 
Po paraliais, tarė jis, negaliu praleisti tokios progos, ir dabar 
turi nuolatinę tarnybą pas Marksą ir Spenserį. (Pauzė) Kaip 
Mildreda? 

B (net šlykštėdamasis). Nagi Žinai. (Staiga pasigirsta paukščio giesmė. 
Pauzė) Dieve šventas! 

A. Filomelė! 

B. O, mano širdis apmirė! 

A. Tst! (Tyliai) Paklausyk, paklausyk! (Pauzė. Dar kartą pratrūksta 
giesmė. Garsiau. Pauzė) Tai čia, kambary. (Atsikelia, eina pirštų 
galais) Eikim, pažiūrėkim. 

B. Man baugu! 

Vis dėlto atsikelia ir atsargiai stypčioja įkandin A. A eina pirštų galais į 

dešinį kraštą scenos gilumoje, paskui jį tokiu pat būdu nuseka B 

A (atsigręžęs). Tst! 

Juodu eina toliau, prie kampo sustoja. A brūkšteli degtuką, laiko jį virš 

galvos. Pauzė. Tyliai 
Čia jo nėra. 

Numeta degtuką ir pirštų galais kerta sceną. Iš paskos stipena B. Juodu 

praslenka palei langą, sustoja kairiajame kampe scenos gilumoje. Vėl 

žybteli degtukas. Pauzė 
Štai kur jis! 

B (atatupstas). Kur? 

A pritūpęs. Pauzė 

A. Padėk man. 

B. Neliesk jo, palik ramybėj. 

A skausmingai atsitiesia, prie pilvo prisispaudęs didelį paukščių narvą, 

užklotą karoliukais apkraštuota žalio šilko skara. Klupdamas eina su tuo 

nešuliu prie savo stalo 

B. Duok, padėsiu. (Padeda nešti narvą. Dviese laikydami jį iš abiejų 
šonų, jie atsargiai slenka prie stalo) 

A (sunkiai alsuodamas). Palauk valandėlę. (Jie sustoja. Pauzė) Einam. 
(Vėl eina, paskui švelniai deda narvą ant A stalo. Iš žiūrovams ne- 
matomos pusės A atsargiai pakelia skarą, žvelgia vidun. Pauzė) 
Pašviesk. 

B paima lempą ir nukreipia į narvą. Abu palinkę žvelgia į narvo vidų. 

Ilga pauzė 

B. Vienas nebegyvas. 

Abudu vėl stebeilija į vidų 

A. Gal turi pieštuką? 

B paduoda jam ilgą pieštuką. A baksnoja juo pro narvo virbus 

Taip. (Ištraukia pieštuką, dedasi į kišenę) 

B. Ei! 

A grąžina jam pieštuką. Abu spokso vidun. A paima B ranką ir perkelia 

ją į kitą vietą tarp virbų 

A. Štai. 

Abudu žiūri 

B. Gaidys ar vištytė? 

A. Vištytė. Matai, kokia pilkšva. 

B (pasipiktinęs). O jisai toliau gieda! (Pauzė) Še tau ir miela papū- 
gėlių porelė! 

A. Miela papūgėlių porelė! (Kvatoja) Ak, Morvanai, tu į kapus 
mane nuvarytum, jei būčiau ganėtinai gyvas! (Kvatoja) Kikiliai 
čia, kvaiša tu! Pažvelk į tą mielą žalią pasturgaliuką! Ir mėlyną 
kepuraitę! Ir baltas juosteles! Ir auksinę krūtinėlę! (Pamokomai) 
Ypač įsidėmėk tą būdingą trelę, jos nesupainiosi su niekuo. 
(Pauzė) Ak, mielas dailus padarėli, ak tu šaunus mažasai čiul- 
buonėli! (Pauzė. Niūriai) Baisu ir pagalvoti, kad visa tai pavirsta 
organinėm atliekom! Visa toji spindinti skaistybė! 

Abudu vėl spokso į narvą 

B. Jie neturi sėklų. (Pauzė) Neturi vandens. (Rodo) Kas ten per 
daiktas? 

A. Tas? (Pauzė. Lėtai, dusliai) Senas moliusko kaulas. 

B. Moliusko kaulas? 

A. Moliusko kaulas. 

Nuleidžia skarą. Pauzė 

B. Einam, Bertranai, nereikia. Nieko čia nepadarysim. 

A pakelia narvą ir eina į scenos gilumą. B padeda lempą ir skuba įkan- 
din jo 
Duokš, padėsiu. 
A. Palik, palik! 
Jis eina į kampą lydimas B ir nuleidžia narvą ten, kur buvo jį radęs. 
Atsitiesia ir pasuka prie savo stalo vis dar B lydimas. A stabteli 
Ar tu paliausi mane sekiojęs? Gal nori, kad ir aš iššokčiau? 
Pauzė. B eina prie A stalo, pasiima portfelį ir kėdę, nueina prie savo stalo 
ir atsisėda nugara į langą. Uždega lempą, tuojau pat vėl užgesina 
Kaip baigti? 
Ilga pauzė. A eina prie lango, brūkšteli degtuką, pakelia jį kuo aukščiau 
ir tyrinėja C veidą. Degtukas baigia degti, A išmeta jį per langą 
Ei! Tu tik pažvelk! 
B nejuda. A uždega kitą degtuką, pakelia jį kuo aukščiau ir tyrinėja 
C veidą 
Ateik! Greičiau! 
B nė nekrusteli. Degtukas baigia degti, A jį paleidžia 
Ką gi, aš... 
A tšsiima nosinę ir baikščiai kelia prie C veido 


Uždanga 


ŽODŽIAI IR MUZIKA 


Radijo pjesė 


Vertė Saulius Repečka 


MUZIKA. Tyliai derinamas nedidelis orkestras. 

ŽODŽIAI. Prašom! (Derinimas. Garsiau) Prašom! (Derinimo garsai 
prityla) Ar dar ilgai čia turėsiu tamsoje būti? (Apimntas pasibjaurė- 
jimo) Su tavimi! (Pauzė) Tema... (Pauzė) Tema... tinginystė. (Pau- 
zė. Tarsi atsakinėtų išmoktą pamoką, tyliai) Tinginystė - stipriausia 
iš visų aistrų, iš tikrųjų, stipresnės aistros nėra, ji labiausiai 
veikia protą, šitaip... (Derinimo garsų protrūkis. Garsiai, maldauja- 
mu balsu) Prašom! (Derinimo garsai prityla. Taip pat kaip anksčiau) 
Labiausiai veikia protą, niekas daugiau šitaip jo neveikia, ais- 
tros padeda mums geriau suvokti sielos potraukį ieškoti arba 
vengti tikro ar įsikalbėto malonumo, ar kančios, malonumo 
ar kančios, tikros ar įsikalbėtos, iš visų tų potraukių - o kas gi 
juos galėtų suskaičiuoti, nes jų devynios galybės, - tinginystė 
labiausiai nepakenčia prieštaravimų, joks kitas potraukis taip 
neužvaldo sielos kaip šis, kaip šis, kaip šis, taip neįsiskverbia į 
visas jos kertes ir kerteles, joks kitas potraukis taip neužvaldo 
sielos kaip šis, taip neįsiskverbia į visas jos kertes... (Pauzė) Ir 
kerteles. (Pauzė) Ša! (Tolumoje girdėti greitai per kilimą atšlep- 
sinčios šlepetės) Galų gale! (Šlepsėjimas garsėja. Derinimo garsų 
protrūkis) Ššš! 

Derinimo garsai prityla. Šlepsėjimas garsėja. Tyla 

KROUKAS. Džo. 

ŽODŽIAI (nuolankiai). Klausau, pone. 

KROUKAS. Bobai. 

MUZIKA. Nuolankiai negarsiai atsiliepia 

KROUKAS. Mano guodėjai! Būkime bičiuliai! (Pauzė) Bobai. 

MUZIKA. Kaip anksčiau 

KROUKAS. Džo. 

ŽODŽIAI (kaip anksčiau). Klausau, pone. 

KROUKAS. Būkime bičiuliai! (Pauzė) Aš pavėlavau. Atleiskite. 
(Pauzė) Tas veidas. (Pauzė) Ant laiptų. (Pauzė) Atleiskite. (Pau- 
zė) Džo. 

ŽODŽIAI (kaip anksčiau). Klausau, pone. 

KROUKAS. Bobai 

MUZIKA. Kaip anksčiau. 

KROUKAS. Atleiskite. (Pauzė) Bokšte. (Pauzė) Tas veidas. (Ilga pau- 
zė) Šio vakaro tema... (Pauzė) Šio vakaro tema... meilė. (Pauzė) 
Meilė. (Pauzė) Mano lazdą. (Pauzė) Džo. 

ŽODŽIAI (kaip anksčiau). Klausau, pone. 

KROUKAS. Meilė. (Pauzė. Dunksteli lazda į žemę) Meilė! 

ŽODŽIAI (su patosu, pompastiškai). Meilė - stipriausia iš visų aistrų, 
tikrai, stipresnės aistros nėra. (Atsikrenkščia) Ji labiausiai veikia 
protą, šitaip niekas daugiau jo neveikia. 

Pauzė 

KROUKAS sopulingai atsidūsta. Dunksteli lazda 

ŽODŽIAI (kaip anksčiau). Aistros mums padeda geriau suvokti sie- 
los potraukį ieškoti arba vengti tikro ar įsikalbėto malonumo, 
ar kančios. (Atsikrenkščia) Iš visų... 

KROUKAS (sielvartingai). Ak! 

ŽODŽIAI (kaip anksčiau). Iš visų tų potraukių, - o kas gi juos galė- 
tų suskaičiuoti, nes jų devynios galybės, - tinginystė, tai yra 
meilė, labiausiai nepakenčia prieštaravimų, joks kitas potraukis 
taip neužvaldo sielos, kaip šis, taip neįsiskverbia į visas jos 
kertes ir... 

Smarkus dunkstelėjimas lazda 

KROUKAS. Bobai. 

ŽODŽIAI. Ir kerteles. 

Smarkus dunkstelėjimas lazda 

KROUKAS. Bobai! 

MUZIKA. Kaip anksčiau 

KROUKAS. Meilė! 

MUZIKA. Į piupitrą bilsteli lazdelė. Panaši į ką tik skambėjusią, bet la- 
bai išraiškinga. Drauge girdėti Žodžių protestai bei dejonės: „Ne!“, 
„Prašom!“ ir panašiai. Pauzė 

KROUKAS (sielvartingai). Ak! (Dunkseli lazda) Garsiau! 

MUZIKA. Stipriai bilsteli lazdelė. Ta pati, tik be jokios ekspresijos, for- 
tissimo. Nustelbia Žodžių protestus. Pauzė 

KROUKAS. Mano guodėjai! (Pauzė) Džo, mielasis. 

ŽODŽIAI (kaip anksčiau). Tad kelsiuosi dabar ir eisiu, aiškiai ne- 
suprastas... 

KROUKAS dejuoja 

ŽODŽIAI. Nes kas gi yra ta meilė, kuri vilioja sielą labiau už vi- 
sas didžiąsias pagundas, prakeiktas, pražūtingas ir kitokias, o 
siela, kas gi toji siela, kurios jokia pagunda taip nevilioja kaip 
meilė? (Atsikrenkščia. Sausai) Moters meilė, žinoma, jeigu tai 
turi omenyje ponas. 

KROUKAS. Deja! 

ŽODŽIAI. Ką? (Pauzė. Retoriškai) Ar „meilė“ tinkamas žodis? (Pau- 
zė) Ar „siela“ tinkamas žodis? (Pauzė) Ar mes turime omenyje 
meilę, kai sakome „meilė“? Sielą, kai sakome „siela“? 

KROUKAS (sielvartingai). Ak! (Pauzė) Bobai, brangusis. 

ŽODŽIAI. Taip? (Netikėtai rimtai) Ar ne? 

KROUKAS (maldaujamai). Bobai! 

MUZIKA. Bilsteli lazdelė. Skamba „meilės“ ir „sielos“ motyvai. Vos 
girdėti Žodžių protestai: „Ne!“, „Prašom!“, „Tylos!“ ir panašiai. 
Pauzė 

KROUKAS (sielvartingai). Ak! (Pauzė) Ramdytojai mano! (Pauzė) 
Džo. 

ŽODŽIAI (nuolankiai). Klausau, pone. 

KROUKAS. Bobai. 

MUZIKA. Nuolankiai negarsiai atsiliepia. 

KROUKAS. Ramdytojai mano! (Pauzė) Senatvė. (Pauzė) Džo. (Pauzė. 
Dunksteli lazda) Džo. 

ŽODŽIAI (kaip anksčiau). Klausau, pone. 

KROUKAS. Senatvė! 

Pauzė 

ŽODŽIAI (neryžtingai, su pertrūkiais). Senatvė... Kai ji ateina... Žmo- 
gaus senatvė, žinoma... jei šitai turi omenyje ponas... tai... jei 
esi žmogus... buvai Žmogus... susirietęs... palinkęs virš židinio 
ugnies... lauki... 

Smarkus dunkstelėjimas lazda 

KROUKAS. Bobai. (Pauzė) Senatvė. (Pauzė. Smarkiai dunksteli lazda) 
Senatvė! 

MUZIKA. Bilsteli lazdelė. Skamba „senatvės“ motyvas, bet netrukus jį 
nutraukia smarkus dunkstelėjimas lazda 

KROUKAS. Kartu. (Pauzė. Dunkstelėjimas) Abu kartu! (Pauzė. Smar- 
kiai dunksteli lazda) Kartu, šunys! 

MUZIKA. Ilgas „lia“. 

ŽODŽIAI (maldaujamai). Ne! 

Smarkus dunkstelėjimas lazda 

KROUKAS. Šunys! 

MUZIKA. „Lia“. 

ŽODŽIAI (bando dainuoti). Kai ateina senatvė... Susirietęs... 

MUZIKA ta pati. Tik skamba švariau 

ŽODŽIAI (bando dainuoti). Kai ateina senatvė... Susirietęs... 

MUZIKA. Kitas motyvas 

ŽODŽIAI (bando dainuoti). Prie židinio ugnies... (Pauzė. Smarkus 
dunkstelėjimas lazda. Bando dainuoti) Lauki, kol ta ragana... su- 
šildys patalus... 

MUZIKA ta pati, tik skamba švariau 

ŽODŽIAI (bando dainuoti). Lauki, kol ta ragana sušildys patalus... 

MUZIKA. Kitas motyvas 

ŽODŽIAI (bando dainuoti). Ir atneš... Žolių nuoviro... 

Pauzė. Smarkus dunkstelėjimas lazda. Taip pat 
Ir atneš punšo... 

Pauzė. Labai smarkus smūgis lazda 

KROUKAS. Šunys! 

MUZIKA. Kitas motyvas 

ŽODŽIAI (bando dainuoti). Ir štai ji pelenuos... (Maldaujamai) Ne! 

MUZIKA. Pakartojamas tas pat motyvas 

ŽODŽIAI (bando dainuoti). Ir štai ji pelenuos... ta, kurios mylėdamas 
negalėjai pasiekti... o pasiekęs... 

MUZIKA pakartoja to paties motyvo pabaigą 

ŽODŽIAI (bando dainuoti). Pasiekęs jau nebemyli... (Nuvargusiu 
balsu) Vien tik negandos... (Pauzė. Bando dainuoti) Ir štai ji pe- 
lenuos... lyg nušviesta tos senos... 

MUZIKA pertraukia. Ta pati, tik švariau skamba. Paskui trumpas kitas 
motyvas 
ŽODŽIAI (bando dainuoti). Ir štai ji pelenuos lyg nušviesta tos senos 
šviesos... jos veidas... pelenuos... (Pauzė) 
KROUKAS dejuoja 
MUZIKA. Kitas motyvas 
ŽODŽIAI (bando dainuoti). Lyg toj senoj mėnesienoj... Vėl užliejusioj 
žemę. 
Pauzė 
MUZIKA. Trumpas kitas motyvas. Tyla 
KROUKAS dejuoja 
MUZIKA. Vieniša melodija. Iki pabaigos. Paskui, kaip pačioje pradžio- 
je, kviečia prisidėti Žodžius. Pauzė. Kviečia dar sykį, vėliau tyliai 
pritaria 
ŽODŽIAI (bando tyliai dainuoti) 
Kai ateina senatvė 
Susirietęs prie židinio ugnies 
Lauki kol ta ragana 
Sušildys patalus 
Ir atneš punšo 
Ir štai ji pelenuos 
Mylėdamas jos negali pasiekti 
O pasiekęs jau nebemyli 
Vien tik negandos 
Ji pelenuos 
Lyg nušviesta tos senos šviesos 
Tas veidas pelenuos 
Ir žvaigždės vėl sužibusios 
Virš žemės. 
Ilga pauzė 
KROUKAS (šnibžda). Tas veidas. (Pauzė) Tas veidas. (Pauzė) Tas 
veidas. (Pauzė) Tas veidas. 
MUZIKA. Bilsteli lazdelė. Apie minutę skamba sentimentalus „veido“ 
motyvas. 
Pauzė 

KROUKAS. Tas veidas. 

Pauzė 

ŽODŽIAI (šaltai). Matyti iš viršaus, jis taip blausiai ir šaltai švyti... 

Pauzė 

MUZIKA. Kas nors iš „veido“ motyvo, tarsi norint palenkti į savo pusę 
Žodžius 

ŽODŽIAI (nekreipia jokio dėmesio, šaltai). Matyti iš viršaus, jis visai 
greta ir taip blausiai, šaltai švyti, o akys aptrauktos... praeities 
miglos, nepaprastas... veriantis jo grožis šiek tiek... 

Pauzė 

MUZIKA nedrąsiai, dar kartą tokia pati 

ŽODŽIAI (pertraukia, su įsiūčiu). Tylos! 

KROUKAS. Mano guodėjai! Būkime bičiuliai! 

Pauzė 

ŽODŽIAI. ...nublankęs. Betgi po kelių akimirkų... pakanka dar gy- 
vastingumo sulaukus tokių metų... jos galva atitolsta per kokį 
pusmetrį ar metrą, akys plačiausiai atsimerkia, suapvalėja iš 
nuostabos ir vėlei nušvinta džiaugsmu. (Pauzė) Be abejo, dienos 
šviesoje tai aiškiau matyti. Bet juk tai ir tematai paskutiniais 
mėnesiais, tai ir tematai kiekvieną akimirksnį ir iš įvairiausių 
vietų, nesvarbu, ar lytų lietus, ar šviestų saulė. Toj... sidabrinėj 
skaidrumoj... sidabrinėj skaidrumoj... argi ne... Pone... (Pauzė) 
Kartkartėm nubėga švelnaus vėjelio siūbuojamų rugių šešėliai. 

Pauzė 

KROUKAS dejuoja 

ŽODŽIAI. Matyti kiekvienas veido bruožas, kiekvienas nepakar- 
tojamas, neprilygstamas, harmoningas... 

KROUKAS dejuoja 

ŽODŽIAI. Tviskantys, susivėlę juodi plaukai, lyg ant vandens išsi- 
draikę į visas šalis, antakiai suraukti, sakytum, iš skausmo, bet 
ne, veikiau iš didelio susikaupimo, kažkur širdies gilumoj vis- 
kam pasiryžus, akys, žinoma, ryžtingai užmerktos, blakstienos... 
(Pauzė) ...nosis... (Pauzė) ...gal tik mažumėlę suraukta, lūpos... 

KROUKAS (sielvartingai). Lili! 

ŽODŽIAI. ...sučiauptos, apatinė prikąsta, vos boluoja dantys, jokių 
koralų, jokio puošnumo, nes paprastai... 

KROUKAS dejuoja 

ŽODŽIAI. ...viskas taip blyšku, taip nuščiuvę, kad jei ne baltos krū- 
tys, kurios alsuojant tai pakyla, kiek nutolsta viena nuo kitos, 
tai vėl nusileidžia, grįžta į įprastą... padėtį... 

MUZIKA. Nesuvaldomas „kylančių ir besileidžiančių krūtų“ motyvo pro- 
trūkis. Girdėti ir tušti Žodžių protestai: „Tylos!“, „Ne!“, „Prašom!“ 
ir panašiai. Triumfuodama ir netrukdoma pabaigia motyvą 

ŽODŽIAI (švelniai įtikinėja). Pone! (Pauzė. Nestiprus dunkstelėjimas 
lazda) Dar sykį sakau, taip blyšku ir tyku, taip toli, kad atrodo 
nežemiška, tarsi Mira* Banginio Žvaigždyne, šią ypatingą naktį 
sužibusi didžiausiu savo dešimtuoju ryškiu ir Žerianti, kaip 
sakome užvertę galvas, šaltą šviesą žemyn. (Pauzė) Betgi po 
kelių akimirkų pakanka dar gyvastingumo... 

KROUKAS (sielvartingai). Ne! 

ŽODŽIAI. Antakiai išsilygina, lūpos prasiveria, o akys... (Pauzė) 
„„antakiai išsilygina, šnervės išsiplečia... lūpos prasiveria, o 
akys... (Pauzė) ...blankus raudonis grįžta į skruostus ir akys... 
(Nuolankiai) ...atsimerkia. (Pauzė) O tada jau pamažu gilyn... 
(Pauzė. Poetišku tonu. Tyliai) 

Tada jau pamažu gilyn 
Per atmatas 
Ten... kur... 

Pauzė 

MUZIKA. Kas nors iš ankstesnio motyvo, tik skamba santūriau 

ŽODŽIAI (bando dainuoti). 

Tada jau pamažu gilyn 
Per atmatas 
Kur visiška tamsa 

Pauzė 

MUZIKA. Kitas motyvas, skamba santūriai 

ŽODŽIAI (bando dainuoti). 

Kur nieks neišmaldauja 

Ir niekas išmaldos neduoda 
Kur žodžių nebėra 

Jausmų ir nieko nebereikia 


* Žvaigždė, pasak astronomų, keičianti savo ryškį. 

Pauzė 
MUZIKA Kitas motyvas, drąsiau 
ŽODŽIAI (bando dainuoti). 
Per maurus 
Pamažu gilyn 
Ten kur jau bliksteli 
Šaltinio spindulys 
Pauzė 
MUZIKA kviečia Žodžius kaip pačioje pradžioje. Pauzė. Kviečia dar sykį, 
vėliau tyliai pritaria 
ŽODŽIAI (bando dainuoti, tyliai). 
Tada jau pamažu gilyn 
Per atmatas 
Kur visiška tamsa 
Kur nieks neišmaldauja 
Ir niekas išmaldos neduoda 
Kur žodžių nebėra 
Jausmų ir nieko nebereikia 
Per maurus 
Pamažu gilyn 
Ten kur jau bliksteli 
Šaltinio spindulys 
(Pauzė. Sukrėstu balsu) Pone! (Ant žemės nukrinta lazda. Taip pat) 
Pone! (Šlepsi šlepetės, sustoja, nušlepsi. Ilga pauzė) Bobai. (Pauzė) 
Bobai! 
MUZIKA. Trumpas šiurkštus atsakas 
ŽODŽIAI. Muzika. (Maldaujamai) Muziką! 
Pauzė 
MUZIKA. Bilsteli lazdelė. Kartojami ankstesni motyvai arba tik „šalti- 
nio“ motyvas 
Pauzė 
ŽODŽIAI. Dar. Pauzė. (Maldaujamai) Dar! 
MUZIKA. Dar kartą tokia pati arba truputį pakeista 
Pauzė 
ŽODŽIAI giliai atsidūsta 


Pabaiga 


CASCANDO* 


Radijo pjesė 


Vertė Saulius Repečka 


* Cascando (it.) - muzikinis terminas: „tildant, mažinant tempą“. 


PRADEDANTYSIS (šaltai). Man dabar gegužė. 

Pauzė 
Tikrai. 

Pauzė 
Įjungiu. 

BALSAS (sunkiai gaudydamas orą, tyliai). ...istorija... jei galėtum ją 
pabaigti... tada atsipūstum... užmigtum.... tik ne anksčiau... ak, 
žinau... jau baigiau... tūkstantį ir vieną... tik tai ir dariau... visą 
gyvenimą... tardamas sau... baik šią... tai ta, kurios tau reikia... 
tada atsipūsi... užmigsi... ir daugiau jokių istorijų... jokių Žo- 
džių... ir ją baigiau... bet tai buvo ne toji... ir nebuvo ramybės... 
tuojau pat kita... pradėjau... baigiau... sakydamas sau... baik 
šią... tada atsipūsi... šįkart... tai ta, kurios tau reikia... šįkart... 
tau pavyko... ir ją baigiau... bet tai buvo ne toji... ir nebuvo ra- 
mybės... tuojau pat kita... bet ši... ji kitokia... tą jau pabaigsiu... 
man pavyko... štai ji... Mingėlas... pasakoju toliau... nemažai 
jau nugyventa... sakyk, ką nori... kelios nesėkmės... pakanka... 
po penkerių metų... dešimties... nežinau... Mingėlas... jis pasi- 
keitė... nors nelabai... gali atpažinti... toj pašiūrėj... dar vienoj... 
laukia nakties... kol sutems naktis... kad išeitų... ir eitų... kur 
nors kitur... užmigtų kur nors kitur... kaip ilgai reikia laukti... 
jis pakelia galvą... kartkartėm... žvilgteli pro langą... temsta... 
žemėje temsta... jau naktis... jis stojasi... pirmiausia sulenkia 
kelius... paskui atsistoja... išslenka laukan... Mingėlas... tas pats 
senas apsiaustas... dešinėje jūra... kairėje kalvos... jis gali pasi- 
rinkti... jei tik... 

PRADEDANTYSIS (su Balsu). Ir išjungiu. 

Tyla 
Įjungiu kitą. 


PRADEDANTYSIS (su Muzika). Ir išjungiu. 

Tyla 
Įjungiu abu. 

BALSAS, MUZIKA (kartu). ...pirmyn... pirmyn... baigti... nepasiduo- 
ti... tada atsipūsi... užmigsi... šįkart... tai ta, kurios tau reikia... 
tau pavyko... jau pasistūmėta... iki tam tikros vietos... Mingė- 
las... nusisekė... taigi toliau... nepaleisk jo... Mingėlo istorija... 
ji stumiasi į priekį... baigti ją... ir užmigti... ir pakaks istorijų... 
pakaks žodžių... na... toliau... jis... 

PRADEDANTYSIS (su Balsu ir Muzika). Ir išjungiu. 

Tyla 
Ir vėl įjungiu. 

BALSAS. ...Žemyn... nuolaidžiu šlaitu... takeliu... didžiulės epušės... 
vėjas linguoja šakas... tolimas jūros šniokštimas... Mingėlas... tas 
pats senas apsiaustas... jis eina... sustoja... nė gyvos dvasios... 
ne... dar ne... naktis pernelyg šviesi... sakyk, ką nori... jis eina... 
palei atkrantę... ta pati sena lazda... leidžiasi... parkrinta... tyčia 
ar ne... nematyti... jis guli... tai svarbiausia... veidas dumble... 
rankos išskėstos... gerai... tai man patinka!... jau... jau viskas... 
ne, dar ne... jis stojasi... pirmiausia keliais... pasiremia delnais... į 
dumblą... galva nusvirusi... pagaliau atsistoja... milžinas... nagi, 
toliau... jis eina... leidžiasi... nagi... jo galvoj... kas gi jo galvoj... 
kažkokia slaptynė... slėptuvė... drevė kažkokia... tarp kopų... 
kažkokia ola... atmintis lyg miglos apsiausta... galvoj... kažkokia 
ola... jis leidžiasi... baigiasi medžiai... ir atkrantė... jis pasikeitė... 
nors nelabai... naktis pernelyg šviesi... tuojau ir kopos... baigiasi 
priedanga... nė gyvos dvasios... jei... 

Tyla 


Tyla 

MUZIKA, BALSAS (kartu). ...ramybė... užmigti... ir pakaks istorijų... 
pakaks žodžių... nepasiduoti... šįkart... tai, ko tau reikia... jau 
pasistūmėta... iki kažkur... Mingėlas... nusisekė... nepaleisti jo... 
nagi, toliau... iki galo... nagi!.. šįkart... tai, ko tau reikia... baigti... 
ir užmigti... Mingėlas... toliau... 

Tyla 

PRADEDANTYSIS. Ir šitaip visada. 
Sako, tai jo galvoje. 

Visai ne. Įjungiu. 

BALSAS ...parkrinta... darkart... tyčia ar ne... nematyti... guli... tai 
svarbu... veidas smėly... rankos išskėstos... plynos kopos... nė 
krūmelio... tas pats senas apsiaustas... naktis pernelyg šviesi... 
sakyk, ką nori... jūra jau netolies... gaudžia... draikos putos... 
Mingėlas... jo galva... kas gi jo galvoj... ramybė... jo galvoj vėl 
ramybė... tad viskas... gana ieškojimų... ne, dar ne... jis stojasi... 
pirmiausia keliais... pasiremia rankomis... į smėlį... galva nusvi- 
rusi... pagaliau atsistoja... milžinas... ta pati sena plačiakraštė 
skrybėlė... užsmaukta ant kaktos... toliau... jis eina... lyg neštų 
didžiulę naštą... smėly... ligi kelių... leidžiasi... jūra... 

PRADEDANTYSIS (su Balsu). Ir išjungiu. 

Tyla 
Įjungiu kitą. 


Ir išjungiu. 
Tyla 
Ir šitaip visada. 
Tai mano gyvenimas, 
tuo gyvenu. 
Pauzė 
Tikrai. 
Pauzė 
Ką aš įjungiu? 
Sako, jis nieko neįjungia, 
neturi ko įjungti, 
tai jo galvoje. 
Nemato manęs, nemato, 
ką veikiu, ką turiu, ir sako, 
jis nieko nejjungia, jis neturi 
ko įjungti, tai jo 
galvoje. 
Jau nebesiginčiju, nebesakau — 

nieko mano galvoj 
nėra. 

Jau nebeatsiliepiu. 
Įjungiu ir išjungiu. 

BALSAS. ...šviesos... žibančios ant kranto... saloje... danguje... jam 
tereikia... pakelti galvą... ir akis... išvystų jas... kaip jį apšviečia... 
bet ne... jis... 

Tyla 

MUZIKA (trumpai).------- 

Tyla 

PRADEDANTYSIS. 

Sako, tai ne jo gyvenimas, 

jis tuo visai negyvena. Nemato 
manęs, nežino, koks mano 
gyvenimas, nemato, kuo gyvenu, 

ir sako - tai ne jo gyvenimas, jis tuo 
negyvena. | 

Pauzė 
Gyveno tuo... seniai. 

Labai seniai. 
Klausykitės. 

BALSAS (tildamas). ...šįkart... pavyko... Mingėlas... tai jis... pamačiau 
jį... jis mano... toliau!.. tas pats senas apsiaustas... jis leidžiasi... 
parkrinta... dar kartą... tyčia ar ne... nematyti... guli... tai svar- 
bu... toliau... 

PRADEDANTYSIS (su Balsu). Iš visų jėgų. 

BALSAS ...veidas... tarp akmenų... smėlis... pasibaigė... vieni akme- 
nys... gerai... tai man patinka!.. jau... viskas... šįkart... ne, dar 
ne... jis stojasi... pirmiausia keliais... pasiremia delnais... į akme- 
nis... galva nusvirusi... pagaliau atsistoja... milžinas... Mingė- 
las... eina... leidžiasi... jis... 

Tyla 

MUZIKA (tildama) ------- 

PRADEDANTYSIS (su Muzika). Iš visų jėgų. 

PRADEDANTYSIS. Tai ne viskas. 

Įjungiu abu. 
Klausykitės. 

BALSAS, MUZIKA (kartu). ...užmigti... pakaks... ir gana ieškojimų... 
tamsoje... bandant jį surasti... pamatyti... papasakoti apie jį... 
ką... būtent... nesvarbu... visada ne tai... visada ne taip... pradėti 
iš naujo... tamsoj... tai jau baigta... šįkart... tai, ko tau reikia... 
kur čia sustojau... beveik... baigti... 

Tyla 

PRADEDANTYSIS. Iš vieno pasaulio į kitą, tarsi jie būtų ištiesę 
vienas kitam rankas. Nedaug jau mums liko. Gerai. 

BALSAS, MUZIKA (kartu). ...beveik... jis nusisekė... mačiau jį... papa- 
sakojau apie jį... kur čia sustojau... beveik... ir daugiau jokių is- 
torijų... viskas netikę... šįkart... tai, ko reikia... gerai... užbaigti... 
ir užmigti... Mingėlas... tai jis... nusisekė... nagi, toliau... iki... 

Tyla 

PRADEDANTYSIS. Gerai. 

Pauzė 
Taip, tikrai, dabar gegužė. 

Žinote, atgimimas. 

Pauzė 
Įjungiu. 

BALSAS. ...be vairo... be suolelio... be irklų... išplaukia... išsekęs... jį 
neša atgal... grimzta į smėlį... ištrūksta... plaukia... Mingėlas... 
ten jis... išsitiesęs visu ūgiu... veidu į dugną... rankos išskėstos... 
tas pats senas apsiaustas... mėšlungiškai įsikibęs... į valties kraš- 
tus... ne... nežinau... matau jį... įsikirtęs... išplaukia... į jūrą... be 
aiškios krypties... salos link... o tada jau... kurgi... 

Tyla 


Tyla 

PRADEDANTYSIS. Sakė, tai jo paties, tai jo balsas, tai jo galvoje. 

Pauzė 

BALSAS. ...greičiau... plaukia... tai iškyla ant bangų... tai nusilei- 
džia... be jokios aiškios krypties... salos link... o tada jau... kur... 
kažkur kitur... visur... vis tiek... šviesos... 

Tyla 

PRADEDANTYSIS. Nieko panašaus. 
Atsiliepiau, ir... 

MUZIKA (trumpai)- ------ 

Tyla 

PRADEDANTYSIS. ...tai taip pat mano? 

Bet jau nebeatsiliepiu. 
Pagaliau nustojo 
Kalbėję. 

Pasitraukė. 

Gerai. 

Pauzė 
Įjungiu. 

Pauzė 
Bijau įjungti. 

Bet privalau. 
Taigi įjungiu. 

BALSAS. ...toliau... Mingėlas... rankos išskėstos... tas pats senas 
apsiaustas... veidu į dugną... įsikirtęs... sala jau toli... už nuga- 
ros... plaukia... į atvirą jūrą... žemė jau toli... jo galva... kas gijo 
galvoj... Mingėlas... 

PRADEDANTYSIS (su Balsu). Toliau! Toliau! 

BALSAS. ...pagaliau... štai šitaip... pakaks... daugiau jokių ieškoji- 
mų... tamsoj... kažkur kitur... visada kažkur kitur... gerai, tai man 
patinka!.. kur čia sustojau... Mingėlas... tik nepasiduoti... neiš- 
leisti iš rankų... šviesos... ant kranto... jau toli... visos... beveik... 
per toli... per vėlu... danguje... tos... ten... jei patinka... jam terei- 
kia... apsiversti ant nugaros... ir išvystų jas... kaip jam šviečia... 
bet ne... įsikirtęs... Mingėlas... jis pasikeitė... beveik jau... 

Tyla 

MUZIKA------- 

PRADEDANTYSIS (su Muzika). Dieve. 


Tyla 
PRADEDANTYSIS. Dieve, Dieve. 
Pauzė 

Kadaise klausiau savęs: 
kas tai? 

Kartais sau sakydavau, 
pasivaikščiojimas. 

Du pasivaikščiojimai. 
Ir sugrįžimas. 

Kur? 

Į miestelį. 

Į smuklę. 

Du pasivaikščiojimai ir 
pagaliau sugrįžimas, 

į miestelį, 

į smuklę, vieninteliu ten 
vedančiu keliu. 
Įvaizdis kaip įvaizdis. 
Bet nieko jau sau 
nebesakau. 

Įjungiu. 

BALSAS, MUZIKA (kartu). ...nepaleisti iš rankų... baigti... čia tai, 
ko tau reikia... šįkart... gerai... kur čia sustojau... Mingėlas... 
beveik... 

PRADEDANTYSIS (su Balsu ir Muzika). Tarsi ištiesę vienas kitam 
rankas. 

BALSAS, MUZIKA (kartu). ...užmigti... ir daugiau jokių istorijų... 
toliau... Mingėlas... tai jis... matyti jį... papasakoti apie jį... iki 
galo... nepaleisti. 

PRADEDANTYSIS (su Balsu ir Muzika). Gerai. 

BALSAS, MUZIKA (kartu). ...beveik... dar truputį... truputį... gerai... 
kur čia sustojau... beveik... Mingėlas... tai jis... tai buvo jis... 
mačiau jį... nepaleisti... beveik... 

PRADEDANTYSIS (su Balsu ir Muzika, karštai). Gerai! 

BALSAS, MUZIKA (kartu). ...šįkart... tai, ko tau reikia... baigti... ir 
daugiau jokių istorijų... užmigti... kur čia sustojau... beveik... 
dar truputį... nepaleisti iš rankų... Mingėlas... įsikirtęs... toliau... 
toliau... 

Tyla 


KOMEDIJA 


Vienos dalies pjesė 


Vertė Saulius Repečka 


Veikėjai: 


M1 - Pirma moteris 
M2 - Antra moteris 
V - Vyras 


Avanscenos vidury stovi trys suglaustos vienodos pilkos urnos, jų aukštis 
apie vieną metrą. Iš kiekvienos kyšo po galvą. Galvų kaklai tvirtai laikosi 
urnų angose. Galvos priklauso (žvelgiant iš žiūrovų salės — iš kairės į 
dešinę): M2, V ir M1. Per visą vaidinimą jos žvelgia į žiūrovų salę. Jų 
veidai tokie beamžiai ir bebruožiai, kad, rodosi, susilieja su urnomis. 
Tačiau - jokių kaukių. 

Jas prakalbina tik į patį veidą nukreiptas šviesos spindulys. 

Šviesos spindulys nuo vieno veido ant kito peršoka akimirksniu. Šviesa 
neturi užgesti visiškai, t. y. reikia vengti beveik aklinos vaidinimo pra- 
džioje tvyrančios tamsos, išskyrus nurodytus atvejus. 

Galvų reakcija į šviesą nėra žaibiška. Prieš galvai imant kalbėti, praeina 
maždaug sekundė, išskyrus konkrečiai nurodytus atvejus. 

Veidai - bejausmiai viso vaidinimo metu. Balsai bespalviai, išskyrus tuos 
atvejus, kai reikia ekspresijos. 

Kalbėjimo tempas - visąlaik greitas. 

Užuolaidai kylant, scena skendi kone visiškoje tamsoje. Urnos vos įžiū- 
rimos. Praeina penkios sekundės. 

Blyški šviesa vienu metu nutvieskia visus tris veidus. Praeina trys se- 
kundės. Balsai tylūs, žodžiai vargiai suprantami. Kartu*: 


M1. Taip, keista, / tamsa - geriausia, / nors kuo tamsiau, / tuo 
blogiau, / kol viskas aplinkui užgęsta, / tada jau gerai, / kurį 
laiką, / bet jis ateis, / tas laikas ateis, / taip ir yra, / pamatysi, / 
pasitrauk nuo manęs, / duok man ramybę, / visur tamsu, / visur 
ramu, / viskas baigta, / nušluota... 


* Pasviraisiais brūkšniais atskirtos frazės visų veikėjų ištariamos tuo pačiu metu. 

M2. Taip, gal / truputėlį pamišusi, / sutinku, / galima pamanyti / 
vargšelė / truputėlį pamišusi, / tik truputėlį / jai galvoj nege- 
rai /- (tylus, pamišėliškas juokas) - / tik truputėlį, / deja, aš tuo 
abejoju, / aš abejoju tuo, / nieko tokio, / man viskas gerai, / dar 
vis gerai, / darau, ką galiu, / viską, ką galiu — 

V. Taip, ramybė, / rodės, / viskas užgeso, / tas skausmas, / tarsi nie- 
kad... / nieko ir nebuvo, /ji ateis / (žagteli) - atsiprašau, / tai neturi 
prasmės, / ak, aš Žinau, / bet vis dėlto, / atrodė, / ramybė... turiu 
omeny... / ne tik / viskas baigta, / bet ir... / tarsi niekad nebuvę - 

Šviesa užgęsta. Tamsa. Praeina penkios sekundės. Stipri šviesa vienu 

metu įsižiebia ant visų trijų veidų. Praeina trys sekundės. Balsai - nor- 

malaus stiprumo 

Kartu: 

M1. Pasakiau jam, mesk ją — 

M2. Vieną rytą sėdėjau — 

V. Dar neilgai tebuvom drauge - 

Šviesa užgęsta. Tamsa. Praeina penkios sekundės. Šviesos spindulys 

įsižiebia ties M1 

M1. Pasakiau jam, mesk ją. Prisiekiau visais šventaisiais — 

Šviesos spindulys nuo M1 peršoka ant M2 

M2. Vieną rytą sėdėjau ir siuvinėjau prie atviro lango, oji įsiveržė 
pro duris ir puolė prie manęs. Mesk jį, sušuko, jis mano. Savo 
nuotraukoms ji galėjo tik padėkoti. Dabar, pirmąsyk pamačiusi 
ją gyvą ir visu ūgiu, supratau, kodėl jis pasirinko mane. 

Šviesos spindulys nuo M2 peršoka ant V 

V. Dar neilgai tebuvom drauge, o ji jau kažką suuodė. Mesk tą 
ištvirkėlę, pasakė, arba aš persipjausiu gerklę (žaęteli) - atsi- 
prašau, Dievas regi. Žinojau, kad ji neturi jokių įrodymų. Taigi 
pasakiau, kad nesuprantu, apie ką kalba. 

Šviesos spindulys nuo V peršoka ant M2 

M2. Apie ką šneki? — paklausiau siuvinėdama toliau. Kas tavo? 
Ką mesti? Užuodžiu tavo kvapą sklindant nuo jo, šaukė ji, jis 
dvokia kale. 

Šviesos spindulys nuo M2 peršoka ant M1 

M1. Nors patikimo Žmogaus paprašiau, kad jį pasektų, bet negavau 
jokių įrodymų. Ir turėjau pripažinti, kad jis buvo man... dėme- 

singas kaip visada. Be to, žinojau, kad jis baisiausiai kratėsi 
grynai platoniškų ryšių, todėl kartais suabejodavau, ar mano 
kaltinimai teisingi. Taip. 

Šviesos spindulys nuo M1 peršoka ant V 

V. Kuo galėtum skųstis? - paklausiau. Ar aš tau buvau neatidus? 
Kaipgi mudu būtume galėję gyventi taip, kaip gyvenom, jei 
mano gyvenime būtų buvusi kita moteris? Mylėdamas ją taip, 
kaip mylėjau, tai yra - visa širdimi, galėjau tik jos gailėtis. 

Šviesos spindulys nuo V peršoka ant M2 

M2. Bijodama, kad ji tuojau puls mane, varpeliu pasikviečiau 
Erskiną, kad išprašytų ją lauk. Išeidama ji pasakė - Erskinas 
gali paliudyti, jei tebėra gyvas ir to nepamiršo, mindamas šia 

žeme pirmyn atgal, vis atlydėdamas ir išlydėdamas svečius - ji 
pasakė man dar nudirsianti kailį. Prisipažįstu, tąkart mažumėlę 
nusigandau. 

Šviesos spindulys nuo M2 peršoka ant V 

V. Jos buvo neįmanoma įtikinti. Juk galėjau tai numatyti. Jaučiu 
jos smarvę sklindant nuo tavęs, vis kartojo ji. Ką į tai galėjau 
atsakyti? Taigi apkabinau ją ir prisiekiau, kad be jos negalėčiau 
gyventi. Beje, aš taip ir maniau. Taip, esu tikras, kad taip ma- 
niau. Ir ji manęs neatstūmė. 

Šviesos spindulys nuo V peršoka ant M1 

M1. Tik įsivaizduokit, kaip apstulbau, kai vieną gražų rytą - aš 
tąsyk susikrimtusi sėdėjau savo kambary - jis tylutėliai įsliū- 
kino, atsiklaupė prieš mane, įsikniaubė veidu man į kelius ir... 
prisipažino. 

Šviesos spindulys nuo M1 peršoka ant V 

V. Ji užpjudė mane pėdsekiu, bet aš su juo šnektelėjau. Buvo pa- 
tenkintas gavęs kišenpinigių. 

Šviesos spindulys nuo V peršoka ant M2 

M2. Kodėl nepalieki jos? —- paklausiau, kai jis ėmė skųstis bendru 
gyvenimu su ja, juk aišku, kad jūsų niekas nebesieja. Ar sieja? 

Šviesos spindulys nuo M2 peršoka ant M1 

M1. Prisipažįstu, pirmiausiai man užėmė amą. Tikras patinas! 

Šviesos spindulys nuo M1 peršoka ant V. Jis praveria burną norėdamas 

kalbėti, bet spindulys peršoka ant M2 

M2. Kas mus sieja? —- paklausė jis, kuo tu mane laikai, gal kokia 
nors mašina? Žinoma, kalbant apie jį, mažai ką reiškė... dva- 
sinės subtilybės. O kodėl nepalieki jos? - paklausiau. Kartais 
pagalvodavau, kad jis gyvena su ja tik dėl jos pinigų? 

Šviesos spindulys nuo M2 peršoka ant V 

V. Paskui atėjo eilė jųdviejų scenai. Neleisiu jai čia sklaidytis, pasa- 
kė ji, ir grasinti man mirtimi. Turbūt jai pasirodžiau nustebęs. 
Paklausk Erskino, jei netiki, pasiūlė. Bet ji juk grasinosi pati 
nusižudyti, tariau. O ne tave grasino nužudyti? — paklausė ji. 
Ne, atsakiau, pati žadėjo nusižudysianti. Prisismaginom mė- 
gindami suvokti, kas ir kaip. 

Šviesos spindulys nuo V peršoka ant M1 

M1. Paskui jam atleidau. Juk meilė viską gali! Pasiūliau nedidelę 
išvyką į Rivjerą mūsų susitaikymo proga, arba į mūsų mieląsias 
Kanarų salas. Jis buvo išbalęs. Sunykęs. Deja, negalėjom išvykti 
tuojau pat. Tarnybiniai reikalai. 

Šviesos spindulys nuo M1 peršoka ant M2 

M2. Ji vėl atėjo. Užėjo kaip į savo namus. Saldi kaip medutis. Lai- 
žydamasi lūpas. Vargšelė. Prie atviro lango tvarkiausi nagus. 
Jis man viską papasakojo, pasakė ji. Kas jis? — paklausiau, ne- 
atsitraukdama nuo darbo, ir ką papasakojo? Aš Žinau, kaip tu 
kankiniesi, pasakė ji, taigi užbėgau pasakyti, kad nejaučiu tau 
jokios pagiežos. Paskambinau varpeliu ir pakviečiau Erskiną. 

Šviesos spindulys nuo M2 peršoka ant V 

V. Tada mane apėmė baimė, ir aš jai viską išklojau. Ji vis labiau 
niaukėsi. Rankinuke nešiojosi skutimosi peiliuką. Svetimauto- 
jai, beje, niekada apie tai nepagalvojo. 

Šviesos spindulys nuo V peršoka ant M1 

M1. Kai jau buvau tikra, kad tarp jų viskas baigta, aplankiau ją 
dar sykį, norėjau pasisotinti. Paprasta kekšytė. Ką ji galėjo jam 
reikšti, jis juk turėjo mane — 

Šviesos spindulys nuo M1 peršoka ant M2 

M2. Kaijis vėl atėjo, pradėjom kalbėtis. Maniau, kad sprogs širdis. 
Aiškino, kodėl turėjo jai viską papasakoti. Pernelyg rizikinga ir 
taip toliau. Tai reiškė, kad jis grįžo pas ją. Grįžo pas tokią! 

Šviesos spindulys nuo M2 peršoka ant M1 

M1. Veidas išpurtęs, užverktas, dėmėtas, lūpos sutinusios, pagurk- 
lis, kaklas kaip kiaulės, papai kaip — 

Šviesos spindulys nuo M1 peršoka ant M2 

M2. Vis kalbėjo. Kažkur tratėjo šienapjovė. Sena rankinė šienapjo- 
vė. Pertraukiau jį ir pasakiau, kad nesvarbu, ką aš jaučiu, bet 
neketinu niekam kvailai grasinti, be to, nenoriu ir tenkintis tuo, 
kas atlieka nuo tos ponios. Jis akimirką mąstė. 

Šviesos spindulys nuo M2 peršoka ant M1 

M1. Blauzdos kaip liokajaus — 

Šviesos spindulys nuo M1 peršoka ant V 

V. Kai vėl ją pamačiau, ji viską jau žinojo. Atrodė - (žagteli) - ap- 
gailėtinai. Atsiprašau. Kažkoks kvailys pjovė žolę. Kruopščiai 
pjovė, lapelis po lapelio. Nežinojau, kaip ją įtikinti, kad nebegali 
būti nė kalbos apie tolesnį mūsų... bendrą gyvenimą. Nemokė- 
jau. Juk galėjau tai numatyti. Taigi apkabinau ją ir pasakiau, kad 
be jos neišgyvenčiau. Maniau, kad ir iš tiesų negalėčiau. 

Šviesos spindulys nuo V peršoka ant M2 

M2. Tebuvo vienintelė išeitis - kur nors kartu išvažiuoti. Jis man 
prisiekė, kad taip ir padarysim, kai tik bus sutvarkyti reikalai. 
Liko tik laukti ir gyventi po senovei. Arba, anot jo, gyventi kaip 
įmanoma geriau. 

Šviesos spindulys nuo M2 peršoka ant V 

M1. Taigi jis vėl buvo mano. Tik mano. Vėl buvau laiminga. Viską 
dariau dainuodama. Pasaulis — 

Šviesos spindulys nuo M1 peršoka ant V 

V. Namuose - taika ir meilė, naujas gyvenimo puslapis, ir nieko lyg 
nebuvę. Susitikau tavo buvusią šliundrą, pasakė ji vieną vaka- 
rą, padėjusi ant pagalvės galvą, gerai, kad metei ją. Nereikėjo 
nė sakyti, pamaniau. Iš tiesų, brangioji, iš tiesų. Dieve, kokia 
šlykšti moteris. Ačiū tau, angele, padėkojau. 

Šviesos spindulys nuo V peršoka ant M1 

M1. Paskui vėl ėmiau užuosti jos kvapą sklindant nuo jo. Taip. 

Šviesos spindulys nuo M1 peršoka ant M2 

M2. Jis liovėsi pas mane vaikščiojęs, buvau tam pasirengusi. Dau- 
giau ar mažiau. 

Šviesos spindulys nuo M2 peršoka ant V 

V. Pagaliau man viskas įgriso. Daugiau negalėjau. 

Šviesos spindulys nuo V peršoka ant M1 

M1. Nespėjau nieko padaryt, ir jis pranyko. Vadinasi, ji nugalėjo. 
Toji kalė! Sunku buvo patikėti. Daugelį savaičių tysojau ne- 
pajėgdama atsigauti. Paskui nuvažiavau pas ją. O ten viskas 
užkalta, užrakinta. Papilkavę nuo šerkšno. Grįždama namo 
pro tuščią Pelenų bulvarą — 

Šviesos spindulys nuo M1 peršoka ant V 

V. Tiesiog daugiau negalėjau — 

Šviesos spindulys nuo V peršoka ant M2 

M2. Surinkau jo daiktus, surišau į ryšulį ir sudeginau. Buvo lapkri- 
tis, liepsnojo didelis laužas. Visą naktį jutau juos smilkstant. 

Šviesos spindulys ties M2 užgęsta. Tamsa. Praeina penkios sekundės. 

Šviesa - perpus silpnesnė nei anksčiau - vienu metu įsižiebia ant visų tri- 

jų veidų. Praeina trys sekundės. Balsai — atitinkamai tylesni. Kartu: 

M1. Pasigailėjimo, pasigailėjimo — 

M2. Negalėčiau pasakyti, kad — 

V. Kai pirmąkart užgeso — 

Šviesa užgęsta. Tamsa. Praeina penkios sekundės. Šviesos spindulys 

įsižiebia ties V 

V. Kai pirmąkart užgeso, iš tiesų padėkojau Dievui. Maniau, viskas 
baigta, viskas pasakyta, dabar jau susitvarkys — 

Spindulys nuo V peršoka ant M1 

M1. Pasigailėjimo, pasigailėjimo, iškišusi liežuvį dar vis meldžiu 
pasigailėjimo. Ir jo sulauksiu. Tu manęs dar nematei. Bet pa- 
matysi. Tada ir sulauksiu pasigailėjimo. 

Šviesos spindulys nuo M1 peršoka ant M2 

M2. Negalėčiau pasakyti, kad nesijaučiu nuvilta. Tikėjausi šio to 
geresnio. Daugiau ramybės. 

Šviesos spindulys nuo M2 peršoka ant M1 

M1. Arba aš tau nusibosiu. Ir duosi man ramybę. 

Šviesos spindulys nuo M1 peršoka ant V 

V. Kai pirmąkart užgeso, pamaniau - rimsta, viskas jau rimsta, 
grimzta į tamsą, ateina ramybė, pagaliau, galų gale, aš buvau 
teisus, galų gale, ačiū Dievui. 

Šviesos spindulys nuo V peršoka ant M2 

M2. Daugiau ramybės. Mažiau sumaišties. Bet, kita vertus, man čia 
mieliau negu... ten. Be abejonės. Kartais galima kentėti. 

Šviesos spindulys nuo M2 peršoka ant V 

V. Maniau. 

Šviesos spindulys nuo V peršoka ant M2 

M2. Kai tu užgesi, ir aš užgesiu. Kada nors aš tau įkyrėsiu ir tu 
užgesi... amžiams. 

Šviesos spindulys nuo M2 peršoka ant M1 

M1. Pragariška prietema. 

Šviesos spindulys nuo M1 peršoka ant V 

V. Ramybė, taip, manau, štai tokia ramybė, o ta kančia... tarsi nie- 
kad jos nebūtų buvę. 

Šviesos spindulys nuo V peršoka ant M2 

M2. Palik mane, tai beviltiškas reikalas. Ir eik badyti, kapoti kitų. 
Nors, kita vertus — 

Šviesos spindulys nuo M2 peršoka ant M1 

M1. Nešdinkis! (Įnirtingai) Nešdinkis! 

Šviesos spindulys nuo M1 peršoka ant V 

V. Ji ateis. Privalo ateiti. Šitaip negali tęstis. 

Šviesos spindulys nuo V peršoka ant M2 

M2. Nors, kita vertus, padėtis gali dar pablogėti, nederėtų pamiršt 
tokio pavojaus. 

Šviesos spindulys nuo M2 peršoka ant V 

V. Ak, suprantama, dabar Žinau - 

Šviesos spindulys nuo V peršoka ant M1 

M1. Ar tai dėl to, kad sakau netiesą, ar dėl to, kad vieną dieną 
pagaliau kaip nors pasakyčiau tiesą ir tada - jokios šviesos 
daugiau, už tiesą? 

Šviesos spindulys nuo M1 peršoka ant M2 

M2. Juk galėtum supykti ir taip mane paspiginti, kad išsikrausty- 
čiau iš proto. Ar galėtum? 

Šviesos spindulys nuo M2 peršoka ant V 

V. Dabar aš žinau, kad viskas tebuvo... komedija! O visa šita? Kada 
visa šita — 

Šviesos spindulys nuo V peršoka ant M1 

M1. Ar dėl to? 

Šviesos spindulys nuo M1 peršoka ant M2 

M2. Ar negalėtum? 

Šviesos spindulys nuo M2 peršoka ant V 

V. Visa tai, kada visa tai bus buvę tik... komedija? 

Šviesos spindulys nuo V peršoka ant M1 

M1. Nieko negaliu padaryti... niekam... daugiau... ačiū Dievui. 
Gal dėl to, kad turiu ką nors pasakyti. Kaipgi tas protas dar 
dirba! 

Šviesos spindulys nuo M1 peršoka ant M2 

M2. Bet abejoju tuo. Tai visai į tave nepanašu. Turbūt Žinai, kad 
darau viską, ką galiu. O gal nežinai? 

Šviesos spindulys nuo M2 peršoka ant V 

V. Galbūt jodvi susidraugavo. O gal sielvartas — 

Šviesos spindulys nuo V peršoka ant M1 

M1. Bet aš jau pasakiau viską, ką galėjau. Viską, ką man leidai 
pasakyti. Viską, ką — 

Šviesos spindulys nuo M1 peršoka ant V 

V. O galjas suartino sielvartas. 

Šviesos spindulys nuo V peršoka ant M2 

M2. Žinoma, aš darau tą pačią klaidą kaip anuomet, kai švietė 
saulė, ieškodama prasmės ten, kur jos, matyt, nesama. 

Šviesos spindulys nuo M2 peršoka ant V 

V. Gal jos susitinka, susėda paplepėti prie puodelio žaliosios ar- 
batos, kurią abi taip mėgo. Be pieno ir cukraus, net be citrinos 
griežinėlio — 

Šviesos spindulys nuo V peršoka ant M2 

M2. Ar tu manęs klausaisi? Ar kas nors klausosi manęs? Ar kas 
nors Žiūri į mane? Ar apskritai aš kam nors rūpiu? 

Šviesos spindulys nuo M2 peršoka ant V 

V. Net be citrinos — 

Šviesos spindulys nuo V peršoka ant M1 

M1. Ką dar galiu padaryti savo veidu, užuot kalbėjusi? Pravirkti? 

Šviesos spindulys nuo M1 peršoka ant M2 

M2. Nejau aš koks tabu? - klausiu savęs. Dabar, kai pavojus jau 
praėjo, turbūt jau nebe. Ta vargšė būtybė, - girdžiu ją sakant, — 
ta vargšė būtybė. 


Šviesos spindulys nuo M2 peršoka ant M1 

M1. Nusikąsti liežuvį ir nuryti? Išspjauti? Ar tau to pakaktų? Dieve, 
ir kaip tas protas dar dirba! 

Šviesos spindulys nuo M1 peršoka ant V 

V. Susitinka, susėda paplepėti tai vienoje mieloje senoje vietelėje, 
tai kitoje, ir liūdi abi, ir lygina - (žagteli) — atsiprašau —- savo 
laimės akimirkas. 

Šviesos spindulys nuo V peršoka ant M1 

M1. Jei tik pajėgčiau galvoti. Tai neturi jokios prasmės... visiškai. 
Nepajėgiu. 

Šviesos spindulys nuo M1 peršoka ant M2 

M2. Toji vargšė būtybė, kuri mėgino tave suvilioti, kaip manai, kas 
jai nutiko? - girdžiu ją sakant. Vargšelė. 

Šviesos spindulys nuo M2 peršoka ant V 

V. Aš pats visada mėgau Liptoną. 

Šviesos spindulys nuo V peršoka ant M1 

M1. Nuo pat pradžių viskas tuščiai, viskas krenta į tuštumą. Nieko 
iš manęs nereikalaujama. Niekas nieko iš manęs visai nerei- 
kalauja. 

Šviesos spindulys nuo M1 peršoka ant M2 

M2. Jei regėtų mane, gal net imtų gailėtis manęs. Bet ne taip, kaip 
aš jų gailiuos. 

Šviesos spindulys nuo M2 peršoka ant M1 

M1. Nepajėgiu. 

Šviesos spindulys nuo M1 peršoka ant M2 

M2. Jų bučiniai apsimestiniai. 

Šviesos spindulys nuo M2 peršoka ant V 

V. Vis tiek man jų gaila, taip, kai palygini mano ir jų dalią, kad ir 
kokia šviesi ji būtų, ir — 

Šviesos spindulys nuo V peršoka ant M1 

M1. Nepajėgiu. Protas neištvertų. Netekčiau jo. Taip. 

Šviesos spindulys nuo M1 peršoka ant V 

V. Man jų gaila. 

Šviesos spindulys nuo V peršoka ant M2 

M2. Ką darai, kai užgęsti? Kruopščiai patikrini faktus? 

Šviesos spindulys nuo M2 peršoka ant V 

V. Ar aš ką nors slepiu? Ar praleidau — 

Šviesos spindulys nuo V peršoka ant M1 

M1. Turbūt ji buvo susikrovusi turto, nors gyveno kaip kiaulė. 

Šviesos spindulys nuo M1 peršoka ant M2 

M2. Lyg po svilinančia saule traukčiau milžinišką volą. Kankynė, 

Šviesos spindulys ties M2 užgęsta. Tamsa. Praeina trys sekundės. Šviesos 

spindulys įsižiebia ties M2 

M2. Še tau! Vėl kankinkis. 

Šviesos spindulys nuo M2 peršoka ant V 

V. Ar aš ką nors pražiopsojau, ką nors, ko tau reikia? Kodėl gęsti? 
Kodėl tu - 

Šviesos spindulys nuo V peršoka ant M2 

M2. O gal manęs gailiesi, manai, - vargšelė, jai reikia atsipūsti. 

Šviesos spindulys nuo M2 peršoka-ant M1 

M1. Turbūt ji kur nors jį išsivežė... ir juodu ten gyvena šviečiant 
saulutei. 

Šviesos spindulys nuo M1 peršoka ant V 

V. Kodėl gęsti? Kodėl ne — 

Šviesos spindulys nuo V peršoka ant M2 

M2. Nežinau. 

Šviesos spindulys nuo M2 peršoka ant M1 

M1. Galji sau sėdi kur nors prie atviro lango, pasidėjusi ant kelių 
rankas, ir žvelgia į tolį pro alyvmedžių viršūnes — 

Šviesos spindulys nuo M1 peršoka ant V 

V. Kodėl gi nesvilini manęs be perstojo? Galimčiau ir neišlaikyčiau, 
pradėčiau kliedėti ir (žagteli) - pagaliau tau iškločiau. Atsi... 

Šviesos spindulys nuo V peršoka ant M2 

M2. Ne. 

Šviesos spindulys nuo M2 peršoka ant V 

V. Atsiprašau. 

Šviesos spindulys nuo V peršoka ant M1 

M1. Žvelgia į tolį pro alyvmedžių viršūnes, paskui į jūrą, ir svars- 
to, kodėl jo taip ilgai nėra. Vėsta oras. Viską užkloja šešėlis. 
Atšliaužia. Taip. 

Šviesos spindulys nuo M1 peršoka ant V 

V. Tiesą pasakius, mes niekada nebuvom kartu. 

Šviesos spindulys nuo V peršoka ant M2 

M2. Ar tik jau nesu kuoktelėjusi? 

Šviesos spindulys nuo M2 peršoka ant V 

V. Niekad nesame atsibudę kartu gegužės rytą. Kas pirmas pabun- 
da, pažadina kitus du. Paskui maža valtele — 

Šviesos spindulys nuo V peršoka ant M1 

ML. Tai kaltės išpirkimas, taip, na, blogiausiu atveju, atgaila, buvau 
su tuo susitaikiusi, bet ne, neatrodo, kad taip būtų. 

Šviesos spindulys nuo M1 peršoka ant M2 

M2. Sakau, ar tik nesu jau truputį kuoktelėjusi? (Viltingai) Tik 
truputėlį? (Pauzė) Abejoju. 

Šviesos spindulys nuo M2 peršoka ant V 

V. Maža valtelė. 

Šviesos spindulys nuo V peršoka ant M1 

M1. Tyla ir tamsa. Tik to ir troškau. Prašom, turiu po truputį ir to, 
ir ano. Tai - kaip vienas daiktas. Gal prašyti daugiau, vadinasi, 
toliau daryti nuodėmę? 

Šviesos spindulys nuo M1 peršoka ant V 

V. Maža valtelė upėje, aš ilsiuosi, irklai sūpuojasi ant pripučiamų 
pagalvėlių valties gale... Valtis dreifuoja. Ak, kokios svajonės. 

Šviesos spindulys nuo V peršoka ant M1 

M1. Pragariška prietema. 

Šviesos spindulys nuo M1 peršoka ant M2 

M2. Truputį kuoktelėjusi. Tik truputėlį. Abejoju. 

Šviesos spindulys nuo M2 peršoka ant V 

V. Mes nemokėjom gyventi. 

Šviesos spindulys nuo V peršoka ant M1 

M1. Mirštu, kaip trokštu tamsos, bet kuo tamsiau, tuo blogiau. 
Keista. 

Šviesos spindulys nuo M1 peršoka ant V 

V. Ak, kokios svajonės. Ir tada. Ir dabar - 

Šviesos spindulys nuo V peršoka ant M2 

M2. Abejoju. 

Pauzė. M2 pratrūksta tyliu netvardomu juoku. Šį juoką nutraukia per- 

šokęs ant M1 šviesos spindulys 

M1. Taip, o svarbiausia turbūt yra tai, kad reikia žiūrėti tau tiesiai 
į akis. Ir tu išvysi, ko ieškai. Ir duosi man ramybę. Arba tau 
nusibos. 

Šviesos spindulys nuo M1 peršoka ant V 

V. Ir dabar, kai esi vien... akis. Tik žvilgsnis. Į mano veidą. Pažvelgi 
ir nusisuki. 

Šviesos spindulys nuo V peršoka ant M1 

M1. Nuvargsi su manimi Žaisdamas. Ir duosi man ramybę. Taip. 

Šviesos spindulys nuo M1 peršoka ant V 

V. Vis kažin ko ieškai. Mano veide. Kažkokios tiesos. Mano akyse. 
Ir ne tik. 

Šviesos spindulys nuo V peršoka ant M2. M2 juokiasi kaip anksčiau. Jos 

juoką nutraukia peršokęs ant V šviesos spindulys 

V. Vien tik akis. Be proto. Atsimerkia ir užsimerkia, nukreipta į 
mane. Aš esu tiek — 

Šviesos spindulys ties V užgęsta. Tamsa. Praeina trys sekundės. Šviesos 

spindulys įsižiebia ties V 

V. Aš esu tiek... kiek esu regimas? 

Šviesos spindulys ties V užgęsta. Tamsa. Praeina penkios sekundės. 

Blanki šviesa vienu metu įsižiebia ties visais trim veidais. Praeina trys 

sekundės. Balsai tylūs, sunku suprasti, ką jie sako. 

Kartu: 

M1. Taip, keista,... 17 t. t. 

M2. Taip, galbūt... ir t. t. 

V. Taip, ramybė... ir t. t. 

Drama kartojama 

V (baigdamas kartojimą). Aš esu tiek... kiek esu regimas? 

Šviesos spindulys ties V užgęsta. Tamsa. Praeina penkios sekundės. Stipri 

šviesa vienu metu įsižiebia ant visų trijų veidų. Praeina trys sekundės. 

Balsai - normalaus stiprumo 

Kartu: 

M1. Pasakiau jam, mesk ją — 

M2. Vieną rytą sėdėjau — 

V. Dar neilgai tebuvom kartu — 

Šviesos užgęsta. Tamsa. Praeina penkios sekundės. Šviesos spindulys 

įsižiebia ties V 

V. Dar neilgai tebuvom kartu - 
Šviesos spindulys užgęsta. Tamsa. Praeina penkios sekundės 


Uždanga 


Pastabos 


Šviesa 

Šviesos šaltinis yra vienas, jis neturėtų būti už idealios erdvės 
(scenos), kurioje išrikiuotos jo aukos, ribų. 

Ideali šviesos šaltinio pozicija - rampos centre, šitaip veidai 
apšviečiami iš arti ir iš apačios. 

Tais atvejais, kai reikia apšviesti visus tris veidus vienu metu, 
šviesa turi būti tarsi vienas spindulys, išsišakojantis į tris dalis. 

Visais kitais atvejais turi būti naudojamas vienas judantis spin- 
dulys - jis privalo žaibiškai peršokti nuo vieno veido ant kito. 

Naudoti tris atskirus šviesos šaltinius netikslinga, nes toks ap- 
švietimo būdas sumažina vieno inkvizitoriaus įspūdį. 


Urnos 
Urnos turi būti tik vieno metro aukščio. Tam reikalingi liukai, 
leidžiantys aktoriams stovėti žemiau scenos lygio, arba aktoriai 
pjesės metu turi klūpoti. 

Jei galima padaryti liukų ir manoma, jog aktoriams klūpoti 
netikslinga, aktoriai gali stovėti visu ūgiu. Tada urnos gali būti 
aktorių ūgio, tik jas reikėtų iš avanscenos patraukti į scenos vidu- 
rį. Visos urnos turi būti vienodos, todėl urnų aukštis nustatomas 
pagal aukščiausią aktorių, o plotis - pagal storiausią. 

Aktoriams sėdėti nepatartina, nes urnų apimtis taptų nepri- 
imtina. 


NE AŠ 


Vertė Saulius Repečka 


Scena skendi tamsoje, matyti tik LUPOS - jos gilumoje, dešinėje (žvel- 
giant iš žiūrovų salės), pakilusios maždaug tris metrus virš scenos, blan- 
kiai apšviestos iš arti ir iš apačios taip, kad kita veido dalis būtų šešėlyje. 
Prie LUPŲ stovi nematomas mikrofonas 


KLAUSYTOJAS - aukšta, nenusakomos lyties figūra avanscenos 
kairėje, ji nuo galvos iki kojų įsisupusi į juodą apsiaustą su gob- 
tuvu, apšviesta blankiai ir stingso ant nematomos, maždaug pu- 
santro metro aukščio pakylos. Ši figūra pasisukusi veidu į LŪPAS 
ir įdėmiai į jas žvelgia įstrižai scenos. Išskyrus keturis trumpus 
nurodytus judesius (žr. pastabą), visą laiką - sustingusi. 


(Pastaba. Judesys: rankos išskečiamos į šalis, pakeliamos aukštyn ir pa- 
leidžiamos kristi atgal. Tai bejėgės užuojautos mostas. Jis kaskart siau- 
rėja, trečiąsyk - jau sunkiai pastebimas. Šiam judesiui visiškai pakanka 
pauzės, kol LUPOS atsikvepia po aistringo atsisakymo išsižadėti trečiojo 
asmens) 


Gestant šviesoms už užuolaidos pasigirsta nesuprantamas LUPŲ mur- 
mesys. Šviesoms užgesus. LŪPOS už užuolaidos nesuprantamai murma 
dar dešimt sekundžių. Kylant uždangai LŪPOS vis suprantamiau murma 
pasirinktą teksto fragmentą, kuris, pakilus uždangai ir visiems sutelkus 
dėmesį, virsta šiais žodžiais: 


LŪPOS. ... pasaulin... į šį pasaulį... šį pasaulį... tokia mažutė smul- 
kutė būtybė... prieš laiką... Dievo pamirštoj —... ką?.. mergaitė?...* 
taip... mažutė smulkutė mergaitė... į šį... į šį pasaulį... prieš 
laiką... Dievo pamirštoj skylėj... kuri vadinama... vadinama... 
nesvarbu... tėvai nežinomi... jokių pėdsakų... jis pranyko... iš- 
garavo... vos spėjęs užsisagstyti kelnes... ji taip pat... po aštuo- 
nių mėnesių... beveik tiksliai... tądien... taigi jokios meilės... 
jokios tokios... jokios tokios meilės, kokia paprastai apgaubia... 
dar nekalbantį vaiką... namuose... jokios... jokios meilės... nei 
tokios... nei kitokios... bet kokios... nei anksčiau... nei vėliau... 
taigi tipiškas atvejis... nieko ypatingesnio... iki šešiasdešimties 
metų... kai kitados... ką? ... septyniasdešimties?.. Dieve šven- 
tas!.. iki septyniasdešimties... kai kitados... klajojo po pievas... 
nerūpestingai... ieškojo purienų... kad iš jų nupintų vainiką... 
žengia kelis žingsnelius... ir sustoja... žvelgia į tolį... paskui dar 
kelis... dar... sustoja ir vėl žvelgia... ir taip toliau... klaidžiojo 
aplink... kai staiga... pamažu... viskas užgeso... ano ankstyvo 
balandžio ryto šviesa... ir tada ji atsidūrė - ką?.. kas?.. ne!.. ji!... 
(Pauzė ir pirmas judesys)... ji atsidūrė tamsoje... nepasakytum... 
kad bejausmė... bejausmė... nes ji tebegirdėjo, sakytum... zvim- 


* Viso monologo metu LŪPAS tartum kažkas negirdimas vis nutraukia - tai „vidinis 
balsas“, kontroliuojantis išpažintį. 

bimą... ausyse... ir šviesos spindulys... kartais švystelėdavo ir 
gesdavo... tokį meta mėnuo... klajodamas... tarp debesų... bet 
taip sumedėjo... taip sumedėjo... kad nebežinojo... kokia jos 
padėtis... įsivaizduokite!.. kokia jos padėtis!.. ar ji stovi... ar 
sėdi... o smegenys - ką?.. klūpo?.. taip... ar stovi... ar sėdi... ar 
klūpo... bet smegenys - ką?.. guli?.. taip... ar stovi... ar sėdi... ar 
klūpo... ar guli... o smegenys vis dar... kaži kaip... nes pirmoji 
jos mintis buvo... ak, bet jau daug vėliau... lyg žaibas... kartu 
su kitais benamiais vaikais... ji buvo išmokyta tikėti... gailestin- 
gu (Hrumpai nusijuokia)... Dievu... (smagiai juokiasi)... pirmoji 
mintis buvo... ak, bet jau daug vėliau... lyg žaibas... kad ji bau- 
džiama... už savo nuodėmes... ir kai kurios iš jų... kaip įrody- 
mas... jei reikėjo įrodymų... švystelėjo jos galvoje... viena po 
kitos... paskui ji tą mintį nuvijo... kaip kvailystę... ak, bet jau 
daug vėliau... nuvijo tą mintį... kai staiga suprato... pamažu 
suprato... kad tai ne kančia... įsivaizduokite!.. ne kančia!.. išties 
negalėjo atminti... kada jai buvo lengviau... jeigu, žinoma... tai 
nebuvo... jai skirta kaip kančia... sugalvota kaip kančia... kaip 
tas keistas laikas... tie keli kartai... jos gyvenime... kai jai turėjo 
būti malonu... o iš tiesų... nebuvo malonu... nė kiek... tokiu 
atveju, Žinoma... toji mintis apie bausmę... už tą nuodėmę ar 
kitą... ar už visas kartu... arba ir šiaip, be priežasties... šiaip, 
bausmė dėl bausmės... ji tuo nesistebėjo... taigi toji mintis apie 
bausmę... kuri šovė jai galvon pirmoji... kartu su kitais bena- 
miais vaikais... ji buvo išmokyta tikėti... gailestingu (trumpai 
nusijuokia)... Dievu (smagiai juokiasi)... taigi ta pirmoji atėjusi į 
galvą mintis... paskui nuvyta... kaip nesąmonė... turbūt nebuvo 
tokia jau kvaila... ir taip toliau... tuščiai... taip samprotavo... kol 
kita mintis... ak, bet jau daug vėliau... lyg žaibas... iš tiesų labai 
kvaila - ką?.. zvimbimas?.. taip... visą laiką... tas, lyg ir... zvim- 
bimas... ausyse... nors, tiesą sakant... visai ne ausyse... kauko- 
lėje... slegiantis dundesys kaukolėje... ir visąlaik tasai mirgėji- 
mas... tas šviesos spindulys... tartum mėnulio... nors turbūt ne... 
tikrai ne... visada toj pačioj vietoj... tai ryškus... tai priblėsęs... 
bet visada toj pačioj vietoj... taip mėnulis negali... joks... joks 
mėnulis... tik dar viena... to paties noro kankinti... forma... nors, 

tiesą sakant... ji nejuto skausmo... nė menkiausio skausmo... iki 
šiol... cha!.. iki šiol... tada toji kita mintis... ak, bet jau daug 
vėliau... lyg žaibas... išties labai kvaila... bet tam tikru atžvil- 
giu... taip pat jai būdinga... kad galbūt vertėtų dejuoti... nutilti 
retsykiais... raitytis... tarsi nuo tikro skausmo... apimta agoni- 
jos... bet negalėjo... negalėjo prisiversti... nemokėjo meluoti... 
negalėjo apsimesti... o gal... tai mechanizmas... panašiau į me- 
chanizmą... tokį išderintą... kad niekas jos nepasiekdavo... arba 
ji negalėdavo atsakyti... buvo kaip suparalyžiuota... negalėjo 
nė garso išspausti... nė vieno garso... nė garselio... netgi pagal- 
bos šauksmo... jei net būtų norėjusi... šaukti (šaukia)... paskui 
klausytis... (tyla)... vėl šaukti (vėl šaukia)... paskui vėl klausytis 
(tyla)... ne... vietoj to... tylu kaip kape... jokia - ką?.. zvimbi- 
mas?.. taip... viskas nutilę... girdėti tik tas... sakykime... zvim- 
bimas... jokia jos kūno dalis... nekruta... kurią judant ji galėtų 
jausti... tik vokai... turbūt... užsimerkia atsimerkia... nes kas gi 
kartkartėm... galėtų dar uždengti šviesą... refleksu... šitai vadi- 
nama... jokio pojūčio... jokio... tik vokai... nes kas jaučia vokus... 
net normalios būklės... atsiveriančius... užsiveriančius... tą 
drėgmę?.. nors smegenys vis dar... gana gerai... ak, net geriau 
nei gerai!.. visu pajėgumu... šitaip... kad net ir tuo suabejojo... 
nes tą balandžio rytą... jos taip samprotavo... tą balandžio rytą... 
ji išvydo... toli kabant... mažą varpelį... puolė prie jo... nenuleis- 
dama akių... kad šis nepabėgtų nuo jos... kad viskas nepranyk- 
tų... ta šviesa... na... pati... savaime... jai visai... jai visai nesiki- 
šant... ir taip toliau... tušti samprotavimai... ir viskas mirtinai 
ramu... saldžiai tylu kaip kape... kai staiga... pamažu... ji supr... — 
ką?.. zvimbimas?.. taip... tylu, tik tas zvimbimas... kai staiga ji 
suprato... kad žodžiai — ... kaip?.. kas?.. ne!.. ji! (Pauzė ir antras 
judesys)... suprato... kad ją pasiekė žodžiai... įsivaizduokite!.. 
žodžiai!.. balso iš pradžių... ji nepažino... ilgai... kol pagaliau 
turėjo sutikti... kad tai negali būti joks kitas... tik jos pačios... 
balsas... kai kurių balsių... ji daugiau niekur nebuvo girdėjusi... 
tik savo lūpas tariant... kaip tik tada Žmonės... spoksodavo... 
tomis retomis progomis... vieną ar du sykius per metus... kaž- 
kodėl visados žiemą... spoksodavo į ją... nieko nesuprasdami... 

ir tada ta srovė... nepertraukiama srovė... ji, kuri niekad anks- 
čiau... priešingai... iš esmės bekalbė... visą savo gyvenimą... kaip 
ji ir išgyveno!.. net eidama apsipirkti... apsipirkdama... dide- 
liame prekybos centre... su sąrašu rankoje... ir krepšiu... senu 
juodu krepšiu... paskui stovėdavo ten laukdama... tiek, kiek 
reikėdavo... grūstyje... sustingusi... spoksodama į tolį... kaip 
visada pusiau praverta burna... kol jai grąžindavo... į rankas... 
krepšį... tada užsimokėdavo ir eidavo... nei ačiū, nei sudie... 
kaip ji ir ištvėrė!.. ir tada ta srovė... nė pusės to... nė ketvirtada- 
lio... nesuprasdama... jokios nuovokos... ką ji sako... įsivaizduo- 
kite!.. jokios nuovokos, ką sakanti!.. kol pagaliau apgaudinėti 
save... esą tai visai ne jos... visai ne jos balsas... ir beveik neliko 
abejonių... beveik pavyko... po ilgų pastangų... kai ji staiga pa- 
juto... pamažu pajuto... krutant savo lūpas... įsivaizduokite!.. 
krutant savo lūpas... žinoma, iki šiol... ji to nejuto... ir ne vien 
lūpos... skruostai... žandai... visas veidas... tuos - ką? ... liežu- 
vis... taip... liežuvį burnoje... tuos trūkčiojimus... be kurių... 
neįmanoma kalba... tik paprastai visai nejuntamus... taip susi- 
telkiama... į tai, kas sakoma... visa esybe... įsitvėrusi savo Žo- 
džių... ir ji turėjo ne tik... ne tik pasiduoti... pripažinti savo 
vienintelį... vienintelį balsą... bet ir kitą baisią mintį... ak, bet 
jau daug vėliau... lyg žaibas... baisesnės negali būti... kad grįž- 
ta jos jutimai... įsivaizduokite!.. grįžta jutimai... nuo viršaus... 
paskui apačion... visas kūnas... bet ne... nieko panašaus... tik 
burnoje... veide... iki šiol... cha!.. iki šiol... paskui pamanė... ak, 
bet jau daug vėliau... lyg Žaibas švystelėjo... kad tai negali taip 
tęstis... visa tai... visa... ta nenutrūkstama srovė... stengiantis 
išgirsti... suvokti ką nors iš to... ir savo pačios mintis... ką nors 
iš jų suvokti... visa - ką?.. zvimbimas?.. taip... visą laiką tas... 
sakytum... zvimbimas... visa tai kartu... įsivaizduokite!.. visas 
kūnas tarsi pranyko... tik lūpos... skruostai... žandai... liežuvis... 
nenurimstąs nė akimirką... deganti burna... žodžių srovė... au- 
syse... faktiškai ausyse... nė pusės nesuprantant... nė ketvirta- 
dalio... jokio supratimo, ką ji sakanti... įsivaizduokite! ... jokios 
nuovokos, ką sakanti... ir negalinti sustoti... sustabdyti šito... ji, 
kuri tik prieš akimirką... tik prieš akimirką!.. negalėjo išspaus- 

ti nė garso... jokio garselio... dabar nebegali sustoti... įsivaiz- 
duokite!.. negali sustabdyti tos žodžių srovės... smegenys mal- 
dauja... kažkas smegenyse maldauja... maldauja lūpas liautis... 
atsikvėpti minutėlę... tik labai trumpam... tačiau jokio atsako... 
tarsi nė nebūtų girdėjusios... ar nebūtų galėjusios... nutilti nors 
akimirkai... kaip pamišusios... ir viskas kartu... stengiantis su- 
prasti... apčiuopti minties giją... ir smegenys... savaip pamišu- 
sios... besistengiančios išgauti iš to kokią nors prasmę... arba 
priversti liautis... arba praeity... ištraukti iš praeities... išgriebti 
kokius nors vaizdus... akimirkas... daugiausia ji vaikščiojo... 
visą savo gyvenimą vaikščiojo... diena po dienos... žengia kelis 
žingsnius ir sustoja... spokso į tolį... paskui dar žengia... kelis 
žingsnius... sustoja ir vėl spokso... ir taip toliau... klaidžioja... 
diena po dienos... arba tas kartas, kai verkė... vienintelis, kurį 
ji pamena... nuo kūdikystės... nes kūdikystėje turėjo verkti... 
nors gal ir ne... pagaliau, gyventi galima ir be to... svarbus yra 
tik gimimo riksmas ir verksmas... kad imtum alsuoti... žengtum 
pirmą žingsnį... paskui —- viskas... nebeverkė... iki to karto... 
sena ragana jau buvo... sėdėjo ir spoksojo... į savo rankas... kur 
tai buvo?.. plyname lauke... vieną vakarą pakeliui į namus... 
namus!.. ant mažo kauburėlio... plyname lauke... temstant... 
sėdėjo ir spoksojo į savo rankas... gulinčias ant kelių... delnais 
į viršų... ir staiga pamatė... kad jos drėgnos... delnai... turbūt 
ašaros... matyt, jos... nes nė gyvos dvasios aplink... jokio garse- 
ilgiau kaip sekundę... arba griebdamosi šiaudo... smegenys... 
savaip blaškydamosi... čiumpa tai šį... nieko... tai tą... taip pat 
nieko... tokios pat nepakeičiamos... kaip balsas... ne, dar blo- 
giau... taip pat be prasmės... ir visa tai kartu... jau ne —.... ką?.. 
zvimbimas?.. taip... visąlaik tas zvimbimas... dundesys... kaip 
krioklys... ir spindulys... virpčiojantis... blykstelintis ir gęstan- 
tis... šmirinėjantis tai šen... tai ten... tarsi mėnulio... bet ne... tik 
dar vienas... kančios... įrankis... taigi dar ir tai... matyti... maty- 
ti akies krašteliu... ir visa tai kartu... jau nebegali tęsti... Dievas 
yra meilė... ji bus išganyta... štai ji ir vėl lauke... rytmečio saulė... 
balandis... veidu panirusi į žolę... vieversiai... ir nieko daugiau 

aplinkui... ir taip toliau... griebdamasi šiaudo... stengdamasi 
išgirsti... nors atsitiktinį Žodį... išgauti iš jo kokią nors prasmę... 
visas kūnas tarsi pranyko... tik lūpos... it pakvaišusios... ir ne- 
gali sustoti... sustabdyti to... kažką ji — ... kažką ji turi —... ką?.. 
kas?.. ne!.. ji! (Pauzė ir trečias judesys)... kažką ji turi — ... ką?.. 
zvimbimas?.. taip... visąlaik tas zvimbimas... įkyrus triukšmas... 
kaukolėje... ir tas spindulys... šniukštinėjantis aplink... be skaus- 
mo... iki šiol... cha!.. iki šiol... paskui ji pagalvojo... ak, bet jau 
daug vėliau... lyg žaibas švystelėjo... kad turbūt ji turi kažką... 
turi... papasakoti... ar gali taip būti?.. kažką ji turi... papasako- 
ti... tokia smulkutė mažutė būtybė... prieš laiką... Dievo pamirš- 
toj skylėj... be meilės... bekalbė... visą gyvenimą... faktiškai 
bekalbė... kaip ji išgyveno!.. net teisme... ką ji savo naudai tu- 
rinti pasakyti?.. kalta ar nekalta... stok, moterie... kalbėk, mo- 
terie... Oji stovi ten... spoksodama į tolį... burna kaip visados... 
pusiau praverta... laukdama, kol ją išves... laiminga jausdama 
ant peties ranką... o dabar staiga... ji turi kažką papasakoti... ar 
gali taip būti?.. kažką, kas pasakytų... kaip viskas yra... kaip 
ji — ... ką?.. buvo?.. taip... kažką, kas pasakytų, kaip viskas 
buvo... kaip ji gyveno... vis gyveno... kalta ar ne... vis gyveno... 
kol sulaukė šešiasdešimties... kažką ji — ... ką?.. septyniasde- 
šimties?.. Dieve šventas!.. vis gyveno... kol sulaukė septynias- 
dešimties... kažką, ko ji pati nežino... nežinotų... net jei išgirstų... 
tada jai būtų atleista... Dievas yra meilė... neišmatuojama ma- 
lonė... nauja su kiekvienu rytu... štai ir vėl ji lauke... balandžio 
rytas... veidas žolėje... nieko aplinkui... tik vieversiai... ir ten 
mėgina pradėti iš naujo... iš ten eina toliau... dar kelis - ... ką?.. 
negali taip būti?.. nieko bendro su tuo?.. ji neturi nieko papa- 
sakoti?.. gerai... negali nieko papasakoti... reikia išmėginti ką 
nors kita... sugalvoti ką nors kita... mintis... ak, bet jau daug 
vėliau... lyg žaibas pervėrė... taip pat ne tai?.. gerai... dar ką 
nors... ir taip toliau... sučiupti gale... ką nors, kas tvertų ilgiau... 
matematika... tada jai būtų atleista... štai ir vėl ji - ... ką?.. irgi 
ne tai?.. taip pat nieko bendro su tuo?.. ji negali nieko sugalvo- 
ti?.. gerai... ji negali nieko papasakoti... nieko negali sugalvoti... 

smulkutė būtybė... pasaulis... prieš laiką... Dievo pamirštoj sky- 
lėj... be meilės... be to... bekalbė visą gyvenimą... faktiškai be- 
kalbė... net su savimi... nesikalbėdavo balsu... nors ne visai... 
kartais... tie staigūs protrūkiai... vieną ar du kartus per metus... 
kažkodėl visada žiemą... ilgais vakarais... tamsos valandom... 
ir staiga tas protrūkis... pasakoti... tada bėgte iki pirmos... arti- 
miausios išvietės... ir imdavo ten pilti iš savęs... nepertraukiamą 
srovę... nei šį, nei tą... pusė balsių neegzistuojančių... niekas 
negalėtų suprasti... kol pagaliau pamatydavo įsmeigtą į save 
žvilgsnį... tada mirdavo iš gėdos... ir paršliauždavo namo... 
vieną ar du kartus per metus... visada kažkodėl žiemą... ilgomis 
sutemų valandomis... ir dabar... dabar štai... vis greičiau... žo- 
džiai... smegenys... blaškosi it pamišusios... griebiasi šio... nie- 
ko čia... griebiasi to... beprasmiška... nagi dar ką nors... visą 
laiką kažkas maldauja... kažkas joje maldauja... maldauja, kad 
visa tai liautųsi... jokio atsako... malda be atsako... ar neišgirs- 
ta... pernelyg silpna... ir taip toliau... nagi... nesiliauti mėginus... 
nors ji nežino, ką mėginus... nežino, ką mėginti... visas kūnas 
tartum pranykęs... tik lūpos... kaip pakvaišusios... ir taip to- 
liau... nesustoti - ką?.. zvimbimas... taip... visą laiką tas zvim- 
bimas... įkyrus triukšmas... tarsi krioklys... kaukolėje... ir tas 
mirgėjimas... spindulys... maišantis aplinkui... tai ten... tai šen... 
be skausmo... iki šiol... cha!.. iki šiol... visa tai... nesustoti... ne- 
žinodama ką... ko ji - ką?.. kas?.. ne!.. ji!.. JI!.. (Pauzė)... ką ji 
mėgina... ką mėginti... nesvarbu... nesustoti (užuolaida ima leis- 
tis)... nutverti gale... ir štai ji vėl... Dievas yra meilė... neišma- 
tuojama malonė... vis nauja kiekvienu rytu... štai ji vėl lauke... 
balandžio rytas... veidas skendi žolėje... nieko aplinkui... tik 
vieversiai... ir ten mėgina pradėti iš naujo... ir iš ten toliau — 


Uždanga nusileidžia. Tamsu. Balsas už užuolaidos nesuprantamai mur- 
ma dar dešimt sekundžių ir nutyla ėmus žiebtis šviesoms 


TĄKART 


Vertė Giedrius Gabrėnas, 
Raimonda Murmokaitė 


Uždanga. Scenoje tamsu. Maždaug dešimt pėdų virš scenos, jos vidurio 
link, išryškėja KLAUSYTOJO VEIDAS. Senas išbalęs veidas, ilgi spindin- 
tys balti plaukai, išsidraikę taip, tarsi matytum juos iš viršaus. Balsai 
ABC -taijo paties balsai, sklindantys iš abiejų pusių ir iš viršaus. Jie 
skamba be perstojo keisdamiesi, vientisu srautu, išskyrus ten, kur nurodo- 
mos pauzės. (Žr. pastabą.) Septynias sekundes trunkanti tyla. Klausytojo 
akys atmerktos. Girdisi jo kvėpavimas, lėtas ir ritmingas 


A: tąkart tu grižai tą paskutinį kartą pažiūrėti ar griuvėsiai kur 
slapstydavais būdamas vaikas tebestovi kada tai buvo (akys 
užsimerkia) rūškaną dieną sėdai į vienuoliktuką ir iki linijos 
pabaigos o iš ten nė tramvajų nelikę nė kvapo jų seniai nebėra 
tąkart tu grįžai pažiūrėti ar griuvėsiai kuriuose slapsteisi bū- 
damas vaikas tebestovi tą paskutinį kartą tramvajų nelikę nė 
kvapo toje vietoje tik seni bėgiai kada tai buvo 

C: kai sulytas įėjai į vidų begalinė Žiema paskui lyja be galo tąsyk 
į Portretų galeriją iš gatvės iš šalčio ir lietaus įsmukai vidun 
niekieno nepastebėtas ir pasileidai salėmis drebėdamas ir var- 
vėdamas kol radai kur prisėsti marmurinis suolas atsisėdai 
pailsėti ir išdžiūti ir tada velniop iš ten kada tai buvo 

B: drauge ant akmens saulėkaitoje ant akmens miškelio pakrašty 
ir kiek akys užmato nokstantys kviečiai retsykiais kartojote 
priesaiką mylėjote vienas kitą murmesys ir nieko daugiau jokių 
prisilietimų nieko panašaus tu viename akmens pakrašty ji ki- 
tame ilgas plokščias akmuo panašus į girnapusę jokių žvilgsnių 
ant akmens saulėkaitoje priešais miškelį įsistebeiliję į kviečius 
arba užmerkę akis nejudėdami jokių gyvybės ženklų anei gyvos 
dvasios aplink jokio garso 

A: tiesiai iš kelto ir pirmyn su krepšiu rankose į pagrindinę gatvę 
nesiblaškydamas nei į dešinę nei į kairę kam keikti senus vaiz- 
dus senus vardus nuo prieplaukos kalvele aukštyn į pagrindinę 
gatvę o ten nė laido nelikę tik seni bėgiai visai surūdiję kada tai 
buvo ar tavo motina ak dėl Dievo meilės viskas seniai praėjo 
tąkart tu grįžai tą paskutinį kartą pažiūrėti ar tebestovi griuvė- 
siai ten kur slapsteisi būdamas vaikas kažkoks bokštas 

C: ar tavo motina ak dėl Dievo meilės viskas seniausiai praėję dul- 
kėmis virtę aikštelė tu paskutinis susirietęs ant plokštės susi- 
vyniojęs į seną žalią milinę rankomis apglėbęs savo kūną kieno 
gi kito apkabini pats save kad susirietęs apdžiūtum ir tada neš- 
dintumeis lauk ir į kitą aplink nė gyvos dvasios tik tu ir vienišas 
šlepetes aplink visiškai tylu tik kartkartėm girdisi grindimis 
šliuožiantis veltinis kuris tai priartėja tai vėl nutolsta 

B: tylu tik lapai ir varpos jūs irgi nuščiuvę ant akmens apsvaigę 
anei garso anei žodžio tik retsykiais kartojama priesaika kad 
mylite vienas kitą murmesys ir nieko daugiau vienas dalykas 
visada išspausdavo ašaras paskui ašaros visai išdžiūvo ta min- 
tis sušmėžavusi tarp kitų priminė tą vaizdą 

A: Folis tai buvo Folio bokštas jo dalis tebestovi visa kita griuvėsiai 
ir dilgynės kur tu miegojai draugų nėra namai neišlikę ar tai toje 
būdoje priešais kur tu ne tąkart ji buvo su tavimi tąkart vis dar 
su tavimi tik tą vieną naktį šiaip ar taip vieną rytą išlipi iš kelto 
o kitą vėl įsėdi pažiūrėti ar tebestovi griuvėsiai į kuriuos niekas 
neužklysdavo kuriuose tu slapsteisi būdamas vaikas pasprunki 
niekieno nepastebėtas ir slapstaisi tenai visą dieną ant akmens 
tarp dilgynių pasiėmęs savo knygą su paveikslėliais 

C: kol pakėlei galvą ir kai atsimerkei prieš akis didžiulis aliejinis 
paveikslas pajuodavęs nuo laiko ir dulkių kažkokia anų laikų 
garsenybė gal tai vyras gal moteris o gal net vaikas koks nors 
jaunas princas ar princesė kažkoks grynakraujis jaunas prin- 
cas ar princesė po stiklu pajuodavęs nuo laiko ir pamažu tau 
bespoksant ir bandant suvokti pamažu išryškėja kas gi čia toks 
veidas privertė tave pasislinkti ant suolo kad geriau įžiūrėtum 
kas ten toks tau prie alkūnės 

B: ant akmens saulėkaitoje įsistebeiliję į kviečius ar dangų ar už- 
merkę akis nieko nematyti tik nokstantys kviečiai ir dangaus 
mėlynė kartojote priesaiką jūs mylėjote vienas kitą murmesys ir 
nesvarbu ką galvotum kokius prisimintum vaizdus iš gilios 
vaikystės ar iš įsčių visų blogiausia ar to senio kino gerokai 
prieš Kristų gimusio ilgais baltais plaukais 

C: nebe toks kaip anksčiau po to niekada nebeatsigavai bet tai nie- 
ko neįprasto jei ne dėl to tai dėl ko kito įprastas dalykas kažkas 
dėl ko neatpažįstamai pasikeičiama jei metų metus šliaužioji 
įklimpęs savo nevykusiam gyvenime pats su savim kalbėda- 
mas su kuo daugiau po to niekada nebūsi toks kaip anksčiau 
niekada nebūsi toks kaip anksčiau po tokio 

A: arba kalbiesi pats su savimi su kuo daugiau ilgi įsivaizduoja- 
mi pokalbiai tokia tavo vaikystė dešimties gal vienuolikos ant 
akmens apsuptas milžiniškų dilgynių rezgei įsivaizduojamus 
pokalbius pirma vienu balsu paskui kitu iki užkimdavai ir 
visi balsai pradėdavo skambėti vienodai iki išnaktų keistos 
nuotaikos juodoje tamsoje ar mėnesienoje o jie visi blaškosi 
pakelėmis tavęs ieškodami 

B: arba prie lango tamsoje klausaisi pelėdos ūbavimo galvoje tuščia 
sunku patikėti vis sunkiau ir sunkiau patikėti kad esi kam nors 
sakęs kad juos myli ar kad tave kol vienas iš tavo įsivaizduotų 
dalykų kuriais atitolindavai tuštumą viena iš tų senų istorijų 
kuriomis gindavaisi nuo tave užplūstančios tuštumos drobulė 
(Dešimt sekundžių trunkanti tyla. Girdėti kvėpavimas. Po trijų se- 
kundžių akys atsimerkia) 

C: nebe toks kaip anksčiau bet koks toks dėl Dievo meilės ar esi 
kada gyvenime sau pasakęs aš nagi atsakyk (akys užsimerkia) ar 
galėjai kada nors savo gyvenime sau pasakyti aš lemtinga aki- 
mirka o kaip tu mėgai šiuos žodžius anksčiau prieš išdžiūvant 
žodžių tėkmei viskas tau buvo lemtingos akimirkos ir niekada 
išskyrus vienintelį tą pirmą ir paskutinį tą kartą gličiame purve 
susirietęs kirminas kai jie tave ištraukė nušluostė ir aptvarkė po 
to daugiau nė vieno sykio niekada daugiau nepažvelgei atgal 
ar tai buvo tąkart ar tai buvo kokį kitą kartą 

B: tąkart murmėdami drauge ant akmens saulėkaitoje arba tąkart 
žingsniuodami valčių valka ar tąkart drauge smėlyje tąkart tą 
kartą ko tik neprisigalvodavai visada kur nors drauge saulėje 
prie valčių valkos žiūrintys pasroviui į besileidžiančią saulę 
pavymui nuolaužos praplaukia pro šalį ir nuplaukia tolyn ar 
įstringa tarp meldų atrodė tarsi pastipusi žiurkė pasirodė tau 
iš už nugaros ir nuplaukė pasroviui tolyn kur nebegalėjai jos 
įžiūrėti 

A: tąkart tu grįžai pažiūrėti ar griuvėsiai tebestovi ten kur slaps- 
tydavais būdamas vaikas tą paskutinį kartą tiesiai iš kelto ir 
aukštyn link pagrindinės gatvės kad įšoktum į vienuoliktuką 
nesisukiodamas nei į dešinę nei į kairę tavo galvoje vienintelė 
mintis kam keikti senus vaizdus senus vardus eini tiesiai tada 
tvirtu žingsniu aukštyn iki viršaus stovėjai ten laukdamas su 
krepšiu rankose kol pradėjai suvokti tiesą 

C: kai pradėjai nežinodamas kas esi nuo Adomo bandydamas kaip 
atrodys nežinoti kas esi nuo Adomo neturėti supratimo kas 
tasai sakantis kas tu esi sakantis kieno kaukolėje buvai įspraus- 
tas kieno aimanoje tu toks koks buvai ar tai buvo tąkart ar tai 
buvo kitu metu vienas su negyvėlių portretais pajuodavusiais 
nuo dulkių ir amžiaus su ant rėmelių užrašytomis datomis jei 
kartais supainiotum amžius negalintis patikėti kad čia tu iki 
jie išgrūdo tave į lauką nes turėjo užsidaryti 

B: veido ar kitų dalių nematyti niekada į ją neatsigręždavai nei jį 
į tave visada vienas šalia kito tarsi du ašies galai niekada ne- 
pasisukdavot vienas į kitą kaip blankios dėmės pakraščiuose 
nesiliesdami nieko panašaus vidury būtinai nors colio pločio 
tarpas jokių grabaliojimųsi kaip įprasta kūnui ir kraujui kaip 
du šešėliai jei ne tie įžadai 

A: čia nepraeisi tai kas toliau nėra nė kalbos kad klaustum dau- 
giau anei žodžio gyviesiems kol esi gyvas taigi pėdink tolyn 
iki stoties susilenk perpus ir pralįsk viskas uždaryta ir užkalta 
Didžiosios rytinės ir pietinės linijos dorėnų stiliaus galinė stotis 
uždaryta yranti kolonada tai kas toliau 

C: lietus vėl mini įprastais takais eidamas bandai įsivaizduoti koks 
būtų jausmas niekad nebūti buvus kaip niekad nebūti buvus 

jaustųsi mindamas tais pačiais takais griebdamasis gudrybių 
kad ten nuvestų svirduliuodamas ir bambėdamas per visą 
parapiją kol žodžiai išdžiūvo galva išdžiuvo ir kojos išdžiūvo 
kad ir kieno jos būtų buvusios kol tas kas jis ten būtų buvęs 
liovėsi 

B: sustingę nejudėdami visada sustingę nejudėdami kaip tąkart ant 
akmens arba tąkart smėlyje išsitiesę vienas šalia kito smėlyje 
saulėje spoksodami į mėlį ar užsimerkę mėlyna tamsiai mėlyna 
„tamsa sustingę nejudėdami greta vienas kito iškyla vaizdas ir 
tu esi ten kad ir kur tai būtų 

A: lioveisi bandęs lioveisi bandęs ir atsisėdai ant laiptelių blausioje 
ryto šviesoje ne ant tų laiptelių saulės nebuvo tada kažkur kitur 
lioveisi bandęs ir kažkur kitur atsisėdai ant slenksčio blankiai 
šviečiant saulei ties durimis tarkim ant kažkieno durų slenksčio 
laukdamas kol ateis metas į naktinį keltą ir tada velniop iš čia 
nėra reikalo miegi kur pakliūva be prakeiksmo seniems vaiz- 
dams seniems pavadinimams praeiviai stabteli į tave paspokso- 
ti paspokso ir praeina praeina nueina tolyn apeina kita puse 

B: sustingę nejudėdami greta vienas kito saulėje tada nusileidžia 
ir prapuola jums net nekrustelėjus ne judresni už hantelio ga- 
lus tik akių vokai ir kartkartėm lūpos kartojančios priesaiką ir 
viskas aplink viskas nuščiuvę iš visų pusių kur tai bebūtų jokio 
judesio jokio garso tik vos juntamas lapų miškelyje už nugaros 
ar retkarčiais varpų ar svėrių ar meldų šnarėjimas Žmonių anei 
kvapo nei žmogaus nei gyvulio nei matyti nei girdėti 

C: nesibaigianti žiema vėliau lyja be galo įlendi niekieno nepaste- 
bėtas kur nors į vidų iš gatvės iš šalčio ir lietaus įsisupęs į seną 
žalią dar nesuplyšusį paltą kurį tau paliko tavo tėvas ten kur 
nereikia mokėti už įėjimą kaip viešoji biblioteka štai dar vienas 
nuostabus dalykas nemokama kultūra toli nuo namų ar paštas 
tai kita kita vieta kitas metas 

A: susirietęs ant slenksčio įsisupęs į seną žalią milinę blausioje 
saulės šviesoje laikydamas niekam nereikalingą krepšį ant ke- 
lių nesuvokdamas kur esi pamažėle nesuvokdamas kur esi ar 
kada esi ar kodėl ką gali Žinoti gal ta vieta seniai negyvenama 
kaip tąkart ant akmens vaikas ant akmens kur niekad niekas 

neužklysta (Dešimt sekundžių trunkanti tyla. Girdėti kvėpavimas. 
Po trijų sekundžių atmerkia akis) 

B: arba vienas tose pat tose pat vietose įkinkęs vaizduotę kad tik 
tai tęstųsi kad tik būtum ant akmens (užsimerkia) vienas ant 
akmens krašto aplink vien kviečiai ir mėlis ar prie valčių valkos 
vienas ant valčių valkos apsuptas mulų paskendusios žiurkės ar 
paukščio ar dar kokių šmėklų lėtai vandens nešamų saulėlydžio 
link kol pradingsta iš akių niekas nejuda tik vanduo saulėje ir 
besileidžianti saulė kol nusileido ir tu išnykai viskas išnyko 

A: niekas neužklysdavo tik vaikas ant akmens tarp milžiniškų 
dilgynių kur pro griūvančią sieną skverbėsi šviesa įsigilinęs į 
savo knygą iki išnaktų keistos nuotaikos mėnesiena o jie visi 
blaškosi pakelėmis jo ieškodami arba besikalbantis pats su sa- 
vimi dviem ar daugiau balsų besikalbantis su savimi ir šitaip 
atradęs draugų ten kur niekas niekada neužklysta 

C: begalinė Žiema anuomet metai iš metų begalinė Žiema tarsi 
nepajėgtų baigtis senieji metai niekada nesibaigtų tarsi laikas 
nebepajėgtų eiti tąsyk pašte sujudimas kalėdinis sujudimas 
niekieno nepastebėtas lendi vidun iš šalčio ir lietaus kaip visi 
stumdamas atidarai duris ir tiesiai prie stalo nesidairydamas į 
dešinę ar į kairę kur guli formuliarai ir grandinėmis prirakinti 
parkeriai atsisėdai į pirmą pasitaikiusią laisvą vietą ir dėl visa 
ko apsidairei aplink prieš užsnūsdamas 

B: ar tąkart vienas smėlyje gulėdamas ant nugaros jokių priesaikų 
kurios suaižytų tylą kada tai buvo anksčiau vėliau prieš jai pa- 
sirodant po to kai ji išėjo o gal ir tada ir tada prieš jai pasirodant 
jai išėjus o tu įprastinėje vietoje nesvarbu kur ji būtų galėjo būti 
įprastinė vieta prieš tai kaip tada tada kaip po to su žiurke ar 
kviečiais geltonuojančiom varpom ar tąkart smėlyje kai pra- 
skrido sklandytuvas tąkart tu nuėjai iškart palūkėjus 

A: vienuolikos gal dvylikos griuvėsiuose ant plokščio akmens tarp 
dilgynių tamsoje ar mėnesienoje čiauškantis patyliukais tai vie- 
nu balsu tai kitu štai tavo vaikystė kol ten ant slenksčio blausioje 
šviesoje vėl išgirdai save tai darant nekeiki praeivių sustojusių 
paspoksoti į tą skandalingą daiktą susirietusį saulėje kur jis 
neturi teisės įsitvėrusį krepšio besiseilėjantį ir kažką veblenantį 

užmerktomis akimis iš po kepurės srūvančiais plaukais taip ir 
sėdėjai toje blausioje saulėje visa tai pamiršdamas 

C: gal bijojai kad tave išmes lauk nes akivaizdžiai neturėjai teisės 
ten būti o ką jau kalbėti apie tą pasibjaurėtiną išvaizdą taigi 
kartą apsidairai aplink apžvelgi ten esančius nelaimėlius nors 
kartą dėkodamas Dievui blogas ir šioks bei toks tu nebuvai 
kaip jie kol suvokei kad nepaisant viso pasišlykštėjimo tavimi 
tavęs ten tarsi išvis nebūtų buvę jų akys praslysdavo tavimi 
ir pro tave tarsi per orą ar tai tąkart ar tai buvo kitąkart kitoje 
vietoje kitu laiku 

B: praskrenda sklandytuvas niekas nesikeičia tas pats mėlynas dan- 
gus niekas niekada nesikeitė tik ji ten su tavim arba ne tau iš 
dešinės visada iš dešinės lauko pakrašty ir kartkarčiais begalinėje 
tyloje lyg ir šnabždesys vos girdimas ji tave mylėjo sunku tavimi 
patikėti tu netgi tai išgalvojai kol galų gale atėjo laikas 

A: visa tai sugalvojai ant slenksčio vėl iš naujo save susikūrei bene 
milijoninį kartą pamiršdamas viską kur buvai ir kodėl Folio 
bokštas ir aikštelė vaiko griuvėsiai atvykai pažiūrėti ar jie te- 
bestovi kad vėl ten pasislėptum iki ateis naktis ir bus metas 
eiti iki atėjo metas 

C: biblioteka tai buvo kitoje vietoje kitą kartą tąkart tu įsmukai nie- 
kieno nepastebėtas iš gatvės iš šalčio ir lietaus kas tada atsitiko 
po to tu neatpažįstamai pasikeitei neatpažįstamai kažkas susi- 
jusio su dulkėmis kažkas ką dulkės pasakė sėdint prie didelio 
apskrito stalo kur pulkelis senių įnikę skaitė ir jokio garso 

B: tąkart pabaigoje kai palei langą tamsoje pabandei ir nepajėgei ir 
pelėda nuskrido ūbauti kažkam kitam ar grįžo į drevę nešina 
laukų pele ir daugiau jokio garso valandų valandas valandų 
valandas jokio garso vis bandei ir bandei ir negalėjai nebuvo 
likę žodžių galinčių atitolinti tad pasidavei pasidavei ten palei 
langą tamsoje ar mėnesienoje paliovei visiems laikams ir įsilei- 
dai ir nieko nėra blogiau kaip milžiniška drobulė apsiaučianti 
tave visą apklojanti ir maža kas o gal niekas negali būti blogiau 
maža kas o gal niekas 

A: atgal į prieplauką nešinas krepšiu sena žalia milinė kurią 
tau paliko tavo tėvas velkasi žeme balti plaukai draikosi iš 

po kepurės iki to karto nuėjai tiesiai žemyn nesiblaškydamas į 
kairę ar į dešinę kam keikti senus vaizdus senus vardus galvoje 
jokių minčių tik grįžti į keltą ir keliauti velniop iš čia ir niekada 
nebegrįžti o gal tai buvo kitą kartą visa tai kitą kartą ar apskritai 
buvo koks kitas kartas išskyrus tąkart nešdintis velniop iš viso 
šito ir niekada negrįžti 


: anei garso tik senių alsavimas ir verčiamų lapų čežėjimas ir 


staiga tos dulkės staiga visa patalpa pilna dulkių kai atvėrei 
akis nuo grindų iki palubių vien dulkės ir anei garso tik tas 
kažkas kas tai bebūtų buvę tas kažkas pasakė pasakė eikš ir 
dingo kažkas panašaus eikš ir dingo eikš ir dingo nieko eikš ir 
dingo akimirksniu dingo akimirksniu 


Dešimties sekundžių tyla. Girdėti kvėpavimas. Po trijų sekundžių akys 
atsimerkia. Po penkių sekundžių šypsosi, pageidautina bedante šypsena. 
Po penkių sekundžių nusileidžia uždanga 


Pastaba 


To paties balso ABC fragmentai įsilieja vienas į kitą, užtikrindami 
tęstinumą (išskyrus dešimties sekundžių trukmės pauzes). Tačiau 


perėjimas nuo vieno balso į kitą turi būti šiek tiek juntamas. Jei 
trigubas šaltinis ir kontekstas yra nepakankami tokiam efektui 


užtikrinti, reikia tai užtikrinti mechaniškai (pvz., triguba modu- 


liacija) 


ŽINGSNIAI 


Vertė Saulius Repečka 


MEI (M) - išsitaršiusiais žilais plaukais, nušiurusia pilka skara, dengian- 
čia pėdas, besivelkančia iš paskos pažeme 
MOTERS BALSAS (B) sklinda iš užtemdytos scenos gilumos 
JUOSTA - avanscenoje, lygiagreti su žiūrovų eilėmis, vieno metro pločio, 
devynių žingsnių ilgio, truputį į dešinę nuo vidurio sėdinčių žiūrovų. Ji 
susideda iš dviejų atkarpų 
K dkdkdkdkd 

kdkdkdkdkD 
ŽINGSNIAVIMAS - pradedant dešine koja (d) iš dešinės (D) į kairę (K) 
ir kaire koja (k) iš Kį D 
PASISUKIMAS - per dešinį petį ties K ir per kairįjį ties D 
ŽINGSNIAI - aiškiai girdimi, ritmiški 
APŠVIETIMAS - blausus, stipriausias palei grindis, silpnesnis ties kūnu, 
silpniausias ties galva 
BALSAI - visąlaik tylūs ir ramūs 


Pakyla uždanga. Scena skendi tamsoje. 

Tyli, vieniša varpų melodija. Tylant aidesiui - pauzė. 

Pamažu ties juosta įsižiebia blausi šviesa. Visa kita - skendi tamsoje. 
M išnyra žingsniuojanti K link. Pasisuka ties K, nužingsniuoja dar tris 
atkarpas (kiekviena po devynis žingsnius), sustoja, pasisukusi veidu į 
žiūrovų salę ties D. 

Pauzė 


M. Mama. (Pauzė. Ne ką garsiau) Mama. 

Pauzė 

B. Taip, Mei. 

M. Miegojai? 

B. Kietai miegojau. (Pauzė) Išgirdau tavo žingsnius kietai miego- 
dama. (Pauzė) Net kiečiausiai įmigusi tave išgirsčiau. (Pauzė. 
M vėl ima žingsniuoti. Žingsniuoja keturias atkarpas. Po pirmos 
atkarpos — kartu su žingsniais) Vienas du trys keturi penki šeši 
septyni aštuoni devyni ratas vienas du trys keturi penki šeši 
septyni aštuoni devyni ratas. (Liaujasi skaičiavusi) Ar nepamė- 
gintum truputį nusnūsti? 

M sustoja pasisukusi veidu į žiūrovus ties D. Pauzė 

M. Ar norėtum, kad suleisčiau tau vaistų... dar kartą? 

B. Taip, bet dar per anksti. 

Pauzė 

M. Ar norėtum, kad paguldyčiau tave kitaip... dar kartą? 

B. Taip, bet dar per anksti. 

Pauzė 

M. Kad pakedenčiau tavo pagalves? (Pauzė) Pakeisčiau tavo pa- 
klodę? (Pauzė) Paduočiau tau naktinį puodą? (Pauzė) Šildyklę? 
(Pauzė) Perriščiau tau opas? (Pauzė) Aptrinčiau tave kempine? 

(Pauzė) Sudrėkinčiau tavo vargšes lūpas? (Pauzė) Pasimelsčiau 
su tavimi? (Pauzė) Už tave? (Pauzė) Dar kartą. 

Pauzė 

B. Taip, bet dar per anksti. 

Pauzė 

M. Kiek man dabar metų? 

B. O man? (Pauzė. Ne ką garsiau) O man? 

M. Devyniasdešimt. 

B. Tiek daug? 

M. Aštuoniasdešimt devyneri, devyniasdešimt. 

B. Susilaukiau tavęs vėlai. (Pauzė) Gyvenime. (Pauzė) Atleisk man 
dar kartą. (Pauzė. Ne ką garsiau) Atleisk man... dar kartą. 

M vėl ima žingsniuoti. Po vienos atkarpos sustoja pasisukusi veidu į 

žiūrovus Hes K. Pauzė 

M. Kiek man dabar metų? 

B. Penkta dešimtis. 

M. Tik tiek? 

B. Deja, taip. (Pauzė. M vėl ima žingsniuoti. Po pirmo posūkio ties K) 
Mei. (Pauzė. Ne ką garsiau) Mei. 

M (žingsniuodama). Taip, mama. 

B. Ar tu niekada nesiliausi? (Pauzė) Ar tu niekada nesiliausi... vis 
sukusi dėl to galvos? 

M (sustoja). To? 

B. Viso to. (Pauzė) Savo vargšės galvelės. (Pauzė) Viso to. (Pauzė) 
Viso to. 

M vėl ima žingsniuoti. Praeina penkios sekundės. Šviesa ties juosta iš- 

blėsta. 

Viskas skendi tamsoje. Žingsniai nutyla. 

Pauzė. 

Varpų melodija — šiek tiek tylesnė nei praėjusį kartą. Nutyla, skamba 

aidas. 

Šviesa ties juosta sustiprėja, tik ji šiek tiek blankesnė nei praėjusį kartą. 

Visa kita skendi tamsoje. 

M išnyra stovinti veidu į žiūrovus ties D. 

Pauzė 

B. Taigi aš ateinu. (Pauzė) Veikiau atėjau... ir stoviu. (Pauzė) Temsta. 
(Pauzė) Ji mano esanti viena. (Pauzė) Matau, kaip ramiai ji sto- 

vi, sustingusi, veidu pasisukusi į sieną. (Pauzė) Iš išorės rami. 
(Pauzė) Niekur nebuvusi nuo pat vaikystės. (Pauzė) Kur ji, gal 
kas paklaus. (Pauzė) Kam klausti, ji namie, ten pat, kur... (Pauzė) 
Ten pat, kur ji prasidėjo. (Pauzė) Kur tai prasidėjo. (Pauzė) Visa 
tai prasidėjo. (Pauzė) Bet šitai, šitai, kada šitai prasidėjo? (Pau- 
zė) Kada kitos jos amžiaus mergaitės lauke žaisdavo... klases, 
ji jau buvo čia. (Pauzė) Ir darė tai. (Pauzė) Šios grindys, dabar 
jau plikos, kadaise buvo... (M vėl ima žingsniuoti. Žingsniuoja 
truputėlį lėčiau nei anksčiau) Bet pažiūrėkit, kaip ji juda tyloje. 
(M žingsniuoja antros atkarpos galo link) Pažvelkit, kaip išdidžiai 
ji sukasi. (M pasisuka, žingsniuoja. Kartu su žingsniais, M įpusėjus 
trečią atkarpą) Septyni, aštuoni, devyni, ratas. (M pasisuka ties K, 
nužinęgsniuoja dar vieną atkarpą, sustoja pasisukus veidu į žiūrovus 
ties D) Sakau, grindys, dabar jau plikos, štai ši grindų juosta 
kadaise buvo uždengta minkšto pūko kilimu. Kol vieną naktį, 
dar beveik vaikas, ji pasišaukė mamą ir tarė: mama, to per maža. 
Motina: per maža? Mei - toks buvo vaikui duotas vardas - Mei: 
per maža. Motina: ką gi turi omeny, Mei, sakydama „per maža“, 
ką gi tai galėtų reikšti, Mei, „per maža“? Mei: tai reiškia, mama, 
jog aš turiu girdėti savo pėdas, kad ir kaip tyliai jos žengtų. Mo- 
tina: vien judėjimo per maža? Mei: taip, mama, vien judėjimo 
per maža, aš privalau girdėti savo pėdas, kad ir kaip tyliai jos 
žengtų. (Pauzė M vėl ima žingsniuoti. Kartu su žingsniais) Ar ji 
dar kada nors miega, gal kas paklaus? Taip, būna naktų, kai ji 
miega, miega su pertrūkiais, atremia savo vargšę galvą į sieną 
ir šiek tiek snūsteli. (Pauzė) Ar tebekalba? Taip, būna naktų, kai 
ji kalba, kada mano, kad niekas jos negirdi. (Pauzė) Pasakoja, 
kaip viskas buvo. (Pauzė) Mėgina papasakoti, kaip viskas buvo. 
(Pauzė) Visa tai. (Pauzė) Visa tai. 

M tebežingsniuoja. Praeina penkios sekundės. Šviesa ties juosta iš- 

blėsta. 

Viskas skendi tamsoje. Žingsniai nutyla. 

Pauzė. 

Varpų melodija - dar truputį tylesnė nei anksčiau. Nutyla, skamba aidas. 

Šviesa ties juosta sustiprėja, tik ji dar blankesnė nei anksčiau. Visa kita 

skendi tamsoje. 

M išnyra stovinti veidu į žiūrovus ties D. 

Pauzė 

M. Epilogas. (Pauzė. Ima žingsniuoti. Žengia dar lėčiau nei anksčiau. 
Po dviejų atkarpų sustoja pasisukusi veidu į žiūrovus ties D. Pauzė) 
Epilogas. Truputėlį vėliau, kai ją visi beveik pamiršo, ji pradė- 
jo... (Pauzė) Truputėlį vėliau, kai rodės, kad jos niekada nė ne- 
buvo, kad to niekada nėra nė buvę, ji pradėjo vaikščioti. (Pauzė) 
Temstant. (Pauzė) Išslinkusi iš namų temstant įsigaudavo į mažą 
bažnytėlę pro visada tą valandą užrakintas šiaurines duris ir 
puldavo vaikščioti pirmyn atgal, pirmyn atgal, išilgai jo vargšės 
rankos. (Pauzė) Būdavo naktų, kai ji sustodavo lyg tasai, kurį 
šalčiu nutvilkė proto virpulys, ir stovėdavo kaip įbesta, kol 
vėlei galėdavo pajudėti. Bet taip pat būdavo daugybė naktų, 
kai ji be pertrūkio žingsniuodavo pirmyn atgal, pirmyn atgal, 
iki išblėstant keliui, kuriuo ji atėjo. (Pauzė) Nė garso. (Pauzė) Ne- 
girdėti nė menkiausio garselio. (Pauzė) Išvaizda. (Pauzė. Vėl ima 
žingsniuoti. Po dviejų atkarpų sustoja pasisukusi veidu į žiūrovus 
ties D. Pauzė) Išvaizda. Tam tikroje šviesoje - ji blanki, bet jokiu 
būdu ne neregima. (Pauzė) Apšvietus tinkama šviesa. (Pauzė) 
Pilkšva veikiau nei balta, blankaus pilkšvo atspalvio. (Pauzė) 
Skarmaluota. (Pauzė) Skarmalų krūva. (Pauzė) Blyški blankiai 
pilkšvų skarmalų krūva. (Pauzė) Žiūrėkit, kaip tai eina... (Pauzė) 
Žiūrėkit, kaip ji eina pro žvakidę, kaip jos liepsnos, jų šviesa... 
kaip mėnuo pro pinučius... skverbias. (Pauzė) Kai ji išėjo, tar- 
si jos niekada nebūtų ten nė buvę, netrukus ji ėmė vaikščioti 
pirmyn atgal, pirmyn atgal, išilgai tos vargšės rankos. (Pauzė) 
Temstant. (Pauzė) Reikia pasakyti, tam tikru metų laiku, vaka- 
rinių pamaldų metu. (Pauzė) Būtinai. (Pauzė. Vėl ima žingsniuoti. 
Po vienos atkarpos sustoja pasisukusi veidu į žiūrovus ties K. Pauzė) 
Senoji ponia Vinter, kurią skaitytojas prisimins, senoji ponia 
Vinter vieną vėlyvo rudens sekmadienio vakarą, su savo duk- 
terimi atsisėdusi vakarienės ir pasimeldusi, po kelių neryžtingų 
kąsnių padėjo peilį su šakute, ir jos galva nusviro. Kas nutiko, 
motin, paklausė duktė, gana keista mergaitė, nors vargu ar 
dar galėjai ją pavadinti mergaite... (Trūkčiojančiu balsu) ... siau- 
binga... (Pauzė. Normaliu balsu) Kas nutiko, motin, ar nekaip 


313 


jautiesi? (Pauzė) Ponia Vinter atsakė ne iš karto. Bet pagaliau 
pakėlė galvą ir, įbedusi akis į Ami - toks buvo duotas dukrai 
vardas, kaip skaitytojas prisimena, - pakėlė galvą ir įbedusi 
akis į Ami, tarė... (Pauzė) ...ji sumurmėjo įbedusi akis į Ami, ji 
sumurmėjo: Ami, ar per vakarines pamaldas tu nieko nepastebė- 
jai... keisto? Ami: ne, mama, nepastebėjau. Ponia Vinter: galbūt 
man tik pasirodė, Ami: kas būtent, mama, tau galbūt pasirodė? 
(Pauzė) Kas būtent, mama, tau pasirodė... keista? (Pauzė) Ponia 
Vinter: tu pati nieko nepastebėjai... keisto? Ami: ne, mama, aš 
pati nieko keisto, švelniai tariant, nepastebėjau. Ponia Vinter: 
ką tu turi galvoj, Ami, sakydama „švelniai tariant“, ką gi galėtų 
reikšti, Ami, tas „švelniai tariant“? Ami: tai reiškia, mama, kad 
sakydama, jog aš nepastebėjau nieko... keisto, iš tiesų pasakiau 
švelniai. Nes aš nepastebėjau ničnieko - nei keisto, nei nekeisto. 
Aš nieko nemačiau, ničnieko negirdėjau. Manęs ten nebuvo. 
Ponia Vinter: nebuvo? Ami: nebuvo. Ponia Vinter: bet aš girdėjau 
tavo balsą. (Pauzė) Aš girdėjau, kaip tu pasakei „amen“. (Pauzė) 
Kaip tu galėjai ką nors pasakyti, jei tavęs ten nebuvo? (Pauzė) 
Kaip tu galėjai pasakyti „amen“, jeigu, kaip tvirtini, tavęs ten 
nebuvo? (Pauzė) Viešpaties meilė ir Šventoji Dvasia tebūnie su 
mumis dabar ir per amžius. Amen. (Pauzė) Aš girdėjau tave aiš- 
kiai. (Pauzė. Vėl ima žingsniuoti, sustoja pasisukusi veidu į žiūrovus 
ties D. Ilga pauzė) Ami. (Pauzė. Ne ką garsiau) Ami. (Pauzė) Taip. 
mama. (Pauzė) Ar tu niekada nesiliausi? (Pauzė) Ar tu niekada 
nesiliausi... sukus dėl to galvos? (Pauzė) To? (Pauzė) Viso to. 
(Pauzė) Savo vargšės galvelės. (Pauzė) Viso to. (Pauzė) Viso to. 


Pauzė. Šviesa ties juosta išblėsta. Visa skendi tamsoje. 

Pauzė. 

Varpų melodija skamba dar silpniau nei anksčiau. Pauzė, sklinda aidas. 
Šviesa ties juosta sustiprėja, tik ji dar kiek blankesnė nei anksčiau. 
Jokių MEI žymių. 

Praeina dešimt sekundžių. 

Šviesa užgęsta 


Uždanga 


KATASTROFA 


Vertė Saulius Repečka 


Vaclavui Havelui 


Veikėjai: 


REŽISIERIUS (R) 

JO PADĖJĖJA (P) 

PAGRINDINIO VAIDMENS ATLIKĖJAS (A) 
LUKAS, APŠVIETĖJAS, UŽ SCENOS (L) 


Repeticija. Baigiama tobulinti paskutinė veiksmo dalis. Scena tuščia. 
A ir L ką tik sureguliavo šviesas, R ką tik atvyko. 


R sėdi fotelyje žiūrovų salės apačioje, kairėje. Kailinis apsiaustas. Pride- 
rinta kailinė kepurė. Amžius ir išvaizda - nesvarbu. 

P stovi šalia jo. Balta palaidinė. Plika galva. Už ausies - pieštukas. Am- 
žius ir išvaizda - nesvarbu. 

A stovi scenos viduryje ant 40 cm aukščio juodo kubo. Juoda plačiabrylė 
skrybėlė. Juodas, kulkšnis siekiantis chalatas. Basos kojos. Galva nulenk- 
ta. Rankos kišenėse. Amžius ir išvaizda - nesvarbu. 

R ir P susimąstę žvelgia į A. Ilga pauzė 


P (galiausiai). Ar tau patinka, kaip jis atrodo? 

R. Pusėtinai. (Pauzė) O kam tas postamentas? 

P. Kad iš parterio būtų matyti kojos. 

Pauzė 

R. O kam ta skrybėlė? 

P. Kad pridengtų veidą. 

Pauzė 

R. O kam tas chalatas? 

P. Kad būtų visas juodas. 

Pauzė | 

R. O kąjis vilki po chalatu? (P žengia A link) Pasakyk. (P sustoja) 

P. Naktinius baltinius. 

R. Kokios spalvos? 

P. Pelenų. 

R (išsitraukia cigarą). Ugnies. (P grįžta, pridega cigarą ir ramiai stovi. 
R rūko). O kaip atrodo makaulė? 

P. Juk esi matęs. 

R. Pamiršau. (P žengia A link) Pasakyk. 

P. (sustoja). Nupešiota. Styro keli kuokštai. 

R. Spalva? 

P. Pelenų. 

Pauzė 

R. O kodėl rankos kišenėse? 

P. Kad jis būtų visas juodas. 

R. Nereikia. 

P. Užsirašysiu. (Išsitraukia bloknotą, paima pieštuką, rašo) Rankos 
matomos. 

Ji pasideda bloknotą ir už ausies vėl užsikiša pieštuką 

R. O kaip jos atrodo? (P sutrinka. Irzliai) Rankos, kaip jos atrodo? 

P. Juk esi matęs. 

R. Pamiršau. 

P. Sutrauktos. Pluoštinė degeneracija. 

R. Kaip letenos su nagais? 

P. Jei taip patinka. 

R. Du nagai? 

P. Jei kumščiai nesugniaužti. 

R. Nereikia. 

P. Užsirašysiu. (Išsitraukia bloknotą, paima pieštuką, rašo) Rankos 
suglebusios. (Pasideda bloknotą ir už ausies vėl užsikiša pieštuką) 

R. Ugnies. (P grįžta, vėl prisidega cigarą ir ramiai stovi. R rūko) Ką gi. 
Pažiūrėkime. (P sutrinka. Irzliai) Judėk. Nuvilk chalatą. (Pažvel- 
gia į chronometrą) Paskubėk, man tuoj komiteto posėdis. 

P prieina prie A, nuvelka chalatą. A nesipriešina, nereaguoja. P atsitrau- 

kia laikydama chalatą rankoje. A stovi su sena pilka pižama, nulenkęs 

galvą, sugniaužęs kumščius. Pauzė 

P. Ar tau labiau patinka be chalato? (Pauzė) Jis dreba. 

R. Ne šitaip. Skrybėlę. 

P prieina, nuima skrybėlę, laikydama ją rankoje atsitraukia. Pauzė 

P. Ar tau patinka kiaušas? 

R. Reikia pabaltinti. 

P. Užsirašysiu. (Išsitraukia bloknotą, pasiima pieštuką, rašo) Pabaltinti 
kiaušą. (Pasideda bloknotą ir už ausies vėl užsikiša pieštuką) 

R. Rankos. (P sutrinka. Irzliai) Kumščius. Pajudėk. (P prieina, at- 
gniaužia kumščius, atsitraukia atgal) Ir pabaltink. 

P. Užsirašysiu. (Išsitraukia bloknotą, pasiima pieštuką, rašo) Pabaltinti 
rankas. (Pasideda bloknotą ir už ausies vėl užsikiša pieštuką. Juodu 
susimąstę žvelgia į A) 

R (galiausiai). Kažkas negerai. (Sunerimęs) Kas gi negerai? 

P (droviai). O ką, jei mes... mes jas... sunertume? 

R. Pamėginsi —- nepagadinsi. (P prieina, suneria rankas, atsitraukia) 
Aukščiau. (P prieina, pakelia rankas iki juosmens, atsitraukia) Dar 
aukščiau. (P prieina ir pakelia sujungtas rankas iki krūtinės) Stop! 
(P atsitraukia) Dabar gerai. Tinka. Ugnies. 

P grįžta, vėl prisidega cigarą ir ramiai stovi. R rūko 

P. Jis dreba. 

R. Vargšelis. 

Pauzė 

P (droviai). O ką jei mažytį... mažytį... raiščiuką ant burnos? 

R (pasipiktinęs). Dėl Dievo! Tikra tiesioginio aiškinimo manija! Visi 
taškai ant „i“ per amžius amžinuosius! Mažytis raiščiukas! Dėl 
Dievo! 

P. Arjis tikrai nieko nepasakys? 

R. Nė necyptelės. (Pažvelgia į chronometrą) Pats metas. Einu, pažiū- 
rėsiu, kaip atrodo iš salės. 

R išeina, jis daugiau nepasirodys. P sudrimba į krėslą, bet vos atsisėdusi 

vėl pašoka ant kojų, išsitraukia skudurą, energingai patrina kėdę ir atlošą, 

numeta skudurą ir vėl atsisėda. Pauzė 

R (iš toliau, graudžiai). Nematau kojų pirštų. (Irzliai) Sėdžiu pirmoje 
parterio eilėje ir nematau kojų pirštų. 

P (keldamasi). Užsirašysiu. (Išsitraukia bloknotą, paima pieštuką, rašo) 
Pakelti pjedestalą. 

R. Šiek tiek matyti veidas. 

P. Užsirašysiu. (Išsitraukia bloknotą, paima pieštuką, rašo) 

R. Palenk galvą. (P sutrinka. Irzliai) Judėk. Palenk jam galvą. (P pa- 
deda bloknotą ir pieštuką, prieina prie A, labiau palenkia galvą, at- 
sitraukia) Dar mažumėlę. (P prieina ir dar palenkia galvą) Stop! 
(P pasitraukia) Puiku. Tinka. (Pauzė) Trūksta nuogumo. 

P. Užsirašysiu. (Išsitraukia bloknotą, paima pieštuką, rašo) 

R. Pasijudink! Pasijudink! (P padeda bloknotą, prieina prie A ir ne- 
ryžtingai stovi) Apnuogink kaklą. (P atsega viršutines sagas, pra- 
skleidžia drabužį, atsitraukia) Kojas. Blauzdas. (P prieina, iki kelio 
atraitoja vieną kelnių klešnę, atsitraukia) Kitą. (P atraitoja kitą klešnę, 
atsitraukia) Aukščiau. Kad būtų matyti keliai. (P prieina, atraitoja 
abi klešnes virš kelių, atsitraukia) Ir pabaltink. 

P. Užsirašysiu. (Išsitraukia bloknotą, paima pieštuką, rašo) Pabaltinti 
visą kūną. 

R. Tinka. Ar Lukas čia? 

P (šaukia). Lukai! (Pauzė. Garsiau) Lukai! 

LUKAS (už scenos, iš toli). Ateinu. (Pauzė. Arčiau) Kas dar nutiko? 

P. Lukas čia. 

R. Tegu užtemdo sceną. 

LUKAS. Ką? 

P perduoda jam nurodymą techniniais terminais. Užgęsta šviesa, apšvie- 

čianti A kūną. Lieka apšviesta tik galva. Ilga pauzė 

R. Gražu pažiūrėti. 

Pauzė 

P (droviai). O ką, jei... jei jis... pakeltų galvą... akimirką... ir parodytų 
veidą... tik akimirką. 

R. Dėl Dievo! Ką dar sugalvosi? Kad pakeltų galvą? Kur, tavo 
manymu, mes esame? Patagonijoje? Kad pakeltų galvą? Dėl 
Dievo! (Pauzė) Gerai. Štai mūsų katastrofa. Mums pavyko. Na, 
pakartojam, ir aš dingstu. 

P (kreipdamasi į L). Pakartojam, ir jis dingsta. 

A kūną nušviečia šviesa. Pauzė. Pamažu nušvinta visa scena 

R. Stop! (Pauzė) Dabar... gesinam. (Scena užtemsta. Pauzė. Išblėsta 
apšviečianti kūną šviesa. Lieka apšviesta tik galva. Ilga pauzė) Nuo- 
stabu! Visi kaip pašėlę pašoks ant kojų. Girdžiu iš čia 

Pauzė. Tolumoje griaudi plojimai, A pakelia galvą, įbeda akis į žiūrovų 

salę. Aplodismentai aprimsta, nutyla. 

Ilga pauzė. 

Veidą apšviečianti šviesa išblėsta 


KAS KUR 


Vertė Saulius Repečka 


Veikėjai: 


BAMAS 

BEMAS 

BIMAS 

BOMAS 

BAMO BALSAS (B) 


Pastaba 


Veikėjai —- kuo panašesni vieni į kitus. Toks pats ilgas pilkas ap- 
siaustas. Tokie pat ilgi žili plaukai. 
B - nedidelio megafono pavidalo, galvos lygyje. 


Veiksmo aikštelė (A): 3 x 2 m stačiakampis, blausiai apšviestas, 
gaubiamas šešėlio, žvelgiant iš žiūrovų salės, dešinėje. Avansce- 
na - kairėje, blausiai apšviesta, gaubiama šešėlio, joje stovi B 


Visur tamsu. 
B nutvieskia šviesa. 
Pauzė 


B. Mūsų teliko penki. 
Lyg tebebūtume dabarty. 
Pavasaris. 
Laikas eina. 
Iš pradžių be žodžių. 
Įjungiu. 
A nušvinta. Bamas, iškėlęs galvą, 3 pozicijoje, Bomas, nuleidęs galvą, 
1 pozicijoje. Pauzė 
Negerai. 
Išjungiu. 
Šviesa aikštelėje užgęsta 
Pradedu iš naujo. 
Mūsų teliko penki. 
Pavasaris. 
Laikas eina. 
Iš pradžių be žodžių. 
Įjungiu. 
A nušvinta. Bamas vienas, iškėlęs galvą, 3 pozicijoje. Pauzė 
Gerai. 
Aš vienas. 
Pavasaris. 
Laikas eina. 
Iš pradžių be žodžių. 
Pagaliau pasirodo Bomas. 
Vėl pasirodo. 

Bomas įeina pro Š, nuleidęs galvą sustoja 1 pozicijoje 
Pauzė 
Bimas įeina pro R, iškėlęs galvą sustoja 2 pozicijoje 
Pauzė 
Bimas išeina pro R, Bomas nuseka jam įkandin 
Pauzė 
Bimas įeina pro R, nuleidęs galvą sustoja 2 pozicijoje 
Pauzė 
Bemas įeina pro Š, iškėlęs galvą sustoja 1 pozicijoje 
Pauzė 
Bemas išeina pro Š, Bimas nuseka jam įkandin 
Pauzė 
Bemas įeina pro Š, nuleidęs galvą sustoja 1 pozicijoje 
Pauzė 
Bamas išeina pro V, Bemas nuseka jam įkandin 
Pauzė 
Bamas įeina pro V, nuleidęs galvą sustoja 3 pozicijoje 
Pauzė 

Gerai. 

Išjungiu. 
Šviesa aikštelėje užgęsta 

Pradedu iš naujo. 

Mūsų teliko penki. 

Pavasaris. 

Laikas eina. 

Įjungiu. 
A nušvinta. Bamas vienas, iškėlęs galvą, 3 pozicijoje 
Pauzė 

Gerai. 

Aš vienas. 

Pavasaris. 

Laikas eina. 

O dabar su žodžiais. 

Pagaliau pasirodo Bomas. 

Vėl pasirodo. 
Bomas įeina pro Š, nuleidęs galvą sustoja 1 pozicijoje 


BAMAS. Na? 
BOMAS (visą laiką nuleidęs galvą). Nieko. 
BAMAS. Ar jis nieko nepasakė? 
BOMAS. Ne. 
BAMAS. Ar prilupai jį? 
BOMAS. Taip. 
BAMAS. Ir jis nieko nepasakė? 
BOMAS. Ne. 
BAMAS. Ar jis verkė? 
BOMAS. Taip. 
BAMAS. Šaukė? 
BOMAS. Taip. 
BAMAS. Meldė pasigailėti? 
BOMAS. Taip. 
BAMAS. Bet nieko nepasakė? 
BOMAS. Ne. 
B. Negerai. 

Pradedu iš naujo. 
BAMAS. Na? 
BOMAS. Nieko. 
BAMAS. Ar prilupai jį? 
BOMAS. Taip. 
BAMAS. Ir jis nieko nepasakė? 
BOMAS. Ne. 
BAMAS. Ar jis verkė? 
BOMAS. Taip. 
BAMAS. Šaukė? 
BOMAS. Taip. 
BAMAS. Meldė pasigailėti? 
BOMAS. Taip. 
BAMAS. Bet nieko nepasakė? 
BOMAS. Ne. 
BAMAS. Tai kodėl lioveisi? 
BOMAS. Jis apalpo. 
BAMAS. Ir tu jo neatgaivinai? 
BOMAS. Mėginau. 

BAMAS. Na? 
BOMAS. Man nepavyko. 
Pauzė 
BAMAS. Melas. (Pauzė) Jis tau tai pasakė. (Pauzė) Prisipažink, kad 
jis tau tai pasakė. (Pauzė) Būsi lupamas, kol prisipažinsi. 
B. Gerai. 
Pagaliau pasirodo Bimas. 
Bimas įeina pro R, iškėlęs galvą sustoja 2 pozicijoje 
BAMAS (Bimui). Ar tu laisvas? 
BIMAS. Taip. 
BAMAS. Veskis jį ir lupk, kol prisipažins. 
BIMAS. O kąjis turi prisipažinti? 
BAMAS. Kad jis jam tai pasakė. 
BIMAS. Ir viskas? 
BAMAS. Taip. 
B. Negerai. 
Pradedu iš naujo. 
BAMAS. Veskis jį ir lupk, kol prisipažins. 
BIMAS. O ką jis turi prisipažinti? 
BAMAS. Kad jis jam tai pasakė. 
BIMAS. Ir viskas? 
BAMAS. Ir ką. 
B. Gerai. 
BIMAS. Ir viskas? 
BAMAS. Taip. 
BIMAS. Tada liautis? 
BAMAS. Taip. 
BIMAS. Gerai. (Bomui) Eime. 
Bimas išeina pro R, Bomas nuseka jam įkandin 
B. Gerai. 
Aš vienas. 
Vasara. 
Laikas eina. 
Pagaliau pasirodo Bimas. 
Vėl pasirodo. 
Bimas įeina pro R, nuleidęs galvą sustoja 2 pozicijoje 

BAMAS. Na? 
BIMAS (visą laiką nuleidęs galvą). Nieko. 
BAMAS. Ar jis to nepasakė? 
BIMAS. Ne. 
BAMAS. Ar prilupai jį? 
BIMAS. Taip. 
BAMAS. Ir jis to nepasakė? 
BIMAS. Ne. 
B. Negerai. 

Pradedu iš naujo. 
BAMAS. Na? 
BIMAS. Nieko. 
BAMAS. Ar jis nepasakė kur? 
B. Gerai. 
BIMAS. Kur? 
B. Ak! 
BAMAS. Kur. 
BIMAS. Ne. 
BAMAS. Ar prilupai jį? 
BIMAS. Taip. 
BAMAS. Ir jis nepasakė kur? 
BIMAS. Ne. 
BAMAS. Ar jis verkė? 
BIMAS. Taip. 
BAMAS. Šaukė? 
BIMAS. Taip. 
BAMAS. Meldė pasigailėti? 
BIMAS. Taip. 
BAMAS. Bet nepasakė kur? 
BIMAS. Ne. 
BAMAS. Tai kodėl lioveisi? 
BIMAS. Jis apalpo. 
BAMAS. Ir tu jo neatgaivinai? 
BIMAS. Mėginau. 
BAMAS. Na? 
BIMAS. Man nepavyko. 

Pauzė 
BAMAS. Melas. (Pauzė) Jis tau pasakė kur. (Pauzė) Prisipažink, kad 
jis tau pasakė kur. (Pauzė) Būsi lupamas, kol prisipažinsi. 
B. Gerai. 
Pagaliau pasirodo Bemas. 
Bemas įeina pro Š, iškėlęs galvą sustoja 1 pozicijoje 
BAMAS (Bemui). Ar tu laisvas? 
BEMAS. Taip. 
BAMAS. Veskis jį ir lupk, kol prisipažins. 
BEMAS. O kąjis turi prisipažinti? 
BAMAS. Kad jis jam pasakė - kur. 
BEMAS. Ir viskas? 
B. Negerai. 
Pradedu iš naujo. 
BAMAS. Veskis jį ir lupk, kol prisipažins. 
BEMAS. O ką jis turi prisipažinti? 
BAMAS. Kad jis jam pasakė kur. 
BEMAS. Ir viskas? 
BAMAS. Ir kur. 
B. Gerai. 
BEMAS. Ir viskas? 
BAMAS. Taip. 
BEMAS. Tada liautis? 
BAMAS. Taip. 
BEMAS. Gerai. (Bimui) Eime. 
Bemas išeina pro Š, Bimas nuseka jam įkandin 
B. Gerai. 
Aš vienas. 
Ruduo. 
Laikas eina. 
Pagaliau pasirodo Bemas. 
Vėl pasirodo. 
BAMAS. Na? 
BEMAS (visą laiką nuleidęs galvą). Nieko. 
BAMAS. Ar jis nepasakė kur? 
BEMAS. Ne. 

B. Ir taip toliau. 

BAMAS. Meluoji. (Pauzė) Jis tau pasakė - kur. (Pauzė) Prisipažink, 
kad jis tau pasakė kur. (Pauzė) Būsi lupamas, kol prisipažinsi. 

BEMAS. O ką aš turiu prisipažinti? 

BAMAS. Kad jis tau pasakė - kur. 

BEMAS. Ir viskas? 

BAMAS. Ir kur. 

BEMAS. Ir viskas? 

BAMAS. Taip. 

BEMAS. Tada liautis? 

BAMAS. Taip. Eime. 

Bamas išeina pro V, Bemas nuseka jam įkandin 

B. Gerai. 

Žiema. 

Laikas eina. 

Pagaliau pasirodau aš. 

Vėl pasirodau. 

Bemas įeina pro V, nuleidęs galvą sustoja 3 pozicijoje 

B. Gerai. 

Aš vienas. 

Žiema. 

Lyg tebebūčiau dabarty. 

Jokios kelionės. 

Laikas eina. 

Štai ir viskas. 

Supraskit, kas galit. 

Išjungiu. 

Šviesa aikštelėje užgęsta 

Pauzė 


Užgęsta šviesa, apšviečianti B 


Trumpai apie rinkinio pjeses 


Belaukiant Godo 


Parašyta prancūziškai („En attendant Godot“) 1948 m. ir išspausdinta 
1952 m. Autoriaus išversta į anglų kalbą („Waiting for Godot“) ir paskelbta 
1954 m. Pirmą kartą pastatyta 1953 m. Paryžiuje. Angliškoji versija pirmą 
kartą pastatyta Londone 1955 m. Dukart režisuota autoriaus - Vakarų 
Berlyne (1975) ir Londone (1984). 

Lietuvoje „Belaukiant Godo“ pastatė Klaipėdos dramos teatras (1982, 
režisierius Kęstutis Žilinskas), Kauno dramos teatras (1995, režisierius 
Valentinas Masalskis), Vilniaus mažasis teatras (2003, režisierius Rimas 
Tuminas). 2008 m. rudenį pjesę Atėnų ir Epidauro festivaliui Graikijoje 
pastatė režisierius Cezaris Graužinis. 


Baigmė 

Parašyta prancūziškai („Fin de partie“) 1954-1956 m., paskelbta 1957 m. 
Angliškoji versija „Endgame“ išspausdinta 1958 m. Premjera įvyko 1957 m. 
Londono teatre Royal Court prancūzų kalba. 1967 ir 1978 m. autorius pjesę 
režisavo Vakarų Vokietijoje, 1979 ir 1984 m. Londone. 

Lietuvoje pjesę (pavad. „Žaidimo pabaiga“) pastatė Vilniaus univer- 
siteto studentas Kiemo teatre (1980 ar 1981 m.), Klaipėdos dramos teatras 
(1992, režisierius Kęstutis Žilinskas). Jungtinėse Amerikos Valstijose reži- 
sierius Jonas Jurašas su studentais mokomajame teatre remdamasis pjese 
sukūrė eksperimentinį spektaklį (1979, Trinity Conservatory, Providence, 
Rhode Islando valstija). 


Laimingos dienos 


Parašyta angliškai ir paskelbta JAV 1961 m. Premjera įvyko tų pačių metų 
rudenį Niujorko teatre Cherry Lane. Anglų versijos pavadinimą „Happy 
Days“ autorius versdamas prancūzų variante pakeitė į „Oh les beaux 
jours“ (išspausdinta 1963). Autoriaus režisuota versija pastatyta Vakarų 
Berlyne (1971), anglų kalba - Londone (1979). 

Lietuvoje statyta Kauno dramos teatre (1993, režisierė Birutė Marcin- 
kevičiūtė) ir Panevėžio Juozo Miltinio dramos teatre (1995, režisierius 
Valdas Pranulis). 1998 m. B. Marcinkevičiūtė Lietuvos nacionaliniame 
dramos teatre, remdamasi pjesės tekstu, pastatė monospektaklį „Žodžiai 
smėlyje“. 


Visi, kurie krinta 


Parašyta angliškai („All That Fall“) 1956 m. ir autoriaus (kartu su Robert'u 
Pinget) išversta į prancūzų kalbą („Pour ceux gui tombent“). Abi versijos 
paskelbtos 1957 m. Pjesę angliškai pirmą kartą transliavo BBC III progra- 
ma 1957 m. sausio 13 d. 


Vaidinimas be žodžių I 

Parašyta prancūziškai 1956 m., muzika - rašytojo pusbrolio Johno Be- 
cketto. Pirma publikacija „Acte sans paroles“ pasirodė Paryžiuje 1957 m. 
Vertimas į anglų kalbą - „Act Without Words“ - išleistas 1958 m. Niujorke. 
Pirmasis spektaklis įvyko Londono teatre Royal Court 1957 m. 

1970 m. pjesę Vilniaus dailės instituto Koridoriaus teatre pastatė 
Arvydas Ambrasas (pagrindinį vaidmenį sukūrė Mečislovas Ščepavičius). 
1971 m. Lietuvos Jaunimo teatro aktorius Rimgaudas Karvelis šį monos- 
pektaklį nufilmavo. 


Vaidinimas be žodžių II 

Parašyta prancūziškai „Acte sans paroles II“. Autoriaus išversta į anglų 
kalbą („Act Without Words II") ir paskelbta 1959 m. Pirmąsyk pastatyta 
1960 m. Londone (Institute of Contemporary Arts). Prancūzų versija išspaus- 
dinta 1963 m. Vakarų Vokietijoje. 


Paskutinė Krapo juosta 


Angliška versija „Krapp's Last Tape“ parašyta ir paskelbta 1958 m. Prancūziš- 
ka versija „La derniėre bande“ - 1959 m. Pirmas pastatymas - 1958 m. Lon- 
dono teatre Royal Court. Autoriaus daug kartų režisuota: vokiečių kalba 
Vakarų Berlyne 1961 ir 1974 m., prancūzų - Paryžiuje 1970 ir 1975 m., anglų 
kalba - Londone 1980 ir 1984 m., taip pat angliškai Berlyne 1977 m. 
Pastatymai Lietuvoje: 1988 m. Klaipėdos dramos teatre (režisierius 
Povilas Gaidys), 1993 m. - du skirtingi spektakliai, režisuoti Rolando 
Atkočiūno ir Valentino Masalskio (bendras Kauno municipalinio mažojo 
teatro ir centro „Menas į šoną“ projektas), 2003 m. Lietuvos nacionalinia- 
me dramos teatre (režisierius Rokas Ramanauskas). Čikagoje aktorius 
Jonas Kelečius 1965 m. rudenį, remdamasis pjese, pastatė monospektaklį 
„Paskutinis Krapo įrašas“, vaidino jį ir kituose JAV miestuose. 

Eskizas teatrui I. Eskizas teatrui II 

Parašyti 6-ojo dešimtmečio pabaigoje prancūziškai - „Fragment de 
Thėatre“. Angliškos versijos „Theatre I“ ir „Theatre II“ paskelbtos 
1976 m. Vėliau publikuota pavadinimu „Rough for Theatre I" ir „Rough 
for Theatre II“. 


Žodžiai ir muzika 

Radijo pjesė „Words and Music“ parašyta ir paskelbta angliškai 1962 m. 
Prancūziška versija „Paroles et musigue“ išspausdinta 1966 m. Pirmą kartą 
transliuota angliškai BBC III programoje 1962 m. lapkričio 13 d. 


Cascando 


Parašyta prancūziškai, kompozitorius - Marcelis Mihalovici. Abi versijos 
paskelbtos 1963 m. Vokietijoje. Prancūzų versiją 1963 m. spalio 13 d. trans- 
liavo ORTF, anglų versiją - BBC III programa 1964 m. spalio 6 d. 


Komedija 

Parašyta angliškai „Play“ 1962-1963 m. Pirmoji publikacija - vertimas į 
vokiečių kalbą „Spiel“ - 1963 m. Anglų versija paskelbta 1964 m., prancū- 
zų versija „Comėdie“ taip pat 1964 m. Pirmą kartą pjesę pastatė Erika ir 
Elmaras Tophovenai (jie ir vertė) Vakarų Vokietijoje 1963 m. birželio 14 d. 
(Ulmer Theater, Ulm-Donau). Pirmas pastatymas anglų kalba - Londone 
(Nacionalinio teatro trupė teatre Old Vic, 1964). Autorius režisavo pjesę, 
pastatytą Vakarų Berlyne 1978 m. 


Ne aš 


Parašyta angliškai (Not I) 1972 m. paskelbta 1973 m. Prancūziška versija 
„Pas moi“ pasirodė 1974 m. Premjera įvyko Niujorke 1972 m. (Linkolno 
centro Forum Theater), britiškoji premjera - Londono teatre Royal Court 
1973 m. Autorius režisavo Londone anglišką variantą (1973), Paryžiuje — 
prancūzišką (1975). 

2006 m. Klaipėdos Pilies teatre pjesę „Ne aš“ pastatė režisierė Rūta 
Bunikytė. 


Tąkart 


Parašyta angliškai „That Time“ 1974-1975 m., publikuota 1976 m. Niu- 
jorke. Prancūziškoji versija „Cette fois“ išspausdinta 1978 m. Pirmas pa- 
statymas - Londono teatre Royal Court 1976 m. Autorius pjesę vokiečių 
kalba režisavo 1976 m. Vakarų Berlyne. 

Kauno dramos teatre 1989 m. pjesę pastatė režisierius Linas Zai- 
kauskas. 


Žingsniai 

Rašyta angliškai 1975 m. Po kelių pastatymų gerokai perdirbta paskutinė 
redakcija išversta į prancūzų kalbą. Angliškas tekstas „Footfalls“ paskelb- 
tas 1976 m., prancūziškas - „Pas“ 1977 m. Pirmąsyk pastatyta Londone 
1976 m. Autorius pjesę anglų kalba režisavo Londone (1976), vokiečių - 
Vakarų Berlyne (1976), prancūzų - Paryžiuje (1978). 


Katastrofa 


„Catastrophe“ rašyta prancūziškai, paskelbta 1982 m., į anglų kalbą išvers- 
ta — 1983 m. Pastatyta Avinjono festivalyje Prancūzijoje 1982 m. rudenį. 


Kas kur 


Parašyta angliškai - „What Where“, prancūziška versija - „Ouoioū“. Abi 
versijos publikuotos 1984 m. Pirmas pastatymas - 1983 m. Niujorke (Harold 
Clurman Theater). 1985 m. autorius režisavo sutrumpintą variantą Vakarų 
Vokietijos radijui Siddeutscher Rundfunk. 


Svarbesnės Samuelio Becketto 
gyvenimo ir kūrybos datos 


1906 balandžio 13 gimė Foxrocke, Dublino priemiestyje, airių protestantų 
šeimoje. 

1920-1923 mokėsi prestižinėje mokykloje Portora Royal School (Enniskillen, 
Ermanagho grafystė, Ulster). 

1923-1927 studijavo Dublino universitete (Trinity College) anglų, prancūzų, 
italų kalbas, literatūrą, filosofiją. 

1926 vasarą pirmąkart atvyko į Prancūziją. Lankėsi Ture. Dviračiu apke- 
liavo Luaros pilis. 

1927 vasarą keliavo į Italiją (Florencija). 

Gruodžio mėnesį gavo menų bakalauro laipsnį. 

1928 porą semestrų dėstė Belfaste (Campbell College). Dublino universitetui 
rekomendavus, dvejiems metams išvyko į Paryžių. Dėstė anglų kalbą 
garsiojoje Ecole Normale Supėrieure. Susipažino su Jamesu Joyce'u ir 
jam artimais literatais. 

1929 parašė esė „Dante ... Bruno, Vico ... Joyce“. 

1930-1932 dėstė prancūzų kalbą Dublino universitete (Trinity College). 
Atsistatydino pirma laiko. 

1930 Paryžiuje paskelbta poemėlė Whoroscope. 

1931 Londone buvo išleista studija Proust. 

Gruodžio mėnesį gavo menų magistro laipsnį. 

1932-1935 - klajonių metai: Vokietija, Prancūzija, Anglija, Airija. 
Rašo poeziją, verčia prancūzų poetus. 

1934 Londone išleista apsakymų knyga More Pricks than Kicks. 

1935 Paryžiuje išleista poezijos knyga Echo's Bones. 

Rašo romaną Murphy („Merfis“). 

1937 apsigyveno Paryžiuje. Bendravo su J. Joyce'u, dailininku A. Giaco- 
metti ir kt. Parašė pirmuosius tekstus prancūzų kalba 

1938 Londone išleistas romanas Murphy. Pradeda jį versti į prancūzų 
kalbą. 

1939-1940 Antrajam pasauliniam karui prasidėjus gyvena Paryžiuje. Vo- 
kiečių kariuomenės okupuotame mieste kiek galėdamas padeda sun- 
kiai sergančiam Joyce'ui (1941 m. sausio 13 jis mirė Ciuriche). 

1941-1942 palaikė ryšius su antinacinių rezistentų grupe. Vos nepakliuvęs 
į gestapininkų rankas, slapstėsi. Pasitraukė į neokupuotą Prancūzijos 
dalį. 

1942-1944 su būsima žmona Suzanne Dumesnil rado prieglobstį Prancūzi- 
jos pietuose, Vokliuzo (Vaucluse) departamente. Gyvena Roussillono 
kaime, dirba ūkio darbus. Atitrūkdamas nuo jų, rašo romaną Watt. 

1945 grįžta į išvaduotąjį Paryžių. Kaip Airijos Raudonojo Kryžiaus sava- 
noris, dirba karo ligoninėje Normandijoje. Žiemą galutinai persikelia 
į Paryžių. 

1946 prasideda intensyviausias ir vaisingiausias kūrybos laikotarpis. Pran- 
cūziškai rašo noveles, romaną Mercier et Camier. Publikuoja 1937-1939 m. 
eilėraščius. 

1947 prancūziškai rašo trijų veiksmų pjesę Eleutheria (išleista tik po au- 
toriaus mirties). 

1948 rašo romanus Molloy (Molojus), Malone meurt (Malonas miršta), pjesę 
En attendant Godot (Belaukiant Godo). 

1949 rašo romaną L'Innomable (Neįvardijamasis). 

1951 išleidžiami romanai Molojus ir Malonas miršta. 

1952 paskelbta pjesė Belaukiant Godo. 

1953 sausio 5-ąją Paryžiuje Thėūtre de Babylone įvyko „Belaukiant Godo“ 
premjera. Režisierius Roger Blinas. Reakcija prieštaringa. 

Išleistas romanas Neįvardijamasis. 
Romanas Watt pasirodo angliškai. 

Beckettas imasi savo prancūziškai rašytus kūrinius versti į anglų 
kalbą. | 

1954 pradeda rašyti pjesę, kuri vėliau taps Fin de partie („Baigmė“). 

1955 Molojus pasirodo anglų kalba. Romanas uždraustas Airijoje. 

1956 Malonas miršta išleistas anglų kalba. 

Debiutas radijuje: BBC užsakius, rašo pjesę All That Fall („Visi, kurie 
krinta“). Baigia Fin de partie. 

1957 susidūrus su įvairiomis kliūtimis, Fin de partie premjera perkeliama 
į Londoną. Britų režisieriui George'ui Devinne'ui padedant spektak- 
lis prancūzų kalba 1957 m. balandžio 3 d. įvyksta teatre Royal Court. 
Režisierius Roger Blinas. Visas repeticijas stebi autorius. 

1958 romanas Neįvardijamasis išleistas anglų kalba. 

Beckettas parašo ir paskelbia „Paskutinę Krapo juostą“. Premjera 
Londone. 

1959 m. Visbadene (Vokietija) išleistas trikalbis Becketto poezijos rinkinys. 
Radijui rašo pjesę Embers („Žarijos“). 

1960 rašo romaną Comment c'est (Kaip yra). 

1961 Vokietijoje, Bylefeldo mieste, pagal „Paskutinę Krapo juostą“ pasta- 
tyta Marcelio Mihailovici opera. Kartu su J. L. Borgesu apdovanotas 
Tarptautine leidėjų premija. 

1962 verčia „Laimingas dienas“ į prancūzų kalbą, romaną Kaip yra - į ang- 
lų kalbą. 

1963 aktorė Madeleine Renaud vaidina „Laimingas dienas“ Venecijoje, 
vėliau - Paryžiuje. 

1964 pagal Becketto scenarijų, jam pačiam dalyvaujant, JAV filmuojama 
kino juosta „Film“. Režisierius Alanas Schneideris, vaidina Busteris 
Keatonas. 

1965 „Film“ rodomas Venecijoje. Apdovanotas jaunųjų kritikų premija. 

1966 debiutas televizijoje: BBC nufilmavo pjesę Eh Joe. 

1969 Beckettui paskirta Nobelio premija. 

1984 Londone buvo surengta programa „Beckettas režisuoja Beckettą“ 
(rodyta „Belaukiant Godo“, „Baigmė“, „Paskutinė Krapo juosta“). 

Mirė Paryžiuje 1989 m. gruodžio 22 d. Palaidotas Monparnaso kapinėse. 


Parengė Dovydas Judelevičius 


UAB „Baltų lankų“ leidyba 
Kęstučio g. 10, LT-08116 Vilnius 

www.baltoslankos.lt 


Spausdino Spaudos namai „ARX Baltica“ 
Veiverių g. 142 b, Kaunas L 
www.arxbaltica.lt o f 
Tiražas 1500 egz. 


Tai pirmąkart Lietuvoje publikuojama išsami Samuelio Becketto dramų rinktinė. 


Samuelis Beckettas - Žymiausias absurdo teatro atstovas, rašęs anglų ir prancūzų kalbomis, 
jo dramos, romanai išversti į daugybę pasaulio kalbų. 1969-aisiais Beckettas pelnė Nobelio 
"premiją, o drama „Belaukiant Godo“ (1953) laikoma absoliučia absurdo teatro klasika. Be 
jos rinkinyje Teatras esama ir Lietuvos spaudoje publikuotų, ir dar niekur neskelbtų pjesių: 
„Baigmė“, „Laimingos dienos", „Visi, kurie krinta", „Paskutinė Krapo juosta", „Žodžiai ir 
muzika“, „Cascando“, „Ne aš“ „Katastrofa“ ir kt. 


Savo kūryba Beckettas mėgino peržengti realistinio rašymo tradicijos (erdvės ir laiko) ribas 
ir įsiskverbti į kalbos bei žmogaus sąmonės užribį. Kaip teigia Alfonsas Andriuškevičius, 
Beckettas - „aukščiausios klasės transcendentinis rašytojas!" 


Lakonišku sakiniu ir išgrynintu žodžiu Beckettas užčiuopia maudžiančią Žmogaus savastį, jo 
egzistencijos beprasmybę. Becketto kuriamas pasaulis - leitmotyviškai vienas kitą vejančių 
absurdiškų gyvenimo epizodų ešelonas, riedantis į pakraštį, į pačią pasaulio pabaigą"... 


Atėjus pabaigai, aš tebespėliosiu, kas galėjo tai sukelti ir kas... kodėl reikėjo 
taip ilgai laukti. 


* World's End - ir užeiga, esanti pietvakarių Londone Chelsea rajono pakraštyje, kuri buvo itin 
mėgstama Samuelio Becketto lankymosi vieta. 

